Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-03-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϞΔ΄ συνεδριάσεώς του, της Τετάρτης 22 Μαρτίου 2017, σε ό,τι αφορά την ψήφιση στο σύνολο του σχεδίου νόμου: «Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Κυβέρνησης της Ελληνικής Δημοκρατίας και του Υπουργείου Βιομηχανίας και Ενέργειας της Κυβέρνησης της Δημοκρατίας του Αζερμπαϊτζάν για Συνεργασία στον τομέα των Ανανεώσιμων Πηγών και της Ενεργειακής Αποδοτικότητας και άλλες διατάξεις»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 24 Μαρτίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 629/21-3-2017 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας Αναγνωστοπούλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη βελτίωση του νομοθετικού πλαισίου για την ακούσια νοσηλεία ψυχικά ασθενών. 2. Η με αριθμό 621/20-3-2017 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υποδομών και Μεταφορών, σχετικά με την υλοποίηση του κάθετου οδικού άξονα Δράμας - Αμφίπολης. 3. Η με αριθμό 619/20-3-2017 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Παιδείας, Έρευνας και Θρησκευμάτων, σχετικά με τον επανακαθορισμό των εισακτέων στην τριτοβάθμια εκπαίδευση με βάση ακαδημαϊκά και ορθολογικά κριτήρια. 4. Η με αριθμό 627/20-3-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την εκδήλωση κρουσμάτων γρίπης των πτηνών σε οικόσιτες εκμεταλλεύσεις. 5. Η με αριθμό 639/21-3-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας. 6. Η με αριθμό 620/20-3-2017 επίκαιρη ερώτηση του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Εσωτερικών, σχετικά με την αποζημίωση των ιδιοκτητών των απαλλοτριωθεισών εκτάσεων για την κατασκευή χώρου υγειονομικής ταφής αποβλήτων (ΧΥΤΑ) δυτικής Αττικής. 7. Η με αριθμό 625/20-3-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Εσωτερικών, σχετικά με την καταβολή των δεδουλευμένων των συμβασιούχων σε αρκετούς δήμους της χώρας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 630/21-3-2017 επίκαιρη ερώτηση της Βουλευτού Καρδίτσης του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων, σχετικά με την επικείμενη εκκαθάριση ανενεργών αγροτικών συνεταιρισμών και την αξιοποίηση των περιουσιακών στοιχείων τους. 2. Η με αριθμό 622/20-3-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών, σχετικά με την πληρωμή της μεταφοράς μαθητών μέσω ειδικών μαθητικών δελτίων με δημόσια συγκοινωνία. 3. Η με αριθμό 626/20-3-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με το στάδιο υλοποίησης της επένδυσης του πρώην αεροδρομίου του Ελληνικού και την παράδοσή του στον επενδυτή. 4. Η με αριθμό 640/21-3-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς την Υπουργό Πολιτισμού και Αθλητισμού, σχετικά με την κάλυψη των αναγκών με προσωπικό φύλαξης, ώστε να επαναλειτουργήσει το Μουσείο Θυρρείου του Δήμου Ακτίου - Βόνιτσας. 5. Η με αριθμό 633/21-3-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα «καθυστερεί εξοργιστικά και με δόλο (;) ο διαγωνισμός αδειοδότησης των τηλεοπτικών σταθμών».
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Ξεκινάμε με τη δεύτερη με αριθμό 611/17-3-2017 επίκαιρη ερώτηση δεύτερου κύκλου του Βουλευτή Επικρατείας της Νέας Δημοκρατίας κ. Δημητρίου Σταμάτη προς τον Υπουργό Εξωτερικών, σχετικά με τις «δηλώσεις του Αναπληρωτή Υπουργού Εξωτερικών για προεκλογικές συγκεντρώσεις τουρκικών κομμάτων στην Ελλάδα». Στην ερώτηση θα απαντήσει ο Αναπληρωτής Υπουργός Εξωτερικών κ. Γεώργιος Κατρούγκαλος. Κύριε Σταμάτη, έχετε τον λόγο για δύο λεπτά για να αναπτύξετε την επίκαιρη ερώτησή σας.
Ευχαριστώ, κύριε Πρόεδρε. Κύριε Υπουργέ, με τις δηλώσεις που κάνατε την περασμένη εβδομάδα, διαπράξατε δύο βαρύτατα ατοπήματα. Το πρώτο ατόπημα είναι ότι την ώρα που ο σουλτάνος της Τουρκίας απειλεί τους πάντες και τα πάντα, απειλεί τους Ευρωπαίους πολίτες ότι δεν θα τολμούν να κυκλοφορήσουν, εκείνη ακριβώς την ώρα πήρατε θέση υπέρ των Τούρκων στη διένεξη που είχαν με τους Ευρωπαίους εταίρους μας όσον αφορά τη δυνατότητα πραγματοποίησης συγκεντρώσεων. Πέρα από αυτό το αυταπόδεικτο ατόπημα, χάνουμε και μια ευκαιρία: να εκμεταλλευτούμε τη στάση των Τούρκων, για να αποδείξουμε σε όλον τον κόσμο - και κυρίως στην Ευρώπη - ποιοι είναι οι γείτονές μας και γιατί είμαστε υποχρεωμένοι εμείς να αντιμετωπίσουμε μια πραγματικότητα που οι ίδιοι δεν τη ζουν. Αυτό, μάλιστα, έχει και βαριές οικονομικές συνέπειες, λόγω των δαπανών στην άμυνα. Το δεύτερο ατόπημα είναι ότι ουσιαστικά προσκαλέσατε - δεν ξέρω αν το έχετε καταλάβει - Τούρκους αξιωματούχους να πραγματοποιούν προεκλογικές συγκεντρώσεις στη χώρα μας. Δηλαδή, υπάρχουν Τούρκοι ψηφοφόροι στην Ελλάδα; Δεύτερον, αγνοείτε ότι η έλευση των Τούρκων αξιωματούχων, όποτε πραγματοποιήθηκε, πραγματοποιήθηκε τυπικά με το πρόσχημα ιδιωτικής επίσκεψης και επίσκεψης σε ιερούς τόπους των μουσουλμάνων; Ενώ, λοιπόν, δεν υπάρχει τέτοιο προηγούμενο, ενώ δεν υπάρχουν Τούρκοι ψηφοφόροι στην Ελλάδα, η αναφορά σας λειτουργεί ως πρόσκληση. Έτσι εκτιμήθηκε όχι μόνο από τα δικά μας μέσα ενημέρωσης, αλλά και από τα τουρκικά: και από τη «ΣΑΜΠΑΧ» και από τη «ΧΟΥΡΙΕΤ». Κατόπιν αυτών, ρωτώ μέσω υμών την Κυβέρνηση, εάν οι απόψεις οι δικές σας απηχούν τις θέσεις της ελληνικής Κυβέρνησης και για τα δύο ζητήματα και αν προτίθεται η Κυβέρνηση να επιτρέψει συγκεντρώσεις στην Ελλάδα Τούρκων αξιωματούχων και μάλιστα προεκλογικές. Ευχαριστώ.
Κι εγώ ευχαριστώ. Στην επίκαιρη ερώτηση θα απαντήσει, όπως έχουμε πει, ο Αναπληρωτής Υπουργός Εξωτερικών κ. Κατρούγκαλος. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε συνάδελφε, υπάρχει μια ορθή και γενικά αποδεκτή τακτική από τα κοινοβουλευτικά κόμματα, να μην επιχειρούν να μεταφέρουν στον στίβο της μικροκομματικής αντιπαράθεσης εθνικά θέματα, τακτική την οποία μέχρι στιγμής σεβόταν και το δικό σας κόμμα, και εσείς την παραβιάζετε. Οφείλω, λοιπόν, να σας ανταποδώσω τον χαρακτηρισμό της επιπολαιότητας, που αναφέρεται στην ερώτησή σας, διότι πράγματι παίζετε εν ου παικτοίς, ουσιαστικά υιοθετώντας διαστρεβλώσεις των απόψεών μου, που καμμία σχέση δεν έχουν με το αντικείμενο της ερώτησής σας. Από αυτή την άποψη πράγματι η ερώτησή σας, όπως και η επόμενη, κινείται στον χώρο της μεταπραγματικότητας. Δεν αφορά γεγονός, δεν αφορά στην πραγματικότητα δηλώσεις μου, αλλά την παραποίηση δηλώσεών μου από τη γνωστή μου εταζέρα των μέσων. Επί της ουσίας τώρα. Η Ελλάδα πάντοτε στην αντιπαράθεση με την Τουρκία θέλει να εκπέμψει τα χαρακτηριστικά μιας ήπιας και σταθερής δύναμης, που βασίζει τις απόψεις της στο Διεθνές Δίκαιο, δεν διεκδικεί τίποτα, αλλά δεν είναι διατεθειμένη να παραχωρήσει και τίποτα. Ακριβώς για τους λόγους αυτούς, επειδή αισθάνεται βέβαιη για την ισχύ της - και αυτοτελώς και ως μέλος της Ευρωπαϊκής Ένωσης - καμμία επιθυμία δεν έχει να ενισχύσει την κλιμάκωση της έντασης, ακόμα κι όταν αυτή τροφοδοτείται από την προκλητικότητα της άλλης πλευράς. Μάλιστα, αυτό είναι το μεγάλο στοίχημα για τις κοινωνίες μας: όταν βρισκόμαστε απέναντι σε προκλήσεις αυτού του είδους ή σε προκλήσεις ακόμα μεγαλύτερης έντασης, όπως αυτές της χθεσινής ημέρας στο Λονδίνο - μια τρομοκρατική επίθεση - , το μεγάλο στοίχημα και η μεγάλη πρόκληση για μας είναι πώς θα κρατήσουμε τα χαρακτηριστικά της ανοικτής κοινωνίας, δεν θα απεμπολήσουμε τα δικαιώματά μας και δεν θα γίνουμε ίδιοι με αυτούς που μας απειλούν. Στο πλαίσιο, λοιπόν, αυτό ήταν η ουσιαστική τοποθέτησή μου και, δηλώνοντας - και είναι προς τιμήν του συναδέλφου που έχει καταθέσει την επόμενη ερώτηση, γιατί φαίνεται ότι αυτός διάβασε τη συγκεκριμένη απομαγνητοφώνηση - ότι δεν είμαι διατεθειμένος να αναφερθώ σε εσωτερικές αποφάσεις άλλων χωρών, ανέφερα τον κανόνα που ισχύει στην Ευρώπη. Ο κανόνας, λοιπόν, είναι ότι, ανεξαρτήτως εάν δοθεί άδεια ή όχι σε αξιωματούχους ξένης χώρας - αυτό είναι θέμα Διεθνούς Δικαίου - , η ελευθερία των συγκεντρώσεων αποτελεί τον κανόνα και η απαγόρευσή τους την εξαίρεση και μόνο όταν υπάρχει ένας κίνδυνος για τη δημόσια ασφάλεια. Αυτή η θέση, λοιπόν, είναι ευρωπαϊκή θέση. Θυμίζω ότι μόνο στην Ολλανδία, εν όψει της προεκλογικής περιόδου και του κινδύνου που προφανώς εκτιμήθηκε ότι υπήρχε εκεί για τη δημόσια τάξη, απαγορεύτηκαν οι συγκεντρώσεις. Αντιθέτως έγιναν στη Γαλλία, στη Γερμανία στη Σουηδία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Έχω εδώ μια σειρά από δηλώσεις Πρωθυπουργών και Υπουργών Εξωτερικών επί του θέματος. Επειδή έχει τελειώσει και ο χρόνος ομιλίας μου, σταχυολογώ τις δηλώσεις του Σουηδού Πρωθυπουργού: «Η ελεύθερη συνάθροιση και έκφραση αποτελεί θεμελιώδες δικαίωμα στη Σουηδία.». «Μολονότι η Σουηδία δεν χάνει ευκαιρία να εκφράζει ανησυχίες για θέματα δημοκρατίας στην Τουρκία, δεν είναι διατεθειμένη να επιβάλει απαγόρευση εισόδου στη χώρα σε πολιτικά πρόσωπα.». Αυτή είναι δήλωση στις 13 Μαρτίου. Επειδή αυτός είναι σοσιαλδημοκράτης, θα σας διαβάσω τη δήλωση του προέδρου της Μπούντεσταγκ, που είναι στον δικό σας ιδεολογικό χώρο: «Οι αρχές του γερμανικού συντάγματος είναι αδιαπραγμάτευτες. Προς τούτο και παρά τις απολύτως δικαιολογημένες εδώ αντιδράσεις, τα δικαιώματα αυτά οφείλουν να ισχύουν έναντι όλων. Ο καθένας μπορεί να εκφέρει ελεύθερα τη γνώμη του στη Γερμανία, συμπεριλαμβανομένων των ξένων επισκεπτών.». Για αυτόν τον λόγο, όπως σας προανέφερα, την επομένη και των δικών μου δηλώσεων, ο κ. Νταβούτογλου ήταν στην Κολωνία. Τέλος, αντίστοιχες κοινές δηλώσεις του Προέδρου Ολάντ και της κ. Μέρκελ, μετά από τηλεφωνική συνομιλία μαζί τους, αναρτήθηκαν σε ιστοσελίδα στις 16-3-2017. Άρα ως προς το πρώτο σκέλος της ερώτησής σας, αντίθετα με τη δική σας άποψη, η δική μου άποψη είναι αυτή που ανταποκρίνεται και στην κατάσταση αντίληψης των δικαιωμάτων του συνέρχεσθαι στην Ευρώπη και σε αυτή που ουσιαστικά όλοι οι Ευρωπαίοι ηγέτες υιοθέτησαν. Το ζήτημα των πολιτικών συγκεντρώσεων στην Ελλάδα είναι μη θέμα. Είναι αυτό που ανάγεται στο χώρο της μεταπραγματικότητας. Στην απάντησή μου - εάν τη δείτε στο βίντεο - είπα ότι αυτό είναι ένα υποθετικό ενδεχόμενο. Ποτέ δεν μίλησα για προεκλογικές συγκεντρώσεις. Όπως είπατε και εσείς, αναφέρθηκα σε επισκέψεις που έχουν γίνει στο παρελθόν, λέγοντας ότι ποτέ δεν εμποδίσαμε την επικοινωνία Τούρκων αξιωματούχων με ομοθρήσκους τους. Αυτό είναι εντελώς διαφορετικό πράγμα με την πραγματοποίηση των πολιτικών συγκεντρώσεων ακριβώς λόγω του ότι πράγματι ελάχιστος είναι ο αριθμός των Τούρκων ψηφοφόρων στην Ελλάδα και ουσιαστικά κανείς από αυτούς δεν είναι στη Θράκη. Όσοι Τούρκοι ψηφοφόροι είναι εδώ, είναι επιχειρηματίες και βρίσκονται, σύμφωνα με στοιχεία που μου έχει δώσει το Υπουργείο Εξωτερικών, κατά το 90% στην Αθήνα. Εν όψει, λοιπόν, αυτών των πραγμάτων, θεωρώ ότι θα πρέπει να συνεχίσουμε σε αυτό που μέχρι τώρα είχαμε, δηλαδή τα ελληνοτουρκικά θέματα να τα θεωρούμε εκτός της πολιτικής αρένας και να προσπαθούμε - όπως κάνουμε πάντα - να διαφυλάττουμε τα εθνικά μας δίκαια και τα εθνικά μας συμφέροντα στο ίδιο πνεύμα σταθερότητας και εγρήγορσης που επιβάλλει όχι μόνο ιστορία μας, αλλά το ίδιο το εθνικό συμφέρον.
Ευχαριστούμε τον κύριο Υπουργό. Τον λόγο έχει ο Βουλευτής της Νέας Δημοκρατίας κ. Δημήτριος Σταμάτης για τη δευτερολογία του, για τρία λεπτά.
Κύριε Υπουργέ, θα αρκούσε να αναφερθείτε μόνο στο δεύτερο σκέλος της απάντησης που μου δώσατε και να μην το εμπλέξετε με τον πρώτο ισχυρισμό σας, ότι αυτά που λέμε είναι επικίνδυνα. Αυτά που είπατε εσείς είναι επικίνδυνα. Ωραία, δεν κατάλαβαν τα «βοθροκάναλα», δεν κατάλαβαν οι «βοθροεφημερίδες», δεν κατάλαβαν ούτε οι τουρκικές εφημερίδες τις δηλώσεις σας. Δεν τις κατάλαβε και ο κύριος Υπουργός; Ο κύριος Υπουργός Εξωτερικών, λοιπόν, ο κ. Κοτζιάς, δύο μέρες μετά, όταν τον ρώτησαν για τις δικές σας δηλώσεις, είπε: «Ο Έλληνας Υπουργός Εξωτερικών δεν μιλάει πριν τεθούν συγκεκριμένες αιτήσεις». Δεν κατάλαβε και αυτός; Δεν κατάλαβε και ο κ. Βίτσας, ο οποίος είπε επί λέξει: «Δεν είναι προς το συμφέρον μας να εμπλακούμε σε αυτή την υπόθεση, η οποία χαρακτηρίζεται από τις εκλογικές διαδικασίες στην Ολλανδία και το δημοψήφισμα στην Τουρκία.». Όλοι εμείς δεν καταλάβαμε; Όταν συμβαίνει πολλοί να μην καταλαβαίνουν την άποψή σας, ψάξτε εσείς να καταλάβετε τι είπατε λάθος ή κακό και όχι εμείς. Τώρα, όσον αφορά τα άλλα θέματα, προεκλογικές συγκεντρώσεις στη Γερμανία δεν έγιναν. Συναντήσεις και συναθροίσεις έγιναν σε κλειστό χώρο. Προεκλογικές συγκεντρώσεις δεν έγιναν. Αλλά η θέση και μόνο του Έλληνα Αναπληρωτή Υπουργού Εξωτερικών, την ώρα που υπάρχει αυτή η σκληρή αντιπαράθεση ανάμεσα στην Ευρώπη στο σύνολό της και στην Τουρκία, είναι τουλάχιστον άτοπη. Επαναλαμβάνω: Η χώρα μας έχει μια μοναδική ευκαιρία να δείξει ποιοι είναι οι γείτονες μας. Γιατί υποχρεωνόμαστε εξαιτίας αυτών των γειτόνων να διατηρούμε ισχυρές Ένοπλες Δυνάμεις, με μεγάλο κόστος. Όσον αφορά το δεύτερο ζήτημα, πράγματι στο παρελθόν, κύριε Υπουργέ, χρησιμοποιώντας το πρόσχημα ιδιωτικής επίσκεψης έρχονταν στην Θράκη Τούρκοι αξιωματούχοι και, όταν ξεπερνούσαν τα όρια της ιδιωτικής επίσκεψης, γίνονταν παρατηρήσεις και διαμαρτυρίες από την ελληνική πλευρά για την απαράδεκτη συμπεριφορά τους. Σας θυμίζω ότι το 2004, όταν ήρθε για πρώτη φορά ο Ερντογάν στη χώρα μας, δεν πέρασε καν από γραφεία της τουρκικής μειονότητας στη Θράκη. Το απέφυγε και αυτό. Η πιο προκλητική συμπεριφορά ήταν αυτή που έγινε τον Μάιο του 2015 από τον γιο του Ερντογάν, ο οποίος έκανε στην κυριολεξία ολόκληρη περιοδεία, ισχυριζόμενος πράγματα που εμείς τα αρνούμεθα. Άρα, λοιπόν, το να λέτε εσείς ότι είμαστε έτοιμοι να δεχθούμε αιτήματα επίσκεψης Τούρκων αξιωματούχων επίσημα σημαίνει αλλαγή της στάσης της χώρας μας απέναντι σε αυτό το ενδεχόμενο. Αυτό σημαίνει έμμεση πρόσκληση, εκτός αν δεν το καταλάβατε. Θα παρακαλούσα πολύ στη δευτερολογία σας να είστε πολύ πιο σαφής στο δεύτερο αυτό ζήτημα, εάν, δηλαδή, έχουμε τώρα αιτήματα Τούρκων αξιωματούχων να επισκεφτούν επίσημα την Ελλάδα, για να δουν τους ομοεθνείς τους, όπως λένε αυτοί, τους ομόθρησκους, όπως λέμε εμείς, και εάν αυτό θα γίνει αποδεκτό από την ελληνική Κυβέρνηση. Το ερώτημά μου είναι σαφές.
Ευχαριστούμε, κύριε Σταμάτη. Κύριε Υπουργέ, έχετε τον λόγο για να απαντήσετε, για τρία λεπτά.
Είναι προφανές ότι η Κυβέρνησή μας έχει ενιαία θέση επί του ζητήματος αυτού. Είναι προφανές ότι ο Υπουργός Εξωτερικών, ακριβώς επειδή έχει εμπιστοσύνη στον τρόπο με τον οποίο χειρίστηκα το θέμα, ανέθεσε σε εμένα την απάντηση της ερώτησης, μολονότι αναφερόταν σε αυτόν. Επίσης είναι σαφές όχι μόνο από την απάντηση που έδωσε τότε και που ουσιαστικά επανέλαβε τη δική μου θέση, ότι επί υποθετικών ερωτημάτων δεν μπορούμε να τοποθετούμαστε, αλλά και από το γεγονός - πράγμα το οποίο δεν το ξέρετε φυσικά, αλλά είναι εύκολο να το διαπιστώσετε - ότι είχε επαναλάβει με δική του ανάρτηση - retweet - τη δική μου ανάρτηση - tweet - , με την οποία κατήγγειλα τη «μονταζιέρα» της σχετικής διαστρέβλωσης της δήλωσής μου ακριβώς αμέσως μετά από τότε που είχε γίνει. Προφανώς η δήλωση του κ. Βίτσα δεν είναι διαφορετική από αυτή που στην ίδια εκπομπή ο ίδιος έκανα, ότι δεν επιτρέπεται το προεκλογικό κλίμα να δηλητηριάζει τις σχέσεις μεταξύ κρατών. Αντιθέτως με ό,τι θεωρείτε εσείς, εγώ πιστεύω, όπως προανέφερα και στην προηγούμενη δήλωσή μου, ότι η εμπιστοσύνη και η προσκόλληση, προσήλωση, στις αρχές μας, στις αρχές του ευρωπαϊκού νομικού πολιτισμού και των δικαιωμάτων, μας δίνει πολύ μεγαλύτερα όπλα απέναντι και στη γείτονα, όταν έχει χαρακτηριστικά προκλητικής και αντιδημοκρατικής συμπεριφοράς και γενικότερα απέναντι στις προκλήσεις των κοινωνιών μας. Η δική σας αντιθέτως στάση - λυπάμαι που σας το λέω, γιατί προσωπικά εγώ σας υπολήπτομαι - σας οδηγεί να ταυτίζεστε με τη Χρυσή Αυγή. Ίδιο περιεχόμενο έχουν οι ερωτήσεις σας. Επί του θέματος των επισκέψεων των Τούρκων αξιωματούχων, όπως το λέτε είναι, με μεγάλες δόσεις υποκρισίας βέβαια, τις οποίες εμείς ως Κυβέρνηση δεν είμαστε διατεθειμένοι να επαναλάβουμε. Όταν ο κ. Ερντογάν ως Πρωθυπουργός επισκέφθηκε για ιδιωτική επίσκεψη το 2004 την Ελλάδα, συνοδευόταν από εκατόν εβδομήντα έξι άλλους Τούρκους. Tον υποδέχθηκαν στο αεροδρόμιο ο Υπουργός Μακεδονίας και ο Υφυπουργός Εξωτερικών και ο Βουλευτής Ροδόπης. Αυτά είναι πράγματα που, όπως αντιλαμβάνεστε, καθόλου δεν συνάδουν με χαρακτηριστικά ιδιωτικής επίσκεψης. Το ίδιο έγινε και το 2011- δεν ήταν μόνο δικό σας θέμα - , όταν ήρθε ο κ. Νταβούτογλου. Εγώ επαναλαμβάνω αυτό που είπα. Δεν είμαστε διατεθειμένοι - όπως κι εσείς δεν το κάνατε - να εμποδίσουμε την επικοινωνία με τους ομόθρησκούς τους όποτε το ζητούν. Δεν υπάρχει αίτημα, όμως, για προεκλογική συγκέντρωση. Δεν υπάρχει αντικειμενική βάση να γίνει προεκλογική συγκέντρωση στην Ελλάδα, γιατί ουσιαστικά είναι ελάχιστος ο αριθμός των Τούρκων ψηφοφόρων. Επομένως η πολιτική του ελληνικού κράτους σε αυτό το θέμα έχει απόλυτη συνέχεια. Είναι - επαναλαμβάνω - ιδιαίτερα επικίνδυνο να προσπαθούμε να δημιουργήσουμε θέματα μικροκομματικής αντιπαράθεσης εκεί που υπάρχουν ζητήματα εθνικής πολιτικής. Η δική μας η τακτική απέναντι στην Τουρκία, λοιπόν, για να το ξεκαθαρίσω κι εκεί, έχει ουσιαστικά τρεις όψεις. Η μία είναι η εξής, στην οποία συμφωνούμε απόλυτα, της εγρήγορσης, της άμεσης αντιπαράθεσης και της απόκρουσης οποιασδήποτε πρόκλησης με λόγο και με έργο. Η δεύτερη πλευρά της πολιτικής μας, όμως, είναι να μην αποκλείσουμε την ευρωπαϊκή προοπτική της Τουρκίας, όχι μόνο προς όφελος του τουρκικού λαού, που έχει συμφέρον να έχει ένα ευρωπαϊκό μέλλον, αλλά και γιατί είναι προφανές ότι τη χώρα μας τη συμφέρει να έχει μια ευρωπαϊκή και όχι μια εχθρική Τουρκία απέναντί της. Η τρίτη πλευρά της πολιτικής μας είναι ότι, όπως κάνουμε και με άλλες χώρες, θέλουμε να ενισχύσουμε και τους οικονομικούς δεσμούς με τη χώρα αυτή και να φέρουμε τους λαούς πιο κοντά. Για αυτό, για παράδειγμα, συνεχίζοντας και την πολιτική του προκατόχου μου, πετύχαμε, με τη βοήθεια και της τοπικής κοινωνίας, να επανέλθει αυτό το πιλοτικό πρόγραμμα θεωρήσεων, ώστε να διευκολύνονται οι σύντομες επισκέψεις από τα παράλια στα νησιά. Προσπαθούμε να ενισχύσουμε τον τουρισμό και τις οικονομικές σχέσεις. Θέλουμε να έχουμε φιλικές σχέσεις με την Τουρκία με την προϋπόθεση, προφανώς, ότι και αυτή θα ακολουθεί την ίδια στάση απέναντι και σε εμάς.
Ευχαριστούμε τον κύριο Υπουργό.
Δεν μου απαντήσατε, κύριε Υπουργέ, για τις επισκέψεις Τούρκων αξιωματούχων.
Απήντησε, κύριε Σταμάτη.
Σας απάντησα. Υπάρχει συνέχεια της ελληνικής πολιτικής μας. Δεν έχουμε διαφοροποίηση απ' αυτό το θέμα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο εκπαιδευτικοί συνοδοί τους από το 2ο Γυμνάσιο Αλίμου (πρώτο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τους μαθητές ότι παρακολουθούν μια συνεδρίαση της Βουλής σχετικά με ένα από τα δύο έργα που επιτελεί η Βουλή. Το ένα είναι το νομοθετικό έργο, που συζητούνται τα νομοσχέδια και στο τέλος ψηφίζονται και γίνονται νόμοι του κράτους. Η δεύτερη λειτουργία, η πολύ ουσιαστική, είναι ο κοινοβουλευτικός έλεγχος, δηλαδή ο έλεγχος της Κυβέρνησης σε όλα τα ζητήματα από τους Βουλευτές. Αυτό κάνουμε σήμερα. Οι Βουλευτές έχουν καταθέσει ερωτήματα, τα οποία αναπτύσσουν προφορικά με μια ορισμένη διαδικασία και οι Υπουργοί απαντούν. Τώρα έχουμε τον Αναπληρωτή Υπουργό Εξωτερικών τον κ. Κατρούγκαλο στα κυβερνητικά έδρανα και από κάτω οι Βουλευτές αναπτύσσουν την ερώτησή τους. Στη συγκεκριμένη περίπτωση το είδος του κοινοβουλευτικού ελέγχου είναι οι επίκαιρες ερωτήσεις. Θα συζητηθεί τώρα η τρίτη με αριθμό 609/16-3-2017 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με τις «προεκλογικές συγκεντρώσεις Τούρκων αξιωματούχων στην Ελλάδα». Στο σημείο αυτό, πριν πάρετε τον λόγο, κύριε Λαγέ, ήθελα να πω ότι προβληματίστηκα. Είναι ίδιο το περιεχόμενο με την προηγούμενη επίκαιρη ερώτηση, αλλά εκτίμησα ότι πρέπει να τις συζητήσουμε ξεχωριστά, γιατί κάθε κόμμα έχει τον δικό του τρόπο να αναπτύσσει το θέμα και πάνω σε αυτό η απάντηση του Υπουργού μπορεί να είναι διαφοροποιημένη, όσον αφορά το είδος των στοιχείων, το ύφος και λοιπά. Με την έννοια αυτή δεν τις συγχωνεύσαμε ώστε να τις συζητήσουμε μαζί. Κύριε Λαγέ, έχετε τον λόγο, για δύο λεπτά, για την πρωτολογία σας.
Ευχαριστώ, κύριε Πρόεδρε. Κατ' αρχάς, έχετε απόλυτο δίκιο ότι είναι διαφορετική η θέση που έχει η Χρυσή Αυγή στο συγκεκριμένο ζήτημα από τη Νέα Δημοκρατία. Θα πω μετά γιατί η Νέα Δημοκρατία δεν πρέπει να μιλάει, στον περιορισμένο χρόνο των δύο λεπτών που έχω. Εγώ θέλω, λοιπόν, να απευθύνω στον Υπουργό αυτό το ερώτημα που απηύθυνε προηγουμένως και ο Βουλευτής της Νέας Δημοκρατίας, βέβαια με άλλον τρόπο, διότι δεν μπορεί να πει και πολλά η Νέα Δημοκρατία, αφού έχει τα του οίκου της εδώ πέρα και έχει πολλά προβλήματα. Πώς κάνατε τη δήλωση αυτή; Εσείς λέτε ότι δεν κάνατε τη δήλωση κι εγώ εύχομαι να μην την έχετε κάνει και ελπίζω να είναι έτσι τα πράγματα ή τουλάχιστον ελπίζω να καταλάβατε το λάθος σας. Η Ευρώπη αυτή τη στιγμή είναι στα νύχια των μουσουλμάνων τρομοκρατών, οι οποίοι βγαίνουν κάθε λίγο και λιγάκι και κάνουν ό,τι θέλουν, αλλά, πέραν αυτού, ας ψάξετε προηγουμένως να δείτε για προεκλογικές συγκεντρώσεις ή συναθροίσεις που γίνονται στη Γερμανία, τη Σουηδία και δεν ξέρω και εγώ πού αλλού και σε πολλές χώρες φυσικά δεν γίνονται γιατί δεν τους αφήνουν. Πώς τολμάμε να συγκρίνουμε τη Γερμανία με τη Θράκη μας, εκεί που οι Τούρκοι έχουν αποσχιστικές θέσεις, εκεί που οι Τούρκοι διεκδικούν τη Θράκη μας; Όσο κι αν εμείς εδώ κρυβόμαστε και στρουθοκαμηλίζουμε, η πραγματικότητα είναι αυτή. Αντί, λοιπόν, η θέση της ελληνικής Κυβέρνησης να είναι διά ροπάλου αυστηρή στους Τούρκους, να μην τολμάνε καν να σκέφτονται αυτά τα πράγματα, εσείς κάνετε αυτές τις δηλώσεις. Τις παίρνουν μετά τα τουρκικά μέσα μαζικής ενημέρωσης, εκμεταλλεύονται τις δηλώσεις σας αυτές και εσείς μας λέτε εδώ στο εσωτερικό ότι δεν ήταν έτσι. Γιατί, λοιπόν, δεν υποβάλατε κάποιες μηνύσεις στους δημοσιογράφους ή στα έντυπα αυτά, τα οποία διαστρέβλωσαν μια δήλωσή σας, εφόσον είναι όπως τα λέτε εσείς; Εδώ το ζήτημα δεν έχει να κάνει με ένα απλό θέμα. Εδώ μιλάμε για την εθνική κυριαρχία της πατρίδας μας. Μιλάμε για το να έρθουν οι Τούρκοι και να κάνουν συγκεντρώσεις στη Θράκη μας, εκεί που υπάρχουν και δικοί σας Βουλευτές, δικά σας στελέχη, τα οποία υποστηρίζουν ότι υπάρχει τουρκική μειονότητα. Καταλαβαίνετε για τι μιλάμε; Εμείς θα συγκριθούμε με την Ολλανδία και με τη Γαλλία; Μπράβο τους οι άνθρωποι εκεί. Δεν τους επέτρεψαν να κάνουν συγκέντρωση. Καταλαβαίνετε τι θα γινόταν αν είχαν τέτοιες θέσεις οι Τούρκοι στην Ολλανδία, παραδείγματος χάριν, να ήθελαν να κερδίσουν εδάφη των Ολλανδών; Είδατε τι έγινε με αυτές τις συνθήκες που επικρατούν τώρα. Και εμείς λέμε για τη Θράκη ότι δεν είναι έτσι, αλλά ότι θα το σεβαστούμε; Είπατε προηγουμένως στην απάντηση που δώσατε για την ίδια ερώτηση - για να ξέρει και ο κόσμος που μας ακούει - ότι το κράτος έχει μια συνέχεια σε αυτά που κάνει. Μα, εδώ ακριβώς είναι το ερώτημα, ότι το κράτος δυστυχώς στα άσχημα πράγματα που συμβαίνουν στην πατρίδα μας έχει συνέχεια, όπως στην οικονομική καταστροφή της χώρας μας είχε συνέχεια. Εκεί συνεχίζει να υπάρχει το κράτος. Αλλά και στο θέμα το μειονοτικό της Θράκης μας, εκεί που οι Τούρκοι διεκδικούν εδάφη μας, δυστυχώς έχει συνέχεια. Έχει συνέχεια την προδοτική Νέα Δημοκρατία και το ΠΑΣΟΚ και εσείς κάνετε ακριβώς το ίδιο. Θα συνεχίσω και στη δευτερολογία μου.
Θα απαντήσει ο Αναπληρωτής Υπουργός Εξωτερικών κ. Γεώργιος Κατρούγκαλος, για τρία λεπτά.
Κύριε Λαγέ, επί της ουσίας αναφέρομαι σε αυτά που είπατε. Δεν έχει νόημα να τα επαναλάβω. Ήλπιζα ότι εσείς τουλάχιστον - γιατί νομίζω ο κ. Σταμάτης δεν είχε δει ούτε την εκπομπή ούτε το βίντεο - θα το είχατε δει. Από αυτά που είπατε, ότι ελπίζετε ότι δεν είπα αυτά που είπα, φαίνεται ότι ούτε εσείς είχατε δει την εκπομπή. Μεταξύ μας, δυο σοβαροί άνθρωποι, πριν κάνετε την επίκαιρη ερώτηση, πριν έρθετε εδώ, δεν θα ήταν σκόπιμο να δείτε τι πραγματικά είχα πει;
Ευχαριστούμε. Κύριε Λαγέ, έχετε τον λόγο.
Ακούστε, λοιπόν, σε τι δύσκολη θέση έχει έρθει ο Υπουργός. Αφού μιλάμε για σοβαρούς ανθρώπους, Υπουργέ, όταν μιλάς για σοβαρούς ανθρώπους, θα πας στον Βουλευτή σου τον Ζεϊμπέκ, ο οποίος δηλώνει ότι υπάρχει τουρκική μειονότητα στη Θράκη και, εφόσον υπάρχει σοβαρότητα και είμαστε σοβαροί, θα του πεις ότι αυτά δεν πρέπει να λέγονται ούτε φυσικά να υποστηρίζονται. Εφόσον υπάρχει σοβαρότητα, λοιπόν, θα πρέπει να μας πείτε ποια είναι επισήμως η θέση που εσείς εκφράζετε αυτή τη στιγμή για τη μουσουλμανική μας μειονότητα της Θράκης. Κάντε μας μια δήλωση αυτή τη στιγμή και πείτε μας, αφού είμαστε σοβαροί άνθρωποι, ποια είναι η θέση σας για τη μουσουλμανική μειονότητα στη Θράκη. Τι είναι η μουσουλμανική μειονότητα στη Θράκη, από ποιους απαρτίζεται και πώς εξυπηρετούνται κάποια συμφέροντα που παίζονται εκεί πέρα; Πείτε μας, για να μιλάμε σοβαρά. Πείτε μας, επίσης, πόσοι υποψήφιοί σας είναι εκεί μιλάνε και φωτογραφίζονται κάτω από τις σημαίες της δήθεν «ανεξάρτητης δυτικής Θράκης»; Επειδή είμαστε σοβαροί και επειδή πιστεύω ότι αυτή τη δήλωση την κάνατε ή δεν την κάνατε, αλλά στην ουσία μέσα σας αυτά πιστεύετε, κάντε μου και μια ανάλυση σε αυτό που είπατε προηγουμένως. Είπατε ότι δεν ξέρετε πώς να το πείτε και λέτε σε μια στιγμή ότι υπάρχει ένας ελάχιστος αριθμός Τούρκων ψηφοφόρων στην Ελλάδα. Σοβαρά μιλάτε; Ποιος είναι αυτός ο ελάχιστος αριθμός Τούρκων ψηφοφόρων; Δεν υπάρχει κανένας αριθμός Τούρκων ψηφοφόρων. Θέλω να μου πείτε, εφόσον λέτε ότι υπάρχει ένας ελάχιστος αριθμός εσείς που είστε και Υπουργός και μιλάμε για τόσο κρίσιμα ζητήματα, ποιος είναι αυτός ο αριθμός; Εκατόν πενήντα άτομα; Τρεις χιλιάδες; Δεκαεπτά, δώδεκα; Πόσοι είναι; Πείτε μας να ξέρουμε. Όταν έχετε τέτοιες θέσεις ως ΣΥΡΙΖΑ, φυσικά και δεν μπορείτε να πάρετε σαφή θέση σε αυτά που λέτε. Γιατί είτε δεν υποστηρίζετε την εθνική κυριαρχία μας στη Θράκη, γιατί έτσι έχετε μάθει μέσω του μπολσεβικισμού τον οποίο πιστεύετε, είτε, και να πιστεύετε σε κάτι καλύτερο και διαφορετικό εσείς, δεν μπορείτε να εκφραστείτε. Θα μου επιτρέψετε να μιλήσω για ένα λεπτό και για το θράσος της Νέας Δημοκρατίας. Είναι απαράδεκτο. Βγήκε τώρα ο Βουλευτής της Νέας Δημοκρατίας να κάνει ερώτηση σχετικά με αυτή την προκλητική δήλωση του Υπουργού. Τι μας λέει αυτός ο άνθρωπος; Λέει ότι «δεν επιτρέπεται αυτό που γίνεται, γιατί με τους Τούρκους πρέπει να προσέχουμε τη συμπεριφορά μας». Εγώ έχω να καταθέσω δύο - τρία πράγματα εδώ πέρα. Πρώτον, στον συνδυασμό υποψήφιας δημάρχου Κομοτηνής της Νέας Δημοκρατίας, της κ. Φελίνας Καζάκου, ήταν υποψήφιος ο εκδότης και διευθυντής της εβδομαδιαίας εφημερίδας των Γκρίζων Λύκων «ΤΖΟΥΜΧΟΥΡΙΕΤ», ο Σεζέρ Ριζά. Στη Νέα Δημοκρατία είναι τώρα αυτοί, που σας έκανε επίκαιρη ερώτηση για να σας εγκαλέσει προηγουμένως. Ο Σεζέρ Ριζά, λοιπόν, μιλάει για τουρκική μειονότητα στη Θράκη. Αυτά τα λέω για να τα ακούει ο ελληνικός λαός. Όσον αφορά την ίδια την κ. Φελίνα Καζάκου, πήγε πριν από τις εκλογές και επισκέφθηκε τον τομέα γυναικών του Συλλόγου Επιστημόνων Μειονότητας Δυτικής Θράκης. Ο σύλλογος αυτός πηγαίνει σε διεθνή fora στο εξωτερικό πάρα πολλές φορές κι εκεί μιλάει για την καταπίεση της τουρκικής μειονότητας της «ανεξάρτητης δυτικής Θράκης». Αυτά τα λέω προς γνώση και συμμόρφωση στη Νέα Δημοκρατία, να μην κάνουν τέτοια πράγματα, γιατί δεν μπορούν να τα πουν πουθενά αυτά, ούτε στους ψηφοφόρους τους, και, όταν πάνε στη Θράκη, δεν ξέρουν πού να κρυφτούν. Πάμε σε δεύτερο περιστατικό, γιατί θα μπορούσαμε να πούμε ότι ήταν ένα περιστατικό που ξέφυγε. Υποψήφιος με τη Νέα Δημοκρατία, ο Ερχάν Ιμάμογλου, έχει βάλει φωτογραφία στο Facebook με τη σημαία της δήθεν «ανεξάρτητης δυτικής Θράκης». Αυτά θα τα καταθέσω και για τα Πρακτικά. Επίσης, έχουμε κι ένα άλλο περιστατικό. Η κ. Ζεϊμπέκ Αϊσέλ, η οποία ήταν κι αυτή υποψήφια με τη Νέα Δημοκρατία, λέει: «Δηλώνω υπερήφανα πως είμαι Τουρκάλα και είναι τιμή για εμένα.». Συνεχίζουμε και λέει η κυρία αυτή: «Θα πρέπει να επιλυθούν επιτέλους τα προβλήματα που θέτει συνεχώς η Ελλάδα για την τουρκική ταυτότητά μας και μας καταπιέζει.». Αυτά τα λέει υποψήφια της Νέας Δημοκρατίας, που ήρθε εδώ και τόλμησε να κάνει τέτοια ερώτηση. Όταν γίνεται αυτό το περιστατικό και λένε σε αυτή την κυρία για τους Έλληνες Πομάκους - γιατί οι Τούρκοι δεν θέλουν να ακούνε για Πομάκους, γιατί οι Πομάκοι είναι Έλληνες μουσουλμάνοι και θέλουν να τους αφομοιώσουν και να τους πάρουν στην αγκαλιά τους - , η κυρία αυτή γυρνάει και λέει ότι «ο καθένας λέει ό,τι θέλει» και ότι «μπορεί κι άλλοι να θέλουν να τους αποκαλέσουμε ελέφαντες». Αυτά λένε υποψήφιοι και στελέχη της Νέας Δημοκρατίας. Άρα να μη μιλάει η Νέα Δημοκρατία, ειδικά όταν ο Αρχηγός της, ο Καραμανλής, γινόταν κουμπάρος με τον Ερντογάν. Αυτά να τα πούνε κάπου αλλού. Τέλος, θα ήθελα να τονίσω στον Υπουργό και στην Κυβέρνηση ότι εσείς με τη δήλωση αυτή που κάνατε - αν δεν την κάνατε, δεν ξέρω πώς το λέτε - έρχεστε σε συνέχεια με αυτό που κάνετε ως Κυβέρνηση και παραδίδετε τη Θράκη μας στους Τούρκους, που λένε ότι δήθεν τη διεκδικούν. Βάλατε στα νηπιαγωγεία πιλοτικό πρόγραμμα - αν δεν το ξέρετε, κύριε Υπουργέ, ακούστε το τώρα - εκμάθησης αναγκαστικά της τουρκικής και της ελληνικής γλώσσας στα νηπιόπαιδα. Τα παιδάκια αυτά και οι γονείς τους δεν θέλουν να έχουν καμμία σχέση με τους Τούρκους. Εσείς, όμως, η δική σας Κυβέρνηση, τους εξαναγκάζετε να πάνε στα μειονοτικά σχολεία και να μάθουν τουρκικά. Αυτή είναι η Κυβέρνηση του ΣΥΡΙΖΑ, αυτή είναι η Αντιπολίτευση της Νέας Δημοκρατίας και γι' αυτό πολύ σωστά είπατε προηγουμένως, κύριε Πρόεδρε, ότι οφείλαμε να κάνουμε χωριστά την επίκαιρη ερώτηση, γιατί αυτά που μπορούμε να πούμε εμείς δεν μπορεί να τα πει κανείς άλλος στην ελληνική Βουλή.
Ο Αναπληρωτής Υπουργός Εξωτερικών κ. Γιώργος Κατρούγκαλος έχει τον λόγο για τη δευτερολογία του.
Τι να σας πω; Έχω την τάση να αντιμετωπίζω με σοβαρότητα κάθε άνθρωπο, αλλά πράγματι εξακολουθώ να έχω μία δυσκολία να καταλάβω πώς ρωτάτε για κάτι για το οποίο δεν έχετε εικόνα και που το παραδεχθήκατε και στη δευτερολογία σας. Επειδή βρισκόμαστε στο ελληνικό Κοινοβούλιο, θα απαντήσω στις συγκεκριμένες ερωτήσεις που τέθηκαν. Είναι προφανές από τη Συνθήκη της Λωζάνης ότι στη Θράκη έχουμε μουσουλμανική μειονότητα. Όπως ξέρετε, κανείς στο ελληνικό Κοινοβούλιο δεν είναι υπέρ της απόσχισης της Θράκης. Ως προς τον αριθμό των ψηφοφόρων, έχουμε ψηφοφόρους της Τουρκίας στην Ελλάδα. Η μεγαλύτερη ομάδα από αυτούς είναι ομογενείς, άνθρωποι που ήρθαν από την Κωνσταντινούπολη, την Ίμβρο και την Τένεδο. Πώς το ξέρουμε; Γιατί, όπως διευκολύνουμε την εκλογική διαδικασία σε όλες τις χώρες που μας το ζητούν, έχουμε δεχθεί αίτημα της Τουρκίας να γίνει εκλογική διαδικασία στα προξενεία και τις πρεσβείες της και έτσι έχουμε τους αριθμούς. Είναι εννιά χιλιάδες έξι άνθρωποι στην Αθήνα, επτά χιλιάδες πενήντα οκτώ στη Θεσσαλονίκη, τετρακόσιοι σαράντα έξι στη Ρόδο και διακόσιοι εξήντα τέσσερις στην Κομοτηνή.
Δεν συνηθίζω να διακόπτω, αλλά είπατε ότι αυτοί είναι που έχουν φύγει είτε από Κωνσταντινούπολη, από Ίμβρο ή Τένεδο. Άρα δεν είναι μουσουλμάνοι. Άρα δεν έχει καμμία δουλειά να έρθει εδώ ο Έρντογάν να τους μιλήσει.
Αυτό είναι άλλο. Συνεχίστε, κύριε Υπουργέ.
Εάν καταλάβατε, είπα και προηγουμένως στην απάντηση στον κ. Σταμάτη ότι ουδέποτε μίλησα για τουρκικές προεκλογικές συγκεντρώσεις. Απλώς απαντώ τώρα στο ερώτημά σας για τους ψηφοφόρους. Υπάρχουν ψηφοφόροι. Δεν έχουν σχέση με τη Θράκη. Ουδέποτε τέθηκε ζήτημα προεκλογικής συγκέντρωσης στη Θράκη. Αυτό που είπα και προηγουμένως ήταν ότι η τοποθέτησή μου αναφερόταν σε ένα ζήτημα αρχής, το οποίο πράγματι μας ξεχωρίζει. Εμείς θεωρούμε ότι υπάρχει ένας πυρήνας δικαιωμάτων που είναι κατοχυρωμένα για όλους τους ανθρώπους και που είναι υπεράνω των πολιτικών εντάσεων. Πράγματι αποφεύγω την αντιπαράθεση με τον δικό σας χώρο, γιατί είναι αβυσσαλέα η διαφορά των ιδεολογικών μας απόψεων και γιατί νομίζω ότι είναι ξεκάθαρα στον ελληνικό λαό τα διακυβεύματα. Πράγματι, όμως, δεν μπορώ να μη σας πω ότι, όταν απευθύνεστε στον χώρο της Αριστεράς, το θέμα του πατριωτισμού θα πρέπει να το έχετε στο μυαλό σας, κοιτάζοντας τι έγινε όταν ο πατριωτισμός ήταν ζήτημα ζωής ή θανάτου την περίοδο της αντίστασης. Να δείτε εάν ομοϊδεάτες σας, απ' αυτούς που θεωρούν ότι ο ναζισμός και η άρια φυλή είναι αυτά τα οποία προσανατολίζουν την πολιτική μας, ήταν αυτοί που ήταν εχθροί του ελληνικού λαού.
Γιατί, πείτε μας εσείς, που είστε δημοκράτες, μαθαίνουν τουρκικά τα παιδιά στη Θράκη;
Όταν η Αριστερά έδινε για όλο το έθνος μέσω του ΕΑΜ τον πατριωτικό αγώνα, αρκετοί από τους ομοϊδεάτες σας, όλοι από τους ομοϊδεάτες σας, ήταν από την άλλη μεριά. Εκεί είναι, λοιπόν, το κρίσιμο διακύβευμα του πατριωτισμού.
Ευχαριστούμε, κύριε Υπουργέ. Προχωρούμε στη δεύτερη με αριθμό 610/17-3-2017 επίκαιρη ερώτηση πρώτου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την πρόθεση του Υπουργείου να υποβαθμίσει το υποκατάστημα πρώην ΙΚΑ - νυν ΕΦΚΑ - στα Νέα Μουδανιά Χαλκιδικής. Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος. Τον λόγο έχει ο κ. Βαγιωνάς, για δύο λεπτά, για να αναπτύξει την επίκαιρη ερώτησή του.
Κύριε Υπουργέ, στη Χαλκιδική, που έχει έναν πληθυσμό εκατόν πέντε χιλιάδων ανθρώπων, πριν από τον ΕΦΚΑ υπήρχαν πέντε υποκαταστήματα ΙΚΑ - ΕΤΑΜ διασπαρμένα, δύο στη βόρεια και κεντρική Χαλκιδική, στον Πολύγυρο και στην Αρναία. Καταργήθηκε αυτό της Αρναίας. Το δεύτερο υποκατάστημα του ΙΚΑ - ΕΤΑΜ ήταν στα Μουδανιά και υπήρχαν δορυφορικά κέντρα στην Καλλικράτεια και στην Κασσανδρεία. Καταργήθηκαν και τα δύο και τα γραφεία έχουν κλείσει. Έχουν μείνει δύο, των Νέων Μουδανιών και του Πολύγυρου. Με την υποβάθμιση σε σταθμό δεν θα υπάρχει ΙΚΑ, δεν θα υπάρχει ΕΦΚΑ στα Νέα Μουδανιά. Θα είναι ένα διαβιβαστικό κέντρο αιτημάτων των πολιτών προς τον Πολύγυρο με δύο, τρεις υπαλλήλους. Σας πληροφορώ, λοιπόν, ότι το ΕΦΚΑ Νέων Μουδανιών είναι το πρώτο σε έξοδα στην κεντρική Μακεδονία. Δεύτερον, η γεωγραφική κατανομή της Χαλκιδικής είναι τέτοια, διότι δεν υπάρχει αστική συγκοινωνία, παρά μόνο τα ΚΤΕΛ τα οποία πάνε προς τη Θεσσαλονίκη. Η μετακίνηση των ανθρώπων της Κασσάνδρας ή του Παλιουρίου ή του Πευκοχωρίου ή ακόμα της Κασσανδρείας για να πάνε στον Πολύγυρο ακόμα είναι εκατόν είκοσι με διακόσια χιλιόμετρα, για να πάνε και να έρθουν. Τρίτο και σημαντικότερο, στη Χαλκιδική, και ιδιαίτερα στο κέντρο ΕΦΚΑ των Νέων Μουδανιών, υπάρχει μια βιομηχανική, βιοτεχνική περιοχή στο Λάκκωμα Χαλκιδικής, που έχει επιβαρυνθεί με το ΤΥΠΕΤ των ιδιωτικών υπαλλήλων, με το πρώην ΤΑΞΥ και με μία μονάδα ΕΟΠΥΥ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Για τα υπόλοιπα θα επιφυλαχθώ για τη δευτερολογία, κύριε Πρόεδρε. Ευχαριστώ πολύ.
Ευχαριστούμε, κύριε Βαγιωνά. Τον λόγο έχει ο κ. Τάσος Πετρόπουλος, Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, για τρία λεπτά.
Ευχαριστώ, κύριε Πρόεδρε. Κύριε Βαγιωνά, τα καταστήματα στα οποία αναφερθήκατε, των επιμέρους φορέων κοινωνικής ασφάλισης του παρελθόντος, είχαν κλείσει. Δεν το είπατε αυτό. Είπατε τι έκλεισε, αλλά δεν είπατε πότε.
Πολύ πριν από εσάς.
Πολύ πριν από την Κυβέρνησή μας είχαν κλείσει όλα αυτά τα καταστήματα, στα οποία αναφερθήκατε. Επομένως πρέπει να δούμε τώρα ποια είναι η νέα κατάσταση στη γεωγραφική κατανομή των καταστημάτων που εμείς πρέπει να διαχειριστούμε. Στα Μουδανιά δεν υπάρχει τίποτα άλλο, παρά ΙΚΑ.
Μόνο ΙΚΑ υπήρχε, δεν υπήρχε ΕΦΚΑ.
Στα Μουδανιά υπήρχε και ΟΑΕΕ, των ελεύθερων επαγγελματιών, που ανεστάλη η λειτουργία του, έκλεισε και μεταφέρθηκε στον Πολύγυρο, πάλι από προηγούμενη κυβέρνηση και όχι από τη δική μας. Τώρα έχουμε στον Πολύγυρο πρώην Ενιαίο Ταμείο Ανεξάρτητα Απασχολούμενων, τώρα είναι όλα ΕΦΚΑ, πρώην ΟΑΕΕ και ΙΚΑ. Τι να κάνουμε τώρα; Να τα παίρνουμε όλα μαζί γύρω γύρω, να τα κουβαλάμε δεξιά κι αριστερά, για να διευκολύνουμε την εκλογική βάση των Βουλευτών που ενδιαφέρονται; Δεν νομίζω ότι είναι αυτός καλός σκοπός. Στα Μουδανιά, με τετρακόσια ογδόντα τετραγωνικά μέτρα επιφάνεια, καταβάλλουμε 1.700 ευρώ μηνιαίως μίσθωμα. Στον Πολύγυρο με τριπλάσια έκταση, δηλαδή χίλια διακόσια με χίλια τριακόσια τετραγωνικά, πληρώνουμε λιγότερο μίσθωμα, 1.600 ευρώ. Θα το ψάξουμε, γιατί δεν είχα και χρόνο να δω τίνος είναι το ένα κτήριο και τίνος το άλλο. Προφανώς το ενδιαφέρον σας δεν είναι για τον αποκομίζοντα ωφέλειες από τη μίσθωση ενός τόσο μικρού χώρου με τόσο υψηλό μίσθωμα στα Μουδανιά. Είμαι βέβαιος ότι ενδιαφέρεστε για τον τόπο, είμαι βέβαιος γι' αυτό. Όμως, οι εξηγήσεις που σας δίνω νομίζω ότι είναι πειστικές για τα κριτήρια που εμείς είχαμε, ώστε να πούμε ότι, αφού εκεί είναι ήδη τα αρχεία όλων των ασφαλισμένων του ΟΑΕΕ, του ΕΤΑΑ και το ΙΚΑ έχει, επίσης, εκεί μια εγκατάσταση, η οποία εξυπηρετεί με μεγαλύτερη έκταση και μπορεί να απορροφήσει όλους τους φορείς, είναι ό,τι πιο λογικό να κάνεις να είναι στον Πολύγυρο, που, στο κάτω κάτω, είναι και η πρωτεύουσα της Χαλκιδικής, αν δεν κάνω λάθος. Γιατί να το ψάχνουμε; Είμαι βέβαιος ότι θα συμφωνήσετε και εσείς σε αυτά. Σας ευχαριστώ.
Ευχαριστούμε τον Υφυπουργό κ. Τάσο Πετρόπουλο. Τον λόγο έχει ο κ. Βαγιωνάς, για τρία λεπτά, για δευτερολογία.
Κύριε Υπουργέ, ποτέ δεν θα έκαμα ερώτηση και μάλιστα επίκαιρη, εάν ήταν ταπεινά τα κίνητρά μου, δηλαδή τι ενοίκιο πληρώνετε στα Μουδανιά ή τι πληρώνουμε στον Πολύγυρο. Είναι αστείο πράγμα. Σας διαβεβαιώ ότι το ΕΦΚΑ Πολυγύρου δεν έχει γραφείο να καθίσουν οι εργαζόμενοι. Αν, λοιπόν, φορτώσετε το ΕΦΚΑ Πολυγύρου με όλο το ΕΦΚΑ των Νέων Μουδανιών, είστε άδικοι για δύο λόγους. Ο πρώτος λόγος είναι γιατί σε μικρότερες περιοχές, π.χ. στην Πέλλα, έχετε δύο κύριες διευθύνσεις του ΕΦΚΑ και έχετε και έναν βοηθητικό, έναν σταθμό, όπως τον λέτε. Τα έσοδα, όπως σας προείπα, του νυν ΕΦΚΑ, πρώην ΙΚΑ - ΕΤΑΜ Μουδανιών, είναι τα πρώτα στην κεντρική Μακεδονία. Δεν σας ενδιαφέρουν τα έσοδα; Ξέρετε ότι, έξω από τις δέκα χιλιάδες οικοδομοτεχνικές εταιρείες που υπάρχουν, υπάρχουν και άλλα το καλοκαίρι, που είναι πολύ περισσότερα, λόγω της πληθυσμιακής ιδιορρυθμίας. Το καλοκαίρι το ΙΚΑ Μουδανιών επιφορτίζεται με άλλες επτακόσιες χιλιάδες τουρίστες στις δύο αυτές περιοχές, δηλαδή Κασσάνδρεια και ΙΚΑ Μουδανιών. Σας ερωτώ: Τα έσοδα δεν τα υπολογίζετε; Υπολογίζετε μόνο το ενοίκιο; Δεν υπολογίζετε την ταλαιπωρία των ανθρώπων, που θα κάνουν για να εξυπηρετηθούν από το ΕΦΚΑ Πολυγύρου περί τα διακόσια χιλιόμετρα πήγαινε - έλα; Δεν υπολογίζετε τα έξοδα που θα κάνουν, καθότι δεν υπάρχει επαρκές συγκοινωνιακό δίκτυο, παρά μόνο με ΙΧ αυτοκίνητο ή με ταξί; Είναι μικροί αυτοί οι λόγοι για την επίκαιρη ερώτηση και μάλιστα όταν δεν έχετε πού να βάλετε τους υπαλλήλους του ΕΦΚΑ Μουδανιών, αν κλείσει το ΕΦΚΑ, αν υποβαθμιστεί σε σταθμό; Τι θα πει αυτό; Θα πει ότι ο κόσμος δεν θα εξυπηρετείται, ο κόσμος θα ξοδεύεται, το κράτος θα χάνει έσοδα. Αν θέλετε και κάτι άλλο, το 65% του ΙΚΑ - ΕΤΑΜ του πληθυσμού της Χαλκιδικής, όπως σχεδόν και σε όλη την Ελλάδα, εξυπηρετούνταν από αυτά τα γραφεία. Σήμερα είναι το 100% των ασφαλισμένων που εξυπηρετούνται από τα δύο, που θέλετε να τα κάνετε ένα. Σκεφτείτε, λοιπόν, ότι η Χαλκιδική είναι ένας νομός που μόνο η ακτογραμμή του είναι περίπου εξακόσια εξήντα χιλιόμετρα και ο ορεινός όγκος του Χολομώντα κόβει την κεντρική και βόρεια Χαλκιδική, που έχει την έδρα του παλαιού νομού, από τη νότια Χαλκιδική, τον Δήμο Προποντίδος και των Νέων Μουδανιών. Εγώ είμαι υπέρ της ηλεκτρονικής συνταγογράφησης, υπέρ της ηλεκτρονικής διακυβέρνησης και, αν ήταν δυνατόν, μόνο από την Αθήνα να εξυπηρετούνται οι πολίτες με ένα κουμπί, όπως χαρακτηριστικά λένε πολλοί παράγοντες, δικοί σας ιδιαίτερα, γι' αυτό. Είμαι από τους ανθρώπους που στήριξαν την ηλεκτρονική συνταγογράφηση το 2004, που ακόμα δεν έχει τελειοποιηθεί. Κάνατε πιλοτικό πρόγραμμα, δείτε τις αδυναμίες του πιλοτικού προγράμματος με ένα πρόγραμμα αξιόπιστο. Διότι εδώ έγινε και ένα μικρό λάθος, κατά την άποψή μου, και δεν ξέρω αν είναι βέβαιο: αντί να πάρουμε το πρόγραμμα του ΙΚΑ, πήραμε το πρόγραμμα του ΟΓΑ και έχουμε τεράστια προβλήματα. Άρα να μην ταλαιπωρείται ο κόσμος, να είναι αξιόπιστο το κράτος, να έχει έσοδα το κράτος. Δεχθείτε να μείνει το ΕΦΚΑ Μουδανιών ως έχει. Θα ταλαιπωρούνται λιγότερο οι άνθρωποι, θα εισπράττει πολύ περισσότερα το κράτος και, εκτός από αυτό, θα έχουμε και σχετική οικονομία στους υπαλλήλους. Όταν ολοκληρωθεί η ηλεκτρονική διακυβέρνηση, τότε θα είμαι αυτός που θα εισηγηθεί να γίνει ένα μόνο κέντρο για όλη την Ελλάδα. Να είστε καλά.
Ευχαριστούμε, κύριε Βαγιωνά. Τον λόγο έχει ο Υφυπουργός κ. Τάσος Πετρόπουλος για τη δευτερολογία του.
Στην πρωτολογία μου ανέπτυξα σκέψεις που αφορούσαν τον πυρήνα της επίκαιρης ερώτησής σας, ότι θα έπρεπε τα Μουδανιά να υπερέχουν του Πολυγύρου. Αυτό έβγαινε από την ερώτησή σας. Διότι κατά τα λοιπά υποβάθμιση των Μουδανιών σε καμμία περίπτωση δεν μπορεί κανείς να φανταστεί ότι επέρχεται κατά κανέναν τρόπο, διότι στα Μουδανιά θα διατηρηθεί η δομή που υπάρχει και θα εξυπηρετούνται όλοι οι ασφαλισμένοι.
Πώς θα γίνει, κύριε Υφυπουργέ;
Δεν καταργήσαμε τις παροχές των υπηρεσιών στα Μουδανιά. Αντιθέτως αναβαθμίζονται, διότι από το ίδιο σημείο της πόλης, από την πόλη, δηλαδή, γιατί για το σημείο θα δούμε γιατί είναι τόσο υψηλό το μίσθωμα για τόσο μικρή επιφάνεια. Είναι τεράστιο. Δεν ξέρω αν είναι τόσο ακριβά τα ενοίκια στα Μουδανιά. Δεν ξέρω.
Να το μάθετε.
Θα το ψάξουμε ποιος παίρνει τόσο μεγάλο μίσθωμα.
Αν το μίσθωμα πέσει, θα κρατηθεί ως έχει στα Μουδανιά, ναι ή όχι;
Ασφαλώς. Αν συμβάλετε κι εσείς, για να βοηθήσετε εκεί με τον δήμο - δεν ξέρω ποιους επηρεάζετε - και να μας δώσουν κι έναν χώρο, για να μην πληρώνουμε τίποτα, φυσικά και θα παραμείνει στα Μουδανιά η υπηρεσία, που θα εξυπηρετεί όχι μόνο τους εργοδότες που απασχολούν τη μισθωτή εργασία, αλλά όλους, και τους αγρότες και τους ελεύθερους επαγγελματίες και τους επιστήμονες. Αυτό είναι ο Ενιαίος Φορέας Κοινωνικής Ασφάλισης: ένα σύστημα που εκμηδενίζει αποστάσεις, εκμηδενίζει τον χρόνο εξυπηρέτησης - αυτή είναι η πρόθεσή μας - που θα καταλήξει κάποια στιγμή - και πιστεύω σύντομα, δουλεύουμε για αυτό - με την πληκτρολόγηση του efka.gov.gr θα δίνουμε τις υπηρεσίες χωρίς να χρειάζεται να πληρώνουμε τέτοιες δαπάνες. Μέχρι τότε καμμία δομή απ' αυτές που υπάρχουν δεν καταργείται. Οργανώνουμε καλύτερα, με πιο αποτελεσματικό τρόπο και τις μικρότερες δυνατές δαπάνες, σε όφελος των ασφαλισμένων τις δομές που εξυπηρετούν τους ασφαλισμένους. Σκοπός μας είναι να εξυπηρετούνται οι ασφαλισμένοι και όχι η γραφειοκρατία και συμφέροντα που πολλές φορές άγγιζαν αυτές τις δομές με έναν τρόπο που «στραγγάλιζε» τελικά τις στοχεύσεις που θα έπρεπε να εξυπηρετεί η κοινωνική ασφάλιση. Θέλουμε κοινωνική ασφάλιση για τον ασφαλισμένο και όχι για κάποιους που επωφελούνται από την ύπαρξή της. Σας ευχαριστώ.
Εγώ κρατώ την υπόσχεσή σας να μειωθεί το ενοίκιο.
Ευχαριστούμε, κύριε Υφυπουργέ. Θα συζητηθεί τώρα η πρώτη με αριθμό 615/20-3-2017 επίκαιρη ερώτηση δεύτερου κύκλου του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Συρμαλένιου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον οργανισμό Ενιαίου Φορέα Κοινωνικής Ασφάλισης (ΕΦΚΑ). Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος. Τον λόγο έχει, για δύο λεπτά, ο κ. Συρμαλένιος, Βουλευτής Κυκλάδων του ΣΥΡΙΖΑ, για να αναπτύξει την επίκαιρη ερώτησή του.
Ευχαριστώ, κύριε Πρόεδρε. Κύριε Υπουργέ, ξέρουμε όλοι ότι από την 1-1-2017 λειτουργεί πλέον ο Ενιαίος Φορέας Κοινωνικής Ασφάλισης, ΕΦΚΑ, και έχουν δρομολογηθεί οι διαδικασίες επεξεργασίας του νέου οργανισμού, του νέο οργανογράμματος, που έχει τεθεί μάλιστα σε διαβούλευση και εντός των υπηρεσιών, των υπηρεσιακών παραγόντων των πρώην ταμείων που συνενώθηκαν στον ενιαίο φορέα. Από τα δημοσιεύματα που έχουμε δει και από το οργανόγραμμα που υπάρχει αυτή τη στιγμή, σε ορισμένα νησιά των Κυκλάδων - αλλά έχω την αίσθηση και σε άλλες νησιωτικές περιοχές - τα οποία είχαν υποκαταστήματα και τα οποία καταργήθηκαν από το 2012 και μετά, δηλαδή από την προηγούμενη κυβέρνηση, όπου έχουμε σήμερα γραφεία κοινωνικής ασφάλισης στην Άνδρο, στη Μήλο, στη Σέριφο κ.λπ., αυτά τα γραφεία με το νέο οργανόγραμμα δεν φαίνεται να διατηρούνται. Δεν φαίνεται να διατηρούνται, διότι, μέχρι αυτή τη στιγμή τουλάχιστον, υπάρχουν στο νέο οργανόγραμμα διευθύνσεις και τμήματα. Αναφέρεται, μάλιστα, ότι αυτά τα νησιά θα υπάγονται σε τμήματα είτε άλλων νησιών του ίδιου νομού είτε ακόμα και σε περιοχές της Αττικής. Προφανώς, όπως καταλαβαίνετε, εάν καταργηθούν τα γραφεία κοινωνικής ασφάλισης, θα έχουμε σοβαρότατο πρόβλημα, διότι, πρώτον, εξαιτίας της υποβάθμισής τους από υποκατάστημα σε γραφείο χάθηκαν πολλές αρμοδιότητες και μάλιστα σε περιοχές που υπάρχει πληθώρα εργατικού δυναμικού, όπως στη Μήλο, παραδείγματος χάριν, και, δεύτερον, η ταλαιπωρία των κατοίκων να μεταβαίνουν στις έδρες των τμημάτων ή των διευθύνσεων, όπου φέρεται να ανήκουν από εδώ και στο εξής, θα είναι πολύ μεγάλη και τα έξοδα πάρα πολλά. Επειδή ακριβώς υπάρχει αυτή η ανησυχία και η αναστάτωση, ότι για άλλη μια φορά υποβαθμίζεται η νησιωτικότητα, θα θέλαμε μια σαφή απάντηση. Αυτό είναι απαίτηση όλων των νησιωτών Βουλευτών, όχι μόνο των Βουλευτών Κυκλάδων, αλλά και άλλων περιοχών της νησιωτικής Ελλάδας, όπου αυτό το ζήτημα τίθεται σε αμφισβήτηση, δηλαδή εάν θα υπάρχουν έστω αυτοί οι πυρήνες των γραφείων κοινωνικής ασφάλισης, όπου οι κάτοικοι θα μπορούν να διεκπεραιώνουν τις υποθέσεις τους, χωρίς να μετακινούνται. Ευχαριστώ πολύ.
Ευχαριστούμε τον κ. Συρμαλένιο, Βουλευτή Κυκλάδων του ΣΥΡΙΖΑ. Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Η νησιωτικότητα της χώρας είναι από τα ζητήματα που πολύ καλά ξέρουμε και θέλουμε σε κάθε σχεδιασμό μας να λαμβάνουμε υπ' όψιν μας. Το ίδιο κάναμε και τώρα, με την οργάνωση του Ενιαίου Φορέα Κοινωνικής Ασφάλισης. Η επίκαιρη ερώτησή σας, κύριε Συρμαλένιε, δίνει την ευκαιρία να πληροφορηθούν οι νησιώτες αυτή ακριβώς την πολιτική που αναπτύσσουμε για την εξυπηρέτηση των νησιωτών. Από τα πρώτα πράγματα που είπα είναι ότι το παράδειγμα του νησιώτη που παίρνει το καράβι να πάει στον Πειραιά και από εκεί ενδεχομένως να πάει στη Σύρο, για να κάνει τη δουλειά του, είναι πραγματικό. Έτσι συνέβαινε παλιά. Αυτό τελειώνει. Ήδη έχει τελειώσει. Για έναν μεγάλο αριθμό ασφαλισμένων ήδη έχει τελειώσει. Υπάρχει ένα μέρος υπηρεσιών το οποίο θα ολοκληρωθεί, για να είναι πλήρης η εξυπηρέτηση σε όλους τους τομείς. Εντούτοις, όλα τα νησιά τα αναβαθμίζουμε. Στις Κυκλάδες - για να περιοριστώ ως προς την ερώτησή σας - η διεύθυνση στη Σύρο αναβαθμίζεται, ενισχύεται. Τα αποκεντρωμένα τμήματα της κοινωνικής ασφάλισης του ΕΦΚΑ είναι βαθμίδα πιο αναπτυγμένη σε σχέση με τα γραφεία κοινωνικής ασφάλισης, άρα με την ανάπτυξη αποκεντρωμένων τμημάτων στην Τήνο και στη Μύκονο έχουμε ακόμη καλύτερη ενίσχυση των δομών, γιατί εκεί δημιουργούμε αποκεντρωμένα τμήματα - επαναλαμβάνω, στην Τήνο και στη Μύκονο - και διατηρούμε τα γραφεία κοινωνικής ασφάλισης σε όλα τα νησιά όπου υπήρχαν, δεν καταργείται πουθενά. Στον βαθμό που μπορούμε να έχουμε και την επάρκεια σε ανθρώπινο δυναμικό για στελέχωση, θα αναπτύξουμε και άλλες τέτοιες δομές γραφείων κοινωνικής ασφάλισης στα νησιά, προκειμένου να έχουμε πραγματικά την καλύτερη δυνατή κάλυψη των αναγκών των ασφαλισμένων στη νησιωτική χώρα. Αυτή είναι η πολιτική μας και γι' αυτόν τον λόγο προβλέπουμε στο σχετικό οργανόγραμμα, το οποίο δεν είναι το τελικό, αυτό που ίσως διαρρέει από τις υπηρεσίες, γιατί το έχουμε δώσει σε όλα τα στελέχη της κοινωνικής ασφάλισης, να μας πουν και αυτοί τη γνώμη τους. Είναι μία επεξεργασία που γίνεται και με τη συμμετοχή των στελεχών και υπαλλήλων του ΕΦΚΑ απ' άκρου εις άκρον σε όλη τη χώρα. Δεν είναι, όμως, το τελικό. Το έχω πει πάρα πολλές φορές, το ξαναλέω και με αυτή την ευκαιρία, και θέλουμε πραγματικά σύντομα, μέσα στον Απρίλιο, να έχει ολοκληρωθεί αυτό. Όμως, προβλέπουμε στο οργανόγραμμα ότι, σε περιπτώσεις που κριθεί από τη διοίκηση του ΕΦΚΑ ότι χρειάζεται ίδρυση και νέων γραφείων κοινωνικής ασφάλισης, θα μπορεί να γίνεται αυτό. Λείπει, όμως, η αναφορά τους μέσα στο οργανόγραμμα, διότι δεν είναι οργανικές μονάδες. Επειδή δεν είναι μέσα στο οργανόγραμμα, δεν σημαίνει ότι δεν θα υπάρχουν. Στο οργανόγραμμα υπάρχουν μόνο οι οργανικές μονάδες, οι οποίες έχουν δομή, προϊσταμένους, στελέχη. Καταλάβατε; Το γραφείο κοινωνικής ασφάλισης είναι υπάλληλοι, φυσικά, του ΕΦΚΑ, χωρίς οργανωτική δομή, γιατί δεν χρειάζεται. Είναι κυρίως σημεία εξυπηρέτησης για τον κόσμο και διεκπεραίωσης των αιτημάτων τους μέσα από τα ηλεκτρονικά συστήματα που έχουμε, τα οποία θα αναπτύξουμε. Θα τα έχουμε και θα τα αναπτύξουμε σε μεγαλύτερο βαθμό. Σας ευχαριστώ.
Ευχαριστούμε τον κύριο Υφυπουργό. Τον λόγο έχει πάλι ο κ. Συρμαλένιος για τη δευτερολογία του, για τρία λεπτά.
Κύριε Υπουργέ, με ικανοποίηση δέχομαι την απάντησή σας, ότι θα διατηρηθούν τα γραφεία κοινωνικής ασφάλισης εκεί που υπάρχουν σήμερα. Προσωπικά δεν με ενδιαφέρει εάν θα λέγονται γραφεία, τμήματα ή οτιδήποτε άλλο, αρκεί να είναι μονάδες κοινωνικής ασφάλισης που θα εξυπηρετούν τους κατοίκους και αρκεί να διατηρηθούν οι θέσεις των εργαζομένων, οι οποίες είναι λιγοστές αυτή τη στιγμή, και να μη μετακινούνται οι κάτοικοι εκτός των νησιών τους. Θέλω να πω ότι ορισμένα νησιά, όπως είναι η Άνδρος ή η Μήλος, πρέπει να ξέρετε ότι είναι και έδρες περιφερειακής ενότητας. Δηλαδή, ιδιαίτερα η Μήλος περιλαμβάνει και άλλα όμορα νησιά, όπως τη Σίφνο, την Κίμωλο και λοιπά. Η Σέριφος έχει γραφείο κοινωνικής ασφάλισης. Καταλαβαίνετε ότι και η Άνδρος και η Μήλος θα μπορούσαν να είναι και τμήματα κοινωνικής ασφάλισης, διότι, αν λείπει ένας υπάλληλος, παραδείγματος χάριν, θα μπορούσε με τον νέο νόμο του Υπουργείου Διοικητικής Μεταρρύθμισης με εθελούσια μετακίνηση κάποιος να θελήσει να πάει, οπότε οι τέσσερις γίνονται πέντε και, αν δεν κάνω λάθος, με πέντε συγκροτείται τμήμα, διότι θα υπάρχει και προϊστάμενος. Το κύριο, όμως, είναι τι αρμοδιότητες θα έχουν αυτά τα γραφεία. Αν έχουν αρμοδιότητες τέτοιες που να καλύπτουν τις πραγματικές ανάγκες και να αφαιρούν τη μετακίνηση των πολιτών, τότε βεβαίως δεν υπάρχει κανένας λόγος ανησυχίας. Εάν, όμως, οι αρμοδιότητες των γραφείων υποβαθμιστούν, γιατί θα υπάρξει αναβάθμιση των τμημάτων και των διευθύνσεων, τότε, προφανώς, θα υπάρχει πρόβλημα και θα διαπιστωθεί στην πράξη. Σαφώς είμαστε υπέρ της ηλεκτρονικής κάλυψης των αιτημάτων και μακάρι σε όλα τα ζητήματα να μπορούσε να λυθεί το θέμα αυτό, είτε μέσω των ΚΕΠ είτε μέσω των γραφείων. Πρέπει, όμως, να είναι σαφείς οι αρμοδιότητες και να μπορέσουν να προχωρήσουν αυτές οι αρμοδιότητες μέχρις ότου εφαρμοστούν οι διαδικασίες ηλεκτρονικής συναλλαγής. Υπάρχει κι ένα άλλο ζήτημα που θέλω να θέσω. Παραδείγματος χάριν, σήμερα η Κέα εξυπηρετείται από το Λαύριο. Αν στο Λαύριο καταργηθεί - γιατί νομίζω ότι υπάρχει μια τέτοια υπόδειξη στο σχέδιο του οργανογράμματος - , οι άνθρωποι αυτοί πού θα πηγαίνουν; Ένα αυτό. Δεύτερον, η Άνδρος, έτσι όπως τοποθετείται στο οργανόγραμμα, θα πρέπει να ανήκει στην Τήνο. Μέχρι τώρα εξυπηρετούνταν από την Άνδρο ή από την Αττική. Αυτά είναι ζητήματα τα οποία μπορούν να λυθούν με τη μετατροπή κάποιων γραφείων σε τμήματα και έτσι να μην υπάρχει ανάγκη μετακίνησης. Επιπλέον, υπάρχει και ένα θέμα με τον ΟΑΕΔ. Αυτό νομίζω έχει λυθεί μέσω της διάταξης που ψηφίστηκε με την προγραμματική σύμβαση του τότε ΙΚΑ, τώρα ΕΦΚΑ, με τον ΟΑΕΔ. Αυτό πρέπει να το δείτε και να αντιμετωπιστεί. Γιατί αντιμετωπίσαμε ζητήματα που μετακινούνταν οι άνθρωποι σε άλλα νησιά ή στον Πειραιά ή αλλού, για να μπορέσουν με την πρώτη αυτοπρόσωπη παρουσία τους να δηλώσουν τη μετάβασή τους από την εργασία στην ανεργία. Άρα είναι ζητήματα στα οποία, μέχρι να τακτοποιηθούν όλα με ηλεκτρονικό τρόπο, θα πρέπει να εφαρμοστούν πολιτικές τέτοιες, που να ενισχύουν τη νησιωτικότητα και να μην την υποβαθμίζουν. Ευχαριστώ πολύ.
Ευχαριστούμε τον Βουλευτή Κυκλάδων του ΣΥΡΙΖΑ κ. Συρμαλένιο. Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος. Ορίστε, κύριε Υφυπουργέ, έχετε τον λόγο, για τρία λεπτά.
Κύριε Συρμαλένιε, στο Λαύριο δεν θα κλείσουν οι υπηρεσίες και οι δομές του ΕΦΚΑ. Υπήρξε μια τέτοια είδηση. Δεν έχει καμμία βασιμότητα. Το Λαύριο θα παραμείνει, θα ενισχυθεί με τις νέες λειτουργίες, θα εξυπηρετούνται όλοι οι φορείς - και οι πρώην - κοινωνικής ασφάλισης, άρα, κάθε Έλληνας, κάθε άνθρωπος που ζει και εργάζεται στη χώρα, από όπου υφίστανται υπηρεσίες του ΕΦΚΑ. Το Λαύριο, από αυτή την άποψη, λοιπόν, θα αναβαθμιστεί και θα εξυπηρετεί και την Κέα, όπως καλύτερα θα μπορούσε να συμβεί με τον σχεδιασμό που έχουμε κάνει. Αν θα είναι τμήματα ή όχι, είναι ένα ζήτημα το οποίο δεν έχει να κάνει μόνο με τον πληθυσμό. Έχει να κάνει και με τον τρόπο οργάνωσης όλης της δουλειάς. Είναι προτιμότερο να έχουμε γραφείο κοινωνικής ασφάλισης που εξυπηρετείται από έναν υπάλληλο. Δεν είναι απαραίτητο να είναι ένας. Αν λείπει, μπορεί να είναι και ένας δεύτερος. Δεν είναι αυτό που επιδιώκουμε, βέβαια, να έχουμε καταφέρει, δηλαδή, να έχουμε πολυάριθμα σημεία εξυπηρέτησης από άποψη υπαλλήλων. Σκοπός πρέπει να είναι η κατάργηση της γραφειοκρατίας. Όταν έχεις πολλούς υπαλλήλους σε μια δομή, δεν σημαίνει ότι εξυπηρετείς και καλύτερα. Εξυπηρετείς καλύτερα, όταν έχεις διαμορφώσει συστήματα τα οποία απλουστεύουν τις διαδικασίες και επιταχύνουν την εξυπηρέτηση. Αυτό θα το κάνουμε. Δεν είναι ακόμα σε πλήρη εφαρμογή. Είναι σχεδιασμένο και προχωράει η συγκρότηση των σχετικών προγραμμάτων. Εμείς το ξέρουμε ότι θα γίνει. Σας ενημερώνω, λοιπόν, ότι θα γίνει και θα γίνει με έναν τρόπο που εμείς έχουμε πει - και μακάρι να είχαμε τέτοιες δομές στη χώρα, οι οποίες, δυστυχώς, λείπουν - , δηλαδή με καλή μηχανοργάνωση και ηλεκτρονική εξυπηρέτηση των πολίτων. Ποτέ δεν έγινε. Από τότε που ακούγατε και νομίζατε ότι θα έχει κάθε χωριό και Wi - Fi, πέρασαν τα χρόνια και δεν είχαμε καν μελάνι για εκτύπωση. Λείπουν οι δομές. Παλεύουμε δύο χρόνια να οργανώσουμε τα μηχανογραφικά συστήματα του ΕΦΚΑ με έναν τρόπο πάρα πολύ ηρωικό. Τα στελέχη διαθέτουν όλη τους την ημέρα. Πρέπει να επαινέσουμε τα στελέχη και τους υπαλλήλους του ΕΦΚΑ, που καταβάλλουν κάθε προσπάθεια για να λειτουργήσει όλο αυτό το σύστημα, βρίσκοντας πατέντες, πραγματικά, με την επινοητικότητα και την ευφυΐα που έχουν, για να λειτουργήσει ένα σύστημα, το οποίο δεν δουλεύει με τίποτα αν δεν παρέμβεις να το φτιάξεις. Για αυτόν τον λόγο το οργανώνουμε και θα το αντικαταστήσουμε. Τώρα, όμως, δουλεύουμε με τα υπάρχοντα και τα υπάρχοντα συστήματα είναι προβληματικά και προσπαθούμε να επιτύχουμε ό,τι μπορούμε. Πάρα ταύτα, η επιτυχία στην εξυπηρέτηση των ασφαλισμένων θα είναι ο δικός μας ο στόχος και θα πλησιάζουμε όλο και πιο πολύ στην απόλυτη εξυπηρέτηση των ασφαλισμένων. Έτσι, άλλωστε, το βλέπουμε το θέμα. Δεν έχω καμμία αντίρρηση να μας διαθέσουν τα μέσα οι τοπικές κοινωνίες και οι δήμαρχοι, να μπορούν να υπάρχουν και γραφεία εξυπηρέτησης, η οποία θα παρέχεται και από τους ίδιους τους φορείς της τοπικής αυτοδιοίκησης. Το έχουμε πει αυτό. Οι ίδιοι οι φορείς της τοπικής αυτοδιοίκησης θα μπορούν - εύκολο είναι, γιατί θα είναι πολύ απλό το σύστημα και πολύ οικείος ο τρόπος και θα είναι εξοικειωμένοι οι άνθρωποι, για να μπορούν να εξυπηρετούν τις σχετικές ανάγκες - από τα συστήματα των ίδιων των φορέων κοινωνικής ασφάλισης να κάνουν αυτές οι εξυπηρετήσεις. Δεν χρειάζεται να φτιάξουμε, δηλαδή, περίπλοκη δομή για σημεία εξυπηρέτησης. Αυτό θα το δούμε προσεχώς και με τη βοήθεια των Βουλευτών της νησιωτικής χώρας, ώστε να βρούμε λύσεις για την καλύτερη εξυπηρέτηση. Σας ευχαριστώ.
Ευχαριστούμε τον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλο. Κυρίες και κύριοι συνάδελφοι, έχουμε μερικά αιτήματα για έγκριση άδειας απουσίας στο εξωτερικό. Ο Βουλευτής κ. Χρήστος Κέλλας ζητεί άδεια ολιγοήμερης απουσίας στο εξωτερικό από 26 Μαρτίου έως 1η Απριλίου 2017. Ο Βουλευτής κ. Βασίλειος Κεγκέρογλου ζητεί άδεια απουσίας από τις εργασίες της Βουλής για το διάστημα από 24 Μαρτίου έως 26 Μαρτίου 2017, λόγω μετάβασης στο εξωτερικό. Επίσης, ο κ. Φίλης ζητεί άδεια απουσίας στο εξωτερικό για το διάστημα από 24 Μαρτίου έως 28 Μαρτίου 2017 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Αλίμου (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να σας ενημερώσουμε ότι παρακολουθείτε διαδικασία κοινοβουλευτικού ελέγχου, που οι Βουλευτές υποβάλλουν ερωτήσεις, κρίνουν και ελέγχουν την Κυβέρνηση. Στις ερωτήσεις που υποβάλλουν, προφορικά, μέσα στο Κοινοβούλιο, απαντάει ο αρμόδιος Υπουργός. Αυτή είναι η μια λειτουργία της Βουλής. Η άλλη λειτουργία είναι η νομοθετική εργασία, στην οποία συζητούνται νομοσχέδια, ψηφίζονται και γίνονται νόμοι του κράτους. Τώρα είμαστε σε εκείνο το σημείο του κοινοβουλευτικού ελέγχου που λέγεται «επίκαιρες ερωτήσεις». Υποβάλλει, δηλαδή, μια ερώτηση ένας Βουλευτής και σε μια εβδομάδα ο Υπουργός είναι υποχρεωμένος να έλθει να απαντήσει στον Βουλευτή που ρωτάει. Προχωρούμε με δύο ερωτήσεις, που αφορούν το Υπουργείο Αγροτικής Ανάπτυξης και Τροφίμων, στις οποίες και θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου, ο οποίος βρίσκεται εδώ. Θα συζητηθεί, λοιπόν, η τέταρτη με αριθμό 608/16-3-2017 επίκαιρη ερώτηση πρώτου κύκλου του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, σχετικά με την πρόβλεψη αντιχαλαζικής προστασίας. Κύριε Σαχινίδη, έχετε τον λόγο, για δύο λεπτά, για να αναπτύξετε την επίκαιρη ερώτησή σας.
Ευχαριστώ, κύριε Πρόεδρε. Κύριε Υπουργέ, κατά την ταπεινή μου άποψη δύο είναι τα πιο σοβαρά προβλήματα που αντιμετωπίζει ο αγροτικός κόσμος. Το ένα έχει να κάνει με την πρόβλεψη των ακραίων καιρικών φαινομένων και σίγουρα συσχετίζεται άμεσα και η αποζημίωση από τον ΕΛΓΑ και το δεύτερο είναι η διασφάλιση των εσόδων από πώληση της αγροτικής παραγωγής. Η ερώτησή μου έχει να κάνει με το πρώτο κομμάτι, σχετικά με την πρόβλεψη αντιχαλαζικής προστασίας. Αφορά φυσικά όχι μόνο την κεντρική Μακεδονία, στην οποία αναφέρομαι, αλλά στο σύνολό του τον αγροτικό πληθυσμό, πανελλαδικά. Λόγω, λοιπόν, της κρίσιμης περιόδου ανθοφορίας ροδάκινων που διανύουμε, αλλά και γενικότερα για όλες τις αγροτικές καλλιέργειες, επιβάλλεται η άμεση αγορά και τοποθέτηση περισσότερων πιστοποιημένων καταγραφικών θερμομέτρων, ώστε να κατοχυρώνουν στοιχεία για τον παγετό που πλήττει τις παραγωγές των αγροτών. Άλλωστε αυτό, κύριε Υπουργέ, είναι απαίτηση καθολική όλων των αγροτικών συλλόγων της Μακεδονίας. Πρόσφατα, μάλιστα, οι Πρόεδροι των Αγροτικών Συλλόγων Σκύδρας, Αλμωπίας και Νάουσας, οι οποίοι είναι και μέλη της Ομοσπονδίας Αγροτικών Συλλόγων Δενδροκαλλιεργητών, επισκέφτηκαν το υποκατάστημα του ΕΛΓΑ ΚΕΜΕ στην περιοχή του αεροδρομίου «Μακεδονία» της Θεσσαλονίκης, όπου ζήτησαν και συζήτησαν, έθεσαν τα προβλήματα τα οποία αντιμετωπίζουν. Ερωτάσθε, λοιπόν, κύριε Υπουργέ: Πρώτον, πόσο άμεσα υπάρχει η δυνατότητα να αγορασθούν και να τοποθετηθούν τα καταγραφικά θερμόμετρα και εάν η ποσότητα των καταγραφικών θερμομέτρων θα είναι επαρκής για την κάλυψη των καλλιεργήσιμων εκτάσεων. Δεύτερον, εάν υπάρχει μελέτη που να αποδεικνύει ότι το κόστος αγοράς αυτών των καταγραφικών θερμομέτρων θα είναι μικρότερο από τις αποζημιώσεις που καλείται να δώσει ο ΕΛΓΑ. Ευχαριστώ.
Ευχαριστούμε τον κύριο Σαχινίδη. Θα απαντήσει τώρα ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου, για τρία λεπτά.
Βρισκόμαστε προς την κατεύθυνση βελτίωσης των προβλέψεων όσον αφορά την αντιμετώπιση των επιπτώσεων από τις καιρικές συνθήκες. Όμως, να ξεκαθαρίσουμε από την αρχή ένα πράγμα: ο ΕΛΓΑ για την εκτίμηση των ζημιών του από τις καιρικές συνθήκες βασίζεται στους εκτιμητές - γεωπόνους του ΕΛΓΑ. Το λέω αυτό, γιατί τα στοιχεία των πιστοποιημένων μετεωρολογικών σταθμών, όπως, για παράδειγμα, της Εθνικής Μετεωρολογικής Υπηρεσίας, μπορούμε να τα χρησιμοποιήσουμε συμβουλευτικά, όμως δεν αποτελούν αποκλειστική παράμετρο πάνω στην οποία θα λάβουμε τις αποφάσεις για την επιτόπια εξέταση, τις επιπτώσεις που υπάρχουν μετά από την επιτόπια εξέταση των γεωπόνων - εκτιμητών. Μέσα, λοιπόν, στο πλαίσιο αυτό και για την παροχή μετεωρολογικής πληροφορίας στα υποκαταστήματα του ΕΛΓΑ - γιατί αυτά όντως είναι αρμοδιότητες και πρέπει να γίνουν από τον ΕΛΓΑ - εμείς έχουμε ήδη προμηθευτεί εξήντα πέντε μονάδες ψηφιακής μέτρησης και καταγραφής της θερμοκρασίας. Οι μονάδες αυτές διανεμήθηκαν σε υποκαταστήματα του ΕΛΓΑ στη βόρεια Ελλάδα - ένα μάλιστα πήγε στην Τρίπολη, στη νότιο Ελλάδα - και οι περιοχές εγκατάστασης είναι όντως σε θύλακες παγετού - υψηλών θερμοκρασιών, σύμφωνα, βεβαίως, με τα ιστορικά δεδομένα που έχουμε από τον ΕΛΓΑ. Το κόστος προμήθειάς τους έφτασε στις 17.500 ευρώ και ο σχεδιασμός που έχουμε είναι να συνεχίσουμε αυτή την κάλυψη και σε περιοχές της νότιας Ελλάδας που έχουν ανάλογα προβλήματα. Αντιλαμβάνεστε, όμως - το επαναλαμβάνω - ότι αυτός ο σχεδιασμός έχει σχέση και με τα στοιχεία που έχει ο ΕΛΓΑ για ζημιές που υφίστανται οι διάφορες περιοχές. Επίσης, με απόφαση του Διοικητικού Συμβουλίου του ΕΛΓΑ βρισκόμαστε αυτή την ώρα στην εξέλιξη μιας προσπάθειας να πάρουμε πέντε αυτόματους μετεωρολογικούς σταθμούς, που θα εγκατασταθούν ιδιαίτερα στα υποκαταστήματα Βέροιας και Κοζάνης, προϋπολογισμού 60.000 ευρώ, οι οποίοι μαζί με τους δύο ήδη υπάρχοντες σταθμούς θα μας βοηθήσουν, θα έλεγα, περισσότερο στο να έχουμε ένα οργανωμένο δίκτυο σε αυτές τις περιοχές που όντως πλήττονται σε σχέση με άλλες περιοχές. Έτσι, λοιπόν, θα έλεγα ότι δείχνουμε ένα ενδιαφέρον και, δεδομένων και των οικονομικών συνθηκών, προσπαθούμε, όσο το δυνατόν, να προσεγγίσουμε τα συγκεκριμένα προβλήματα. Ταυτόχρονα, θα αναπτυχθεί στο Κέντρο Μετεωρολογικών Εφαρμογών του ΕΛΓΑ ο κατάλληλος τεχνολογικός εξοπλισμός για τη διασύνδεσή του με τους άλλους μετεωρολογικούς σταθμούς - είναι πάρα πολύ σοβαρό - όπως, για παράδειγμα, με τον ΕΜΥ ή και άλλους μετεωρολογικούς σταθμούς. Περισσότερα, γιατί προχωράμε συνέχεια σε διαδικασίες, θα σας πω στη δευτερολογία μου.
Ευχαριστούμε τον κύριο Υπουργό. Τον λόγο έχει τώρα ο κ. Σαχινίδης για τη δευτερολογία του, για τρία λεπτά.
Ευχαριστώ, κύριε Πρόεδρε. Ακριβώς εδώ είναι το πρόβλημα, κύριε Υπουργέ, στο ότι είναι λίγα τα καταγραφικά θερμόμετρα. Οπότε και οι πληροφορίες, τις οποίες έχουν οι γεωπόνοι, είναι ελλιπέστατες διότι πηγαίνουν να πιστοποιήσουν ζημιές ακριβώς εκεί που υπάρχουν μόνο αυτοί οι σταθμοί. Σας είχα αναφέρει και στις επιτροπές επανειλημμένα ότι λόγω του μικροκλίματος - και αυτό έχει να κάνει με τη μορφολογία του εδάφους πανελλαδικά - υπάρχουν σταθμοί οι οποίοι καταγράφουν σε συγκεκριμένες περιοχές. Σε απόσταση, όμως, πάρα πολύ μικρή - πολλές φορές θα έλεγα και κάτω των πέντε χιλιομέτρων - υπάρχει διαφορετικό μικροκλίμα, με αποτέλεσμα να μην καταγράφονται όλες οι ζημιές. Αυτό έχει να κάνει και με τα ιστορικά δεδομένα που αναφέρατε προηγουμένως. Είναι λογικό να είναι ελλιπή τα ιστορικά δεδομένα, αφού δεν υπάρχει πραγματική καταγραφή αυτών των ζημιών. Πέρσι ακριβώς τέτοια εποχή είχα επισκεφθεί και εγώ το ΚΕΜΕ, κύριε Υπουργέ, στο αεροδρόμιο «Μακεδονία», το οποίο θεωρείται το τρίτο καλύτερο παγκοσμίως. Πράγματι ο εξοπλισμός που έχει όσον αφορά την πρόβλεψη, είναι ένας από τους καλύτερους παγκοσμίως μετά τον Καναδά, που είναι πρώτος και δεύτερη τη Δανία ή τη Σουηδία, αν δεν κάνω λάθος. Εδώ, όμως, το πρόβλημα που προκύπτει είναι ακριβώς αυτό που σας αναφέρω: Ότι οι προβλέψεις που μπορεί να κάνει το ΚΕΜΕ σε σχέση με την πρόβλεψη θεομηνιών, έχουν να κάνουν ακριβώς με τον μικρό αριθμό αυτών των καταγραφικών. Θα πρέπει να γίνει αγορά πολύ περισσοτέρων, διότι, όπως γνωρίζετε πάρα πολύ καλά, κύριε Υπουργέ, ο κύκλος εργασιών των αγροτών έχει να κάνει με την παραγωγή και τη διάθεση. Για να μπορέσει να διευρυνθεί αυτός ο κύκλος, ούτως ώστε να μπορούν να πωληθούν τα ελληνικά προϊόντα και στο εξωτερικό και σε οποιαδήποτε άλλη αγορά, θα πρέπει να γίνει κάτι πάνω στην πρόβλεψη. Δυστυχώς, ο μόνος κύκλος που υπάρχει αυτή τη στιγμή στην Ελλάδα, κύριε Υπουργέ, είναι ο κύκλος των ζημιών με την αδυναμία προστασίας των παραγωγών λόγω καθυστέρησης της αυτοψίας - αυτό που αναφέρατε - από τον ΕΛΓΑ και καθυστέρηση καταβολής των αποζημιώσεων από τον ΕΛΓΑ. Και αυτό έχει να κάνει με το κόστος παραγωγής, με την αύξηση φορολογίας, με την αύξηση των ασφαλιστικών εισφορών. Οι αγρότες είναι ανυπεράσπιστοι απέναντι στα καρτέλ των εμπόρων, οι οποίοι πάρα πολλές φορές δεν αποπληρώνουν τις παραγωγές στους παραγωγούς. Δεν υπάρχει διασφάλιση των εσόδων των αγροτών. Και, δυστυχώς, πρόσφατα ακούσαμε και το εξής: Στην έκθεση του «ECONOMIST», όπου ήσασταν κι εσείς παρών, ανέφερε ο Επίτροπος Φιλ Χόκινς ότι η Ελλάδα καλείται να επιστρέψει 3 δισεκατομμύρια ευρώ ως πρόστιμο από παράνομες επιδοτήσεις που έχουν δοθεί. Προστατεύστε τον αγροτικό κόσμο, κύριε Υπουργέ. Η πρόταση της Χρυσής Αυγής είναι να προκαλέσετε μια συζήτηση στην Επιτροπή Παραγωγής και Εμπορίου, όπου θα δείτε ότι η Χρυσή Αυγή, πράγματι, έχει προτάσεις και λύσεις πάνω στον πρωτογενή τομέα παραγωγής. Ευχαριστώ.
Ευχαριστούμε. Τον λόγο έχει ο κ. Ευάγγελος Αποστόλου, Υπουργός Αγροτικής Ανάπτυξης και Τροφίμων, για τη δευτερολογία του.
Ευχαριστώ, κύριε Πρόεδρε. Να κλείσουμε το θέμα της καταγραφής, της πρόβλεψης των καιρικών φαινομένων, γιατί όντως είναι πάρα πολύ σοβαρό. Όμως, όπως αντιλαμβάνεστε, αυτό που προέχει για τον ΕΛΓΑ από την ώρα που υπάρχει μια ασφαλιστική κάλυψη των συγκεκριμένων ζημιών, είναι η εκτίμηση και η όσο το δυνατόν γρηγορότερη καταβολή των αποζημιώσεων. Αυτή την ώρα εμείς έχουμε εκατόν ογδόντα έναν μετεωρολογικούς σταθμούς. Όντως, αυτοί οι μετεωρολογικοί σταθμοί δεν έχουν τον απαραίτητο εξοπλισμό και, κυρίως, δεν έχουν την απαραίτητη διασύνδεση με τους υπόλοιπους μετεωρολογικούς σταθμούς, όπως είπαμε, του Εθνικού Αστεροσκοπείου, της Εθνικής Μετεωρολογικής Υπηρεσίας. Συστήσαμε, λοιπόν, μια ομάδα εργασίας με κατεύθυνση να μας καταθέσει μια πρόταση πώς θα υπάρξει αυτή η διασύνδεση και, κυρίως, τι χρειάζεται από πλευράς εξοπλισμού, ώστε αυτές τις μετεωρολογικές πληροφορίες, που έχουν οι άλλοι σταθμοί, να μπορούμε κι εμείς να τις αξιοποιήσουμε. Είναι μια διαδικασία που βρίσκεται σε εξέλιξη. Έχει επιφορτιστεί ο ΕΛΓΟ - «ΔΗΜΗΤΡΑ» με τη συγκεκριμένη εργασία. Πιστεύουμε ότι σύντομα θα έχουμε καταλήξει. Θέσατε, όμως, και άλλα θέματα που έχουν σχέση ειδικά με τον αγροτικό χώρο. Ακολουθεί μια επίκαιρη ερώτηση, όπου θα τοποθετηθούμε πάνω στη διαδικασία αντιμετώπισης των αθέμιτων πρακτικών που εφαρμόζονται στον αγροτικό χώρο σε όλη τη διαδικασία, από την παραγωγή μέχρι τον καταναλωτή. Επίσης, θέσατε το θέμα των προστίμων, των δημοσιονομικών διορθώσεων - έτσι λέγονται - και των ανακτήσεων. Είναι ένα τεράστιο πρόβλημα. Το βρήκαμε, το κληρονομήσαμε. Όντως είναι περίπου 2,7 δισεκατομμύρια ευρώ. Αυτή την ώρα βρισκόμαστε σε μία διαπραγμάτευση με την Ευρωπαϊκή Επιτροπή για να απομειώσουμε και ταυτόχρονα να μεταφέρουμε τις υποχρεώσεις μας, που, τουλάχιστον από πλευράς δημοσιονομικών διορθώσεων των προστίμων, δεν υπάρχει πιθανότητα να μπορέσουμε να αφαιρέσουμε ούτε 1 ευρώ, για τον απλούστατο λόγο ότι έχουν τελεσιδικήσει. Αντιλαμβάνεστε, λοιπόν, τι δυσκολίες αντιμετωπίζουμε. Όμως, τονίζω για ακόμα μια φορά ότι αυτά τα βρήκαμε, αυτά τα κληρονομήσαμε από την κακή διαχείριση των ενισχύσεων που γινόντουσαν όλα τα προηγούμενα χρόνια.
Ευχαριστούμε πολύ, κύριε Υπουργέ. Προχωρούμε στην πρώτη με αριθμό 2857/24-1-2017 ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, σχετικά με τη θέση των αγροτών στην αλυσίδα εφοδιασμού τροφίμων. Στην ερώτηση θα απαντήσει ο Υπουργός κ. Ευάγγελος Αποστόλου. Τον λόγο έχει η κ. Τζάκρη για να αναπτύξει την ερώτηση σε δύο λεπτά.
Κύριε Υπουργέ, η συνεισφορά των αγροτικών προϊόντων στο εξωτερικό αγροτικό ισοζύγιο της χώρας είναι ιδιαίτερα σημαντική. Θα έλεγα, μάλιστα, ότι ακόμη και σε αυτή την περίοδο ύφεσης παρουσιάζει και σταθερότητα και δυναμισμό. Να πω μόνο ότι από το 2008 μέχρι το 2014 η αξία των εξαγωγών των ελληνικών προϊόντων αυξήθηκε κατά 22,6%. Μόνο το 2014 τα αγροτικά προϊόντα με αξία περίπου 5 δισεκατομμύρια ευρώ αποτελούν το 18,7% της συνολικής αξίας των αγροτικών προϊόντων. Όπως αντιλαμβανόμαστε όλοι, πίσω από αυτούς τους αριθμούς βρίσκονται οι άνθρωποι της υπαίθρου, βρίσκονται οι αγρότες μας, οι οποίοι σε ένα περιβάλλον, όπου βλέπουν το εισόδημά τους να μειώνεται, έχουν περιορισμένη ή και μηδαμινή πρόσβαση στη ρευστότητα και το κόστος των εισροών και της ενέργειας αυξάνεται συνεχώς, καλούνται να καλλιεργήσουν ανταγωνιζόμενοι - όπως αντιλαμβάνεστε - πολλές φορές μεγάλες καλλιέργειες και μεγάλες παραγωγές και μάλιστα προϊόντα που είναι γνωστά και για τη θρεπτική τους αξία και για την ποιότητά τους. Και, βεβαίως, η θέση τους δυσχεραίνει ακόμα περισσότερο όταν μιλάμε για τη διεκδίκηση θέσης στον παγκόσμιο χάρτη. Η παγκοσμιοποίηση, η οποία βοήθησε την εξωστρέφεια της ελληνική γεωργίας, οδήγησε σε διαδικασίες συγκέντρωσης στην αλυσίδα εφοδιασμού τροφίμων, οι οποίες με τη σειρά τους οδήγησαν σε ανισορροπίες μεταξύ των επαγγελματιών που μετέχουν αυτής. Ποια είναι τα χαρακτηριστικά σήμερα της αλυσίδας εφοδιασμού τροφίμων; Από τη μια μεριά μετέχει ένας πολύ μικρός αριθμός πολύ ισχυρών, όμως, επιχειρήσεων λιανικής πώλησης, οι οποίοι διαπραγματεύονται άμεσα ή έμμεσα με ένα δυσανάλογα τεράστιο αριθμό και παραγωγών και αγροτικών βιομηχανιών. Όπως αναλαμβανόμαστε όλοι, ο αγρότης σε όλη αυτή τη διαδικασία είναι ο αδύναμος κρίκος, ο οποίος βιώνει καθημερινά αθέμιτες εμπορικές πρακτικές και στην καταβολή του τιμήματος των προϊόντων. Επίσης, έχει περιορισμούς στην πρόσβαση στην αγορά, έχει ζητήματα σε ό,τι αφορά την αθέμιτη μεταβολή - και μάλιστα αναδρομική - των όρων της σύμβασης. Επίσης, έχει ζητήματα σε ό,τι φορά τη μετακίνηση του κινδύνου, ακόμη και του μεταφορικού κόστους και του κόστους αποθήκευσης των προϊόντων αυτών, όταν καλείται να διαχειριστεί το εμπορικό κομμάτι της παραγωγής του. Νομίζω ότι αυτά τα αυτορρυθμιστικά και εθελοντικά συστήματα, κύριε Υπουργέ, έχουν αποδώσει πολύ περιορισμένα αποτελέσματα. Να πω εδώ ότι ο παραγωγός, που είναι ο αδύναμος κρίκος της αλυσίδας, έχει φόβο στο να ασκήσει τα δικαιώματά του, έχει φόβο στο να υποβάλει καταγγελία στο ισχυρότερο μέρος της σύμβασης, γιατί φοβάται ότι θα θέσει σε κίνδυνο την εμπορική του σχέση, με αποτέλεσμα να μην έχουμε ούτε κυρώσεις, να μην έχουμε ούτε έναν μηχανισμό υποβολής καταγγελιών και η θέση του να δυσχεραίνει. Το πρόβλημα όπως αντιλαμβάνεστε και το μέγεθος του προβλήματος είναι τεράστιο. Νομίζω ότι η σωστή αντιμετώπισή του απαιτεί κανόνες και για την εξασφάλιση της ορθής λειτουργίας της αγοράς, αλλά και για την εξασφάλιση δίκαιων και διαφανών όρων όλων των μετεχόντων της αλυσίδας εφοδιασμού τροφίμων. Κοιτάξτε, το σχήμα «οι τιμές των προϊόντων θα αυξάνονται συνεχώς και το εισόδημα του παραγωγού θα μειώνεται», πρέπει να σταματήσει. Αντιλαμβανόμαστε όλοι ότι θα πρέπει εδώ να υπάρξουν θεσμικές παρεμβάσεις - είναι αναγκαίες θεσμικές παρεμβάσεις - γιατί για τον αγρότη και τον καταναλωτή, που αποτελούν το πρώτο και το τελευταίο τμήμα της αλυσίδας, θα πρέπει να εξασφαλίσουμε ίσους όρους και αγοράς και πώλησης.
Ευχαριστούμε την κ. Τζάκρη. Κύριε Υπουργέ, έχετε τον λόγο για τρία λεπτά.
Είναι πολλά και σημαντικά τα θέματα που έθεσε η κυρία συνάδελφος. Πιστεύω ότι και με την ανοχή σας, κύριε Πρόεδρε, θα απαντήσουμε όσο μπορούμε πιο συγκεκριμένα. Στο πρώτο ερώτημα που αφορά το τι κάνει η Ευρωπαϊκή Επιτροπή και, βεβαίως, η Ελλάδα όσον αφορά στην αντιμετώπιση των αθέμιτων πρακτικών, εμείς υποστηρίζουμε σταθερά την υιοθέτηση νομοθεσίας σε επίπεδο Ευρωπαϊκής Ένωσης, γιατί μόνο με κοινούς κανόνες σε μια παγκοσμιοποιημένη αγορά, όπως είναι η αγορά της Ευρωπαϊκής Ένωσης, μπορούν να εξασφαλιστούν οι ορθοί κανόνες λειτουργίας, η διαφάνεια, οι δίκαιες σχέσεις μεταξύ όλων των φορέων της εφοδιαστικής αλυσίδας. Tο Συμβούλιο Υπουργών Αλιείας, που έγινε στις 12 Δεκεμβρίου του 2016, είχε ακριβώς αυτό ως θέμα, τι προτάσεις, δηλαδή, καταθέτει και κατέθεσε η Ευρωπαϊκή Επιτροπή για την ενίσχυση της θέσης των γεωργών στην αλυσίδα εφοδιασμού. Προκειμένου να δοθεί συνέχεια σε αυτά τα συμπεράσματα που πήραμε τότε στο Συμβούλιο, στο επόμενο Συμβούλιο που έγινε στις 6 Μαρτίου, εμείς και άλλες επτά χώρες ζητήσαμε να ξανασυζητηθεί το συγκεκριμένο θέμα, για να είναι πιο συγκεκριμένη η θέση της Ευρωπαϊκής Επιτροπής. Αυτό έγινε και εμείς πραγματικά συμφωνήσαμε ότι, τουλάχιστον, το κανονιστικό πλαίσιο, που θα ληφθεί σε επίπεδο Ευρωπαϊκής Ένωσης, θα πρέπει να είναι σημείο αναφοράς στις χώρες - μέλη, έτσι ώστε να μπορούν, πηγαίνοντας ένα βήμα παραπέρα, να υπερασπιστούν τον αγροτικό χώρο μέσα και από εθνικές επιλογές. Δεύτερο ερώτημα: Πώς θα χρησιμοποιηθεί το Πρόγραμμα Αγροτικής Ανάπτυξης για την υπεράσπιση του Έλληνα αγρότη ιδιαίτερα στο κομμάτι που αφορά την αλυσίδα; Αποτελεί προτεραιότητα ο αγροτοδιατροφικός τομέας, αποτελεί προτεραιότητα η ενθάρρυνση των ιδιωτικών επενδύσεων και, βεβαίως, ιδιαίτερα η λειτουργία μέσα από συλλογικά σχήματα, ούτως ώστε να αναδιαρθρώσουμε την αγροτική παραγωγή χρησιμοποιώντας το Πρόγραμμα Αγροτικής Ανάπτυξης την επόμενη πενταετία ως σημείο αναφοράς στην αγροτοδιατροφική αλυσίδα. Το τρίτο ερώτημα ήταν ποιους τρόπους θα εφαρμόσουμε εμείς σε εθνικό επίπεδο. Γίνονται παρεμβάσεις για την υπεράσπιση των αγροτικών προϊόντων και θα γίνουν. Έχουμε αυξήσει τους τελωνιακούς ελέγχους και βρισκόμαστε σε συνεννόηση με το Υπουργείο Οικονομίας και Οικονομικών. Μάλιστα, έχει προγραμματιστεί τον ερχόμενο Οκτώβρη να εγκατασταθούν σε τέσσερις πύλες εισόδου της χώρας μας, όπου εκεί αντιμετωπίζουμε ένα μεγάλο πρόβλημα επιθέσεων ελληνοποίησης, συγκροτήματα σκαναρίσματος των αγροτικών προϊόντων που θα μπαίνουν στη χώρα μας. Επίσης, προχωράμε σε νομοθετική ρύθμιση. Εντός των ημερών - αύριο, μεθαύριο - θα δοθεί για διαβούλευση, στον χώρο της κτηνοτροφίας, νομοθετική ρύθμιση, η οποία θα καθιστά υποχρεωτική την αναγραφή στο γάλα, στα γαλακτοκομικά προϊόντα, στη συσκευασία της χώρας προέλευσης, της χώρας συσκευασίας και παραγωγής. Δηλαδή, θα αναφέρεται στο γάλα αυτό ότι χώρα άρμεξης είναι η συγκεκριμένη, ούτως ώστε και ο καταναλωτής να πληροφορείται και, βεβαίως, να μπορέσουμε να αντιμετωπίσουμε την τεράστια επίθεση που δέχεται ο χώρος από τις ελληνοποιήσεις. Το ίδιο θα συμβεί και στα προϊόντα κρέατος. Αύριο θα δοθεί η συγκεκριμένη ρύθμιση. Και, βεβαίως, ακόμη εξετάζουμε και την περίπτωση της ηλεκτρονικής καταγραφής της διακίνησης των προϊόντων σε όλη την αλυσίδα, από τον παραγωγό μέχρι τον καταναλωτή. Θα έλεγα ότι είναι αυτή η καταγραφή, η οποία θα μας λύσει οριστικά το πρόβλημα της ελληνοποίησης. Στα υπόλοιπα ερωτήματα θα απαντήσω στη δευτερολογία μου.
Ευχαριστούμε, κύριε Υπουργέ. Τον λόγο έχει η κ. Τζάκρη για τη δευτερολογία της για τρία λεπτά.
Σας άκουσα προσεκτικά. Οι αθέμιτες εμπορικές πρακτικές πλήττουν τον αγρότη κυρίως, πλήττουν το εισόδημά του, πλήττουν την προσπάθειά του, πλήττουν τη βιωσιμότητά του και του στερούν το δικαίωμα και να επιβιώσει και να αναπτυχθεί. Υπάρχει ένα παράδοξο: Ο αγρότης είναι και ο πιο αδύναμος κρίκος της αλυσίδας, αλλά είναι και ο ακρογωνιαίος λίθος αυτής. Άκουσα με πολύ μεγάλη προσοχή τις προσπάθειες που καταβάλλατε για θεσμική επίλυση του ζητήματος και σε κοινοτικό επίπεδο αλλά και σε εθνικό επίπεδο. Νομίζω ότι όλα αυτά που είπατε, δηλαδή η εξαγγελία σας για ρυθμίσεις που υποβάλλουν ως υποχρεωτική τη σήμανση της προέλευσης του γάλακτος και στις συσκευασίες του γάλακτος και στα γαλακτοκομικά προϊόντα και στα προϊόντα κρέατος, συμβάλλουν προς την κατεύθυνση αυτή. Εκτιμώ, όμως, ότι θα πρέπει να υπάρξει και το αντίστοιχο τουλάχιστον για τα νωπά και τα ευπαθή προϊόντα. Θα πρέπει, δηλαδή, να προβλεφθεί - να το πω κατ' αυτή την έννοια - ένας χρόνος συγκεκριμένος έγκαιρης καταβολής του τιμήματος στους παραγωγούς. Νομίζω ότι αυτό είναι το προστατευτικό πλαίσιο που ζητούν οι παραγωγοί. Κοιτάξτε, το πρόβλημα δεν είναι εύκολο. Το αντιλαμβάνομαι. Είναι πολυσύνθετο και χρειάζεται και μια ολιστική προσέγγιση. Αυτό που νομίζω ότι επιπλέον πρέπει να κάνουμε, είναι να ενημερώσουμε τους αγρότες - κι εκεί είναι πολύ μεγάλη η ευθύνη του Υπουργείου Αγροτικής Ανάπτυξης - για τα χρηματοδοτικά εργαλεία που υπάρχουν στην καινούργια ΚΑΠ, πόσα και ποια είναι αυτά τα χρηματοδοτικά εργαλεία. Και νομίζω ότι υπάρχουν αρκετά που μπορούν και να ενισχύσουν και να βελτιώσουν τη θέση του παραγωγού και να βελτιώσουν - αν θέλετε - τη διαπραγματευτική του ισχύ, που θα του επιτρέψει να εξασφαλίσει καλύτερες τιμές στα πωλούμενα προϊόντα του. Και μέσα σε αυτά είναι και οι ομάδες παραγωγών και οι οργανώσεις παραγωγών και η συμβολαιακή γεωργία και οι βραχείες αλυσίδες, οι τοπικές αγορές, ακόμα και το ηλεκτρονικό εμπόριο. Και πολύ σωστά είπατε, κύριε Υπουργέ, ότι η ρύθμιση που θα υπάρξει για την ηλεκτρονική ιχνηλασιμότητα των τροφίμων, είναι πάρα πολύ σημαντική και για την ασφάλεια των τροφίμων, αλλά και για τον έλεγχο των τιμών. Πραγματικά, είναι μια ρύθμιση που την αναμένουμε όλοι και μπορεί να συμβάλει καθοριστικά. Η καινούργια ΚΑΠ έχει 4,5 δισεκατομμύρια μόνο κοινοτική συμμετοχή. Με την εθνική συμμετοχή και τους ιδιωτικούς πόρους μπορεί να φτάσει τα 6,5 δισεκατομμύρια. Αυτό που θα ήταν ευχής έργον - και θα κλείσω με αυτό, κύριε Πρόεδρε - είναι στο τέλος της ημέρας να πάψει να υπάρχει μείωση της τιμής των αγροτικών προϊόντων που πληρώνεται ο παραγωγός. Και νομίζω ότι θα πρέπει κάποια στιγμή οι Έλληνες παραγωγοί να επωφεληθούν από την προστιθέμενη αξία που υπάρχει σε όλο το μήκος της αλυσίδας αξίας, που αυτή τη στιγμή - για να πούμε και την αλήθεια - την επωφελούνται οι μεταποιητές, την επωφελούνται οι χονδρέμποροι, την επωφελούνται οι έμποροι λιανικών πωλήσεων και επ' ουδενί ο αγρότης. Αυτό νομίζω ότι είναι το ζητούμενο για όλους μας.
Ευχαριστούμε την κ. Τζάκρη. Απαντά και κλείνει την ερώτηση ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου, ο οποίος έχει τον λόγο για τρία λεπτά.
Θα ξεκινήσω από το μεγάλο πρόβλημα της ρευστότητας που αντιμετωπίζει ο αγροτικός χώρος. Βιώσαμε μια περίοδο απώλειας του πιστωτικού εργαλείου του αγροτικού χώρου από τη μεταφορά, τη χαριστική μεταφορά, της Αγροτικής Τράπεζας στην Τράπεζα Πειραιώς. Έμεινε χωρίς πιστωτικό εργαλείο. Έχουμε ήδη θεσπίσει - και μάλιστα υπογράψαμε και σχετικό μνημόνιο με τις μεγάλες, τις συστημικές τράπεζες - τη διαδικασία χορήγησης της κάρτας του αγρότη με κύριο στοιχείο αναφοράς τη βασική ενίσχυση. Ήδη αυτές τις ημέρες έχουν αρχίσει οι διεργασίες και πιστεύουμε ότι και οι τράπεζες θα ανταποκριθούν για ένα εργαλείο που τους ενδιαφέρει, γιατί έχουν και εγγύηση - δεν μπορεί να υπάρξει καλύτερη εγγύηση από τις ενισχύσεις - αλλά, ταυτόχρονα, είναι και μια δυνατότητα εισόδου σε έναν χώρο, ο οποίος πραγματικά - απ' ό,τι δείχνουν τα στοιχεία - έχει μια πορεία ανάπτυξης τέτοια, που μπορεί να αποτελέσει το εργαλείο για την παραγωγική ανασυγκρότηση της χώρας. Δεν είναι μόνο αυτό. Αυτό που φέρνουμε στο σχέδιο νόμου, το οποίο σας είπα ότι θα δώσουμε για διαβούλευση τις επόμενες μέρες - ίσως και αύριο - είναι η υποχρεωτική πληρωμή των νωπών, ευπαθών προϊόντων σε προθεσμία μέχρι εξήντα ημέρες. Είναι αδιανόητο αυτό που συμβαίνει σήμερα στον αγροτικό χώρο, να είναι ο βασικός πιστωτής όλων των πολυκαταστημάτων - δεδομένου ότι έχουμε προϊόντα λήξης έξι, επτά και οκτώ ημερών - και να πληρώνονται με επιταγές συναλλαγματικές επτά, οκτώ μηνών. Αυτό θα σταματήσει. Και, βεβαίως, για να σταματήσει αυτό, καλούμε και τους Έλληνες αγρότες να μην υποκύπτουν σε πιέσεις, γιατί, όπως αντιλαμβάνεστε, σε αυτό το πάρε - δώσε ασκούνται πιέσεις. Και αυτό θα το καταφέρουν μόνο όταν συνεργαστούν. Θα πρέπει να καταλάβουν ότι η συνέργεια, ειδικά στον αγροτικό χώρο, είναι το μεγαλύτερο εργαλείο για να αντιμετωπίσουν αυτές τις καταστάσεις. Εμείς προβλέπουμε και διαδικασία κυρώσεων όταν παραβιάζεται η συγκεκριμένη νομοθεσία. Είναι οδηγία της Ευρωπαϊκής Επιτροπής που εφαρμόζεται σε άλλες χώρες και θα εφαρμοστεί και στη χώρα μας. Από εκεί και πέρα, όντως πρέπει να δούμε και να παρακολουθούμε ιδιαίτερα πώς εφαρμόζεται ο θεσμός του εγκεκριμένου εμπόρου, να το ξέρουν και οι έμποροι ότι θα τους παρακολουθούμε και πως θα υπάρξουν και εκεί κυρώσεις, γιατί προβλέπονται. Πάνω απ' όλα, όμως, θέλω να πω ότι είναι η ώρα οι αγρότες να συμμορφωθούν και κυρίως να εκμεταλλευτούν το πλαίσιο λειτουργίας των συνεταιριστικών οργανώσεων, που προβλέπονται από τον νόμο που έχουμε ψηφίσει. Είναι η ώρα όλα τα προνόμια ιδιαίτερα αυτά που δίνονται στις ομάδες παραγωγών σε σχέση με το πρόγραμμα αγροτικής ανάπτυξης, να μπουν σε αυτή τη διαδικασία, γιατί αποτελεί μονόδρομο.
Ευχαριστούμε τον Υπουργό Αγροτικής Ανάπτυξης. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατέσσερις μαθητές και μαθήτριες και δύο εκπαιδευτικοί συνοδοί τους από το 149ο Δημοτικό Σχολείο της Αθήνας. Η Βουλή τούς καλωσορίζει. Κυρίες και κύριοι συνάδελφοι, έχουμε ορισμένες ερωτήσεις που δεν θα συζητηθούν. Η έκτη με αριθμό 612/17-3-2017 επίκαιρη ερώτηση πρώτου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Οικονομικών, σχετικά με την καταβολή αποζημιώσεων από τις απαλλοτριώσεις ακινήτων, δεν θα συζητηθεί λόγω αναρμοδιότητας, καθώς το αρμόδιο Υπουργείο είναι το Υπουργείο Εσωτερικών. Η τρίτη με αριθμό 616/20-3-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την έκδοση προεδρικού διατάγματος για την αναγνώριση των επαγγελματικών δικαιωμάτων των πτυχιούχων μηχανικών ΤΕΙ, δεν θα συζητηθεί λόγω απουσίας του Υπουργού κ. Γαβρόγλου στο εξωτερικό. Η τέταρτη με αριθμό 618/20-3-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υποδομών και Μεταφορών, σχετικά με την επικινδυνότητα του εθνικού δικτύου Αμφιλοχίας - Λευκάδας - Πρέβεζας - Ηγουμενίτσας, δεν θα συζητηθεί λόγω απουσίας του Υπουργού κ. Σπίρτζη στο εξωτερικό. Η δεύτερη με αριθμό 2787/23-1-2017 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διαχείριση και αξιοποίηση της ακίνητης περιουσίας των Υπουργείων Υγείας και Εργασίας, Κοινωνικής Ασφάλισης και Κοινωνικής Αλληλεγγύης, δεν θα συζητηθεί λόγω απουσίας της κ. Αχτσιόγλου στο εξωτερικό. Η πέμπτη με αριθμό 617/20-3-2017 επίκαιρη ερώτηση πρώτου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Περιβάλλοντος και Ενέργειας, με θέμα «όχι στην καύση αποβλήτων στην «ΑΓΕΤ Ηρακλής» Βόλου», δεν θα συζητηθεί λόγω κωλύματος του αρμόδιου Αναπληρωτή Υπουργού και θα επαναπροσδιοριστεί άλλη ημέρα για συζήτηση. Προχωρούμε στη συζήτηση της πέμπτης με αριθμό 593/13-3-2017 επίκαιρης ερώτησης δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού, σχετικά με τον σχεδιασμό για την κατάργηση της Εφορείας Αρχαιοτήτων Κιλκίς. Στην ερώτηση θα απαντήσει η Υπουργός Πολιτισμού και Αθλητισμού κ. Λυδία Κονιόρδου. Τον λόγο έχει ο κ. Γεωργαντάς για να αναπτύξει την επίκαιρη ερώτησή του για δύο λεπτά.
Ευχαριστώ, κύριε Πρόεδρε. Κυρία Υπουργέ, περί τα τέλη του 2014, με το π.δ.104, εγκρίθηκε η σύσταση του νέου Οργανισμού για το Υπουργείο Πολιτισμού. Στο πνεύμα αυτού του νέου Οργανισμού δημιουργήθηκαν εφορείες αρχαιοτήτων σε κάθε περιφερειακή ενότητα της χώρας. Έτσι, ιδρύθηκε και η Εφορεία Αρχαιοτήτων για την Περιφερειακή Ενότητα του Κιλκίς, με έδρα το Κιλκίς, και προβλέφθηκε μάλιστα η στελέχωσή της με δεκαεπτά άτομα. Πριν από λίγο διάστημα ενημερωθήκαμε για το νέο σχέδιο για τον Οργανισμό του Υπουργείο Πολιτισμού, το οποίο είδαμε και διαβάσαμε, στο οποίο δυστυχώς προβλέπονται κάποιες συγχωνεύσεις εφορειών αρχαιοτήτων, ελάχιστες στη χώρα είναι η αλήθεια, ή τρεις ή τέσσερις, αν θυμάμαι καλά. Μια εξ αυτών αφορά την Εφορεία Αρχαιοτήτων του Κιλκίς, η οποία συγχωνεύεται στην Εφορεία Αρχαιοτήτων Θεσσαλονίκης. Κυρία Υπουργέ, καταλαβαίνετε ότι το θέμα αυτό δημιουργεί μεγάλο ζήτημα για την κοινωνία του Κιλκίς με το εξής σκεπτικό: Είναι μια υπηρεσία η οποία ιδρύθηκε πριν από δύο χρόνια. Είναι μια υπηρεσία, η σκοπιμότητα και η χρησιμότητα της οποίας είναι δεδομένη, καθώς και αρχαιολογικό μουσείο υπάρχει στο Κιλκίς και χώροι στους οποίους έχουν γίνει ανασκαφές, όπως είναι στην Ευρωπό ή όπως στο Παλατιανό, όπου υπάρχει και ενδιαφέρον για το μέλλον - φαντάζομαι - από την πλευρά του Υπουργείου να γίνουν περισσότερες μελέτες. Σε κάθε περίπτωση, για μια ακριτική περιοχή, στην οποία οι υπηρεσίες λειτουργούν υποστηρικτικά προς κάθε δράση πολιτισμού, νομίζω ότι η κατάργησή τους και η συγχώνευσή τους στη Θεσσαλονίκη δεν βοηθάει ούτε στην αποκέντρωση, αλλά βεβαίως δεν βοηθάει και σε έναν συμβολισμό, σε ένα επίπεδο ηθικό, έτσι ώστε να αισθανθούν οι κάτοικοι αυτών των περιοχών ότι πράγματι η κεντρική διοίκηση δεν τους αδικεί σε σχέση με τους υπόλοιπους. Θα περιμένω, κυρία Υπουργέ, τις απαντήσεις σας για το αν πράγματι αυτός ο σχεδιασμός πρόκειται να υλοποιηθεί κι αν ναι, για ποιους λόγους.
Ευχαριστούμε τον κ. Γεωργαντά. Τον λόγο έχει η Υπουργός Πολιτισμού και Αθλητισμού κ. Λυδία Κονιόρδου για τρία λεπτά, για να απαντήσει στον κ. Γεωργαντά.
Ευχαριστώ, κύριε Πρόεδρε. Κύριε Γεωργαντά, πράγματι, τον Αύγουστο του 2014 η Γενική Διεύθυνση Αρχαιοτήτων και Πολιτιστικής Κληρονομιάς συγκροτείται - εκτός από τις κεντρικές υπηρεσίες, τις ειδικές περιφερειακές υπηρεσίες και τα δημόσια μουσεία - από τις περιφερειακές υπηρεσίες που περιλαμβάνουν πενήντα δύο εφορείες αρχαιοτήτων. Μεταξύ αυτών, συστάθηκε και Εφορεία Αρχαιοτήτων Κιλκίς, με έδρα το Κιλκίς, όπως αναφέρατε, και χωρική αρμοδιότητα την Περιφερειακή Ενότητα Κιλκίς. Θα ήθελα να υπενθυμίσω ότι από την αρχή ο ισχύων Οργανισμός του Υπουργείου Πολιτισμού και Αθλητισμού έγινε αντικείμενο αμφισβητήσεων, διαφωνιών και διαμαρτυριών. Υπήρξαν κάποιες αλλαγές εύστοχες και κάποιες αλλαγές άστοχες. Ο διοικητικός εξορθολογισμός, η διαλειτουργικότητα του δημόσιου τομέα και η αποτελεσματικότερη λειτουργία όλων των δημόσιων υπηρεσιών αποτελεί προτεραιότητα της Κυβέρνησης και ειδικότερα του Υπουργείου Διοικητικής Ανασυγκρότησης, με το οποίο συνεργαζόμαστε στενά. Στο πλαίσιο της επικαιροποίησης, βελτίωσης και αναμόρφωσης όλων των Οργανισμών, όλων των Υπουργείων, το 2016 συστάθηκε ειδική επιτροπή η οποία επεξεργάστηκε αυτό το νέο σχέδιο, το οποίο έχει προταθεί. Σε αυτό το πλαίσιο, μεταξύ άλλων, προτάθηκε και η συγχώνευση, όπως είπατε, περιφερειακών υπηρεσιών, όπως της ΕΦΑ Γρεβενών με την ΕΦΑ Κοζάνης, της ΕΦΑ Ηλείας με την ΕΦΑ Ζακύνθου και της ΕΦΑ Κιλκίς με την ΕΦΑ Θεσσαλονίκης. Ωστόσο, αυτό το σχέδιο είναι ακόμα σε φάση διαβούλευσης. Ολοκληρώνονται οι προτάσεις και οι παρατηρήσεις όλων των εμπλεκόμενων πλευρών και δεν έχουν ακόμα γίνει αντικείμενο αποδοχής και πλήρους ένταξης στον νέο Οργανισμό. Επομένως, με κύριο γνώμονα την εύρυθμη λειτουργία όλων των υπηρεσιών του Υπουργείου Πολιτισμού και Αθλητισμού και βασικό στόχο την προστασία της πολιτιστικής μας κληρονομιάς με τον αποτελεσματικότερο δυνατό τρόπο, οι προτάσεις των τοπικών φορέων λαμβάνονται ιδιαιτέρως και πολύ σοβαρά υπ' όψιν.
Ευχαριστούμε την κυρία Υπουργό. Τον λόγο έχει ο κ. Γεωργαντάς για τη δευτερολογία του για τρία λεπτά.
Κυρία Υπουργέ, λόγω του αντικειμένου της ερώτησής μου και λόγω και της ιδιότητάς σας, προσπάθησα, πράγματι, να κρατήσω ένα επίπεδο στην τοποθέτησή μου, χωρίς να αφήσω αιχμές ή μομφές σε κανέναν γι' αυτή την εξέλιξη η οποία διαφαίνεται. Είμαι υποχρεωμένος, όμως, να πω το εξής: Υπάρχει η αίσθηση στην κοινωνία του Κιλκίς και σε εμένα, ότι ο βασικός λόγος για τον οποίο επιδιώκεται αυτή η συγχώνευση είναι γιατί αυτό αποτελεί αίτημα αριθμού υπαλλήλων που πρέπει να στελεχώσουν αυτή την υπηρεσία στο Κιλκίς και οι οποίοι διαμένουν στη Θεσσαλονίκη, καθώς αποφεύγεται η μετάβασή τους στο Κιλκίς. Επειδή πρέπει να υπάρχει μία συνέχεια στη δημόσια διοίκηση και νομίζω πολύ περισσότερο στο Υπουργείο Πολιτισμού και να υπάρχει και μια συνολική αποδοχή των πρακτικών και των επιλογών της - και μάλιστα κανόνες οι οποίοι να λειτουργούν - εγώ, πραγματικά, θα ήθελα τη θέση σας σήμερα περί του συγκεκριμένου αυτού ζητήματος. Κατανοώ ότι θα πρέπει να συνδιαμορφωθεί αυτή η απόφαση και από πολλούς άλλους παράγοντες. Η τελική ευθύνη, όμως, είναι δική σας. Έχουμε μια υπηρεσία η οποία συστάθηκε μόλις πριν από δύο χρόνια. Μάλιστα, υπάρχει δημόσιο κτήριο το οποίο ήταν έτοιμο για να γίνει η μεταστέγαση, ώστε να μην υπάρχουν και μισθώματα από την πλευρά του δημοσίου και να μην υπάρχει κόστος γι' αυτό. Δεν γίνεται κατανοητό, λοιπόν, για ποιον λόγο να γίνει αυτή η συγχώνευση σε μια υπηρεσία, η οποία τώρα δημιουργήθηκε. Εάν είχε λειτουργήσει αρκετά χρόνια και βλέπαμε ότι εκλείπει ο λόγος και η σκοπιμότητα για την οποία δημιουργήθηκε ή υπάρχει κάποια άλλη υπέρτερη ανάγκη για να καλυφθεί και να πρέπει αυτοί οι υπάλληλοι να μετακινηθούν στη Θεσσαλονίκη, να το κατανοήσω, να το καταλάβω, να ειπωθεί. Εδώ, όμως, δεν προλάβαμε να δούμε τα αποτελέσματα από την εφαρμογή, από την υλοποίηση της απόφασης της προηγούμενης κυβέρνησης. Παρακαλώ, λοιπόν, πραγματικά να το δείτε και με την ευαισθησία η οποία πρέπει να διακρίνει έναν Υπουργό Πολιτισμού - και πολύ περισσότερο εσάς - και με την προσέγγιση της ιδιαιτερότητας που σας έδωσα, ότι είναι μια ακριτική περιοχή από την οποία, πραγματικά, λείπουν όλες εκείνες οι δομές οι οποίες θα μπορούσαν να βοηθήσουν και στην αναβάθμιση του πολιτιστικού επιπέδου της περιοχής, αλλά βεβαίως και με βάση το αντικείμενο της ίδιας υπηρεσίας, το οποίο θεωρώ ότι είναι πλούσιο για την ευρύτερη περιοχή της Περιφερειακής Ενότητας του Κιλκίς. Θα ήθελα, λοιπόν, κυρία Υπουργέ, την τοποθέτησή σας. δηλαδή, προκρίνετε ή δεν προκρίνετε εσείς κάτι τέτοιο; Νομίζω ότι είναι καλό να ακουστούν κάποια πράγματα, για να βγάζουμε όλοι τα συμπεράσματά μας. Και, πραγματικά, χωρίς καμμία προσωπική αιχμή, όπως σας είπα και πάλι, αναμένω πραγματικά την απάντησή σας.
Ευχαριστούμε τον κ. Γεωργαντά. Θα κλείσει με την απάντησή της η Υπουργός Πολιτισμού και Αθλητισμού κ. Λυδία Κονιόρδου. Ορίστε, κυρία Υπουργέ, έχετε τον λόγο για τρία λεπτά.
Κύριε Γεωργαντά, είναι σαφές ότι όλες αυτές οι δομές που δημιουργούνται, χρειάζεται να υποστηριχτούν από τον ανθρώπινο παράγοντα. Εμείς ακούμε και αυτή την παράμετρο. Η πρώτιστη, όμως, μέριμνά μας είναι η καλύτερη και πιο αποτελεσματική προστασία της κληρονομιάς μας. Όπως σας είπα, είναι προφανές ότι το περιεχόμενο του σχεδίου δεν έχει ακόμα υιοθετηθεί. Είμαστε στη φάση της συνεκτίμηση των διαφορετικών απόψεων και δείχνουμε ιδιαίτερη ευαισθησία στη στήριξη των περιφερειακών δομών. Μας απασχολεί ιδιαίτερα πώς η πολιτιστική μας κληρονομιά συνδιαλέγεται με τις τοπικές κοινωνίες και με τους τοπικούς φορείς. Και αυτό το λαμβάνουμε πολύ σοβαρά υπ' όψιν μας. Μας συγκινεί ιδιαίτερα το ενδιαφέρον των ανθρώπων που κατοικούν και έχουν αγκαλιάσει αυτή την εξέλιξη, δηλαδή, να δημιουργηθεί ένα κέντρο που θα προστατεύει την πολιτιστική μας κληρονομιά στο Κιλκίς και το λαμβάνουμε πολύ σοβαρά υπ' όψιν. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Αυτή τη στιγμή, όμως, μέχρι να ολοκληρωθεί η συνεκτίμηση όλων των παραγόντων, δεν μπορούμε να δεσμευτούμε ή να ανακοινώσουμε κάτι. Ωστόσο, λαμβάνεται πολύ σοβαρά υπ' όψιν.
Ευχαριστούμε πολύ. Προχωρούμε στην τελευταία για σήμερα επίκαιρη ερώτηση. Πρόκειται για την πρώτη με αριθμό 614/20-3-2017 επίκαιρη ερώτηση πρώτου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Εσωτερικών, σχετικά με το καθεστώς εντοπιότητας των αστυνομικών υπαλλήλων. Θα απαντήσει ο Αναπληρωτής Υπουργός κ. Νικόλαος Τόσκας. Ορίστε, κύριε Αραχωβίτη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, προχωράει το σχέδιο αναδιάρθρωσης των περιφερειακών υπηρεσιών της Ελληνικής Αστυνομίας, η οποία ολοκληρώθηκε νομοθετικά με το π.δ.7/2017. Ωστόσο, απ' αυτή τη διαδικασία, όπως ανέδειξε από 23-2-2017 η Ένωση Αστυνομικών Υπαλλήλων Λακωνίας, αναδεικνύεται το ζήτημα της εντοπιότητας. Εδώ τι έχουμε; Έχουμε μία διάταξη του ν.1234/1982. Με το άρθρο 6 γίνεται σαφώς αναφορά ότι οι αστυνομικοί υπάλληλοι, οι οποίοι γεννήθηκαν και κατοικούν ή κατοικούσαν αυτοί ή σύζυγοί τους σε πόλεις κάτω των είκοσι χιλιάδων κατοίκων, δεν μπορούν να υπηρετήσουν στο αστυνομικό τμήμα που εδρεύει στην πόλη. Και λέω στην πόλη, γιατί είναι σημαντικό. Αυτό τι σημαίνει; Αυτό σημαίνει ότι με την αναδιάρθρωση των υπηρεσιών, όπως αναφέρουν και οι αστυνομικοί υπάλληλοι της Λακωνίας, με τη συγχώνευση των τμημάτων, μια σειρά από αστυνομικούς, οι οποίοι υπηρετούσαν στο γειτονικό ή σε όμορο τμήμα, θα αναγκαστούν να φύγουν, να αλλάξουν τμήμα και να πάνε στο πλησιέστερο, ενδεχομένως, το οποίο θα είναι αρκετά χιλιόμετρα μακριά. Αυτό δημιουργεί πρόβλημα τόσο κοινωνικό όσο και επιχειρησιακό κυρίως. Και εδώ υπάρχει και μια άλλη ανισότητα, κύριε Υπουργέ. Το 1998 η ελληνική πολιτεία, στην τότε πρόσκληση και πρόσληψη των συνοριακών φυλάκων, πριμοδοτούσε ακριβώς την εντοπιότητα. Μάλιστα, το 2008, όταν έγινε η ομογενοποίηση των αρμοδιοτήτων των συνοριακών φυλάκων και των ειδικών φρουρών, τους έδωσε ίδια καθήκοντα και ίδιες υποχρεώσεις. Ωστόσο, δημιούργησε δύο ξεχωριστές κατηγορίες όσον αφορά την εντοπιότητα. Δηλαδή, οι συνοριακοί φύλακες και οι ειδικοί φρουροί θα μπορούσαν να υπηρετήσουν - αφού είχαν προσληφθεί ήδη με πριμοδότηση της εντοπιότητας - στην πόλη όπου γεννήθηκαν και μεγάλωσαν μέχρι τα δεκαοκτώ τους οι ίδιοι ή οι σύζυγοι αυτών, ενώ όσοι είχαν πάει με τη διαδικασία της πρόσληψης στην Αστυνομία, δεν μπορούσαν να υπηρετήσουν. Εδώ θα ήθελα, κύριε Υπουργέ, μια απάντηση στο αν έχετε εντοπίσει το πρόβλημα και πώς προτίθεστε να το αντιμετωπίσετε. Ευχαριστώ.
Κύριε Τόσκα, έχετε τον λόγο.
Ευχαριστώ, κύριε Πρόεδρε. Κύριε Αραχωβίτη, πράγματι υπάρχει το άρθρο 6 του ν.1234/1982- παρωχημένος θα έλεγα - ο οποίος απαγορεύει την υπηρέτηση σε αστυνομικούς σε πόλεις μικρότερες των είκοσι χιλιάδων κατοίκων, εφόσον είναι τόπος καταγωγής των ιδίων ή της συζύγου τους. Το ζήτημα, βέβαια, και το ερώτημα που προκύπτει είναι τι γινόταν μέχρι τώρα, μιας και όλες οι πόλεις της Λακωνίας, όπως σωστά αναφέρατε, έχουν πληθυσμό λιγότερο από είκοσι χιλιάδες κατοίκους. Άρα δεν είναι κάτι που έχει σχέση μόνο με την αναδιοργάνωση, η οποία αυτή τη στιγμή είναι σε εξέλιξη, έχει σχέση και με το τι γινόταν μέχρι τώρα. Βλέπουμε μια αντιφατικότητα στην εφαρμογή του νόμου και στην κατάσταση η οποία υπάρχει μετά τη συνένωση δήμων και κοινοτήτων, την αναδιάταξη - αναδιοργάνωση των περιφερειακών υπηρεσιών και δεδομένου ότι έχουν αυξηθεί και οι ελεγκτικοί μηχανισμοί της Ελληνικής Αστυνομίας, οι οποίοι μπορούν να ελέγχουν περιπτώσεις κατάχρησης της εντοπιότητας, προκειμένου κάποιοι να πετύχουν άλλα πράγματα. Νομίζω ότι πράγματι είναι παρωχημένη αυτή η διάταξη, η οποία υπάρχει από το 1982. Πολύ νερό έχει τρέξει στο ποτάμι από τότε. Πολλά πράγματα έχουν διαφοροποιηθεί. Οι δήμοι και οι κοινότητες με τον «Καλλικράτη» έχουν διαφοροποιηθεί, έχουν συνενωθεί, έρχεται και η αναδιοργάνωση της Ελληνικής Αστυνομίας, προκειμένου να πετύχουμε καλύτερη αποτελεσματικότητα τώρα. Επομένως, για να μη λέμε πολλά πάνω σ' αυτό το θέμα, θα καταθέσουμε νομοθετική διάταξη που θα ρυθμίζει αυτό το ζήτημα, γιατί η ισχύουσα διάταξη είναι παρωχημένη και θα διορθώσουμε αυτές τις προϋποθέσεις, για να μην υπάρχουν τέτοια προβλήματα. Σας ευχαριστώ.
Τον λόγο έχει ο κ. Αραχωβίτης.
Κύριε Υπουργέ, με πολύ μεγάλη χαρά βλέπω ότι ανταποκρίνεστε άμεσα σε αυτό το πρόβλημα, γιατί το τι γινόταν μέχρι τώρα είναι γεγονός ότι δεν το θίξαμε στην παρούσα ερώτηση, δηλαδή κατά πόσο εξυπηρετούσε τελικά ο νόμος - ο οποίος, όπως πολλές φορές είπατε, είναι παρωχημένος - τις σύγχρονες ανάγκες και κατά πόσο ανταποκρινόταν στη σύγχρονη εγκληματικότητα. Οι μορφές της εγκληματικότητας του 1982, που φτιάχτηκε ο νόμος, με τις σημερινές είναι τελείως διαφορετικές. Ένα βασικό σημείο είναι ότι τότε αναφερόταν ο νόμος στην πόλη και όχι στην ελεγχόμενη ή αστυνομευόμενη περιοχή. Ελπίζω στη νομοθετική ρύθμιση που μόλις μας αναγγείλατε όλα αυτά να προβλέπονται, έτσι ώστε και επιχειρησιακά να είναι σύγχρονο και κοινωνικά δίκαιο. Σας ευχαριστώ πολύ.
Θέλετε να πείτε κάτι άλλο, κύριε Υπουργέ;
Όχι, ευχαριστώ, κύριε Πρόεδρε.
Κι εμείς ευχαριστούμε. Αγαπητοί συνάδελφοι, ολοκληρώθηκε η συζήτηση των επικαίρων ερωτήσεων. Θα εισέλθουμε στη νομοθετική εργασία, αφού κάνουμε μια προσωρινή διακοπή για δέκα λεπτά, γιατί βλέπω ότι οι εισηγητές, οι αγορητές και οι Κοινοβουλευτικοί Εκπρόσωποι δεν είναι στην Αίθουσα στη συντριπτική τους πλειοψηφία. Παρακαλώ τις Γραμματείες των κομμάτων που παρακολουθούν τη συνεδρίαση να ειδοποιήσουν τους Κοινοβουλευτικούς Εκπροσώπους, τους εισηγητές και τους αγορητές να προσέλθουν εντός δεκαλέπτου εις την Αίθουσα για να μην έχουμε μετά προβλήματα για το τι ώρα θα τελειώσουμε το βράδυ. Όσο νωρίτερα αρχίσουμε, τόσο νωρίτερα θα τελειώσουμε. Διακόπτουμε για δέκα λεπτά.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών - Εναρμόνιση της νομοθεσίας στην Οδηγία 2014/61/ΕΕ και άλλες διατάξεις». Το ανωτέρω σχέδιο νόμου χαρακτηρίστηκε από την Κυβέρνηση ως επείγον και οι συναρμόδιες Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου αποδέχθηκαν κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής. Η Διάσκεψη των Προέδρων αποφάσισε στη συνεδρίασή της, στις 16 Μαρτίου 2017, τη συζήτηση του νομοσχεδίου σε μια συνεδρίαση ενιαία επί της αρχής, των άρθρων και του συνόλου. Για να είμαι απόλυτα ακριβής, η Διάσκεψη των Προέδρων είχε αποφασίσει τη συζήτηση του νομοσχεδίου την Τρίτη το απόγευμα και την Τετάρτη το πρωί. Συνέβη, όμως, ένα θλιβερό γεγονός στον Υπουργό κ. Παππά - απεβίωσε η μητέρα του και η Βουλή τού εκφράζει τα θερμά συλλυπητήριά της - και άλλαξε η σειρά. Επομένως ενσωματώσαμε την Τρίτη το απόγευμα και την Τετάρτη το πρωί σε μια ολοήμερη συζήτηση, που θα ξεκινήσει τώρα και θα πάει όσο χρειαστεί, μέχρι να τελειώσουμε και νομίζω ότι θα έχω την ομόφωνη συναίνεση του Σώματος ως προς τη διαδικασία. Θέλω να σας ενημερώσω ότι στην επιτροπή μίλησαν επτά συνάδελφοι. Ακόμη κι αν φτάσουμε στον αριθμό είκοσι, που δεν το βλέπω, έχοντας κάνει χρονομέτρηση των ομιλιών με μια σχετική ανοχή, γιατί είναι επί της αρχής, των άρθρων και των τροπολογιών, λογικά γύρω στις 16.00΄ με 17.00΄ το απόγευμα, βάζοντας και τον χρόνο των εκπροσώπων και των εισηγητών και ειδικών αγορητών, θα έχουμε τελειώσει. Στο χέρι μας, λοιπόν, είναι να έχουμε τελειώσει, για να πάτε και για το εορταστικό διήμερο στις εκλογικές έδρες σας. Συμφωνεί το Σώμα;
Συνεπώς το Σώμα συνεφώνησε ομοφώνως. Οι εγγραφές θα γίνουν ηλεκτρονικά. Θα ανοίξει η εγγραφή μόλις ανέβει στο Βήμα ο κ. Κάτσης και θα τελειώσει μόλις κατέβει από το Βήμα η κ. Ασημακοπούλου. Κύριε Κάτση, πριν σας δώσω τον λόγο έχω την τιμή να ανακοινώσω προς το Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση της Συμφωνίας - Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών - μελών της, αφενός, και της Μογγολίας, αφετέρου». Ορίστε, κύριε Κάτση, έχετε τον λόγο.
Σας ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να ξεκινήσω την τοποθέτησή μου με μια γενικότερη αναφορά στη χάραξη εθνικής ψηφιακής πολιτικής και στη συνέχεια θα αναφερθώ αναλυτικά στις διατάξεις του σημερινού νομοσχεδίου. Με τον όρο ψηφιακή πολιτική και εθνική ψηφιακή στρατηγική εννοούμε εκείνες τις ενέργειες που θα διαμορφώσουν το θεσμικό πλαίσιο, τους όρους αλλά και τα κίνητρα, ούτως ώστε να αναπτυχθούν και να ενταχθούν στον οργανικό ιστό της χώρας μας επιτεύγματα της τεχνολογίας στους κλάδους της πληροφορικής, των τηλεπικοινωνιών και των δικτύων. Σε συνδυασμό με τη χάραξη πολιτικής στην έρευνα και την καινοτομία έχουμε τους εξής μεσομακροπρόθεσμους στόχους: Πρώτος στόχος είναι να υπάρξει στροφή του παραγωγικού μοντέλου της χώρας προς τομείς υψηλής εξειδίκευσης, στους οποίους έχουμε το μεγαλύτερο ανταγωνιστικό πλεονέκτημα σε σχέση με άλλες χώρες λόγω του πολύ καλού επιπέδου που έχουμε σε νέους επιστήμονες, για τους οποίους είμαστε υποχρεωμένοι να κάνουμε το παν, προκειμένου να σταματήσουν να αποτελούν το εξαγωγικό μας κεφάλαιο. Πρέπει να εμπλέξουμε αυτά τα κομμάτια της κοινωνίας να συμβάλουν σε αυτή τη μεγάλη προσπάθεια και για το ατομικό αλλά και για το συλλογικό συμφέρον. Δεύτερος στόχος είναι να υπάρξει ψηφιακή σύγκλιση σε σχέση με τις ανεπτυγμένες χώρες, πράγμα που δεν έγινε ποτέ, με αποτέλεσμα να είμαστε εικοστοί έκτοι από τους είκοσι οκτώ στην ενσωμάτωση νέων τεχνολογιών πληροφορικής και επικοινωνιών, αλλά και η αξιοποίηση αυτών των τεχνολογιών από όλους τους πολίτες. Θα το τονίζουμε αυτό ξανά και ξανά, κύριοι της Αντιπολίτευσης, που κυβερνούσατε τόσα χρόνια χωρίς σχέδιο, προκειμένου να αντικρύσετε θαρραλέα το είδωλό σας στον καθρέφτη. Να υπενθυμίσω εδώ στους πολίτες που μας ακούν ότι η παρούσα Κυβέρνηση είναι η πρώτη που ίδρυσε δύο ξεχωριστά Υπουργεία, το Υπουργείο Ψηφιακής Πολιτικής Τηλεπικοινωνιών και Ενημέρωσης και το Υπουργείο Έρευνας και Καινοτομίας γι' αυτά τα ζητήματα και από την επικοινωνία και τις προσλαμβάνουσες που έχουμε με νέους επιστήμονες, ερευνητές, αλλά και παράγοντες της αγοράς, μικρές μικρομεσαίες επιχειρήσεις κ.λπ., λαμβάνουμε ιδιαίτερα ενθαρρυντικά μηνύματα και διάθεση προσφοράς. Τρίτος στόχος είναι η ψηφιακή πολιτική να αποτελέσει τον βασικό επιταχυντή για την παραγωγική ανασυγκρότηση και την ανάπτυξη της χώρας, καθώς είναι η ομπρέλα που σκεπάζει όλους τους υπόλοιπους τομείς της οικονομίας. Για να σκεφθούμε πόσο σημαντικό είναι αυτό, θα αναφέρω ενδεικτικά τρία στοιχεία σε σχέση με αυτά που ακούστηκαν στις επιτροπές και που επιβεβαιώθηκαν και από τους φορείς. Πρώτο στοιχείο είναι ότι για κάθε 10% αύξηση της διείσδυσης της ευρυζωνικότητας σε μια χώρα, δημιουργείται αύξηση κατά 1% του Ακαθάριστου Εγχώριου Προϊόντος. Δεύτερο στοιχείο είναι ότι για κάθε διπλασιασμό της ταχύτητας ευρυζωνικότητας παρατηρείται αύξηση του ΑΕΠ κατά 0,3%, ενώ για κάθε χίλιες νέες ευρυζωνικές συνδέσεις δημιουργούνται ογδόντα νέες θέσεις εργασίας. Κατανοούμε, λοιπόν, όλοι πλήρως την ανάγκη της χάραξης της εθνικής ψηφιακής πολιτικής, στην οποία είναι ενταγμένο και το παρόν σχέδιο νόμου, στο οποίο και έρχομαι αμέσως. Όπως προείπα, η χώρα μας βρίσκεται πολύ χαμηλά στα δίκτυα υψηλών ταχυτήτων. Άρα υπάρχει η ανάγκη για πρόσβαση όλων των Ελλήνων πολιτών, να μη μείνει κανένας πίσω και να έχουν πρόσβαση στα ευρυζωνικά δίκτυα πολύ υψηλών ταχυτήτων, κατανοώντας τη σημασία της εγκατάστασης των υψίρρυθμων ευρυζωνικών στοιχείων στην Ευρώπη και στη χώρα μας, αλλά και σε όλους τους πολίτες, στον καθένα και στην καθεμία ξεχωριστά. Με την εγκατάσταση εξασφαλίζεται η επίτευξη του στόχου έως το 2020 όλοι οι Ευρωπαίοι πολίτες να έχουν πρόσβαση σε διαδικτυακές ταχύτητες άνω των 30 Mbps και το 50% των νοικοκυριών να έχει ταχύτητες άνω των 100 Mbps, με την υποσημείωση ότι ενδεχομένως αυτές οι ταχύτητες να είναι ήδη συντηρητικές και ότι στοχεύουμε σε ακόμη υψηλότερες. Με την παρούσα οδηγία και την κύρωσή της στην ενσωμάτωσή της συγκλίνουμε στην επίτευξη των στόχων του ψηφιακού θεματολογίου. Για να καταλαβαίνουν απλά οι πολίτες και ο κόσμος που μας παρακολουθεί, το νομοσχέδιο αυτό ανοίγει τον δρόμο, ώστε η χώρα μας να προχωρήσει γοργά στην ανάπτυξη δικτύων νέας γενιάς, τα οποία θα βασίζονται στις οπτικές ίνες, αφήνοντας πίσω τα σημερινά περιορισμένων δυνατοτήτων δίκτυα με ομοαξονικά καλώδια χαλκού. Το να ξεπεράσουμε αυτούς τους περιορισμούς των δικτύων χαλκού είναι το απαραίτητο βήμα, αν θέλουμε να απαντήσουμε στις προκλήσεις, τόσο του παρόντος όσο και του μέλλοντος. Το παρόν σχέδιο νόμου συμβάλλει επίσης στην επίτευξη των στόχων του σχεδίου εθνικής ψηφιακής στρατηγικής 2016-2020, η δημόσια διαβούλευση του οποίου ολοκληρώθηκε στις 21 Νοεμβρίου του 2016 με επισπεύδοντα φορέα το Υπουργείο Ψηφιακής Πολιτικής, Τηλεπικοινωνιών και Ενημέρωσης. Η ενσωμάτωση στο Εθνικό Δίκαιο των προβλέψεων της παρούσας οδηγίας με τις δράσεις που τη συνοδεύουν και τις πολιτικές στο επίπεδο της Ένωσης για την παροχή καλύτερης ευρυζωνικής κάλυψης, καθώς και της μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών σ' ολόκληρη την επικράτεια της Ένωσης, συμβάλλει στον σωστό προγραμματισμό και συντονισμό των έργων, στη μείωση του διοικητικού φόρτου και στην ψηφιοποίηση του δημόσιου τομέα που θα επιφέρει, πέρα από τη μείωση των δαπανών για τη δημόσια διοίκηση, και την παροχή πιο αποτελεσματικών υπηρεσιών προς τους πολίτες, ένα ψηφιακό αποτέλεσμα μόχλευσης σ' όλους τους τομείς της οικονομίας. Το παρόν σχέδιο νόμου περιλαμβάνει κανονιστικές διατάξεις, οι οποίες έχουν στόχο να διευκολύνουν τη συνεργασία μεταξύ φορέων κοινής ωφέλειας, με σκοπό την είσοδο νέων φορέων εκμετάλλευσης δικτύου για τη χρήση και εγκατάσταση υλικών υποδομών για υψίρρυθμα δίκτυα ηλεκτρονικών επικοινωνιών, θεσπίζοντας ορισμένα ελάχιστα δικαιώματα και υποχρεώσεις για ολόκληρη την Ένωση, ώστε να μειωθεί το κόστος εγκατάστασής τους. Μεγάλο ποσοστό - είναι γνωστό - για την εγκατάσταση των δικτύων νέας γενιάς και την αντικατάσταση των καλωδίων με οπτικές ίνες αντιπροσωπεύει το κόστος των έργων του πολιτικού μηχανικού. Ενδεικτικά εκτιμάται γύρω στο 75% της όλης επένδυσης. Πάνω σε αυτό ακριβώς έρχεται να δώσει λύσεις και απαντήσεις το παρόν σχέδιο νόμου. Τι σημαίνει αυτό πρακτικά; Να το πούμε με απλά λόγια. Εάν για οποιονδήποτε φορέα, παραδείγματος χάριν κάποια ΔΕΚΟ ή κάποιον Οργανισμό Τοπικής Αυτοδιοίκησης Α΄ και Β΄ βαθμού, εκτελούνται έργα για δίκτυα και γίνονται εκσκαφές, θα δίνεται η δυνατότητα στις εταιρείες τηλεπικοινωνιών να εγκαθιστούν και το δικό τους δίκτυο παράλληλα με τις εργασίες που ήδη εκτελούνται, χωρίς επιπλέον κόστος των αρχικών έργων. Έτσι αποφεύγουμε αυτό που ίσχυε έως σήμερα, όπου έργα δικτύων πραγματοποιούνταν στον ίδιο χώρο, σε διαφορετικό, όμως, χρόνο, με αποτέλεσμα και την ταλαιπωρία του πολίτη, που βρισκόταν συνεχώς μπροστά σε ένα «ράβε - ξήλωνε», αλλά και το αυξημένο κόστος που δυσκόλευε την ανάπτυξη των δικτύων νέας γενιάς. Για τη διευκόλυνση του συντονισμού των τεχνικών έργων δημιουργείται η υποχρέωση στους φορείς που εκτελούν ή προγραμματίζουν να εκτελέσουν νέα έργα εγκατάστασης υποδομών, να διαθέτουν στοιχεία για τα έργα αυτά μέσω ενός ενιαίου σημείου πληροφόρησης, δηλαδή μιας διαδικτυακής πύλης που θα τηρείται από το Υπουργείο Ψηφιακής Πολιτικής. Θα συμπεριλαμβάνει όλες τις συνέργειες και τον προγραμματισμός της εκτέλεσης των έργων, καθώς και την πρόβλεψη για εγκατάσταση υψίρρυθμων δικτύων και θα έχει προφανώς ένα συνεπαγόμενο κοινωνικό, οικονομικό και περιβαλλοντικό όφελος Κάθε φορέας εκμετάλλευσης του δικτύου υποχρεούται, με την επιφύλαξη των προβλέψεων, οι οποίες περιλαμβάνονται στο παρόν σχέδιο νόμου, να ικανοποιεί κάθε αίτηση πρόσβασης στην υλική του υποδομή. Σε περίπτωση μη συμφωνίας, οποιοσδήποτε από τους φορείς δύναται να ζητήσει την παρέμβαση του εθνικού οργάνου επίλυσης διαφορών, το οποίο είναι όργανο να αποφασίσει για την επίλυση της διαφοράς και ως τέτοιο όργανο ορίζεται η Εθνική Επιτροπή Τηλεπικοινωνιών και Ταχυδρομείων, η Ανεξάρτητη αυτή Αρχή. Η ύπαρξη υψίρρυθμων δικτύων ηλεκτρονικών επικοινωνιών ως τον τελικό χρήστη επιβάλλεται ώστε να επιτευχθούν οι στόχοι του ψηφιακού θεματολογίου, εξασφαλίζοντας ταυτόχρονα τεχνολογική ουδετερότητα ιδίως με την υλική υποδομή εντός του κτηρίου, η οποία θα είναι προσαρμοσμένη σε υψηλές ταχύτητες. Κατά συνέπεια όλα τα νέα κτήρια ή όσα έχουν υποστεί μείζονα ανακαίνιση θα πρέπει να είναι εξοπλισμένα με υλική υποδομή τέτοια, ούτως ώστε να είναι δυνατή η σύνδεση των τελικών χρηστών με τα υψίρρυθμα δίκτυα. Θα κάνω μια αναφορά και στο άρθρο 13, που αφορά κάποια επιπλέον ζητήματα που λύνονται, τα οποία αφορούν θέματα ορολογίας αλλά και σαφούς προσδιορισμού των αρμοδιοτήτων του Υπουργείου Ψηφιακής Πολιτικής, καθώς και ερμηνευτικά ζητήματα κατά την εναρμόνιση της νομοθεσίας επί των ηλεκτρονικών επικοινωνιών. Ρυθμίζονται δράσεις που αφορούν, μεταξύ άλλων, στην ενημέρωση, στην εξοικείωση και την εκπαίδευση των πολιτών με τις νέες τεχνολογίες. Επίσης, με τις προτεινόμενες ρυθμίσεις του νομοσχεδίου επιχειρείται να διασφαλιστεί και η εύρυθμη λειτουργία της Εθνικής Επιτροπής Τηλεπικοινωνιών και Ταχυδρομείων. Με το παρόν σχέδιο νόμου εκπληρώνεται η υποχρέωση της χώρας μας να ενσωματώσει την οδηγία 61/2014 στο Εθνικό Δίκαιο, περιλαμβάνοντας επίσης και την επικαιροποίηση του νομοθετικού πλαισίου. Με την επικαιροποίηση αυτή ρυθμίζεται πλήρως και απλοποιείται η διαδικασία για τη χορήγηση δικαιωμάτων διέλευσης. Κλείνοντας - γιατί δεν θέλω να κουράσω - κυρίες και κύριοι συνάδελφοι, η συζήτηση που διεξήχθη τις προηγούμενες ημέρες στις επιτροπές μάς έδειξε ότι μπορεί να βρεθεί ο κοινός τόπος και η απαραίτητη εκείνη συναίνεση, προκειμένου όλοι οι πολίτες της χώρας να προχωρήσουν μπροστά στην ανάπτυξη των δικτύων νέας γενιάς, να συμβάλουμε στη μόχλευση της οικονομίας, σε μια σειρά από τομείς - γιατί είναι διατομεακό το θέμα σε όλη την οικονομία - να δημιουργηθούν νέες θέσεις εργασίας, να επιτύχουμε την ψηφιακή σύγκλιση και να αφήσουμε πίσω τον ψηφιακό αναλφαβητισμό, στον οποίο η χώρα μας έχει περιέλθει λόγω απαξίωσης των προηγούμενων κυβερνήσεων. Καλώ όλες και όλους να υπερψηφίσετε το νομοσχέδιο, καθώς με αυτόν τον τρόπο θα δείξουμε ότι δεν χρειάζεται να θέτουμε διαχωριστικές γραμμές σε ζητήματα ουσίας, αλλά μόνο σε ζητήματα τα οποία πραγματικά μπορεί να δημιουργούν αντιπαραθέσεις και είναι πολύ φυσιολογικό να συζητούνται αυτά στο επίπεδο της Εθνικής Αντιπροσωπείας. Καλό θα είναι, όμως, να αποφύγουμε πάνω απ' όλα τις κινήσεις και τις φρασεολογίες εντυπωσιασμού. Σας ευχαριστώ.
Κι εμείς, κύριε Κάτση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Ελευθερίου Βενιζέλου Χανίων (πρώτο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Μέχρι να ανέλθει στο Βήμα η συνάδελφος και γενική εισηγήτρια της Νέας Δημοκρατίας Άννα - Μισέλ Ασημακοπούλου, την οποία και καλώ, δείτε, κύριε Υπουργέ, την τροπολογία των συναδέλφων Βουλευτών του ΣΥΡΙΖΑ που αφορά στο Υπουργείο Πολιτισμού. Δεν ξέρω αν μπορείτε εσείς να την υποστηρίξετε - εγώ τη διάβασα και είναι ένα αρκετά σοβαρό θέμα - ή αν θα πρέπει κάποια στιγμή να ειδοποιηθεί η κ. Κονιόρδου να έλθει και να πει αν την αποδέχεται ή όχι επί της ουσίας και όχι τυπικά, γιατί τυπικά είστε εσείς υπεύθυνος. Κυρία Ασημακοπούλου, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, κάναμε μια διεξοδική συζήτηση για το θέμα της προσαρμογής της νομοθεσίας στη συγκεκριμένη οδηγία στην επιτροπή. Νομίζω ότι δεν υπάρχει κανένας λόγος να επαναλάβουμε τα οφέλη τα οποία έχουν οι τεχνολογίες πληροφορικής για την ανάπτυξη στην οικονομία της χώρας, την υγειονομική περίθαλψη, την επιχειρηματικότητα, την εκπαίδευση. Αυτά μας τα είπε και ο Υπουργός χθες και τα είπε τώρα και ο εισηγητής της Πλειοψηφίας. Ας μην παραβιάζουμε, λοιπόν, ανοιχτές θύρες. Νομίζω ότι όλοι συμφωνούμε στη μεγάλη σημασία που έχει αυτό το θέμα για τη χώρα μας. Είναι, επίσης, γνωστό λίγο - πολύ ότι η χώρα μας είναι ουραγός σε αυτά τα θέματα. Θα αναφέρω μερικούς δείκτες, οι οποίοι δεν θα είναι ευχάριστοι. Σύμφωνα με πρόσφατη έκθεση της επιτροπής, η Ελλάδα είναι μεταξύ των τελευταίων χωρών όσον αφορά στην ευρυζωνική κάλυψη νέας γενιάς. Για τον στόχο που αναφέρθηκε, δηλαδή να φθάσει η Ευρώπη στην 100% κάλυψη με 30% Mbps μέχρι το 2020, δυστυχώς εμείς βρισκόμαστε στο 36,3%, που είναι φυσικά κάτω από τον ευρωπαϊκό μέσο όρο. Στον DESI INDEX, τον γνωστό δείκτη, ο οποίος δείχνει πού βρισκόμαστε το 2017, από τις είκοσι οκτώ χώρες είμαστε εικοστοί έβδομοι όσον αφορά τη συνδεσιμότητα, αλλά και τη μετάβαση στις πιο γρήγορες συνδέσεις, είμαστε εικοστοί πρώτοι στη χρήση του διαδικτύου, εικοστοί τρίτοι στην ενσωμάτωση της ψηφιακής τεχνολογίας και εικοστοί τέταρτοι στις ψηφιακές δημόσιες υπηρεσίες. Το είπα ότι δυστυχώς δεν είναι ευχάριστα αυτά τα στοιχεία. Αυτός, λοιπόν, είναι ένας λόγος που πρέπει να προχωρήσουμε γρήγορα. Αν σήμερα, κύριε Υπουργέ, συμφωνούμε με την ενσωμάτωση της συγκεκριμένης κοινοτικής οδηγίας στο Εθνικό μας Δίκαιο είναι γιατί, όπως είπε και ο αρμόδιος Επίτροπος Ψηφιακής Οικονομίας και Κοινωνίας κ. Ότινγκερ, η συνδεσιμότητα αποτελεί βασική προϋπόθεση για το ψηφιακό μέλλον της Ευρώπης. Συμφωνούμε επίσης με τη δήλωση του Αντιπροέδρου της Ευρωπαϊκής Επιτροπής, του κ. Άνσιπ, που είναι αρμόδιος για την ψηφιακή ενιαία αγορά, ότι χωρίς δίκτυα επικοινωνίας πρώτης τάξης δεν θα υπάρξει ενιαία ψηφιακή αγορά. Χρειαζόμαστε, λοιπόν, συνδεσιμότητα. Και τι χρειαζόμαστε; Χρειαζόμαστε η συνδεσιμότητα αυτή να είναι οικονομικά προσιτή για τους καταναλωτές και διαθέσιμη παντού. Η εναρμόνιση, λοιπόν, της νομοθεσίας μας με την οδηγία 2014/16 της Ευρωπαϊκής Ένωσης έχει ως στόχο τη λήψη μέτρων μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών που θα διευκολύνουν τις εγκαταστάσεις αυτές και θα προωθήσουν και την κοινή χρήση της υπάρχουσας υλικής υποδομής, την κινητροδότηση και διευκόλυνση της αποτελεσματικότερης εγκατάστασης νέας υλικής υποδομής, προκειμένου η εγκατάσταση να πραγματοποιηθεί με χαμηλότερο κόστος. Καταλήγω ότι η Νέα Δημοκρατία συμφωνεί με το Μέρος Α΄ του νομοσχεδίου, δηλαδή συγκεκριμένα, κύριε Πρόεδρε, με τα άρθρα 1 έως 12, διότι η συνδεσιμότητα αποτελεί βασική προϋπόθεση για το ψηφιακό μέλλον της χώρας. Κύριε Υπουργέ, αισθάνομαι ότι δεν έχω την αμέριστη προσοχή σας. Σίγουρα δεν έχω την αμέριστη προσοχή σας. Ευχαριστώ πολύ.
Σας προσέχω, κυρία Ασημακοπούλου.
Παρά το γεγονός ότι εσείς ισχυρίζεστε, κύριε Υπουργέ, ότι έχει συντελεστεί μια ψηφιακή επανάσταση και δεν πρέπει να χάσουμε το τρένο και όλες αυτές τις επικοινωνιακές μεγαλοστομίες που ακούμε και παρά το γεγονός ότι μεριμνάτε εσείς και ο εισηγητής σας τα στοιχεία, στα οποία μόλις αναφέρθηκα, φέρνετε αυτή την οδηγία για να την ενσωματώσετε στο Εθνικό μας Δίκαιο με τεράστια καθυστέρηση. Υπενθυμίζω ότι σύμφωνα με το άρθρο 13 της οδηγίας, έπρεπε η οδηγία αυτή να ενσωματωθεί στο Εθνικό μας Δίκαιο από την 1η Ιανουαρίου του 2016. Μας έχουν απευθύνει δύο φορές προειδοποιητική επιστολή από την Ευρωπαϊκή Επιτροπή, τον Μάρτιο του 2016 και στις 29 Σεπτεμβρίου του 2016 που μας έδωσαν τελικά δύο μήνες για να προσαρμοστούμε, και τώρα έχουμε Μάρτιο του 2017. Μάλιστα, το φέρνετε με τη διαδικασία του επείγοντος. Και σας ρωτάω: πότε έγινε επείγον αυτό το πράγμα, κύριε Υπουργέ; Ξέρετε, στην τοποθέτησή σας στην επιτροπή - σας το είπα εξάλλου - δείξατε μια υπέρμετρη σπουδή να μεγιστοποιήσετε το γεγονός ότι υπάρχει μια θετική αντιμετώπιση από το κόμμα της Αξιωματικής Αντιπολίτευσης και από άλλα κόμματα όσον αφορά τη σημερινή, που είναι η πρώτη σας, νομοθετική πρωτοβουλία στο νέο Υπουργείο. Η αλήθεια είναι ότι δεν θα μπορούσε η Νέα Δημοκρατία, το κόμμα που έβαλε την Ελλάδα στην Ευρωπαϊκή Ένωση και την οποία εσείς όψιμα υπερασπίζεστε τώρα, να είναι αντίθετη, ιδεολογικά και μόνον, στην ενσωμάτωση μιας κοινοτικής οδηγίας. Σας θυμίζω την προ πολιτικής σας κυβίστησης εποχή, όταν ήσασταν εσείς αξιωματική αντιπολίτευση και ψηφίζατε κατά κόρον «όχι» σε ενσωματώσεις κοινοτικών οδηγιών που φέρναμε στο Κοινοβούλιο ως πλειοψηφία. Εμείς, παραμένουμε σταθεροί και στην ιδεολογία μας και στις αρχές μας και στις αξίες μας και στην προσήλωση στον ευρωπαϊκό προσανατολισμό της Ελλάδας. Αντιθέτως, ακόμα και τώρα που έχουμε ξεχάσει να σκίζουμε τα μνημόνια και τα «go back, κυρία Μέρκελ» και δεν ξέρω κι εγώ τι, εσείς δεν μπορείτε να ξεφύγετε από τα δύο κύρια χαρακτηριστικά γνωρίσματα τις διακυβέρνησή σας, τα οποία δεν είναι άλλα από την ιδεοληψία και την ανικανότητα. Πάντα, όταν συζητάμε κάτι, αναρωτιέμαι στη συγκεκριμένη περίσταση ποιο από τα δύο είναι. Ιδεοληψία ή ανικανότητα; Εν προκειμένω, καθυστερείτε λόγω ιδεοληψίας, γιατί δεν πιστεύετε πραγματικά ότι πρέπει να στηρίξετε την ιδιωτική πρωτοβουλία και να ενσωματώσετε την οδηγία, οπότε δεν θέλατε και οπότε δεν τη φέρνατε; Αυτό είναι το ένα σενάριο: η ιδεοληψία. Ή μήπως είναι απλώς ότι δεν ασχολείστε με τα θέματα του Υπουργείου σας; Ποιο από τα δύο είναι; Γιατί η καθυστέρηση έχει γίνει πλέον το πιο χαρακτηριστικό γνώρισμα της διακυβέρνησής σας. Δεν μπορώ να αποφύγω το τρανταχτό παράδειγμα της καθυστέρησης του κλεισίματος της δεύτερης αξιολόγησης. Θα μου πείτε τώρα «καθυστέρηση», ποια καθυστέρηση; Λέμε και καμμιά υπερβολή καμμιά φορά. Φέρνω ένα παράδειγμα από το παρόν νομοσχέδιο. Σύμφωνα με την Ευρωπαϊκή Επιτροπή, οι κανόνες που βάζουμε τώρα για το cost reduction θα μειώσουν κατά 30% το κόστος για την ανάπτυξη του διαδικτύου υψηλής ταχύτητας. Βεβαίως, εσείς, κύριε Παππά, στην «Τεχνόπολη» πρόσφατα, στις 16 Μαρτίου, είπατε ότι έχει υπολογιστεί ότι το κόστος ανάπτυξης των δικτύων μειώνεται κατά 60% -80% με το νομοσχέδιο αυτό. Τι είναι αυτό το 2,5% παραπάνω; Εντάξει, δυόμισι φορές παραπάνω. Έτσι και για την αξιολόγηση. Ο κ. Τσίπρας μας έλεγε στις 6 Νοεμβρίου 2016: «Κλείνουμε, λοιπόν, έγκαιρα και χωρίς εκπτώσεις αλλά και χωρίς άσκοπες κωλυσιεργίες τη δεύτερη αξιολόγηση». Ο κ. Τσακαλώτος στις 8 Δεκεμβρίου 2016 έλεγε: «Η δεύτερη αξιολόγηση έχει σχεδόν τελειώσει». Ο κ. Τσίπρας την 1η Φεβρουαρίου 2017 έλεγε: «Θα κλείσει η αξιολόγηση χωρίς υποχωρήσεις σε θέματα αρχών». Εσείς, κύριε Παππά, στις 2 Φεβρουαρίου 2017 δηλώνατε αισιόδοξος ότι θα κλείσει η αξιολόγηση και χωρίς νέα μέτρα. Ο κ. Τσίπρας πάλι στις 3 Μαρτίου 2017 έλεγε: «Είναι απολύτως εφικτό να γίνει μέχρι τις 20 Μαρτίου». Τα ίδια κι εσείς, κύριε Παππά, στις 15 Μαρτίου 2017: «Θα ολοκληρωθεί σύντομα». Στις 20 Φεβρουαρίου μάς είπατε ότι φέρατε, λοιπόν, τη συμφωνία που έφερε το τέλος της λιτότητας. Παρακαλώ, καταθέτω για τα Πρακτικά τις δηλώσεις, τις οποίες προανέφερα. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά τις προαναφερθείσες δηλώσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Παππά, είναι γνωστό ότι είστε το alter ego του Πρωθυπουργού. Και γι' αυτούς που λένε ότι έχει χαλάσει η σχέση σας κ.λπ., εγώ πάλι δεν το έχω πιστέψει αυτό. Νομίζω ότι έχετε έναν συγκεκριμένο ρόλο και είστε ο πρωτεργάτης της πολιτικής και σε πολιτικό και σε στρατηγικό και σε επικοινωνιακό επίπεδο. Ασχέτως με το αν χρειάστηκε ο Πρωθυπουργός να φτιάξει ένα υπερυπουργείο με αυτές τις τρεις νέες γραμματείες στα μέτρα σας, μετά από το φιάσκο με το ΕΣΡ και Σ.τ.Ε., με διττό στόχο να βάλει λίγη απόσταση μεταξύ σας, τουλάχιστον για τα μάτια του κόσμου, και να σας επιτρέψει να συνεχίσετε απρόσκοπτα τον βασικό σας ρόλο που είναι αυτή η καθεστωτική προσπάθεια να ελέγξετε τα μέσα ενημέρωσης με τη ψηφιακή στρατηγική στο Υπουργείο σας και στο πορτφόλιό σας για ξεκάρφωμα, εγώ θέλω να μου πείτε: Πότε θα κλείσει η αξιολόγηση; Αλήθεια, έχετε καταλάβει το κόστος της καθυστέρησης σε οποιονδήποτε τομέα, όχι μόνον στην ψηφιακή πολιτική και σε αυτά που θα αναφερθώ για το Υπουργείο σας; Γενικώς, έχετε καταλάβει ότι έχουμε βυθιστεί ξανά στην ύφεση, ότι έχει επιστρέψει η ανασφάλεια στην οικονομία, ότι έχουν φύγει 4 δισεκατομμύρια ευρώ καταθέσεις από τις τράπεζες στο πρώτο δίμηνο του 2017; Έχετε καταλάβει ότι έχετε κηρύξει στάση πληρωμών, ότι τα κόκκινα δάνεια έχουν βυθίσει σε απόγνωση τα νοικοκυριά, τις επιχειρήσεις και πλήττουν το τραπεζικό σύστημα; Ότι οι άνεργοι το τελευταίο πεντάμηνο έχουν αυξηθεί κατά εκατόν δεκατέσσερις χιλιάδες, ότι το ασφαλιστικό διαλύεται με αυτό το πρωτοφανές φιάσκο με τον ΕΦΚΑ; Αυτό είναι το κόστος της διακυβέρνησής σας. Όμως, δεν ιδρώνει το πολιτικό σας αφτί. Να είναι καλά η καρέκλα. Να επανέλθω στο Υπουργείο σας. Πού είναι το έργο του Υπουργείου, κύριε Παππά; Στον αυτόματο πιλότο το Υπουργείο. Ακόμα δεν υπάρχει προεδρικό διάταγμα για το πώς θα λειτουργήσουν μαζί οι τρεις γραμματείες. Σας έχουμε κάνει μια σειρά δεκαοκτώ ερωτήσεων για την εθνική ψηφιακή πολιτική και παίρνω απαντήσεις - κονσέρβα, copy - paste από το βασικό σας κείμενο, το οποίο προσομοιάζει πάρα πολύ με το δικό μας, το οποίο σας παραδώσαμε. Και στις 15 Μαρτίου έχω καταθέσει μια πολύ συγκεκριμένη ερώτηση και περιμένω μια πολύ συγκεκριμένη απάντηση, σχετικά με τα εγκεκριμένα έργα: Πόσα είναι, πότε θα γίνουν, πόσα χρήματα είναι, πότε θα πέσουν χρήματα στην αγορά; Δεν μου απαντήσατε για τον σχεδιασμό, για το 5G. Δεν μου απαντήσατε για τη διεκδίκηση του μερίσματος φάσματος από την Ελλάδα. Δεν ξέρουμε τι έγινε τις προάλλες στη διάσκεψη του SEDDIF, που πραγματοποιήθηκε στην Αθήνα. Σας ρωτάμε για το «ΣΥΖΕΥΞΙΣ», μας παραπέμπετε στην κ. Γεροβασίλη. Σας προλαβαίνω, γιατί ξέρω ότι η απάντηση είναι σταθερή σε όλα αυτά. Η απάντηση είναι η γνωστή: Εμείς φταίμε, σας δώσαμε καμένη γη! Διάβασα και το δελτίο Τύπου του Γραμματέα σας σε απάντηση της συνέντευξης που έδωσα στις Βρυξέλλες προχθές. Παρεμπιπτόντως, κύριε Υπουργέ, αυτό το χαρτί για την αιρεσιμότητα έχει έρθει τελικά; Σας ζήτησα χθες στην επιτροπή να το καταθέσετε. Σήμερα είναι ευκαιρία να το καταθέσετε στα Πρακτικά. Και όσον αφορά το τι κάναμε εμείς στη διακυβέρνησή μας για την ψηφιακή πολιτική, μιλάω συγκεκριμένα με νούμερα: Αυξήσαμε τις εντάξεις κατά 287 εκατομμύρια ευρώ, τις συμβασιοποιήσεις κατά 525 εκατομμύρια ευρώ και τις δαπάνες κατά 217 εκατομμύρια ευρώ. Αυτή η σύγκριση είναι για τα έτη 2012 έως 2015. Και στέκομαι και στο Rural Broadband. Και στέκομαι σ' αυτό, γιατί περιφέρεστε ανά την Ελλάδα, στήνοντας επικοινωνιακές φιέστες για το θέμα του Rural Broadband, ένα έργο το οποίο προκηρύχθηκε στο τέλος Νοεμβρίου του 2013, μέσα σε επτά μήνες - που είναι χρόνος ρεκόρ για όσους καταλαβαίνουν - συμβασιοποιήθηκε, στο τέλος του 2014, και εξασφάλισε 160 εκατομμύρια ευρώ, το οποίο χρηματοδοτείται και με τη μορφή ΣΔΙΤ και αφορά στην εγκατάσταση και τη λειτουργία ευρυζωνικής διαδικτυακής υποδομής σε περίπου πεντέμισι χιλιάδες λευκές αγροτικές και νησιωτικές περιοχές, καλύπτοντας σχεδόν το 50% της ελληνικής επικράτειας. Αυτή είναι η αλήθεια, κυρίες και κύριοι συνάδελφοι. Και φτάνει πια με την κοροϊδία. Και φτάνει, επίσης, με τις φωτογραφικές διατάξεις και τα ρουσφέτια σας. Έρχομαι, λοιπόν, στο Μέρος Β΄ του νομοσχεδίου. Δεν μου απαντήσατε στην επιτροπή και δεν πρόκειται να ψηφίσουμε τα άρθρα αυτά, εάν δεν έχουμε τις εξής διευκρινίσεις: Παράγραφος 3 του άρθρου 13: Συντονίζετε την παρουσία της Ελλάδος στο διάστημα. Δεν ξέρω τι είναι αυτό, κύριε Υπουργέ. Είναι ότι έχετε εγκαταλείψει το σχέδιο για την περίφημη Διαστημική Υπηρεσία και αναλαμβάνετε τον συντονισμό; Τι γίνεται με το Αστεροσκοπείο, με την ΓΓΕΤ, με τις αρμοδιότητες που υπάρχουν εκεί; Πώς θα λειτουργήσει αυτό; Με τι πόρους; Με τι προσωπικό; Με τι στόχευση; Με τι στρατηγική; Παράγραφος 7 του άρθρου 13: Κανονίζετε τα θέματα των δορυφόρων με απευθείας αναθέσεις. Γιατί το κάνετε αυτό, όταν το υφιστάμενο νομικό πλαίσιο προβλέπει άλλα πράγματα; Γιατί αυτή η εξαίρεση, κύριε Υπουργέ; Περιμένω μια απάντηση στην Ολομέλεια. Παράγραφος 10. Εξυπηρετείτε - έτσι φαίνεται φωτογραφικά - τους δικούς σας υπαλλήλους στη Γενική Γραμματεία Ενημέρωσης εκεί που υπηρετούν, δίνοντας παρατάσεις. Εξηγήστε μας: Είναι κάτι διαφορετικό; Επίσης - σας το είπα και στην επιτροπή - δεν θέλουμε να φανούμε μικρόψυχοι, αλλά κοιτάζοντας κάθε μέρα στη «ΔΙΑΥΓΕΙΑ», βλέπω ότι είστε όλο ταξίδια και εσείς και ο κ. Κρέτσος και οι υπάλληλοι: Βαρκελώνη, Παρίσι, Βρυξέλλες, Στοκχόλμη, Μάλτα, Νίκαια, Πράγα, Γενεύη. Μάλιστα. Να κάνετε ταξίδια, αλλά κρίνεστε από το εάν είστε αποτελεσματικοί και εάν φέρνετε κάτι, το οποίο έχει σχέση με το δημόσιο συμφέρον, το οποίο προωθεί το χαρτοφυλάκιό σας, την ψηφιακή στρατηγική, τα συμφέροντα της χώρας. Μπορούμε να μάθουμε τι κάνατε σε όλα αυτά τα ταξίδια, τι κάνατε στο «THALES ALENIA SPACE»; Κύριε Πρόεδρε, το προτελευταίο θέμα που θα θίξω είναι οι διατάξεις για την ΕΕΤΤ. Συμφωνούμε με αυτές τις διατάξεις και έχουμε τοποθετηθεί. Αναφέρομαι στο γεγονός ότι αναδεικνύεται πέρα από την ιδεοληψία σας και από την ανικανότητά σας και η περίσσεια υποκρισία σας. Ξαφνικά σας πήρε ο πόνος για τις ανεξάρτητες αρχές. Σας πήρε ο πόνος μετά το ΕΣΡ, σας πήρε ο πόνος για την ΕΕΤΤ. Καταθέτω στα Πρακτικά το πόρισμα του εισαγγελέα Εφετών Αθηνών, το οποίο καταρρίπτει πλήρως τις εικασίες και τις κατηγορίες του κ. Σπίρτζη, όσον αφορά το μεγάλο υποτιθέμενο σκάνδαλο της «DIGEA». Πάει και αυτό! [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σταματήστε να επιτίθεστε στις ανεξάρτητες αρχές, επειδή στέκονται εμπόδιο στην καθεστωτική σας νοοτροπία, είτε επιχειρώντας να τους αφαιρέσετε αρμοδιότητες, είτε συκοφαντώντας τα μέλη τους. Ελπίζω ότι αυτό με την «DIGEA» έχει γίνει μάθημα. Φέρατε μια τροπολογία σήμερα για τα ΕΛΤΑ, για την καθολική υπηρεσία. Σας είχαμε κάνει μια ερώτηση για την καθολική υπηρεσία. Ο προκάτοχός σας, ο κ. Σπίρτζης δεν ήταν μεγάλος «φαν» της καθολικής υπηρεσίας και τορπίλισε την όλη κατάσταση. Έρχεστε εσείς σήμερα να προσπαθήσετε να το γιάνετε με βάση τις μεταβατικές διατάξεις μέχρι το 2015. Και σας ρωτάω: Από τις 19-4-2015 που έχει λήξει η σύμβαση τι γίνεται, κύριε Υπουργέ; Θα ήταν ενδιαφέρον να ακούσουμε για τα ΕΛΤΑ, γιατί εάν λάβει υπ' όψιν κανείς τι κάνετε στη ΔΕΗ νομίζω ότι τα ίδια κάνετε και στα ΕΛΤΑ. Οπότε πείτε μας τι σκοπεύετε να κάνετε με τον μηχανισμό αντιστάθμισης, τι θα ισχύει για το 2016-2017 που δεν προβλέπεται στην τροπολογία; Όπως είπα, κύριε Πρόεδρε, θα είμαστε θετικοί επί της αρχής, θετικοί επί των άρθρων 1 έως 12 του Μέρους Α΄ και εάν δεν λάβουμε διευκρινίσεις από τον Υπουργό θα είμαστε αρνητικοί στα άρθρα του Μέρους Β΄. Επειδή είμαστε θετικοί, κλείνω λέγοντας το εξής: Στην επιτροπή ο Υπουργός μίλησε πάρα πολύ και προσπάθησε να αναδείξει το θέμα ότι υπάρχει μια συναίνεση στο θέμα της ψηφιακής στρατηγικής. Σας λέω, κύριε Υπουργέ, ευθαρσώς, μην παρεξηγείτε τη θετική μας στάση για συναίνεση. Η συναίνεση δεν είναι κάτι απλό. Η συναίνεση δεν είναι κάτι που δίνει κανείς στο πρώτο ραντεβού. Είναι κάτι το οποίο απαιτεί μια σχέση η οποία χτίζεται στη βάση της ειλικρίνειας και στη βάση της αξιοπιστίας. Και ουδόλως έχετε επιδείξει ειλικρίνεια, ούτε αξιοπιστία προφανώς, απέναντί μας ως Αξιωματική Αντιπολίτευση, οπότε μην περιμένετε συναίνεση στα μέτρα τα οποία θα έρθουν. Το προϊόν της διαπραγμάτευσης θα πρέπει μόνοι σας να το κουβαλήσετε στους ώμους σας. Η δικιά μας συναίνεση πείτε ότι δεν σας ενδιαφέρει. Το πιο σημαντικό είναι ότι έχετε χάσει - και είναι πασιφανές - τη συναίνεση, στον τρόπο που κυβερνάτε, του ελληνικού λαού. Ευχαριστώ πολύ.
Ο κ. Ιωάννης Μανιάτης μου ζήτησε την άδεια για μια επείγουσα δουλειά που του έτυχε. Δεν θα χάσουμε, όμως, τον χρόνο. Θα πάμε στον αμέσως επόμενο ειδικό αγορητή που είναι ο συνάδελφος από τη Χρυσή Αυγή κ. Ευάγγελος Καρακώστας. Ορίστε, έχετε τον λόγο.
Ευχαριστώ, κύριε Πρόεδρε. Εάν ο οποιοσδήποτε συμπατριώτης μας παρακολουθούσε την πορεία της συζήτησης του συγκεκριμένου σχεδίου νόμου από τις συνεδριάσεις στην αρμόδια επιτροπή μέχρι και σήμερα, θα εξήγαγε το συμπέρασμα ότι η ψήφιση του εν λόγω σχεδίου νόμου θα εκτοξεύσει την ελληνική οικονομία, θα εισρεύσουν στη χώρα επενδύσεις δισεκατομμυρίων ευρώ, χιλιάδες θέσεις εργασίας θα ανοίξουν και θα λυθεί σημαντικό μέρος των προβλημάτων των Ελλήνων πολιτών. Αυτά, βεβαίως, ανήκουν στη σφαίρα της φαντασίας, τόσο των φιλελεύθερων όσο και των μαρξιστών, με τους τελευταίους να τείνουν να ξεπεράσουν σε φιλελευθερισμό τους πρώτους. Η πραγματικότητα είναι τελείως διαφορετική από εκείνη που επιχειρήθηκε να προβληθεί κατά τη συζήτηση του σχεδίου νόμου. Η ελληνική οικονομία εξαιτίας της εγκληματικής πολιτικής, τόσο της σημερινής όσο και της προηγούμενης κυβέρνησης, οδηγείται προς αργό και βασανιστικό θάνατο. Εύλογα, λοιπόν, οι θριαμβολογίες και οι διθύραμβοι της Κυβέρνησης ΣΥΡΙΖΑ - ΑΝΕΛ μας φέρνουν στο νου τις αντίστοιχες θριαμβολογίες της κυβέρνησης Σαμαρά - Βενιζέλου για το περίφημο δωρεάν Wi - Fi. Συνεπώς - και μακάρι να κάνουμε λάθος αλλά δυστυχώς δεν κάνουμε λάθος - όπως διαφήμιζε η κυβέρνηση ΠΑΣΟΚ και Νέας Δημοκρατίας το δωρεάν Wi - Fi, έτσι και η Κυβέρνηση ΣΥΡΙΖΑ - ΑΝΕΛ παρουσιάζει το σημερινό νομοσχέδιο για την ενσωμάτωση μιας κοινοτικής οδηγίας και για τη μείωση του κόστους εγκατάστασης των υψίρρυθμων δικτύων ηλεκτρονικών επικοινωνιών ως τρόπο τινά τον πυλώνα μιας μελλοντικής οικονομικής ανάπτυξης, μιας οικονομικής ανάπτυξης, όμως, η οποία δεν πρόκειται ποτέ να έρθει. Και δεν πρόκειται ποτέ να έρθει, διότι απλούστατα η Κυβέρνησή σας είναι η εγγύηση της ολοκληρωτικής αποτυχίας σε κάθε τομέα πολιτικής. Εξηγήσαμε κατά τη συζήτηση στην επιτροπή, πως η Χρυσή Αυγή σαφώς και θεωρεί σημαντική την οργάνωση και ανάπτυξη της ψηφιακής υποδομής στη χώρα, σαφώς και επιδιώκει την διευκόλυνση των διαδικασιών οι οποίες θα ενισχύσουν την παραγωγικότητα των ελληνικών επιχειρήσεων και θα κινούνται στην κατεύθυνση της συνολικής υποστήριξης ουσιωδών μέτρων ανάπτυξης της ελληνικής οικονομίας προς όφελος πάντοτε του ελληνικού λαού. Όμως τα δίκτυα υψηλής ταχύτητας από μόνα τους δεν φέρνουν σε καμμία περίπτωση την πολυπόθητη ανάπτυξη της οικονομίας, όπως επί ματαίω επιχειρούν να μας πείσουν οι μνημονιακές δυνάμεις της Κυβέρνησης και των υπολοίπων κομμάτων. Καλές, λοιπόν, οι υψηλές ταχύτητες των δικτύων επικοινωνιών για τις επιχειρήσεις μόνο που υπάρχει ένα μείζον πρόβλημα, σε λίγο δεν θα υπάρχουν καθόλου επιχειρήσεις και αιτία αυτής της εξέλιξης δεν είναι, βεβαίως, οι χαμηλές ταχύτητες των δικτύων αλλά η αντιπαραγωγική πολιτική των μνημονίων που επιβάλλεται στον ελληνικό λαό. Στις διατάξεις του συγκεκριμένου σχεδίου νόμου παρατηρείται η παντελής έλλειψη αναφοράς σε οποιασδήποτε μορφής λέξη ή έννοια κρατικού ελέγχου και εποπτείας, σε οποιασδήποτε μορφής λέξη ή έννοια εθνικού συμφέροντος ως του βασικού και κρίσιμου εκείνου γνώμονα, του βασικού και κρίσιμου εκείνου κριτηρίου για τη λήψη των πολιτικών αποφάσεων. Θέτουμε, συνεπώς, ξανά ένα ρώτημα καίριο: Πώς διασφαλίζεται ο επαρκής έλεγχος των ψηφιακών αυτών υποδομών και της λειτουργίας τους από το ελληνικό κράτος και τις αρμόδιες υπηρεσίες του; Στο σχέδιο νόμου συγκεκριμένα στο άρθρο 6, διαβάζουμε ότι οι φορείς εκμετάλλευσης δικτύου έχουν δικαίωμα διαπραγμάτευσης συμφωνιών συντονισμού τεχνικών έργων με φορείς που παρέχουν ή είναι εξουσιοδοτημένοι να παρέχουν δίκτυα ηλεκτρονικών επικοινωνιών, προκειμένου να εγκατασταθούν στοιχεία υψίρρυθμων δικτύων ηλεκτρονικών επικοινωνιών. Από τα ανωτέρω μπορεί - επαναλαμβάνω μπορεί - να εξαιρούνται με κοινή υπουργική απόφαση τεχνικά έργα που αφορούν σε κρίσιμες εθνικές υποδομές. Και εδώ ακριβώς βρίσκεται η ουσιώδης διαφορά στην προσέγγιση του ζητήματος ανάμεσα σε εσάς τους μνημονιακούς μαρξιστές και τους φιλελεύθερους και σε εμάς τους εθνικιστές. Για εμάς τους εθνικιστές δεν μπορεί να εξαιρούνται με κοινή υπουργική απόφαση τεχνικά έργα που αφορούν σε κρίσιμες εθνικές υποδομές, αλλά πρέπει να εξαιρούνται. Προτείναμε ως Χρυσή Αυγή κατά τη συζήτηση στην επιτροπή, να κληθεί στην ακρόαση των φορέων η Αρχή Διασφάλισης του Απορρήτου των Επικοινωνιών, ώστε να ενημερωθούμε τόσο εμείς όσο και οι Έλληνες πολίτες για συγκεκριμένα ουσιώδη ζητήματα, τα οποία αφορούν την ασφάλεια και την προστασία των προσωπικών δεδομένων. Το αποφύγατε κακήν κακώς, αποδεικνύοντας εν τοις πράγμασι πως οι επιφυλάξεις και τα ζητήματα τα οποία καταθέσαμε στην αρμόδια επιτροπή, βασίζονται σε απολύτως αληθή γεγονότα. Καθίσταται σαφές πως οι φορείς εκμετάλλευσης των ψηφιακών δικτύων στη χώρα μας όπως και των λοιπών υπηρεσιών και δημοσίων αγαθών, οι οποίοι θα παρέχουν δημόσια δίκτυα επικοινωνιών και υλική υποδομή για την παροχή όσων προβλέπει το προτεινόμενο σχέδιο νόμου, θα είναι το ιδιωτικό κεφάλαιο, εγχώριο και διεθνές. Ουδέποτε απαντήθηκε το ερώτημα, αναφορικά με το εάν οι ελληνικές Ένοπλες Δυνάμεις και τα Σώματα Ασφαλείας θα διαθέτουν το δικό τους αυτόνομο, ανεξάρτητο και συνεπώς ασφαλές ψηφιακό δίκτυο. Ας βγάλει, συνεπώς, ο καθένας τα συμπεράσματά του. Αυτός, όμως, είναι ένας εκ των βασικών λόγων και μάλλον ο σημαντικότερος, για τον οποίο διαφωνούμε ριζικά με σχέδια νόμου όπως το συγκεκριμένο, μέσω του οποίου επιχειρείται η εισαγωγή ρυθμίσεων και η ενσωμάτωση μιας κοινοτικής οδηγίας στην εσωτερική νομοθεσία, δίχως προηγουμένως να έχουν σαφώς καθοριστεί οι απαραίτητες εκείνες δικλίδες ασφαλείας για την προάσπιση των εθνικών μας συμφερόντων. Τι επιχειρεί στην πράξη η Κυβέρνηση; Όπως ξεπουλήσατε τόσο εσείς όσο και εκείνοι, οι οποίοι κυβέρνησαν πριν από εσάς, τις βασικές υποδομές για την ανάπτυξη της ελληνικής οικονομίας στους ξένους αλλά και σε ισχυρά εγχώρια οικονομικά συμφέροντα, με χαρακτηριστικά παραδείγματα τα αεροδρόμια τα οποία ξεπουλήθηκαν στους Γερμανούς, τους σιδηροδρόμους που ξεπουλήθηκαν στους Ιταλούς, τη διαχείριση των απορριμμάτων, η οποία δόθηκε στον εθνικό σας εργολάβο, έτσι και στην περίπτωση αυτή ανοίγετε τον δρόμο για το ξεπούλημα της ψηφιακής υποδομής. Περί αυτού πρόκειται και επ' αυτού θριαμβολογείτε, όπως άλλωστε κάνατε και πολλές φορές κατά το παρελθόν, όταν παραδίδατε βασικής σημασίας υποδομές στον ιδιωτικό παράγοντα, παραχωρώντας επί της ουσίας τον έλεγχο που όφειλε να έχει ένα κυρίαρχο κράτος. Υποδείξαμε και κατά τη συζήτηση στην επιτροπή ως παράδειγμα προς μίμηση, τη στάση την οποία τήρησε το ρωσικό κράτος, το οποίο και έθεσε σε μια από τις μεγαλύτερες διαδικτυακές εταιρείες επαγγελματικής δικτύωσης, το δίλημμα να αποδεχθεί την άκρως προστατευτική για τους Ρώσους πολίτες απαίτηση περί περιορισμού της διαθεσιμότητας των προσωπικών δεδομένων τους, αυστηρώς εντός της ρωσικής επικράτειας ή αλλιώς την αποχώρησή της από τη ρωσική επικράτεια. Καθώς αποδεικνύεται, η ρωσική κυβέρνηση εργάζεται και δρα με γνώμονα το συμφέρον του ρωσικού κράτους και του ρωσικού λαού, σε αντίθεση με τη δική σας Κυβέρνηση η οποία εξυπηρετεί όχι τα συμφέροντα του ελληνικού κράτους και του ελληνικού λαού αλλά εκείνα των πολυεθνικών εταιρειών και της εγχώριας ολιγαρχίας του πλούτου. Συνοψίζοντας, η ανάπτυξη των δικτύων και εν γένει της ψηφιακής υποδομής της χώρας μας θα γίνει με όρους ελεύθερης αγοράς, με ό,τι αυτό συνεπάγεται για τους τελικούς καταναλωτές. Διαπιστώσαμε εξάλλου τη δήθεν ωφέλεια την οποία είχαν οι Έλληνες πολίτες από τη μέχρι τώρα ελεύθερη αγορά επικοινωνιών και ενέργειας, όπου δεν ωφελήθηκαν πραγματικά από τον δήθεν ελεύθερο ανταγωνισμό όπως θα περίμενε κανείς, με τα τέλη και τις χρεώσεις των αντίστοιχων υπηρεσιών να παραμένουν σε υψηλά επίπεδα. Επιπρόσθετα ο ίδιος ο Υπουργός παραδέχθηκε στην αρμόδια επιτροπή επεξεργασίας του νομοσχεδίου, ότι στόχος είναι να διευκολυνθεί η συνεργασία μεταξύ φορέων κοινής ωφέλειας με σκοπό την είσοδο νέων φορέων εκμετάλλευσης δικτύου για τη χρήση και εγκατάσταση υλικών υποδομών για υψίρρυθμα δίκτυα ηλεκτρονικών επικοινωνιών. Στόχος, δηλαδή, είναι η περαιτέρω απελευθέρωση της ήδη ελεύθερης αγοράς τηλεπικοινωνίων, εις βάρος της εθνικής ασφάλειας και της τσέπης των καταναλωτών αλλά πάντοτε υπέρ του ιδιωτικού κεφαλαίου. Η Χρυσή Αυγή, όπως έχει καταδειχθεί πολλάκις κατά το παρελθόν, είναι πάγια ενάντια στην πρακτική των μνημονιακών κυβερνήσεων, καθώς πιστεύει ακράδαντα και αμετακίνητα, πως οι ιδιαιτερότητες της πατρίδας μας επιβάλλουν την ανάπτυξη, διαμόρφωση και διατήρηση μιας καθαρά εθνικής πολιτικής και στον τομέα των επικοινωνιών, τον οποίο και θεωρούμε υψίστης σημασίας για τη διατήρηση και εδραίωση της εθνικής μας κυριαρχίας, την ανάπτυξη της εθνικής μας οικονομίας, την ευημερία και την πρόοδο του ελληνικού λαού. Γι' αυτούς ακριβώς τους λόγους, τους οποίους σας εξηγήσαμε ανωτέρω, ο Λαϊκός Σύνδεσμος - Χρυσή Αυγή καταψηφίζει το παρόν σχέδιο νόμου. Σας ευχαριστώ.
Κι εμείς. Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.
Ευχαριστώ, κύριε Πρόεδρε. Κυρίες και κύριοι Βουλευτές, όπως προκύπτει από την ίδια την αιτιολογική του έκθεση, το σημερινό νομοσχέδιο αποτελεί τη φυσική συνέχεια του ν.4070/2012 ενός μνημονιακού, δηλαδή, νόμου της Νέας Δημοκρατίας και του ΠΑΣΟΚ. Και αυτό από μόνο του λέει πολλά. Το ποιο σημαντικό; Οι διαχειριστές της αστικής διακυβέρνησης μπορεί να αλλάζουν, όχι όμως και η κεντρική πολιτική κατεύθυνση και στρατηγική της αστικής εξουσίας. Ποιο είναι το περιεχόμενο του σχεδίου νόμου που σήμερα συζητάμε στην Ολομέλεια και χτες και προχτές στην επιτροπή, και, μάλιστα, με την προσφιλή στον ΣΥΡΙΖΑ διαδικασία του επείγοντος; Τα δώδεκα από τα δεκατρία άρθρα του μεταφέρουν και ενσωματώνουν στο Ελληνικό Δίκαιο την οδηγία 2014/61/ΕΕ της Ευρωπαϊκής Ένωσης, μεταγενέστερης βέβαια του ν. 4070/2012, εξ ου και η ανάγκη επικαιροποίησης και προσαρμογής αυτού του νόμου σύμφωνα με την ευρωενωσιακή στρατηγική για τον κλάδο μάλιστα των τηλεπικοινωνιών που εξελίσσεται συνεχώς και ραγδαία. Το δέκατο τρίτο άρθρο του νομοσχεδίου με τον τίτλο «λοιπές διατάξεις» όπως και τα εκτενή παραρτήματα που περιέχονται στο νομοσχέδιο, αποτελούν την ουρά και το αναγκαίο συμπλήρωμα της κοινοτικής οδηγίας. Σε αυτή αναφέρονται, αυτή υπηρετούν και αυτά δεν αναιρούνται από τα όποια θετικά σημεία του άρθρου 13 για τους εργαζόμενους στην Εθνική Επιτροπή Τηλεπικοινωνιών και Ταχυδρομείων. Ποιος είναι ο στόχος αυτού του νομοσχεδίου; Αυτός γράφεται φαρδιά - πλατιά στον τίτλο του. Πέρα από την εναρμόνιση με την κοινοτική οδηγία αναγράφεται επί λέξει: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών». Μέτρα μείωσης, δηλαδή, του επιχειρηματικού κόστους των μονοπωλίων του κλάδου, στα χέρια των οποίων βρίσκονται πια εξολοκλήρου οι τηλεπικοινωνίες της χώρας. Και αυτά τα μονοπώλια είναι που θα κερδίσουν από τη μείωση του κόστους. Αντίθετα τα λαϊκά νοικοκυριά θα επιβαρυνθούν με το επιπλέον κόστος κατασκευής της υποδομής ψηφιακής τεχνολογίας σε κάθε καινούργιο κτήριο σήμερα και σε όλα τα παλιά ενδεχομένως αύριο, σύμφωνα με το άρθρο 7 του νομοσχεδίου. Το νομοσχέδιο, δηλαδή, επιχειρεί φόρα παρτίδα μέσα στο πλαίσιο της λεγόμενης απελευθέρωσης των τηλεπικοινωνιών, το βάθεμα της ιδιωτικοποίησης του κλάδου και τη διευκόλυνση της ακόμα μεγαλύτερης κερδοφορίας των επιχειρηματικών ομίλων που δραστηριοποιούνται σε αυτόν. Φυσικό και επόμενο, λοιπόν, ήταν οι εκπρόσωποι του Συνδέσμου Επιχειρήσεων Τηλεπικοινωνιών να τρίβουν τα χέρια τους από χαρά, αφού όπως είπαν χθες στην Επιτροπή Ακρόασης Φορέων, το νομοσχέδιο εξυπηρετεί τα πλάνα των επιχειρήσεών τους και κινείται, όπως είπαν, στη σωστή κατεύθυνση. Και επειδή τρώγοντας έρχεται η όρεξη, οι ίδιοι εκπρόσωποι των επιχειρήσεων δεν παρέλειψαν να υποδείξουν και επιπλέον τροποποιήσεις στο νομοσχέδιο - πάντα προς το συμφέρον τους - όπως για παράδειγμα τη δραστική μείωση του ποσού της εγγυητικής επιστολής εκτέλεσης έργων, τη γρήγορη επίλυση των διαφορών που προκύπτουν και, κυρίως, το γρήγορο ξεπέρασμα του εμποδίου της τοπικής αυτοδιοίκησης που φοβάται, όπως είπαν οι εκπρόσωποι των επιχειρήσεων, το πολιτικό κόστος και αυτό τους δένει τα χέρια. Άμεση ήταν βέβαια και η ανταπόκριση του αρμόδιου Υπουργού, ο οποίος μέσα σε λίγες ώρες ικανοποίησε τα περισσότερα αιτήματα των επιχειρήσεων στον ένα ή τον άλλο βαθμό. Υπερακόντισε, μάλιστα, ο κύριος Υπουργός στη χθεσινή του τοποθέτηση και υποσχέθηκε την επίσπευση των διαδικασιών για τη δημιουργία των απαιτούμενων τεχνικών υποδομών ακόμα και μέσω ΣΔΙΤ. Έτσι για να μη μένει και καμμιά αμφιβολία, δηλαδή, για το ποιον υπηρετεί κατά προτεραιότητα αυτό το αστικό κράτος. Λογικό και αναμενόμενο θα έλεγε κανείς, αν άκουγε στην ίδια συνεδρίαση της επιτροπής τον ίδιο τον Υπουργό, να ομολογεί για το τελικό νομοσχέδιο - όπως και για το αρχικό - ότι αυτό συντάχθηκε σε πνεύμα απόλυτης συνεργασίας με τις ενδιαφερόμενες επιχειρήσεις ή αν άκουγε τον εισηγητή του ΣΥΡΙΖΑ να παινεύει το νομοσχέδιο, με το επιχείρημα ότι αυτό το θέλει τόσο πολύ η αγορά τα μεγαθήρια δηλαδή του κλάδου. Μετά από όλα αυτά πώς να μην εκδηλωθεί και το πνεύμα της συναίνεσης ανάμεσα στα αστικά κόμματα, που υποδέχθηκαν θετικά και υπερψηφίζουν το νομοσχέδιο με ανακούφιση; Τι δείχνει αυτό; Μα φυσικά τι άλλο από τη στρατηγική συμπόρευση αυτών των πολιτικών δυνάμεων - κυβερνητικών και αντιπολιτευόμενων - στον καπιταλιστικό δρόμο ανάπτυξης τον οποίο σχεδιάζει και επιβλέπει η Ευρωπαϊκή Ένωση με γνώμονα τα συμφέροντα του κεφαλαίου; Βεβαίως υπήρξε και μια μικρή σχετική γκρίνια από αυτή την Αντιπολίτευση προς την Κυβέρνηση για το αργοπορημένο του νομοσχεδίου και ορισμένες ήπιες αλληλοκατηγορίες στο μοίρασμα των ευθυνών για τη ψηφιακή καθυστέρηση της χώρας. Τελικά, όμως, όλα αυτά υποχώρησαν, μπρος στο συναινετικό κλίμα που επικράτησε. Η Νέα Δημοκρατία, μάλιστα, φώναζε και φωνάζει και για το πότε, επιτέλους, θα πέσουν τα πρώτα χρήματα στην αγορά του τηλεπικοινωνιακού κλάδου, όπως είπε. Και τα χρήματα αυτά όπως είναι γνωστό, κατευθύνονται τελικά πάντα στη στήριξη των επιχειρηματικών ομίλων. Από την άλλη κυβερνητικοί Βουλευτές αγωνιούν στις ομιλίες τους για το τεχνολογικό χάσμα των ελληνικών επιχειρήσεων. Μόνο που αυτή τους η αγωνία δεν αφορά, βέβαια, τους χιλιάδες αυτοαπασχολούμενους των μικρών επιχειρήσεων, τους οποίους καταστρέφει μαζικά η κυβερνητική πολιτική. Κάποιοι άλλοι κυβερνητικοί και μη Βουλευτές - ακόμα και ο Υπουργός - προσκαλούν του αγρότες στην εποχή της ψηφιακής γεωργίας, πρόσκληση που απευθύνεται, βεβαία, στους μεγαλοαγρότες των μεγάλων αγροτικών καπιταλιστικών εκμεταλλεύσεων και όχι στους φτωχομεσαίους αγρότες που τους θερίζει το δρεπάνι της Κοινής Αγροτικής Πολιτικής της Ευρωπαϊκής Ένωσης αλλά και της κυβερνητικής πολιτικής. Συμφωνείτε, λοιπόν, όλοι σας να είναι οι τηλεπικοινωνίες και η επικοινωνία εμπόρευμα κερδοφόρο στα χέρια των επιχειρηματικών ομίλων και όχι δικαίωμα κοινωνικό. Τότε, όμως, δεν μπορείτε να μιλάτε για καθολική πρόσβαση στην ψηφιακή τεχνολογία, η οποία λόγω κόστους είναι απαγορευτική για εκτεταμένα λαϊκά στρώματα, που τα σπρώχνει η πολιτική σας ολοένα και πιο βαθιά στη φτώχια. Μήπως η εφαρμογή της τηλεϊατρικής, για παράδειγμα, στην οποία κι εσείς αναφέρεστε, δικαιώνει την πολιτική σας; Πράγματι η αξιοποίηση του διαδικτύου στην υγεία, μέσω της τηλεϊατρικής, φυσικά και πολλαπλασιάζει τις δυνατότητες της υγειονομικής κάλυψης του συνόλου του πληθυσμού, δρώντας επικουρικά και συμπληρωματικά μέσα σε ένα επαρκώς στελεχωμένο, δωρεάν, αποκλειστικά κρατικό σύστημα υγείας, επιτρέποντας ακόμα και τη διεξαγωγή περίπλοκων ιατρικών πράξεων σε απομακρυσμένες περιοχές. Τέτοιο, όμως, σύστημα υγείας όπως έχει αποδειχθεί και ιστορικά, προϋποθέτει σοσιαλιστικές συνθήκες, όπου η υγεία αντιμετωπίζεται ως κοινωνικό αγαθό κι όχι ως πανάκριβο εμπόρευμα. Αντίθετα στις σημερινές συνθήκες κυριαρχίας των καπιταλιστικών, των εκμεταλλευτικών σχέσεων η τηλεϊατρική αξιοποιείται και αυτή ως όχημα για την περαιτέρω εμπορευματοποίηση της υγείας, για την αύξηση της κερδοφορίας των ομίλων της υγείας, για τη δραστική περικοπή κρατικών δαπανών, καταργώντας περιφερειακές υπηρεσίες υγείας και αντικαθιστώντας τες με την τηλεϊατρική. Αυτό έχει ως αποτέλεσμα σε απομονωμένα μέρη ακόμα και ο αγροτικός γιατρός να αντικαθίσταται με μια τηλεϊατρική σύνδεση, που φυσικά δεν καλύπτει ούτε στοιχειωδώς τις ανάγκες. Άλλο παράδειγμα από το εμπόριο. Μήπως η προώθηση του ηλεκτρονικού εμπορίου δεν επιταχύνει τη συγκεντροποίηση σε μια σειρά κλάδους, εκτοπίζοντας και καταστρέφοντας τους μικρούς της αγοράς; Τελικά οι ωφελημένοι από την προώθηση του διαδικτυακού εμπορίου, δεν είναι οι μεγάλοι όμιλοι που ελέγχουν το διαδίκτυο και τη σχετική τεχνογνωσία, οι τραπεζικοί όμιλοι που πωλούν τα πιστωτικά προϊόντα τους και οι μεγάλοι εμπορικοί όμιλοι; Η όποια σεβαστή - και είναι πράγματι σεβαστή - εξοικονόμηση πόρων που προκύπτει από το ηλεκτρόνιο εμπόριο, δεν καταλήγει τελικά σε μείωση στις τιμές των εμπορευμάτων αλλά σε αύξηση της κερδοφορίας των ομίλων που ελέγχουν το ηλεκτρονικό εμπόριο. Τι δείχνουν αυτά τα παραδείγματα; Μα τι άλλο από την αντικοινωνική φύση ενός συστήματος, του καπιταλισμού, που ό,τι εμπορευματοποιεί και το υποτάσσει στο μόνο νόμο που γνωρίζει, στο κέρδος, το διαστρεβλώνει κοινωνικά. Γι' αυτό και οι καταιγιστικές τεχνολογικές εξελίξεις στον κλάδο των τηλεπικοινωνιών όχι μόνο δεν αξιοποιήθηκαν και δεν αξιοποιούνται προς όφελος της λαϊκής κοινωνικής πλειοψηφίας αλλά αντίθετα αποτέλεσαν και αποτελούν τους μοχλούς για την εκτίναξη της κερδοφορίας των μεγαθηρίων του κλάδου σε βάρος αυτής της λαϊκής πλειοψηφίας. Και σε αυτή την επιδίωξη της καπιταλιστικής κερδοφορίας - το ξέρετε πάρα πολύ καλά - κανένα χαλινάρι δεν μπορεί τελικά να μπει. Όσες εποπτικές αρχές του κράτους κι αν θεσπίσετε, όσες ρυθμιστικές διατάξεις και εάν νομοθετήσετε, αυτές καταλήγουν αργά ή γρήγορα απλοί τροχονόμοι στην άγρια λεωφόρο του καπιταλιστικού ανταγωνισμού, μιας και το κυνήγι του καπιταλιστικού κέρδους δεν γνωρίζει ούτε όρια ούτε φραγμούς. Κυρίες και κύριοι Βουλευτές, τι δείχνει τελικά η ίδια η πείρα, απ' όλη αυτή την εξελισσόμενη από τη δεκαετία του '90 ακόμα πολιτική της απελευθέρωσης και ιδιωτικοποίησης στο χώρο των τηλεπικοινωνιών; Κέρδισαν τα λαϊκά στρώματα ή βγήκαν ζημιωμένα; Η σημερινή πραγματικότητα απαντά. Η μονοπώληση της αγοράς των τηλεπικοινωνιών στη χώρα μας από τρεις, τέσσερις - μετρημένες στα δάχτυλα είναι - μεγάλες ιδιωτικές εταιρείες - ως αποτέλεσμα, βέβαια, του άγριου ανταγωνισμού - αφ' ενός εκτίναξαν το κόστος των τηλεπικοινωνιακών υπηρεσιών για τα λαϊκά νοικοκυριά και αφ' ετέρου οδήγησαν τις εργασιακές σχέσεις και τα εργασιακά και μισθολογικά δικαιώματα των εργαζομένων στον κλάδο αυτό στην κατάσταση της ζούγκλας. Μια επίσκεψη μόνο στα κάτεργα των call centers είναι αρκετή. Το δικό μας καθολικό και βασικό κριτήριο είναι η ικανοποίηση των συνδυασμένων και σύγχρονων λαϊκών αναγκών και για τις τηλεπικοινωνίες - έτσι κρίνουμε εμείς ως ΚΚΕ και αυτό το νομοσχέδιο - , για το εάν διασφαλίζονται φθηνές και καθολικές επικοινωνίες για όλους, για το εάν διασφαλίζεται το απόρρητο και η προστασία της προσωπικής ζωής, για το εάν προστατεύονται και ενισχύονται οι εργασιακές σχέσεις και οι συνθήκες εργασίας των εργαζομένων στον κλάδο αυτό, για το εάν προστατεύεται η υγεία των κατοίκων, για το εάν προστατεύεται το περιβάλλον. Τίποτα απ' όλα αυτά! Το ταξικό πρόσημο του νομοσχεδίου είναι υπέρ του κεφαλαίου, με το να παρέχονται επιπλέον διευκολύνσεις και να προωθούνται έργα και σχεδιασμοί ομίλων με γνώμονα τη δική τους κερδοφορία, η οποία, βεβαίως, αντικειμενικά αντιστρατεύεται τις λαϊκές ανάγκες. Για παράδειγμα η προώθηση ασύρματων δικτύων τέταρτης και πέμπτης γενιάς δεν γίνεται μετά από απόλυτη διασφάλιση για τη μη επικινδυνότητα τους για τα λαϊκά στρώματα. Αντίθετα νέες πηγές ακτινοβολίας - ίσως μικρότερης ισχύος, αλλά άλλων συχνοτήτων - και σε πολύ μικρότερη απόσταση θα εγκατασταθούν πολύ ευκολότερα με το παρόν σχέδιο νόμου, ενώ και στο άρθρο 4 οι εργαζόμενοι επιβαρύνονται και με επιπλέον δαπάνες για την υποχρεωτική κατασκευή μέσα στις οικοδομές στοιχείων συνδεσιμότητας υψηλών ταχυτήτων. Το πραγματικό ερώτημα, κυρίες και κύριοι Βουλευτές, δεν είναι αν θέλουμε ή όχι την ευρυζωνικότητα και την ψηφιακή ανάπτυξη της χώρας. Φυσικά και τη θέλουμε και πριν απ' όλους εμείς οι κομμουνιστές. Το πραγματικό ερώτημα είναι κάτω από ποιους πολιτικούς και κοινωνικούς όρους θα γίνει αυτή. Με άλλα λόγια ευρυζωνικότητα και ψηφιακή ανάπτυξη από ποιον και για ποιον; Ποιος και με ποιο κριτήριο αποφασίζει για τις προτεραιότητες; Ποιος πληρώνει και ποιος καρπώνεται τη μερίδα του λέοντος από τα οφέλη; Η λαϊκή πλειοψηφία ή οι επιχειρηματικοί όμιλοι; Το νομοσχέδιο, η Κυβέρνηση, όλα τα αστικά κόμματα, απαντάτε με ένα στόμα: «Οι όμιλοι». Να γιατί το ΚΚΕ καταψηφίζει το νομοσχέδιο και επί της αρχής και επί των άρθρων. Αν θέλουν τα λαϊκά στρώματα να δουν ήλιο στη μοίρα τους στην ψηφιακή εποχή, που ξεκίνησε, αν θέλουν και αυτοί να λειτουργήσει σε όφελος των δικών τους σημερινών αναγκών, τότε δεν έχουν παρά να παλέψουν για τον ριζικά διαφορετικό τρόπο ανάπτυξης, όπου τα συγκεντρωμένα μέσα παραγωγής θα αποτελούν κοινωνική - δηλαδή δική τους - ιδιοκτησία, θα ελέγχουν οι ίδιοι της λειτουργία τους και θα τη σχεδιάζουν κεντρικά στο πλαίσιο της σοσιαλιστικής οικονομίας. Τότε και μόνο τότε μέσα από τον Ενιαίο Φορέα Τηλεπικοινωνιών θα έχουν φθηνή, εύκολη, γρήγορη, ασφαλή και καθολική πρόσβαση στην επικοινωνία, στη νέα γνώση, στην ενημέρωση και στην ψυχαγωγία μέσω διαδικτύου. Μόνο τότε μπορεί να διασφαλιστεί η πλήρης και σταθερή εργασία, μόνο τότε μπορεί να αξιοποιείται η αύξηση της παραγωγικότητας για τη συνεχή βελτίωση της κατάστασης της εργατικής τάξης και του λαού. Σας ευχαριστώ.
Τον λόγο έχει ο κ. Αθανάσιος Παπαχριστόπουλος, ειδικός αγορητής των Ανεξαρτήτων Ελλήνων.
Ευχαριστώ, κύριε Πρόεδρε. Πάντα ακούω με σεβασμό - και το εννοώ - τις απόψεις του Κομμουνιστικού Κόμματος. Υπάρχει ένα σημείο αναφοράς που θα συμφωνήσω μαζί του, δηλαδή στο ότι σήμερα - όσο ποτέ άλλοτε - λίγοι άνθρωποι πολύ λίγοι - σύμφωνα με την τελευταία δημοσκόπηση της Oxfam οκτώ μεγιστάνες - έχουν περιουσιακά στοιχεία όσο τα φτωχότερα τριάμισι δισεκατομμύρια του πλανήτη. Αυτό είναι μια πραγματικότητα. Γι' αυτό δεν μπορώ να μη σέβομαι ή να μην ακούω, τουλάχιστον, αυτά που λέει μερικές φορές το ΚΚΕ. Ξεφεύγω, όμως, απ' αυτό και έχω την εξής άποψη. Θέλω να θυμίσω, ότι ένα μαχαίρι μπορεί να κόβει δεσμά και να είναι χρήσιμο αλλά μπορεί και να σκοτώνει. Μια τηλεόραση μπορεί να αποχαυνώνει αλλά μπορεί και να ενημερώνει. Το λέω αυτό γιατί το είπα και στην επιτροπή, αλλά θέλω να το επαναλάβω, όταν πρωτοεμφανίστηκαν στη βιομηχανική επανάσταση οι πρώτες μηχανές, κάποιοι εργαζόμενοι νομίζοντας ότι θα χάσουν τη δουλειά τους, έμπαιναν νύκτα μέσα στα εργοστάσια και τις κατέστρεφαν, οι γνωστοί λουδίτες και ο λουδιτισμός εκείνης της εποχής. Σήμερα ξέρουμε ότι είχαν άδικο. Τι θέλω να πω. Η επόμενη επανάσταση μετά τη βιομηχανική στις αρχές του προηγούμενου αιώνα, είναι αυτή εδώ που ζούμε. Είναι η πληροφορική επανάσταση, η ηλεκτρονική διακυβέρνηση και η ψηφιακή εποχή. Αυτά πάνε μαζί ξέρετε, για να μην τα μπερδεύουμε. Στο πώς θα χρησιμοποιήσουμε αυτά τα δεδομένα, εκεί διαφοροποιούμαι από άλλες απόψεις και λέω ότι έχουμε πολλή δουλειά, γιατί βρισκόμαστε σε μια νηπιακή ακόμα κατάσταση. Δεν είπε κανείς ότι θα λυθούν ως διά μαγείας όλα τα προβλήματα, αλλά είμαστε υποχρεωμένοι να προσαρμοστούμε στη νέα πραγματικότητα. Και είτε το θέλουμε είτε όχι υπάρχουν πολλές προκαταλήψεις. Και έχουν όλα τα δίκια του κόσμου. Θέλω, όμως, να αναφερθώ σε μια δήλωση που έκανε ο καγκελάριος της Αυστρίας, την οποία χάρηκα που την άκουσα. Είπε ότι πέρα από τους ισολογισμούς, τους τραπεζικούς λογαριασμούς, τις offshore κ.λπ., ξέρετε, υπάρχουν και οι άνθρωποι. Ένας άνθρωπος που πάλεψε μέχρι την τελευταία στιγμή, για να μην αναδειχθεί καγκελάριος στην Αυστρία κάποιος διαμετρικά αντίθετος και που πιστεύω ότι την τελευταία στιγμή βοήθησε όλος ο κόσμος της Αυστρίας σε αυτό το πράγμα. Εκεί θέλω να αναφερθώ και να πω το εξής: Στο χέρι μας είναι πώς θα μπούμε και πώς θα χρησιμοποιήσουμε την καινούρια ψηφιακή εποχή. Εγώ θα κάνω μια αναφορά στον φίλο μου τον Μίμη Ανδρουλάκη. Πριν είκοσι χρόνια έκανε μια εκπομπή κάθε Παρασκευή. Είναι ένα φωτισμένο, κατά τη γνώμη μου, μυαλό, που με εντυπωσίαζε όταν τον άκουγα και τον παρακολουθούσα κάθε Παρασκευή με ένα δημοσιογράφο, όπου αυτά που σήμερα γίνονται σχεδόν το ήξερε και τα έλεγε. Και χαιρόμουν, γιατί ένα μυαλό που προέρχεται από την Αριστερά - και μπράβο του - σχεδόν με μαθηματική ακρίβεια έλεγε ότι θα τα κάνουμε όλα με μια συσκευή κ.λπ.. Σήμερα βρισκόμαστε μπροστά σε αυτή την πραγματικότητα και νομίζω ότι είναι χρέος μας, να την αξιοποιήσουμε με τον καλύτερο δυνατό τρόπο. Αυτό το σχέδιο νόμου δεν κάνει τίποτα περισσότερο και τίποτα λιγότερο, από το να ανοίγει την πόρτα της ψηφιακής πραγματικότητας. Δεν θέλω να ξύνω πληγές ούτε να γυρίσω πίσω, αλλά είμαι υποχρεωμένος, μετά από αυτά που άκουσα από τη σεβαστή συνάδελφο της Αξιωματικής Αντιπολίτευσης, να θυμίσω τα ακόλουθα. Πράγματι η ψηφιακή, ξέρετε, εποχή η ηλεκτρονική διακυβέρνηση στην πληροφοριακή επανάσταση δεν είναι ιστορία δύο ετών - θα σας το επαναλάβω - αλλά κατάκτηση των τελευταίων σαράντα χρόνων. Πολλές χώρες μπήκαν σε αυτή την πραγματικότητα πριν από τριάντα χρόνια, πριν από είκοσι πέντε χρόνια, πριν από είκοσι χρόνια. Μπήκαν όμως. Και μερικές μάλιστα όπως η Εσθονία και η Λιθουανία που δεν ήταν καν χώρες, όταν εμείς ήμασταν μέλη της Ευρωπαϊκής Ένωσης, της τότε ΕΟΚ, έχουν κάνει μία επανάσταση χρησιμοποιώντας την ψηφιακή εποχή. Θέλω, λοιπόν, να κάνω μερικά ρητορικά ερωτήματα. Τι εμπόδιζε τις προηγούμενες διακυβερνήσεις, να φτάσουν σε επίπεδο ηλεκτρονικών πληρωμών και να μαζεύουμε τον ΦΠΑ, να μην έχουμε φοροδιαφυγή; Είναι κάτι που έγινε επί των ημερών αυτής της Κυβέρνησης. Τι εμπόδιζε η κάρτα πολλαπλών εφαρμογών, το εθνικό σύστημα ταυτοτήτων που επίσης ψηφίσαμε στο νομοσχέδιο για την κινητικότητα, που δίνει τη δυνατότητα γρήγορης διεκπεραίωσης σε όλες τις δημόσιες υπηρεσίες, που επίσης ψηφίσαμε; Τι τους εμπόδιζε, επίσης, να εφαρμόσουν τις «υπηρεσίες μιας στάσης», όπου χρειαζόμαστε όχι τρεις και τέσσερις μήνες αλλά πάνω από έξι και πάνω από τριάντα τρεις υπογραφές για να στήσουμε μία εταιρεία; Κι αυτό ψηφίστηκε, ξέρετε, επί των ημερών μας. Κι επειδή είμαι δίκαιος, έκανα αγώνα για την ηλεκτρονική συνταγογράφηση κόντρα στο κόμμα μου και κόντρα σε όσους τότε την αντιπάλευαν. Έγινε πριν από εμάς και σωστά έγινε. Καμμία αντίρρηση. Μας περιμένει ακόμα - έχει μεγάλη σημασία - η ηλεκτρονική δικαιοσύνη. Ξέρουμε όλοι ότι έχουμε απίστευτες καθυστερήσεις χρόνια ολόκληρα. Βλέπουμε υποθέσεις που ξεκίνησαν πριν από δέκα χρόνια και τελείωσαν χθες. Δεν αναφέρομαι στη γνωστή υπόθεση. Μιλάω γενικά τώρα. Αυτό κάποτε πρέπει να σταματήσει. E - justice λέγεται και είναι στα σπάργανα και πιστεύω ότι είναι κάτι που θα μας απασχολήσει ίσως στους επόμενους μήνες. Επίσης η ηλεκτρονική κατοικία όπου ένας άνθρωπος δεν είναι απαραίτητο να κατοικεί κάπου για να έρθει να επενδύσει στη χώρα μας. Στην Αμερική υπάρχει on line διακυβέρνηση. Μπορεί ο πολίτης, να ελέγχει ανά πάσα στιγμή μία κυβέρνηση τι προγραμματίζει, τι θέλει να κάνει. Όλα είναι αναρτημένα. Για να δούμε, δηλαδή, για τι πράγμα μιλάμε σήμερα, θα προσθέσω τα ηλεκτρονικά τιμολόγια - ξέρουμε όλοι το πόσα πλαστά τιμολόγια κυκλοφορούν στην αγορά - κάτι που είναι επί θύραις και πιστεύω ότι πολύ σύντομα θα εφαρμοστεί. Ηλεκτρονικά συστήματα πάταξης του λαθρεμπορίου. Δισεκατομμύρια χάνονται. Αυτά προαναγγέλλει το νομοσχέδιο αυτή τη στιγμή. Ξαναλέω ότι είναι ένα πρώτο βήμα. Δεν είπαμε ότι λύσαμε κανένα πρόβλημα. Αγώνα κάνουμε, να προσαρμοστούμε σε αυτή την καινούργια εποχή. Και δεν θέλω να βλέπω μίζερα τι έγινε ή τι δεν έγινε, απλώς θέλω να δώσω δύο παραδείγματα. Ενώ, πράγματι, υπήρχε η νομοθεσία - είχε νομοθετηθεί από προηγούμενη κυβέρνηση - ωστόσο ενώ έλεγε, ας πούμε, η πρόβλεψη στο νομοθετικό πλαίσιο που υπήρχε, διαδικασία χορήγησης δικαιωμάτων διέλευσης δικτύων ηλεκτρονικών επικοινωνιών, μέσα σε τριάντα μέρες ήταν υποχρεωμένη η υπηρεσία να εκδώσει απόφαση κ.λπ., ξέρετε πόσο τραβάει αυτή η ιστορία; Οκτώ μήνες. Έχουμε τη βούληση, λοιπόν, να προσαρμοστούμε στη νέα πραγματικότητα; Πιστεύω πως ναι. Δεύτερο παράδειγμα. Ψηφιακό μητρώο. Οι μόνες εταιρείες που είχαν γραφτεί, είναι αυτές που ασχολούνται με τις επικοινωνίες. Καμμία άλλη. Ύδρευση, υποδομές, φυσικό αέριο, κατασκευές καμμία σχέση. Κάποτε πρέπει να γίνουν αυτά και να τελειώσουν. Θέλω ακόμα να πω το εξής. Είναι πολύ σημαντικό να γίνει κατανοητό ότι πρέπει να έχουμε τη συναίνεση των πολιτών και ειδικότερα των αποκεντρωμένων πολιτών. Γιατί αυτές οι υπηρεσίες οι οπτικές ίνες κάποτε δεν ξέραμε τι ήταν και τώρα είμαστε στο 4G και μιλάμε για 5G σε πολύ λίγο καιρό. Απίστευτες ταχύτητες! Δεν μιλάμε για αποστάσεις πια, μιλάμε για gigabytes, για κοινωνία των gigabytes. Δηλαδή είναι μια καινούργια πραγματικότητα, που πάρα πολλοί από εμάς - και βάζω και τον εαυτό μου μέσα - μπορεί να μην έχουμε καλά καλά καταλάβει. Ιερή υποχρέωση έχουμε και δεν έχουμε καμμία πολυτέλεια για μιζέρια, για αντιρρήσεις, για αντιπαλότητες κ.λπ.. Θέλω να πω ότι είναι ένα νομοσχέδιο, που νομίζω ότι ανοίγει πόρτες και στην κυριολεξία στέλνει τη χώρα κάπου αλλού, για όσους, πραγματικά, θέλουν να ξεφύγουμε από τη μιζέρια, από τη δυστυχία. Γιατί εμείς δεν έχουμε τη δυνατότητα ούτε τανκς να φτιάχνουμε ούτε καλά αυτοκίνητα. Δεν μπορούμε, όπως δεν μπορούσαν και η Εσθονία και η Λιθουανία και αυτή τη στιγμή έχουν ανάπτυξη, που θα την ζήλευαν και οι πιο προηγμένες χώρες. Αξιοποίησαν πολύ γρήγορα αυτή την ψηφιακή εποχή, που έχει σχέση με την πληροφορική και την ηλεκτρονική διακυβέρνηση. Δεν θέλω να πω περισσότερα. Νομίζω ότι είναι ένα νομοσχέδιο - σταθμός. Θα πρέπει να το αγκαλιάσουμε όλοι. Μπορούμε να κάνουμε πολλές προτάσεις για να το βελτιώσουμε. Τι άλλο να πω, όταν ξέρω ότι πέντε ή έξι χιλιάδες οικισμοί απόμακροι ή δυόμισι χιλιάδες απομακρυσμένα μέρη, θα έχουν τη δυνατότητα των οπτικών ινών; Είναι κάτι, που για εμάς δεν λέει τίποτα αυτή τη στιγμή; Άκουσα με πολύ σεβασμό τους φορείς που είχαν έρθει χθες στην επιτροπή. Θέλω να πω ότι μου έκαναν φοβερή εντύπωση δύο στοιχεία και θέλω να τα επαναλάβω. Πρώτον, το 4% του ΑΕΠ είναι οι πέντε χιλιάδες τριακόσιες επιχειρήσεις που έχουν σχέση με την ηλεκτρονική, πληροφορική, ψηφιακή εποχή, για να μην μπερδευόμαστε, όπου εργάζονται αυτή τη στιγμή διακόσιες εξήντα χιλιάδες εργαζόμενοι. Κάποιοι χάνουν τη δουλειά τους, το ξέρω. Κάποιοι, όμως, νέοι βρίσκουν εκεί δουλειά και συνέχεια αυξάνονται. Θέλω να θυμίσω πάλι το νούμερο που το είπα στην επιτροπή και θέλω να το επαναλάβω. Κάθε φορά που έχω αύξηση 10% στη διείσδυση της ευρυζωνικότητας σε μια χώρα, το ΑΕΠ αυξάνεται 1%. Και όταν διπλασιάζεται η ταχύτητα της ευρυζωνικότητας, έχουμε αύξηση του ΑΕΠ 0,3%. Είναι πολύ σημαντικό, συνεπώς, κομμάτι. Επίσης για κάθε χίλιες νέες ευρυζωνικές συνδέσεις έχουμε θέσεις εργασίας για την απασχόληση, κάτι που μας απασχολεί πάρα πολύ και αναρωτιούνται όλοι πώς θα κτυπήσουμε την ανεργία, τι θα κάνουμε. Ιδού ένα βήμα δυνατό. Τελειώνω λέγοντας πάλι ότι μπορεί να περιμένουμε από τον τουρισμό, που είναι η ατμομηχανή της ανάπτυξης, γύρω στα 25 δισεκατομμύρια αυτό το καλοκαίρι και πράγματι θα πάει καλά. Είμαστε αδιάφοροι, όμως, για τα 16 δισεκατομμύρια - δεν λέω πολλά, λέω 16 δισεκατομμύρια - μέχρι το 2020; Και μόνο για το γεγονός ότι θα μπορούσαμε να κερδίσουμε τουλάχιστον 5 δισεκατομμύρια από εξοικονόμηση κόστους, 5 δισεκατομμύρια από την αύξηση της παραγωγής που θα είναι άμεσο αποτέλεσμα και δεκάδες δισεκατομμύρια από το γεγονός ότι είναι πολλαπλασιαστικό το αποτέλεσμα στην οικονομία, όταν καθιερώσουμε αυτό το πράγμα, είμαστε αδιάφοροι; Θέλω να πω, λοιπόν, ότι μπροστά μας είναι αυτή η εποχή. Στο χέρι μας είναι να τη χειριστούμε με σωστό τρόπο και όχι άλλος αρνητισμός, όχι άλλη καταστροφολογία, όχι άλλη υποτίμηση της πραγματικότητας. Ευχαριστώ πολύ.
Τον λόγο έχει ο ειδικός αγορητής της Δημοκρατικής Συμπαράταξης κ. Ιωάννης Μανιάτης.
Αγαπητές και αγαπητοί συνάδελφοι, δεν συζητούμε δα και το συμβόλαιο του αιώνα. Συζητούμε μια τρέχουσα ενσωμάτωση μιας τρέχουσας οδηγίας, για να προσγειωνόμαστε όλοι στα μεγέθη του θέματος που συζητάμε. Είναι μια κοινοτική οδηγία, την οποία εμείς σε πολιτικό επίπεδο στο αντίστοιχο Συμβούλιο Υπουργών το 2014 τη στηρίξαμε και τη βελτιώσαμε. Συμφωνούμε. Τι λέει με δύο λόγια; Λέει πως οι ιδιώτες πάροχοι τηλεπικοινωνιακών υπηρεσιών, θα κάνουν συνέργειες μεταξύ τους και με τους δήμους, προκειμένου τα καλώδια - οι οπτικές ίνες που τα περνούν - να μην έχουν παραπανίσια κόστη ή παραπανίσια ταλαιπωρία προς τους πολίτες των τοπικών κοινωνιών. Και αυτό ασφαλώς είναι ένα θετικό στοιχείο, γιατί βοηθάει και διευκολύνει την επέκταση της νέας τεχνολογίας, κυρίως για τα δίκτυα άνω των 30 Mbps, τα ευρυζωνικά υψηλών ταχυτήτων. Τώρα θα μου επιτρέψετε να κάνω έναν σχολιασμό, για το τι συμβαίνει στον ευρύτερο πολιτικό μας ορίζοντα και τι γίνεται με τη διαπραγμάτευση. Έχουμε για άλλη μια φορά καθυστέρηση. Ξανά καθυστέρηση μετά το 90΄ και το χειρότερο απ' όλα είναι ότι ο προπονητής δεν έχει σχέδιο στο μυαλό του. Κανείς δεν ξέρει, φαντάζομαι ότι δεν ξέρουν ούτε οι Υπουργοί, αλλά στα σίγουρα δεν ξέρει ο ελληνικός λαός ποιος είναι ο σχεδιασμός της Κυβέρνησης γι' αυτή την καθυστέρηση, που το πιθανότερο απ' όλα είναι ότι θα καταλήξει στην πλήρη παράδοση, στην παράδοση του ηττημένου που μας έχει συνηθίσει ο κ. Τσίπρας να κάνει. Και θα είναι η παράδοση ενός ηττημένου, που θα είναι για πρώτη φορά ο ηττημένος που θα έχει υπογράψει δύο μνημόνια. Δεν έχει ξαναϋπάρξει κυβέρνηση, που να έχει υπογράψει δύο μνημόνια. Ο κ. Τσίπρας υπέγραψε το τρίτο, το μνημόνιο Τσίπρα - Βαρουφάκη, και τώρα έχει συμφωνήσει και θα προνομοθετήσει το μνημόνιο 4, για το τι θα ισχύει στη χώρα μετά το 2018, το 2019 και το 2020 και μάλιστα χωρίς χρηματοδότηση. Τελικά η εκπομπή «Ράδιο Αρβύλα» στον «ΑΝΤ1» είχε δίκιο. Θυμάστε αυτό το σκετσάκι, που έδειχνε τον κ. Τσίπρα με τα πρόσωπα του Ιανού, το πώς το παίζει ήρωας στην εσωτερική πολιτική σκηνή, ότι δήθεν διαπραγματεύεται ηρωικά, και με πόσο δουλικό τρόπο συμπεριφέρεται στους δανειστές. Και το λέω αυτό, γιατί έχω μια βαθιά αισθητικού χαρακτήρα διαφωνία, με αυτό που συμβαίνει σήμερα. Η Κυβέρνηση Τσίπρα εξελέγη τον Ιανουάριο του 2015, λέγοντας ότι αυτό το μιάσμα, η τρόικα, δεν θα ξαναπατήσει το πόδι της στα ελληνικά Υπουργεία. Γι' αυτό δεν θα τους βλέπουμε στα Υπουργεία μας, θα τους βλέπουμε στο πολυτελές ξενοδοχείο «Χίλτον». Αποδεκτό. Αφού το επιλέγει η Κυβέρνηση, γίνεται. Μετά από αυτό είχαμε μια καινούργια εξέλιξη. Οι Έλληνες Υπουργοί αφού δεν έβγαλαν άκρη με τις συναντήσεις στο «Χίλτον», άρχισαν να πηγαίνουν απευθείας στο Eurogroup - και ένας και δύο και τρεις Υπουργοί - προκειμένου να πείσουν τους δανειστές, για αυτά που θέλουν να διαπραγματευτούν. Η τρόικα κάποια στιγμή, μετά την 20η Φεβρουαρίου, επέστρεψε. Είχαμε διθυράμβους και non papers θριαμβολογίες από το Μέγαρο Μαξίμου, αλλά μετά από λίγες μέρες η τρόικα έφυγε και είπε ότι δεν πρόκειται να ξαναγυρίσει. Και τι κάνει τώρα η ελληνική Κυβέρνηση; Πηγαίνει η ίδια η ελληνική Κυβέρνηση στα ξενοδοχεία των Βρυξελλών τώρα και εκλιπαρεί την τρόικα να αποδεχθεί τα όσα ισχυρίζεται η Κυβέρνηση, μπας και επιστέψει σε κάθε περίπτωση στην Αθήνα, για να διαπραγματευτεί με την ελληνική Κυβέρνηση. Αυτό δεν τιμά σε καμμία περίπτωση την κυβέρνηση οποιασδήποτε ευρωπαϊκής χώρας, πολύ περισσότερο μιας χώρας που είναι επτά χρόνια σε ύφεση. Και επειδή το μεγάλο θέμα του επόμενου Σαββατοκύριακου στην Ευρώπη θα είναι ο εορτασμός των εξήντα ετών από τη Συνθήκη της Ρώμης, εμείς από τη θέση αυτή από το επίσημο Βήμα του ελληνικού Κοινοβουλίου, ως Δημοκρατική Συμπαράταξη θέλουμε να δηλώσουμε ότι διαφωνούμε απολύτως και με την Ευρώπη των πολλών ταχυτήτων που είναι ένα από τα σενάρια, ίσως το επικρατέστερο που έχει προταθεί, αλλά και με την Ευρώπη των δήθεν πολλαπλών επιλογών που προτείνει ο κ. Τσίπρας. Εμείς πιστεύουμε ότι η πατρίδα μας πρέπει να έχει μία καθαρή, πεντακάθαρη στρατηγική, την περισσότερη Ευρώπη, την προοδευτική Ευρώπη, την Ευρώπη των λαών, αυτό που έλεγε ο Ζακ Ντελόρ, δηλαδή ότι θέλουμε μια δημοκρατική Ευρώπη εθνικών κρατών. Για αυτό και μόνο για αυτό έχει χρέος να αγωνιστεί η ελληνική Κυβέρνηση και ας αφήσει όλες τις άλλες επιλογές. Κύριε Υπουργέ, πριν περάσω στο σώμα του νομοσχεδίου, να περάσω σε ένα άλλο θέμα. Καταθέσατε μια τροπολογία, την τροπολογία για τα ΕΛΤΑ, για τις υπηρεσίες γενικού οικονομικού συμφέροντος, για 15 εκατομμύρια τον χρόνο. Στους ισολογισμούς των ΕΛΤΑ το '13, το '14 και το '15 έχουν εγγραφεί 50 εκατομμύρια ευρώ. Εδώ υπάρχει ένα θέμα ουσίας, που πρέπει να μας απαντήσετε, πώς θα το αντιμετωπίσετε. Όταν τα ίδια κεφάλαια είναι κάτω από ένα όριο, τότε υπάρχει, με βάση τη νομοθεσία, το ζήτημα της χρεοκοπίας της εταιρείας. Εγώ λέω κάτι πάρα πολύ απλό. Η Κυβέρνηση καταθέτοντας σήμερα τη συγκεκριμένη τροπολογία, πρέπει να απαντήσει στο εθνικό Κοινοβούλιο για το εξής: Η κατάθεση αυτής της τροπολογίας σημαίνει ότι τα ΕΛΤΑ θα συνεχίσουν στους ισολογισμούς τους να εγγράφουν τα 50 εκατομμύρια και θα δούμε κάποια στιγμή τι θα γίνει ή θα εξαφανίσουν αυτή την πρόβλεψη από τα οικονομικά τους μεγέθη, οπότε τότε τα πράγματα αλλάζουν; Εδώ, κύριε Υπουργέ, απαιτείται μια πολύ καθαρή απάντηση. Αγαπητές και αγαπητοί συνάδελφοι, θέλω να σημειώσω το εξής: Μπορεί μεν το νομοθέτημα που συζητούμε σήμερα, να είναι μια απλή ενσωμάτωση μιας τρέχουσας κοινοτικής οδηγίας, όμως το γενικότερο πλαίσιο μέσα στο οποίο εκτυλίσσεται η συγκεκριμένη οδηγία, είναι απίστευτα σοβαρό. Η Ευρώπη έχει προς το παρόν μια κυρίαρχη ένωση, την ένωση των τραπεζών που στηρίζουν το νόμισμα, το ευρώ, ημιτελή, ατελή, που πρέπει να ολοκληρωθεί και με την πλήρη οικονομική και πολιτική ένωση. Παράλληλα, όμως, παλεύει για μια δεύτερη ένωση, πλην της τραπεζικής, για την ενεργειακή ένωση, προκειμένου να απεξαρτηθεί από εισαγωγές ορυκτών πόρων από τρίτες χώρες εκτός Ευρωπαϊκής Ένωσης. Υπάρχει και ένα τρίτο όραμα, η λεγόμενη ψηφιακή ένωση, αυτό το γενικό πλαίσιο το γενικό όραμα μέσα στο οποίο ένα μικρό πετραδάκι είναι και η τρέχουσα οδηγία, την οποία σήμερα συζητούμε. Ναι η ψηφιακή ένωση μπορεί και πρέπει να αποτελεί όραμα των Ευρωπαίων πολιτών και των ευρωπαϊκών λαών. Μια απόδειξη των λόγων μου, των ισχυρισμών μου είναι ότι ενώ στην προηγούμενη θητεία της Ευρωπαϊκής Επιτροπής επέλεξε ο Γερμανός Επίτροπος να έχει το χαρτοφυλάκιο της ενέργειας, σήμερα η Γερμανία επέλεξε ο Γερμανός Επίτροπος να έχει το χαρτοφυλάκιο της ψηφιακής οικονομίας. Αυτό σημαίνει ότι αναμφισβήτητα, τουλάχιστον, η ισχυρότερη οικονομία της Ευρώπης βλέπει μεγάλο ορίζοντα επενδύσεων και θέσεων απασχόλησης στη συγκεκριμένη αγορά και εμείς συμφωνούμε απολύτως σε αυτό. Μάλιστα οι εκτιμήσεις μιλούν για 415 δισεκατομμύρια ευρώ το έτος και δημιουργία εκατοντάδων χιλιάδων νέων θέσεων εργασίας στα κράτη - μέλη. Όμως - σημειώνω τούτο και, κύριε Υπουργέ, αν έχετε την καλοσύνη στην τοποθέτησή σας θα ήθελα μια απάντηση - , οι νέες τεχνολογίες, η ρομποτική, όλη η μετεξέλιξη, η τέταρτη βιομηχανική επανάσταση ασφαλώς φέρνει απίστευτα θετικά στοιχεία στην καθημερινότητα των πολιτών, στις οικονομίες και στη δημιουργία νέων θέσεων εργασίας, όμως παράλληλα και ταυτόχρονα δημιουργεί και ένα τεράστιο αριθμό θέσεων ανεργίας. Βγάζει στην ανεργία ανθρώπους, που μέχρι να εισαχθούν οι νέες τεχνολογίες εκτελούσαν εργασίες με χειρωνακτικό τρόπο. Εμείς στη μεγάλη οικογένεια των Ευρωπαίων δημοκρατών και σοσιαλιστών έχουμε πει ότι αποτελεί προτεραιότητα της ευρωπαϊκής σοσιαλδημοκρατίας, η άσκηση ενεργητικών πολιτικών απασχόλησης στους τομείς ακριβώς αυτούς όπου οι νέες τεχνολογίες δημιουργούν ένα μεγάλο ποσοστό απασχόλησης. Θα ήθελα να δω, πώς η ελληνική Κυβέρνηση αντιμετωπίζει το συγκεκριμένο ζήτημα, έτσι ώστε να ελαχιστοποιούνται οι αρνητικές επιπτώσεις από την εισαγωγή των νέων τεχνολογιών. Είναι προφανές ότι την τροπολογία - και το επαναλαμβάνω - , τη στηρίζουμε - στο μεγαλύτερο μέρος τουλάχιστον - γιατί είναι μια οδηγία, η οποία είναι και δικό μας δημιούργημα στο Συμβούλιο Υπουργών του 2014. Να ξεκαθαρίσουμε κάτι άλλο, επίσης, συνάδελφοι, το οποίο το είπα και στην επιτροπή. Ανήκω σε αυτούς, που δεν είναι ευχαριστημένοι από το πώς οι προηγούμενες κυβερνήσεις, την τελευταία δεκαπενταετία, χειρίστηκαν το θέμα των νέων τεχνολογιών και την εισαγωγή των νέων τεχνολογιών κυρίως στα θέματα της δημόσιας διοίκησης. Το στοίχημα το είχαμε χάσει και το έχουμε χάσει. Έγιναν προσπάθειες και θα πω γι' αυτές. Όμως οφείλαμε να έχουμε πολλαπλάσιες ταχύτητες. Με ενδιαφέρει πάρα πολύ να τονίσω - ειδικά από αυτό το Βήμα - ότι ιδιαίτερα οι κινητές τεχνολογίες το 2016, σε παγκόσμιο επίπεδο, συνεισέφεραν κατά 4,4% στο παγκόσμιο ΑΕΠ, ένα συνολικό προϋπολογισμό 3,3 τρισεκατομμυρίων δολαρίων. Και, βεβαίως, μέσα στα επόμενα χρόνια εκτιμάται ότι το 60% του παγκόσμιου πληθυσμού θα είναι χρήστες κινητής τεχνολογίας. Άρα μιλάμε για κάτι πάρα πολύ σπουδαίο. Έρχομαι, όμως, τώρα για να προσγειωθούμε, στο πώς η σημερινή Κυβέρνηση ακόμα και αυτά τα σωστά που βρήκε, τα καταστρέφει. Θα σας πω, αγαπητοί συνάδελφοι, δύο παραδείγματα. Το δεύτερο εξάμηνο του 2014, εφαρμόσαμε δύο από τις μεγαλύτερες διοικητικές μεταρρυθμίσεις στη χώρα. Η πρώτη μεταρρύθμιση ήταν αυτό που ονομάζουμε «ηλεκτρονική πολεοδομία». Δηλαδή αντί ο πολίτης ή ο μηχανικός να πηγαίνει στην πολεοδομία και να γίνεται ό,τι ξέρουμε πολύ καλά ότι γίνεται αρκετές φορές στις πολεοδομίες, διαμορφώσαμε μια ηλεκτρονική πλατφόρμα ανοιχτή στους μηχανικούς, ανοιχτή στις πολεοδομίες, μέσω της οποίας ανοιχτής web πλατφόρμας - ψηφιακής, διαδικτυακής - γινόταν η υποβολή της οικοδομικής άδειας, ο έλεγχος της άδειας από τον πολεοδόμο, έτσι ώστε με διαφάνεια με χρήση νέων τεχνολογιών και χωρίς να χρειάζεται κανένας να πηγαίνει στο γραφείο του πολεοδόμου, να τρέχει η διαδικασία οικοδόμησης ή ελέγχου των παρανομιών στην οικοδομή σε όλη την χώρα. «Έτρεξε» για έξι μήνες πιλοτικά σε αρκετά πολεοδομικά γραφεία. Απαιτείτο η έκδοση κοινής υπουργικής απόφασης, την οποία παραδώσαμε τον Ιανουάριο του 2015 έτοιμη για υπογραφή, προκειμένου αυτό να μπει σε πλήρη εφαρμογή σε όλη τη χώρα. Μετά από δύο χρόνια η περίφημη αυτή κοινή υπουργική απόφαση που θα υλοποιούσε μια εφαρμογή που «έτρεξε» με απόλυτη επιτυχία επί έξι μήνες, περιμένει ακόμη την υπογραφή από τους συναδέλφους σας Υπουργούς, κύριε Υπουργέ Ψηφιακής Πολιτικής. Και θα πω και μια δεύτερη αρνητική εμπειρία. Ένα από τα τεράστια προβλήματα του επενδυτικού κλίματος των επενδυτών της χώρας είναι το ότι αργούν να πάρουν τις περίφημες περιβαλλοντικές αδειοδοτήσεις. Τι κάναμε; Τουμπάραμε όλη τη νομοθεσία. Αλλάξαμε είκοσι τρεις νόμους. Υπογράψαμε και δημοσιεύσαμε είκοσι τρία νέα προεδρικά διατάγματα και κοινές υπουργικές αποφάσεις που έχουν μια άλλη φιλοσοφία. Η φιλοσοφία είναι η εξής: «Δεν θέλουμε να μας καταθέσεις άλλα χαρτιά και μελέτες. Σε εμπιστευόμαστε. Θα μας υπογράψεις μια υπεύθυνη δήλωση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, δώστε μου λίγο χρόνο. Δεν θα χρησιμοποιήσω την δευτερολογία μου. Αν δηλώνεις ψευδώς, θα τιμωρηθείς αυστηρά και θα σε κλείσουμε. Όμως κατ' αρχάς σε εμπιστευόμαστε. Ταυτόχρονα την πρόταση σου αυτή, την αίτησή σου, την αναρτούμε στο διαδίκτυο, σε ένα ανοιχτό γεωγραφικό σύστημα πληροφοριών, σε μια ανοιχτή πλατφόρμα ανοιχτή και στον κάθε πολίτη, για να ξέρει ο κάθε πολίτης, ποιες επιχειρηματικές δράσεις γίνονται στον τόπο του». Και την αναρτήσαμε την πλατφόρμα αυτή στο site του Υπουργείου. Αν μπείτε, κύριε Υπουργέ, αν βάλετε κάποιο συνεργάτη σας, θα δείτε ότι η συγκεκριμένη πλατφόρμα έχει κατέβει από την ιστοσελίδα του Υπουργείου. Λέω, λοιπόν, ότι ακόμη και αυτά τα καλά που βρήκατε, είχατε χρέος να τα συνεχίσετε, να τα βελτιώσετε, να τα αναβαθμίσετε, να τα κάνετε ακόμα καλύτερα. Και το λέω αυτό για τούτο. Αγαπητές και αγαπητοί συνάδελφοι, το «HORIZON 2020» είναι ένα μεγάλο, φιλόδοξο πρόγραμμα της Ευρωπαϊκής Ένωσης με προϋπολογισμό 60 δισεκατομμύρια ευρώ, που στηρίζει ανταγωνιστικά προγράμματα των εφαρμογών των νέων τεχνολογιών για όλη την Ευρώπη. Θέλω να σας ρωτήσω, κύριε Υπουργέ. Οι δικές σας υπηρεσίες ποια συνεργασία έχουν με τη Γενική Γραμματεία Έρευνας και Τεχνολογίας που υπάγεται στο Υπουργείο Παιδείας αλλά που είναι ο κεντρικός φορέας στήριξης της καινοτομίας και των νέων τεχνολογιών στη χώρα; Πόσα χρήματα από κοινού έχετε συμφωνήσει ότι θα επενδυθούν στη χώρα, προκειμένου νεοφυείς επιχειρήσεις, καινοτομικές επιχειρήσεις να έχουν τη δυνατότητα να ενταχθούν σε αυτό το μεγάλο πρόγραμμα, το «HORIZON 2020»; Τελειώνοντας, πρέπει να σας πω ότι ασφαλώς οι έξυπνες πόλεις που είναι το μεγάλο όραμα όλων των δημάρχων της χώρας, αλλά και το internet of thinks, εκεί που πια θα διασυνδεθούν όλες οι συσκευές των σπιτιών μας με ένα ενιαίο σύστημα, ώστε να μηδενίσουμε πρακτικά την κατανάλωση και του χρόνου μας και της ενέργειας από τέτοιου είδους χρήσεις, αποτελεί ασφαλώς μια επόμενη μετεξέλιξη της εθνικής οικονομίας αλλά και της καθημερινής διαβίωσης των νοικοκυριών της χώρας μας. Τι ακριβώς έχει γίνει από την πλευρά της Κυβέρνησης αυτά τα χρόνια;
Ολοκληρώστε παρακαλώ, κύριε Μανιάτη.
Ναι, κύριε Πρόεδρε. Διότι αρκετοί δήμαρχοι, τα Τρίκαλα, το Ηράκλειο και άλλες πόλεις έχουν μπει στη λογική των έξυπνων πόλεων. Βρίσκουν όμως κλειστές πόρτες, όταν προσπαθούν να βρουν χρηματοδότηση. Και να τελειώσω με το πρόγραμμα «Rural Broadband», αυτό που με 201 εκατομμύρια ευρώ χρηματοδοτήσαμε, προκειμένου οι περίπου επτακόσιες χιλιάδες κάτοικοι της ελληνικής επαρχίας σε πεντέμισι χιλιάδες οικισμούς να έχουν τη δυνατότητα να αξιοποιήσουν τις νέες τεχνολογίες. Κύριε Υπουργέ, το συγκεκριμένο πρόγραμμα έγινε από εμάς με ένα κακό εργαλείο, αυτό που εσείς απεχθάνεστε ως Κυβέρνηση, τις συμπράξεις δημόσιου και ιδιωτικού τομέα, τα λεγόμενα ΣΔΙΤ. Όμως σήμερα αυτά τα 200 εκατομμύρια ευρώ έχουν δώσει τη δυνατότητα στους επτακόσιους χιλιάδες κατοίκους της ελληνικής επαρχίας, να απολαμβάνουν τα πλεονεκτήματα των ευρυζωνικών ταχυτήτων και των δικτύων υψηλής ποιότητας. Θα συνεχίσετε σε αυτή την κατεύθυνση ή θα ανακρούσετε πρύμναν και θα γυρίσετε πίσω, σε αυτό που μέχρι τώρα σε όλη την Κυβέρνηση επικρατεί, ότι θα πρέπει το κράτος να τα κάνει όλα; Θα εκτιμούσα ιδιαίτερα, για να τελειώσω, και καταθέτω για τα Πρακτικά, εάν είχαμε το συντομότερο δυνατό την απάντηση στην ερώτηση που σας έχουμε καταθέσει, για το πώς εξελίσσεται η απορροφητικότητα των 450 εκατομμυρίων ευρώ της νέας προγραμματικής περιόδου, που ανήκουν στη δική σας αρμοδιότητα, στα ζητήματα της ψηφιακής τεχνολογίας. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο συνοδοί καθηγητές από το (1ο Γυμνάσιο Ελευθερίου Βενιζέλου Χανίων δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Φτάνουμε στο τέλος των ειδικών αγορητών, καλώντας στο Βήμα τον κ. Ιωάννης Σαρίδη από την Ένωση Κεντρώων. Ορίστε, κύριε Σαρίδη.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, όλοι οι Έλληνες καταλαβαίνουν και αναγνωρίζουν, πόσο σημαντικό είναι να μη μένει πίσω ένας άνθρωπος στη ζωή του. Αυτός είναι και ο λόγος που το υπό συζήτηση σημερινό νομοσχέδιο παρουσιάζει ιδιαίτερο ενδιαφέρον για τη νεολαία μας, η οποία είναι βέβαιο πως κατανοεί πολύ καλύτερα από όλους εμάς, τη σημασία των όσων πραγματεύεται η ευρωπαϊκή οδηγία 61/2014 και την οποία αφού την προσαρμόσαμε όσο το δυνατόν στα ελληνικά δεδομένα, θα την ενσωματώσουμε με την υπερψήφισή της σήμερα στην ελληνική νομοθεσία. Στα δώδεκα πρώτα άρθρα του νομοσχεδίου τα οποία σε αντίθεση με το άρθρο 13 έτυχαν και δημόσιας διαβούλευσης πέρυσι τον Μάη, γίνεται πολύς λόγος για όρους και έννοιες όπως είναι η ευρυζωνικότητα και οι ταχύτητες που αυτή προσφέρει. Όπως ανέφεραν και οι προηγούμενοι συνάδελφοι, ο ευρωπαϊκός στόχος είναι να έχουμε πιάσει έως το 2020 ταχύτητες από 30 Mbps έως 100 Mbps και το vectoring, δηλαδή το πώς οι καινοτόμες εφαρμογές μπορούν πια να μειώσουν σημαντικά τον θόρυβο στα καλώδια του χαλκού. Ίσως τη διαφορά από το 1 Mbps έως τα 30 Mbps ή τα 100 Mbps να τις αντιλαμβάνονται καλύτερα οι νέοι μας, αλλά μέσα στο σημερινό νομοσχέδιο ρυθμίζονται και ζητήματα τα οποία είμαι βέβαιος πως αδυνατούν να καταλάβουν, όπως το γιατί είναι απαραίτητο να είναι πολύ αυστηρός ο νόμος και πολύ καλά δομημένος, ώστε να μην παρατηρηθεί ξανά το φαινόμενο, όπου κάθε τρεις και λίγο ανοίγουμε και κλείνουμε τρύπες στους δρόμους χωρίς πρόγραμμα, χωρίς ενημέρωση, χωρίς έλεγχο του κόστους, χωρίς σχεδιασμό και τελικά χωρίς σεβασμό προς τους πολίτες. Η δική μας εμπειρία οφείλει να αποτελέσει την αφορμή αλλά και την πολιτική βάση κοινοβουλευτικής συναίνεσης, ώστε να παρθούν όλες οι απαραίτητες προφυλάξεις και να μην εμποδίσουν τα κακώς κείμενα και οι άθλιες πρακτικές της Μεταπολίτευσης τον δρόμο όσων πράγματι καταλαβαίνουν τα σημαντικά οφέλη που έχει σήμερα η Ελλάδα, συγχρονίζοντας τον βηματισμό της με την Ευρώπη στην πορεία προς μια νέα εποχή, αυτή που ήδη αποκαλείται συχνά «τέταρτη βιομηχανική επανάσταση». Η εμπειρία μπορεί να αφαιρέσει τα εμπόδια από την ικανότητα. Εμείς πρέπει σήμερα να φροντίσουμε, να δοθεί στις επόμενες γενιές η ευκαιρία να συμμετέχουν επί ίσοις όροις στη διεκδίκηση των νέων οριζόντων που ανοίγονται για το σύνολο της ανθρωπότητας. «Μη μένεις πίσω» ήταν πάντα η συμβουλή της ελληνικής οικογένειας στα παιδιά της. Έτσι καταφέραμε σήμερα, να έχουμε το μεγαλύτερο ποσοστό μορφωμένων Ελλήνων που είχαμε ποτέ ως χώρα, παρά το τραγικό γεγονός πως, δυστυχώς, δεν μπορούν να βρουν εργασία στον τόπο τους. Θεμέλιο της ελληνικής οικογένειας παραμένει η επιδίωξη κάθε γενιά να είναι καλύτερη από την προηγούμενη, κάθε γενιά να είναι πιο μορφωμένη, πιο ικανή από την προηγούμενη, με ισχυρότερη θέληση για προκοπή και πρόοδο, μέσω φυσικά της διατήρησης και της ενίσχυσης της ειρήνης και των θεσμών της δημοκρατίας. Όλοι θέλουμε για τα παιδιά μας το καλύτερο. Τα μεγαλώνουμε, όμως, σε ένα κοινωνικό περιβάλλον παραδομένο στις ορέξεις των παγκοσμιοποιημένων αγορών, το οποίο τελεί υπό τη διοίκηση πολιτικών δυνάμεων, οι οποίες αδυνατούν να τα προστατεύσουν. Σε συνέχεια αυτής της σκέψης συνεχίζω σήμερα να θεωρώ, πως καλώς έπραξε η παρούσα Βουλή όταν πήραμε τη σωστή απόφαση και δώσαμε το δικαίωμα ψήφου στους εφήβους μας, τους δεκαεφτάρηδες, που θα κληθούν σύντομα να διαχειριστούν δύσκολες καταστάσεις, για τις οποίες, όμως, δεν φέρουν καμμία απολύτως ευθύνη. Στηρίζοντας το δικαίωμα της ψήφου στα δεκαεφτά, σε συνδυασμό, βεβαίως, και με τον εκδημοκρατισμό που είναι ικανή να πραγματώσει η εφαρμογή της απλής αναλογικής, στείλαμε το σωστό μήνυμα στη νεολαία μας, πως η ενηλικίωση συνοδεύεται από πολύ μεγάλες απαιτήσεις και ευθύνες και πως πρέπει να πάρουν οι ίδιοι το μέλλον στα χέρια τους. Για να είναι σε θέση να το κάνουν αυτό, θα πρέπει εμείς να φροντίσουμε, να έχουν την ευκαιρία έστω να παλέψουν. Η Ένωση Κεντρώων, έχει από νωρίς αναδείξει ως μεγάλο πολιτικό ζήτημα τον συγχρονισμό μας και τον βηματισμό μας με τον βηματισμό της υπόλοιπης Ευρώπης στην ανάπτυξη έργων υποδομής για την ανάπτυξη νέων τεχνολογιών. Στο πλαίσιο αυτό δεν θα μπορούσαμε, παρά να είμαστε θετικοί, τουλάχιστον, απέναντι στα δώδεκα πρώτα άρθρα του υπό εξέταση νομοσχεδίου, καθώς με αυτά εξασφαλίζονται τα εξής: Η Ελλάδα θα έχει μια ευκαιρία να προλάβει το χρονοδιάγραμμα και να είναι μια από τις ευρωπαϊκές χώρες, που ως το 2020 η συντριπτική πλειοψηφία του πληθυσμού της θα μπορεί να απολαμβάνει διαδικτυακές ταχύτητες έως 100 Mbps. Θα κινηθεί ο κατασκευαστικός κλάδος που τελεί υπό κατάρρευση, καθώς τα έργα που απαιτούνται είναι πολλά και έχουν εξασφαλισμένη χρηματοδότηση από τις επενδύσεις των εταιρειών που θα δραστηριοποιηθούν στον χώρο αυτό. Χωρίς την εγκατάσταση των περίφημων υψίρρυθμων ευρυζωνικών δικτύων, δεν μπορούμε να κάνουμε λόγο ούτε για διασύνδεση επιχειρηματικότητας πανεπιστημίων ούτε για startups του διαδικτύου ούτε για πολιτικές εξωστρέφειας και ανάπτυξης καινοτομιών. Αποτελεί, λοιπόν, προϋπόθεση της εξόδου της χώρας από την κρίση ο συντονισμός της με τα ευρωπαϊκά δεδομένα. Άλλωστε όπως ειπώθηκε επανειλημμένως, αποτελεί υποχρέωση της χώρας μας η ενσωμάτωση της νομοθεσίας της ευρωπαϊκής οδηγίας 61/2014, η οποία όχι μόνο προβλέπει και οραματίζεται το διαδικτυακό μέλλον της Ευρώπης αλλά επιβάλλει το να γίνει αυτό με το μικρότερο δυνατό κόστος. Η οδηγία αυτή τεκμηριώνει την κεντρική πολιτική επιλογή των ευρωπαϊκών κρατών, να ευνοήσουν την ανάπτυξη νέων τεχνολογιών και να προτάξουν την καινοτομία ως σκοπό, ως μεσομακροπρόθεσμη προτεραιότητα και γι' αυτό προβλέπει μέτρα για την μείωση του κόστους εγκατάστασης υψίρρυθμων δικτύων ηλεκτρονικών επικοινωνιών. Με λίγα λόγια στηρίζουμε την συμπόρευση της χώρας μας με τους υπόλοιπους λαούς του δυτικού ανεπτυγμένου κόσμου στην ανάπτυξη του διαδικτύου, καθώς αυτό είναι ικανή και αναγκαία συνθήκη για να ξεφύγουμε από την μέγγενη των μνημονίων. Χωρίς διαδίκτυο δεν υπάρχει ανάπτυξη, δεν υπάρχουν επενδύσεις. Χωρίς διαδίκτυο δεν θα σταματήσουμε το brain drain ούτε και θα προσελκύσουμε ποτέ σοβαρούς και μεγάλους επενδυτές. Κλείνω την κατ' άρθρο τοποθέτησή μου με λίγα σχόλια για το άρθρο 13, που από νωρίς, η αλήθεια να λέγεται, αποτέλεσε και σημείο κάποιων τριβών. Με χαρά ακούσαμε τον κ. Τσαμάκη, Πρόεδρο της Εθνικής Επιτροπής Τηλεπικοινωνιών και Ταχυδρομείων, αυτής της τόσο σημαντικής όσο και ιστορικής Ανεξάρτητης Αρχής, ο οποίος επέμενε στη σημασία του ρυθμιστικού και εποπτικού ρόλου της, υπενθύμισε την αξία των συμβουλευτικών προς το Κοινοβούλιο υπηρεσιών της και εξήγησε με σαφήνεια τη δυνατότητα μεταφοράς και αξιοποίησης της τεχνογνωσίας. Θα κρατήσουμε την επισήμανση που έκανε, πως είναι λάθος να προσπαθούμε να ποσοτικοποιήσουμε την πιθανή ενίσχυση της ελληνικής οικονομίας από την ψήφιση του παρόντος νομοσχεδίου σε απόλυτες μονάδες του ΑΕΠ. Το τεκμηρίωσε, ισχυριζόμενος πως δεν είναι γραμμική η σχέση ανάμεσα στην εφαρμογή του νομοσχεδίου και την αύξηση του ΑΕΠ. Χρειάζεται η καλλιέργεια ευρύτερου σταθερού περιβάλλοντος οικονομικού, φορολογικού και θεσμικού πλαισίου. Με λίγα λόγια εξέφρασε και την δική μας ανησυχία και την δική μας αγωνία, πως δεν φτάνει η ψήφιση του συγκεκριμένου νομοσχεδίου και ας χαίρει ισχυρής διακομματικής υποστήριξης. Πρέπει να αξιοποιήσουμε την συναίνεση αυτή στο όνομα της υπεράσπισης του δημοσίου συμφέροντος και να φροντίσουμε να γίνουν όλα αυτά στους χρόνους που πρέπει και με τον τρόπο που πρέπει, ακυρώνοντας γραφειοκρατικές αγκυλώσεις. Αναφέραμε και χθες το παράδειγμα της «DIGEA» και το γεγονός πως στη δυτική Μακεδονία δεν έχουν πρόσβαση σε ελληνικά τηλεοπτικά προγράμματα, αποδεικνύει πως καλώς βάλαμε επιπλέον κανόνες και καλώς εξετάσαμε τις επιπλέον διασφαλίσεις. Παρ' όλα αυτά - και κλείνω με τον σχολιασμό μου για το άρθρο 13- τελικά καταλήξαμε ως Ένωση Κεντρώων, πως δεν δόθηκαν επαρκείς εξηγήσεις για τις δαπάνες που προβλέπονται στο άρθρο αυτό και έτσι η ασάφεια σχετικά με την επιβάρυνση του κρατικού προϋπολογισμού θα μας οδηγήσει στην καταψήφισή του. Σε μια εποχή κρίσης που μειώνονται οι μισθοί και οι συντάξεις, που δεν πληρώνονται οι προμήθειες του δημοσίου, που δεν συμψηφίζονται οφειλές, που υπερφορολογούμε ό,τι κινείται και αναπνέει, δεν μπορούμε να έχουμε ασάφειες και αναιτιολόγητες επιβαρύνσεις. Τέλος θα πω δυο λόγια για τις τροπολογίες. Η πρώτη με γενικό αριθμό 985 και θέμα: «Συμπλήρωση διατάξεων του ν.4053/2012, σχετικά με την λειτουργία της ταχυδρομικής αγοράς και ρύθμιση του τρόπου υπολογισμού του καθαρού κόστους παροχής καθολικής υπηρεσίας», είναι στη σωστή κατεύθυνση και θα την υπερψηφίσουμε, εφόσον μας διευκρινίσετε τα εξής: Γιατί επιλέχθηκε τελικώς η μεταβατική περίοδος να φτάνει μέχρι το 2015 κι όχι μέχρι το 2014; Δεύτερον, γιατί ορίστηκε, με ποια κριτήρια, το ανώτατο ποσό των 15 εκατομμυρίων ετησίως και όχι άλλο μικρότερο ή μεγαλύτερο ποσό; Η δεύτερη με γενικό αριθμό 986 που αφορά τη διαδικασία εξυγίανσης της ΑΕΠΙ, μας βρίσκει απολύτως σύμφωνους και θα τη στηρίξουμε, υπό την προϋπόθεση ότι θα κάνετε δεκτή την πρότασή μας, την οποία σας καταθέτω από εδώ, να ορίσετε ένα ανώτατο όριο στα κόστη επιβολής επιτροπείας στην ΑΕΠΙ. Συγκεκριμένα θα θέλαμε να γίνει πιο σαφής ο αριθμός των προσλήψεων και το ύψος των αντίστοιχων μισθών των εξωτερικών νομικών και οικονομικών συμβούλων. Ο λαός, κύριε Υπουργέ, κυρίες και κύριοι συνάδελφοι, απαιτεί αλήθεια, σχεδιασμό, δικαιοσύνη. Ο δρόμος δεν είναι εύκολος. Ό,τι είναι κρυστάλλινο, ειλικρινές, δίκαιο, ρεαλιστικό και σωστά σχεδιασμένο και έχει μοναδικό σκοπό την έξοδο από την κρίση, εμείς στην Ένωση Κεντρώων θα το στηρίξουμε, χωρίς λαϊκισμό, χωρίς κομματικά οφέλη, χωρίς υποκριτικό λόγο. Ουσιαστικά σήμερα στηρίζουμε μια ευρωπαϊκή οδηγία, η οποία μας έχει έρθει από το 2014. Θλιβόμαστε για το γεγονός ότι τρία χρόνια μετά ερχόμαστε να την ενσωματώσουμε στο Ελληνικό Δίκαιο. Η Ένωση Κεντρώων θα στηρίξει επί της αρχής, όπως είπαμε, το νομοσχέδιο, θα υπερψηφίσει τα άρθρα 1 έως 12, θα καταψηφίσει το άρθρο 13 και ανάλογα με αυτά που έχουμε πει από τη δική μας την πλευρά για τις τροπολογίες, θα αποφανθούμε στο τέλος. Ευχαριστώ πολύ.
Το Ποτάμι έκανε μια αμοιβαία αλλαγή. Ο κ. Δανέλλης θα μιλήσει ως ειδικός αγορητής και στη θέση του θα πάει ο κ. Αμυράς, εφόσον χρειαστεί, ως Κοινοβουλευτικός Εκπρόσωπος. Κύριε Δανέλλη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, επειδή πολύ συχνά τίτλοι εφημερίδων ή τηλεοπτικών ρεπορτάζ, όπως «εθισμένοι Έλληνες έφηβοι στο διαδίκτυο» ή «εξαρτημένοι Έλληνες από τα smart phones» δημιουργούν μια ψευδαίσθηση ψηφιακής πραγματικότητας στην Ελλάδα, όπου οι περισσότεροι πολίτες αξιοποιούν τις δυνατότητες των τεχνολογιών για να βελτιώσουν την καθημερινότητά τους, θα πρέπει να ξεκαθαρίσουμε πως πρόκειται για μια ψευδαίσθηση. Η χώρα μας, δυστυχώς, παραμένει στην εικοστή έκτη θέση μεταξύ των είκοσι οκτώ χωρών της Ευρωπαϊκής Ένωσης, στον δείκτη ψηφιακής οικονομίας και κοινωνίας, DESI, καθώς ο ρυθμός διείσδυσης των ψηφιακών τεχνολογιών συντελείται με βραδείς ρυθμούς τόσο σε επίπεδο συνδεσιμότητας όσο και σε επίπεδο ψηφιοποίησης επιχειρήσεων και δημοσίων υπηρεσιών. Παράλληλα το επίπεδο ψηφιακών δεξιοτήτων παραμένει εξαιρετικά χαμηλό, καθώς σε πρόσφατη έρευνα του Εθνικού Κέντρου Κοινωνικών Ερευνών το 40% των ερωτηθέντων δεν χρησιμοποιεί το διαδίκτυο είτε γιατί δεν ξέρει τον τρόπο είτε γιατί δεν το βρίσκει χρήσιμο. Όμως εντός Ευρωπαϊκής Ένωσης και στην ευρύτερη γειτονιά μας στη Σλοβενία, τη Σλοβακία σε χώρες τέτοιων χαρακτηριστικών, αλλά πολύ περισσότερο σε κάποιες χώρες στο βορρά - και δεν αναφέρομαι στις σκανδιναβικές αλλά στις βαλτικές χώρες - βλέπουμε ότι κερδίζουν την πρωτιά εντός της ηπείρου μας, αλλά και προηγούνται παγκοσμίως ακόμα και χωρών όπως η Νότια Κορέα, η Ιαπωνία, οι Ηνωμένες Πολιτείες, που έχουν μια παράδοση σε αυτούς τους τομείς. Η Λιθουανία, βλέπουμε να ηγείται εντός Ευρωπαϊκής Ένωσης σε υπηρεσίες υψηλών ταχυτήτων και σε διείσδυση διαδικτύου οπτικών ινών, ενώ παράλληλα διαθέτει την ταχύτερη δημόσια ασύρματη πρόσβαση στο διαδίκτυο παγκοσμίως. Στην πρωτεύουσα της, το Βίλνιους, εκπροσωπούνται ήδη οι περισσότερες από τις ενδιαφερόμενες εταιρείες από το Ηνωμένο Βασίλειο, τις Ηνωμένες Πολιτείες ή τη Σκανδιναβία. Η δε Εσθονία, έχει αναπτυχθεί σε προηγμένη ψηφιακή κοινωνία με εξαιρετικές δυνατότητες στους τομείς των τεχνολογιών επικοινωνιών και πληροφορίας αλλά και στην κυβερνοασφάλεια. Πρέπει να πούμε ότι το Ταλίν φιλοξενεί και το κέντρο αριστείας για την κυβερνοασφάλεια του ΝΑΤΟ. Η Εσθονία - καθόλου τυχαίο με αυτά τα χαρακτηριστικά - κατατάσσεται, όπως είδαμε πρόσφατα, στην τρίτη θέση σε παγκόσμιο επίπεδο και στην πρώτη θέση εντός Ευρωπαϊκής Ένωσης σε ό,τι αφορά τις συνολικές επιδόσεις των μαθητών ηλικίας δεκαπέντε ετών. Στα καθ' ημάς αποτελεί μια ακόμα καλή ιδέα για ρεπορτάζ, το ότι τέσσερις - πέντε πόλεις όπως τα Τρίκαλα, τα Ιωάννινα, η Λάρισα, η Βέροια και το Ηράκλειο έχουν φέρει τον τίτλο της έξυπνης πόλης, προσφέροντας ένα σύγχρονο περιβάλλον διαβίωσης και εργασίας στους δημότες τους, στις επιχειρήσεις αλλά και τους επισκέπτες. Υπηρεσίες όπως η τηλεϊατρική, ο οπτικός δακτύλιος, οι ευφυείς μεταφορές, οι online συνδέσεις, μέχρι και e - αναζητήσεις χαμένων κατοικίδιων, που για τις περισσότερες πόλεις μπορεί να φαντάζουν επιτεύγματα του μακρινού μέλλοντος, ήδη προσφέρονται στους παραπάνω δήμους, αποδεικνύοντας πως μια άλλη ψηφιακή πραγματικότητα είναι εφικτή. Τι συζητούμε σήμερα; Σίγουρα δεν συζητούμε την επίτευξη ως διά μαγείας όλων των παραπάνω που έχουν επιτευχθεί σε άλλες χώρες. Αντίθετα καθυστερημένα εισάγουμε στο Εθνικό μας Δίκαιο μια κοινοτική οδηγία, ως συνήθως στο παρά πέντε των οικονομικών κυρώσεων και κατόπιν δύο προειδοποιήσεων από την Κομισιόν. Συγκεκριμένα ενσωματώνουμε την οδηγία 2014/61/ΕΕ, περιλαμβάνοντας επίσης και την επικαιροποίηση του νομοθετικού πλαισίου σχετικά με τη διαδικασία χορήγησης δικαιωμάτων διέλευσης δικτύων ηλεκτρονικών επικοινωνιών. Σκοπός του νομοσχεδίου είναι η διευκόλυνση της εγκατάστασης υψίρρυθμων ευρυζωνικών δικτύων, ώστε να εξασφαλιστεί η πρόσβαση ως το 2020 σε διαδικτυακές ταχύτητες άνω των 30 Mbps και τη συνδρομή του 50% των νοικοκυριών της Ένωσης σε ταχύτητες άνω των 100 Mbps. Αυτό προβλέπει και η εν λόγω κοινοτική οδηγία, ώστε να συμβάλει στην επίτευξη των στόχων του ψηφιακού θεματολογίου αλλά και του Σχεδίου Εθνικής Ψηφιακής Στρατηγικής 2016-2020. Το σχέδιο νόμου ενθαρρύνει την ανάπτυξη των ευρυζωνικών δικτύων πολύ υψηλών ταχυτήτων και κυρίως των δικτύων οπτικών ινών που θα φτάνουν μέχρι τα κτήρια και τα σπίτια, καθώς και τη μείωση του κόστους των τηλεπικοινωνιακών δικτύων νέας γενιάς. Η παροχή καλύτερης ευρυζωνικής κάλυψης καθώς και η μείωση του κόστους εγκαταστάσεων υψίρρυθμων δικτύων ηλεκτρονικών επικοινωνιών σε όλη την επικράτεια της Ένωσης, είναι σαφές πως συμβάλλει στον σωστό προγραμματισμό και συντονισμό έργων, στη μείωση του διοικητικού φόρτου και στη ψηφιοποίηση του δημοσίου τομέα, ένα ζητούμενο με όλο και μεγαλύτερη ένταση τα τελευταία χρόνια. Βέβαια συνεπακολούθως θα φέρει, πέρα από τη μείωση των δαπανών για τη δημόσια διοίκηση, την παροχή πιο αποτελεσματικών υπηρεσιών προς τους πολίτες, ψηφιακό αποτέλεσμα μόχλευσης σε όλους τους τομείς της οικονομίας. Στρατηγικό υπόβαθρο του σχεδίου νόμου αποτελεί η Εθνική Ψηφιακή Στρατηγική 2016-2021 της Γενικής Γραμματείας Ψηφιακής Πολιτικής του Υπουργείου Ψηφιακής Πολιτικής, Τηλεπικοινωνιών και Ενημέρωσης, που περιλαμβάνει και το Εθνικό Σχέδιο Ευρυζωνικής Πρόσβασης Επόμενης Γενιάς 2014-2020 της Γενικής Γραμματείας Τηλεπικοινωνιών, το οποίο εκπονήθηκε το καλοκαίρι του 2015. Για εμάς, ωστόσο, είναι απαραίτητο το Εθνικό Σχέδιο Ευρυζωνικής Πρόσβασης να επικαιροποιηθεί, γιατί η ΕΠΣ είναι ένα θεωρητικό προγραμματικό σχέδιο δράσης, το οποίο στην ουσία μόνο αποτυπώνει τη στρατηγική του ΕΣΠΑ. Δεν έχει, δηλαδή, επιχειρησιακό πλάνο οργάνωσης, εφαρμογής και αξιολόγησης των πολιτικών. Η Ελλάδα, όμως, χρειάζεται να γίνει απολύτως ψηφιακή σε όλους τους τομείς και ειδικά στους κρίσιμους, με πρώτον απ' όλους βεβαίως τη διοίκηση, διότι δεν πρέπει να ξεχνάμε, πως η τεχνολογία από μόνη της λειτουργεί με πολύ χαμηλότερο κόστος από οποιαδήποτε άλλη μορφή συνδιαλλαγής και απαλλάσσει από πάρα πολλές παρενέργειες, που ως κακοήθειες έχουμε δει να αναπτύσσονται τα τελευταία χρόνια έντονα στη δημόσια ζωή. Η εξυπηρέτηση από απόσταση που προσφέρει η τεχνολογία, είναι αρωγός στα μειωμένα κονδύλια με τα οποία είμαστε υποχρεωμένοι να ζήσουμε από εδώ και πέρα. Συνεπακολούθως η αποτελεσματικότητα της οδηγίας που εισάγουμε σήμερα στο Εθνικό μας Δίκαιο, θα έχει αξία μόνο αν εφαρμοστεί στο σύνολό της, διότι ως έχει, ως κανονιστικό περίγραμμα, δεν συνιστά αυτούσια και ολοκληρωμένη πολιτική. Το «Παράρτημα Χ» επιχειρεί μεν να συμπυκνώσει ως υπερσύνολο τις βασικές παραμέτρους της οδηγίας, όμως απαιτείται ένας πρακτικός καταστατικός οδηγός εφαρμογής με πλήρη αποτύπωση των μέτρων σε αντιστοίχιση με θεσμικές αρμοδιότητες. Εμείς, το Ποτάμι, υπερψηφίζουμε το παρόν νομοσχέδιο και θα τοποθετηθούμε στη συνέχεια και διά του Κοινοβουλευτικού μας Εκπροσώπου στις τροπολογίες. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Ελευθερίου Βενιζέλου Χανίων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έφυγε η κ. Κονιόρδου; Είχα σκοπό να της δώσω τον λόγο για να μην την καθυστερούμε, για να μιλήσει για την τροπολογία και να φύγει.
Να την ειδοποιήσουμε.
Ελάτε να μιλήσετε εσείς και θα της δώσω τον λόγο αμέσως μετά εφόσον το επιθυμεί, για να μη χάνουμε χρόνο. Πάμε καλά. Άρα στην ώρα που σας είπα, θα έχουμε τελειώσει. Έχετε τον λόγο να κάνετε την τοποθέτησή σας για την υπουργική τροπολογία και η κ. Κονιόρδου θα κάνει τη δική της μετά. Ξεκινήστε.
Κύριε Πρόεδρε, να μιλήσω για την υπουργική τροπολογία μόνο;
Να μιλήσετε για το νομοσχέδιο και στο τέλος, εφόσον θέλετε, μιλάτε και για την τροπολογία, επειδή τοποθετήθηκαν κάποιοι συνάδελφοι.
Νομίζω - και παίρνω αφορμή να το πω αυτό επειδή συζητάμε ένα νομοσχέδιο το οποίο έχει ευρύτατη στήριξη - ότι οι καλές κοινοβουλευτικές σχέσεις προϋποθέτουν και μία συνεννόηση ως προς το εξής: Είδα εδώ μία τακτική η οποία λέει: «Συμφωνώ με το νομοσχέδιο αλλά θα σας πω άλλα με τα οποία διαφωνώ». Δεν χρειάζεται, νομίζω ότι αυτό τώρα υπηρετεί μία πολιτική σκοπιμότητα, η οποία έχει πάρα πολύ μικρό ορίζοντα. Δεν μιλάω για τα γενικά πολιτικά ζητήματα. Μιλάω για θέματα της αρμοδιότητας του Υπουργείου μου, τα οποία, όμως, είναι εκτός της ύλης του νομοσχέδιου που ψηφίζουμε και στα οποία αντιπολιτευτικές φωνές αναφέρθηκαν εκτενώς. Θέλω τώρα να πω για το ζήτημα της διαπραγμάτευσης, στο οποίο αναφέρθηκαν διεξοδικά και η κ. Ασημακοπούλου και ο κ. Μανιάτης. Κατηγορηθήκαμε εμείς ότι έχουμε - λέει - το πρόσωπο του Ιανού. Πρόκειται για την πλήρη αντιστροφή της πραγματικότητας. Εκστομίστηκε αυτή η κριτική από κόμματα τα οποία, την ίδια στιγμή που μας λένε «υπογράψτε όπως - όπως», μας λένε ότι είναι και επώδυνα τα μέτρα. Ο κ. Μανιάτης είπε ότι «ο Τσίπρας θα φέρει και το επόμενο μνημόνιο». Επόμενο μνημόνιο θα είχε φέρει ο Τσίπρας, κύριοι της Δημοκρατικής Συμπαράταξης, εάν υπέγραφε όταν φωνάζατε κι εσείς και άλλοι «υπογράψτε, υπογράψτε», ενώ στο τραπέζι ήταν οι μονομερείς απαιτήσεις του Διεθνούς Νομισματικού Ταμείου για 4,5 δισεκατομμύρια μέτρα. Διανύσαμε μια απόσταση από την απαίτηση για έξτρα λιτότητα μέχρι το μηδενικό δημοσιονομικό αποτέλεσμα. Όταν, όμως, η απαίτηση ήταν έξτρα λιτότητα, μας ζητούσατε να υπογράψουμε. Άρα, λοιπόν, νομίζω ότι θα πρέπει, πραγματικά, να κάτσετε και να σκεφτείτε ειλικρινώς, το πώς θα πολιτευτείτε από εδώ και μπρος, διότι η αξιολόγηση θα κλείσει και θα κλείσει με μηδενικό δημοσιονομικό αποτέλεσμα και είμαι βέβαιος ότι οι ακραίες φωνές οι οποίες λόγω πολιτικών σκοπιμοτήτων και μόνο καθυστερούν αυτή τη στιγμή τη διαπραγμάτευση, πολλές φορές προφασιζόμενοι πράγματα ανήκουστα, δεν θα επικρατήσουν. Φαίνεται ότι εγείρονται ζητήματα μέσα στην Ευρώπη και η συζήτηση γίνεται πιο πλούσια. Οποιοσδήποτε αυτή τη στιγμή λέει ότι είναι υπέρ της ιδέας ότι η χώρα αποτελεί αναπόσπαστο κομμάτι της Ευρώπης, οφείλει να απαντά και στην ερώτηση: «Ποια Ευρώπη;». Δεν μπορεί να απογυμνώνεται ή να περνάει σε δεύτερη κατηγορία αυτή η συζήτηση. Αυτό είναι ο πυρήνας της Ευρώπης. Χθες είχε στην «Frankfurter Allgemeine Zeitung» ο κ. Γκάμπριελ, ο Υπουργός Εξωτερικών της Γερμανίας, ένα άρθρο, όπου παρουσιάζει μία ιδέα, η οποία σε σχέση με την προσέγγιση της κρίσης μέχρι τώρα, αποτελεί πάρα πολύ σοβαρή μετατόπιση. Έγραψε ο Γερμανός Υπουργός Εξωτερικών ότι η Γερμανία επωφελείται από τη συμμετοχή της στην Ευρωπαϊκή Ένωση. Δεν είναι η χώρα η οποία πληρώνει τους άλλους. Η ιδέα ότι η Γερμανία είναι μία χώρα η οποία πληρώνει τους άλλους με τη διαμεσολάβησης της «κακής» Κομισιόν, ήταν το θεμέλιο για την εφαρμογή των πολιτικών που εφαρμόστηκαν στην Ευρώπη. Και αυτή η ιδέα δοκιμάζεται. Και εδώ καλούνται όλες οι πολιτικές δυνάμεις να τοποθετηθούν. Δεν μπορεί να τυρβάζουμε περί άλλων. Όποιος λέει ότι η θέση της χώρας είναι μέσα στην Ευρώπη, αυτή τη στιγμή που η Ευρώπη βρίσκεται σε θεμελιώδη διλήμματα, θα πρέπει να τοποθετηθεί και με ποια Ευρώπη. Και θα έλεγα, βέβαια, ειδικά στους φίλους της Δημοκρατικής Συμπαράταξης, όταν τοποθετούνται με τόση ευθύτητα και με πάρα πολύ αιχμηρή κριτική απέναντί μας, να βλέπουν πώς τοποθετούνται οι σύντροφοί τους στο Ευρωπαϊκό Σοσιαλιστικό Κόμμα, όταν ο Πρωθυπουργός Αλέξης Τσίπρας βρίσκεται διαρκώς και κατ' επανάληψη καλεσμένος στα λεγόμενα «pre - summit» στις συναντήσεις των σοσιαλιστών πριν από τις συνόδους κορυφής. Είναι απολύτως ασύμβατη η τακτική και ο τόνος της Δημοκρατικής Συμπαράταξης αυτή τη στιγμή απέναντι στην Κυβέρνηση, σε σχέση με το τι ακούγεται εκεί. Και για τη Νέα Δημοκρατία, επίσης, θα ήθελα να πω ότι το αντιπολιτευτικό vertigo θα πρέπει κάποια στιγμή να λάβει τέλος. Καθώς, όμως, περνούν οι μέρες, αντιλαμβάνεται και ο κόσμος ποιες είναι οι προτεραιότητες. Διότι η Νέα Δημοκρατία πήγε από το «θα ψηφίσουμε τόσα και άλλα τόσα» - προσέξτε - στο «δεν ψηφίζουμε τίποτα». Πότε έγινε αυτή η μετατόπιση; Όταν καταφέραμε να έχουμε μηδενικό δημοσιονομικό αποτέλεσμα. Τι δεν ψηφίζει, λοιπόν, η Νέα Δημοκρατία; Τα θετικά αντίμετρα. Αυτό είναι πολύ απλά το πρόβλημα της Νέας Δημοκρατίας. Διότι όταν στο τραπέζι ήταν τα 4,5 δισεκατομμύρια παραπάνω λιτότητα, η Νέα Δημοκρατία έλεγε «κλείστε και εάν ήμασταν εμείς, θα λέγαμε τόσα και άλλα τόσα». Και έρχεται αυτή τη στιγμή, ενώ έχει γίνει μετατόπιση του σημείου ισορροπίας στη διαπραγμάτευση προς το μηδενικό δημοσιονομικό αποτέλεσμα, να πει ότι δεν ψηφίζει τίποτα. Όχι γιατί έχει πρόβλημα με την περαιτέρω λιτότητα την τόση και άλλη τόση, αλλά γιατί, προφανώς, έχει πρόβλημα με τα θετικά αντίμετρα. Αυτά είναι, λοιπόν, ζητήματα τα οποία θα πρέπει πάρα πολύ σύντομα να λύσει - νομίζω - η Αντιπολίτευση σε σχέση με τη μεσοπρόθεσμη στρατηγική της. Τώρα θα μπω σε ένα ένα τα ζητήματα που αφορούν το νομοσχέδιο και έχουν αναφερθεί κατά τη διάρκεια της συζήτησης. Για το ζήτημα του Rural. Το Rural είχε ξεκινήσει και είχε βαλτώσει και ολοκληρώθηκε επί δικής μας Κυβέρνησης. Αύριο θα παραδώσουμε τους αυτοκινητόδρομους. Τι θα κάνετε, δηλαδή, θα λέτε ότι είναι δικό σας έργο;
Εσείς το κάνατε;
Οι βαλτωμένοι αυτοκινητόδρομοι, το Κόρινθος - Πάτρα; Σας παρακαλώ, δηλαδή! Πρέπει να υπάρχει ένα μέτρο. Εδώ μιλάμε για έργα τα οποία για δεκαετίες εξαγγέλλονταν - έβγαιναν και οι Πρωθυπουργοί φωτογραφία με τις μπουλντόζες - και ποτέ δεν παραδίδονταν. Άρα νομίζω ότι πρέπει ένα ένα τα πράγματα να μπαίνουν στη θέση τους. Αναφέρθηκε η κ. Ασημακοπούλου στα θέματα της διαστημικής υπηρεσίας. Την καλώ να μην ανησυχεί καθόλου. Η ρύθμιση για τη διαστημική υπηρεσία έρχεται και θα έρθει με τέτοιο τρόπο, που όπως διαφάνηκε στην αρχή, την έχει αγκαλιάσει και η επιστημονική κοινότητα και η κοινότητα των ελληνικών επιχειρήσεων οι οποίες ασχολούνται με τις εφαρμογές διαστήματος. Έτσι θα έρθει και στη Βουλή προς ψήφιση. Και είμαι βέβαιος ότι όπως τώρα στην περίπτωση του νομοσχεδίου για τη μείωση του κόστους εγκατάστασης των υψίρρυθμων δικτύων έχουμε πάρα πολύ ευρεία συναίνεση, θα έχουμε πολύ ευρεία συναίνεση και κατά την ψήφιση της διαστημικής υπηρεσίας. Και τις γλυκές ή τις λιγότερες γλυκές «χαζομαρούλες» τις οποίες εκστόμιζαν ορισμένα στελέχη της Νέας Δημοκρατίας, όταν εξαγγείλαμε αυτή την πολιτική, θα τις θυμόμαστε και θα χαμογελάμε. Διότι καλό είναι το χιούμορ αλλά καλύτερο είναι να έχει κάποιος να πει κάτι. Αυτά σε σχέση με την παράγραφο 3 του άρθρου 13. Σε σχέση με την παράγραφο 7 του άρθρου 13, δεν υπάρχει καμμία απευθείας ανάθεση. Δεν πρόκειται περί αυτού. Πρόκειται περί της δυνατότητας διαπραγμάτευσης για τα δικαιώματα της Ελλάδας σε σχέση με την ελληνική τροχιακή θέση. Όταν πωλήθηκε ο ΟΤΕ, κακώς, κάκιστα πωλήθηκε μαζί του και ο δορυφόρος, ενώ υπήρχαν εισηγήσεις να μη συμβεί αυτό. Συνεπώς αυτή την στιγμή θα πρέπει η Ελλάδα να διασφαλίζει με κάποιο τρόπο, τα δικαιώματα που απορρέουν από την κατοχή της ελληνικής τροχιακής θέσης. Την ελληνική τροχιακή θέση - γιατί αναρωτήθηκε η Αντιπολίτευση, γιατί ταξιδέψαμε και πήγαμε στη Νίκαια - την χάνεις, εάν εγκαίρως δεν υπάρχει σε αυτή δορυφόρος. Δεν έπρεπε, δηλαδή, ο Υπουργός, δεν έπρεπε η Κυβέρνηση να επισκεφθεί τον χώρο στον οποίο θα κατασκευάζεται ο δορυφόρος, ο οποίος θα καταλάβει την ελληνική τροχιακή θέση; Ή μήπως δεν έπρεπε το Υπουργείο, να πάει στην παγκόσμια έκθεση κινητών τηλεπικοινωνιών της Βαρκελώνης, όπου για πρώτη φορά η Ελλάδα δεν είχε επαρκή αλλά είχε αξιοπρεπή παρουσία; Και δεσμεύομαι ενώπιον της Εθνικής Αντιπροσωπείας να εξαντλήσω κάθε δυνατότητα και εγώ και άλλοι συναρμόδιοι φορείς, για να έχουμε του χρόνου ακόμα μεγαλύτερη και ακόμα πιο ισχυρή παρουσία. Διότι και οι επιχειρήσεις οι ελληνικές υπάρχουν και οι δυνατότητες για να διεκδικήσει η Ελλάδα τον χώρο, που όλοι νομίζω ότι πρέπει να πιστεύουμε ότι μπορεί και πρέπει να διεκδικεί και να καταλαμβάνει σε αυτές τις εκδηλώσεις και τις πάρα πολύ σημαντικές παγκόσμιες συναντήσεις. Ακούστηκε μια κριτική από το ΚΚΕ, σε σχέση με το τι αποτέλεσμα θα έχει η ανάπτυξη αυτών των δικτύων, μια κριτική η οποία απορρέει από τη γενικότερη θεωρία την οποία σέβομαι αλλά με την οποία διαφωνώ βαθύτατα. Διότι δεν αφήνει κανένα περιθώριο αυτή η λογική για παρέμβαση της πολιτικής, για παρέμβαση των αριστερών και προοδευτικών πολιτικών, για παρεμβάσεις οι οποίες ακριβώς την τεχνολογική ανάπτυξη και τα τεχνολογικά άλματα μέσα σε συνθήκες, βεβαίως, καπιταλιστικής οικονομίας, μπορούμε να τις ρυθμίσουμε και να διασφαλίσουμε ελάχιστα δικαιώματα για τον πολίτη. Και θα σας πω και ένα παράδειγμα, διότι καπιταλισμός υπήρχε και στη Χιλή του Πινοσέτ, καπιταλισμός υπήρχε και στη Σουηδία. Το σύστημα υγείας στη μία και στην άλλη χώρα δεν θα μπορούσε κανείς να το συγκρίνει στα σοβαρά. Άρα νομίζω ότι εδώ υπάρχουν πολιτικές διαφωνίες, οι οποίες αποτυπώθηκαν και σε αυτή τη συζήτηση, τις οποίες προσπάθησα να περιγράψω. Σχετικά με την τροπολογία για τα ΕΛΤΑ πρόκειται για μία ευρωπαϊκή υποχρέωση την επιδότηση της καθολικής υπηρεσίας. Όπως το κάνουμε για τα έτη μέχρι το 2015, θα το κάνουμε και για τα επόμενα. Θα είμαστε απολύτως συνεπείς στην υποχρέωσή μας για τη διασφάλιση της καθολικής υπηρεσίας. Είμαστε σε διαρκή επαφή και με τη διοίκηση του οργανισμού και με το συνδικάτο των εργαζομένων και νομίζω ότι μπορούμε να βάλουμε, πραγματικά, ένα τέλος στην πορεία απαξίωσης των ΕΛΤΑ, η οποία κατά τη γνώμη μου ήταν απολύτως μεθοδευμένη και είχε στόχο την ενίσχυση πάρα πολύ συγκεκριμένων συμφερόντων. Δηλαδή το γεγονός ότι τα ΕΛΤΑ δεν προτεραιοποίησαν τη διείσδυσή τους στην αγορά του πακέτου ήταν επιλογή. Ή το γεγονός ότι οικειοθελώς αποχώρησαν από τη δυνατότητα να απορροφήσουν ευρωπαϊκά κονδύλια στο τέλος του 2014 ήταν επιλογή. Τα ΕΛΤΑ έχουν το πιο επαρκές και αναπτυγμένο δίκτυο. Αυτό το δίκτυο πρέπει και είναι, κατά τη γνώμη μας, σε θέση να το αξιοποιήσουν βεβαίως στο πλαίσιο της λειτουργίας της ανοικτής αγοράς, αλλά δεν θα αγκαλιάσουμε και εμείς, επιλογές οι οποίες συνειδητά και μεθοδευμένα θέλουν να βάλουν τα ΕΛΤΑ στη γωνία και να τα απαξιώσουν προς όφελος των ανταγωνιστών τους. Αυτό το πράγμα δεν πρόκειται να γίνει και νομίζω ότι αυτή η τροπολογία είναι μία πάρα πολύ σημαντική ένδειξη, σε σχέση με την απόφασή μας να στηρίξουμε τον οργανισμό. Και χαίρομαι που ακούω, κατ' αρχάς, θετικές τοποθετήσεις και από κόμματα της Αντιπολίτευσης. Η χώρα μας, κυρίες και κύριοι Βουλευτές, βρίσκεται στην ουρά της Ευρώπης σε ό,τι αφορά τις ευρυζωνικές υποδομές δικτύων νέας γενιάς. Δεν είναι εικοστή έκτη στους είκοσι οκτώ. Δημοσιεύθηκαν προχθές οι νέοι δείκτες DESI και αν τους δει κανείς, θα διαπιστώσει ότι ο συγκεκριμένος δείκτης που αφορά αποκλειστικά τη διείσδυση των δικτύων νέας γενιάς, μας κατατάσσει στην εικοστή όγδοη θέση. Δηλώνω εδώ ενώπιον και της Εθνικής Αντιπροσωπείας ότι ο δείκτης κατάταξης δεν είναι κατ' ανάγκη ο καταλληλότερος, ο αρτιότερος για να περιγράψει την κατάσταση. Δηλαδή θα μπορούσαμε να βρεθούμε σε μία κατάσταση σε ένα ή δύο χρόνια από τώρα, που να έχουμε εντυπωσιακά αυξήσει τη διείσδυση των δικτύων νέας γενιάς αλλά άλλες χώρες, επίσης, να έχουν κάνει βήματα και να μην έχει βελτιωθεί δραματικά η κατάταξή μας. Αυτό που, πραγματικά, θα πρέπει να αξιολογούμε κατ' αρχάς και με προσήλωση, είναι η παραγωγικότητα της εφαρμοζόμενης πολιτικής σε σχέση με την απόλυτη διείσδυση των νέων τεχνολογιών στην ελληνική οικονομία και στην ελληνική κοινωνία δηλαδή οι απόλυτοι δείκτες διείσδυσης. Οι άλλοι είναι συγκριτικοί, οι οποίοι έχουν βεβαίως τη χρησιμότητά τους και δείχνουν ένα μέτρο, για το κατά πόσον μπορεί η χώρα να σταθεί ανταγωνιστικά στο διεθνές στερέωμα, αλλά και οι άλλοι δείκτες νομίζω ότι έχουν την ουσία τους. Είμαστε πολύ πίσω, βεβαίως, και στον βαθμό διείσδυσης στη χρήση του πληθυσμού σε αυτές τις τεχνολογίες, στις τεχνολογίες του πάρα πολύ γρήγορου ίντερνετ. Και μάλιστα θα σας πήγαινα και ένα βήμα πιο πίσω, λέγοντας ότι είμαστε χαμηλά στο ποσοστό χρήσης έξυπνων κινητών τηλεφώνων, δηλαδή έχουμε ένα φαινόμενο, όπου άνθρωποι μεγαλύτερης ηλικίας δεν εξοικειώνονται με τη χρήση αυτών των κινητών τηλεφώνων. Προσέξτε, όμως, υπάρχουν δυνατότητες - και εδώ είναι η κρίσιμη πρόκληση στην εφαρμογή πολιτικής - έχουν αναπτυχθεί εφαρμογές και κινητά τηλέφωνα από ελληνικές εταιρείες, τα οποία έχουν σχεδιαστεί ακριβώς για να καλύπτουν αυτού του τύπου τις ανάγκες, δηλαδή να μπορεί ο ηλικιωμένος άνθρωπος να κάνει χρήση των ανεπτυγμένων αυτών σύγχρονων εφαρμογών, χωρίς να είναι σε ένα περιβάλλον το οποίο είναι τόσο σύνθετο όσο είναι ένα τυπικό έξυπνο τηλέφωνο. Συνεπώς εδώ εγείρεται ένα ζήτημα, τι μπορεί και τι πρέπει να κάνει η πολιτεία για να μπορέσει να διευκολύνει και τη χώρα, ούτως ώστε να μπορέσουμε να πιάσουμε τους στόχους αλλά και κυρίως να βελτιώσουμε τη ζωή των πολιτών μας. Υστερούμε στον βαθμό αξιοποίησης των νέων τεχνολογιών από τις εταιρείες μας δραματικά. Νομίζω ότι είναι γύρω στο 4%, δεν μπορώ αυτή τη στιγμή να ανακαλέσω το ακριβές νούμερο, αλλά πρόκειται για το ποσοστό του ηλεκτρονικού εμπορίου σε σχέση με τους συνολικούς τζίρους. Είναι ποσοστά πάρα πολύ χαμηλά. Και εδώ εγείρεται και το ζήτημα του συντονισμού, βεβαίως, και της Κυβέρνησης και των κομμάτων και των επαγγελματικών ενώσεων, ούτως ώστε αυτές οι τεχνολογίες να διαχυθούν. O Mαρκ Γουάιζερ, ο πατέρας της πανταχού παρούσης υπολογιστικής, έλεγε ότι οι πιο βαθιές τεχνολογίες είναι αυτές που γίνονται αόρατες, αυτές που ενσωματώνονται μέσα στον ιστό της καθημερινής ζωής και γίνονται τόσο αθόρυβες που είναι αυτονόητες. Κατ' αναλογία, πολύ παλαιότερα, όταν ήταν καινούργια η τεχνολογία του ηλεκτρισμού, ήταν πολύ θορυβώδης και επιβαρυντική για την καθημερινή χρήση. Σήμερα θεωρείται αυτονόητη. Ο στόχος, λοιπόν, θα πρέπει να είναι να καταστήσουμε αυτή τη νέα τεχνολογία, την τεχνολογία που άπτεται των συνδέσεων υψηλής ταχύτητας και των συνεπαγόμενων εφαρμογών, «αόρατη», δηλαδή αυτονόητη για την καθημερινή ζωή του πολίτη. Και αυτή νομίζω ότι είναι η ουσία της στόχευσης την οποία βάζουμε. Μειώνουμε το κόστος εγκατάστασης υψίρρυθμων δικτύων και αυτό είναι πάρα πολύ σημαντικό. Αναρωτηθήκατε γιατί μιλάμε για μείωση του κόστους κατά 60% με 80%. Στο κόστος εγκατάστασης δικτύων έχει αποδειχθεί ότι αυτό το κομμάτι, το 60% με 70% - καμμιά φορά και παραπάνω - είναι το κόστος των εκσκαφών, το κόστος δηλαδή του να πάει η μπουλντόζα, να σκάψει, να ανοίξει τρύπα, να απλωθεί και να περάσει μετά το καλώδιο. Εάν αυτό το κόστος φύγει από τη μέση αξιοποιώντας τις υπάρχουσες υποδομές αλλά και επιβάλλοντας έναν συντονισμό, για να μην κάνουμε διπλή δουλειά και μάλιστα με μικρή χρονική απόσταση, βεβαίως οι εξοικονομήσεις μπορεί να είναι αυτές. Και εκεί ακριβώς έρχεται να πατήσει και η απόλυτη αξιοποίηση των διαθέσιμων ευρωπαϊκών πόρων, οι οποίοι μπορούν υπό το φως και υπό το κράτος αυτών των ρυθμίσεων να έχουν πολλαπλασιαστικό αποτέλεσμα. Διότι αντιλαμβάνεστε ότι εάν το μεγάλο κομμάτι των ευρωπαϊκών κονδυλίων που προβλέπονταν για αυτές τις δράσεις δαπανιόνταν κατά το μεγαλύτερο του μέρος σε έργα τέτοιου τύπου, θα είχαμε μάλλον χαμηλότερη ανάπτυξη των δικτύων, για τα οποία συζητούμε. Διευκολύνουμε, λοιπόν, και τις συνέργειες μεταξύ των φορέων. Με το παρόν νομοσχέδιο αίρονται οι περιορισμοί για την αξιοποίηση των υφιστάμενων υποδομών και βεβαίως αποφεύγονται οι χρονοβόρες και δαπανηρές δικαστικές διαμάχες, αφού το εθνικό όργανο επίλυσης διαφορών, η Εθνική Επιτροπή Τηλεπικοινωνιών και Ταχυδρομείων μπορεί να αποφασίζει σύντομα με σαφείς και διαφανείς κανόνες. Δεν ξέρω εάν χρειάζεται η επανάληψη των νομοτεχνικών βελτιώσεων, τις οποίες ανέφερα χθες αναλυτικά. Τις καταθέτουμε στα Πρακτικά, για να διανεμηθούν.
Επειδή υπάρχουν πάρα πολλές νομοτεχνικές βελτιώσεις οι οποίες είναι και φραστικές, νομίζω ότι η ουσιαστική νομοτεχνική βελτίωση είναι αυτή που δίνει τη δυνατότητα στην ΕΕΤΤ να συγκροτεί τις επιτροπές η ίδια. Νομίζω ότι αυτό είναι κάτι το οποίο θα βελτιώσει την αποτελεσματικότητά της. Χαίρομαι ιδιαιτέρως που βρίσκομαι στην ευχάριστη θέση να εισηγούμαι ένα νομοσχέδιο, το οποίο έχει τόσο ευρεία συναίνεση στην υπερψήφισή του και εύχομαι ειλικρινώς αυτό να μας κάνει όλους ακόμα πιο ώριμους, ούτως ώστε αυτά τα πράγματα να τα συζητάμε, με βάση τις αρχές του, βεβαίως, ο καθένας, αλλά με απόλυτη συνείδηση διακομματική ότι είναι πάρα πολύ μεγάλη ανάγκη αυτή τη φορά η χώρα το τρένο των νέων τεχνολογιών να μην το χάσει. Ευχαριστώ πολύ.
Με βάση την κοινοβουλευτική τάξη, θα ξεκινήσω από την κ. Βάκη. Κυρία Βάκη, θέλετε να μιλήσετε πρώτη ή να ακούσετε και μετά να κλείσετε, ως κάνετε, σαν κυβερνητική Κοινοβουλευτική Εκπρόσωπος;
Θα μιλήσω τώρα, κύριε Πρόεδρε, γιατί έχω μια ανειλημμένη υποχρέωση.
Θα συνεχίσουμε μετά με τη σειρά, παρεμβάλλοντας ενδιαμέσως και τρεις συναδέλφους από τους οκτώ που έχουν εγγραφεί. Μετά την κ. Βάκη θα μιλήσουν ο κ. Τζαβάρας και η κ. Χριστοφιλοπούλου. Θα παρεμβληθούν τρεις συνάδελφοι μετά, που με τη σειρά είναι η κ. Καββαδία, ο κ. Δήμας και η κ. Κεφαλίδου. Κυρία Βάκη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, συζητούμε σήμερα ένα σημαντικό νομοσχέδιο, το οποίο συμβάλλει ουσιαστικά στην ενίσχυση των ψηφιακών υποδομών της χώρας, ένα νομοσχέδιο με το οποίο η πολιτεία αποκτά σημαντικά εργαλεία για την καταπολέμηση του ψηφιακού αποκλεισμού. Είναι θετικό το γεγονός ότι το συγκεκριμένο νομοσχέδιο το στηρίζουν και άλλες πτέρυγες της Βουλής και σ' αυτή την κατεύθυνση δεν θα ήθελα να αναλώσω τον χρόνο μου σε αντιδικίες με συναδέλφους της Αντιπολίτευσης. Εν τούτοις, δεν θα μπορούσα να μην υπογραμμίσω ότι το παρόν νομοσχέδιο αποτελεί ένα ακόμη λιθαράκι στον εκσυγχρονισμό της ψηφιακής πολιτικής που ξεκίνησε αυτή η Κυβέρνηση. Ακούστηκαν σχόλια - γι' αυτό το λέω αυτό - περί καθυστερήσεων, περί έλλειψης σχεδιασμού στα θέματα ψηφιακής πολιτικής και θα ήθελα πραγματικά να αναφερθώ σε μια σειρά από δεδομένα, τα οποία είναι φυσικά γνωστά σε όλους μας. Ποια ήταν, κυρίες και κύριοι συνάδελφοι, η ψηφιακή πολιτική της χώρας όλο το προηγούμενο διάστημα, πριν αναλάβει ο ΣΥΡΙΖΑ τη διακυβέρνηση; Προφανώς θα τα θυμάστε όλοι. Ας πάμε στο 2013. Η Ελλάδα το 2013 ήταν μια φτωχή ψηφιακά χώρα, σύμφωνα με τον ευρωπαϊκό δείκτη ψηφιακής οικονομίας και κοινωνίας. Τι έκανε η προηγούμενη κυβέρνηση, λοιπόν, για να θεραπεύσει - υποτίθεται - αυτή την υστέρηση; Να θυμίσουμε μερικά πράγματα; Η πρώτη κίνηση ήταν να κλείσει την ΕΡΤ και να φράξει την πρόσβαση των πολιτών στο ελεύθερο ψηφιακό τηλεοπτικό φάσμα. Η τεράστια ψηφιακή υποδομή της ΕΡΤ ακυρώθηκε και η ψηφιακή εκπομπή της δημόσιας τηλεόρασης στην Ελλάδα και στο εξωτερικό έπαψε. Η δεύτερη κίνηση ήταν να εκχωρήσει όλο το ψηφιακό πακέτο στη «DIGEA», με συμβατικούς όρους που δεν υποχρέωναν στους μεγαλομέτοχους καναλάρχες της κοινοπραξίας να παράσχουν ψηφιακό σήμα σε ολόκληρη την Ελλάδα, παρά την ορεινότητα και τη νησιωτικότητα της χώρας για την προστασία της οποίας, υποτίθεται, μάχονταν τόσο πολύ τα τότε κόμματα της συγκυβέρνησης. Το αποτέλεσμα είναι σήμερα να είναι αποκλεισμένες ολόκληρες περιοχές από το τηλεοπτικό ψηφιακό φάσμα με το κόστος σύνδεσης να μεταφέρεται στους ίδιους τους πολίτες, προς όφελος, βεβαίως, των επιχειρήσεων που παρέχουν τις εν λόγω συνδέσεις. Τι κάναμε σε αντίθεση εμείς; Όλα είναι γνωστά, δεν πρόκειται να αποκαλυφθεί κάτι καινούργιο. Ο ΣΥΡΙΖΑ ανασυγκρότησε την ψηφιακή πολιτική της χώρας, ξεκινώντας από την αποκατάσταση της λειτουργίας της ΕΡΤ. Ταυτόχρονα δρομολογήσαμε τη δημιουργία του ανεξάρτητου ψηφιακού δικτύου της δημόσιας τηλεόρασης, ώστε όλα τα νοικοκυριά, ακόμα και στα πιο απομακρυσμένα χωριά της Ελλάδας, να μπορούν να έχουν πρόσβαση στην ενημέρωση. Αυτές τις πολιτικές βεβαίως τις πολέμησε λυσσαλέα η Αξιωματική Αντιπολίτευση, η οποία θυσίασε την ψηφιακή πολιτική στο βωμό των απολύσεων και των συμφερόντων των καναλαρχών. Και στο διοικητικό επίπεδο, όμως, το έργο που επιτελέστηκε ήταν σημαντικό. Δημιουργήθηκαν από το μηδέν εκείνες οι διοικητικές δομές που ήταν απαραίτητες για την εφαρμογή μιας προοδευτικής και σύγχρονης ψηφιακής πολιτικής. Οι απαραίτητες γενικές γραμματείες, οι οποίες όχι μόνο απαντούν αποτελεσματικά στις κρίσιμες διοικητικές ανάγκες, αλλά και διασφαλίζουν την απορρόφηση σημαντικών ευρωπαϊκών πόρων για την ενίσχυση της ψηφιακής πολιτικής. Στο πλαίσιο, λοιπόν αυτού του σημαντικού έργου, δημιουργήθηκε τέλος και το Υπουργείο Ψηφιακής Πολιτικής, καθιστώντας έτσι αυτόν τον κρίσιμο τομέα, αυτόνομο διοικητικά και δημιουργώντας τις βάσεις για την ανάπτυξη ολοκληρωμένων παρεμβάσεων στο συγκεκριμένο ζήτημα. Με το παρόν νομοσχέδιο, λοιπόν, γίνεται ένα ακόμα βήμα προς την κατεύθυνση της καταπολέμηση της ψηφιακής ένδειας. Με τη μείωση του κόστους εγκατάστασης των υψίρρυθμων δικτύων ηλεκτρονικών επικοινωνιών, οι πολίτες θα αποκτήσουν ευκολότερη και φθηνότερη πρόσβαση στο διαδίκτυο και στις εφαρμογές του. Δεν θα ήταν, λοιπόν, υπερβολή να πούμε ότι και με αυτό το νομοσχέδιο, όπως και με μια σειρά άλλων παρεμβάσεων και σε νομοθετικό και σε διοικητικό επίπεδο, η ψηφιακή πολιτική γίνεται η βάση για την παραγωγική ανασυγκρότηση της χώρας, συμβάλλοντας στην πρόοδο σε τομείς από τον τουρισμό και τις υπηρεσίες, μέχρι τη γεωργία, τη βιομηχανία αλλά και τη διαστημική τεχνολογία, η οποία δεν φαίνεται να αποτελεί προτεραιότητα για την Αντιπολίτευση, αν κρίνει κανείς και από τις αντιδράσεις της στους σχετικούς σχεδιασμούς. Κυρίες και κύριοι Βουλευτές, δεν είχα σκοπό να αναφερθώ στα θέματα της τρέχουσας πολιτικής επικαιρότητας, εν τούτοις, επειδή ακούστηκαν διάφορα, ιδιαίτερα από την πλευρά της Αξιωματικής Αντιπολίτευσης, επιτρέψτε μου πολύ σύντομα να σημειώσω τα εξής: Θα ήταν χρήσιμο να υπογραμμισθεί ότι σε μια εξαιρετικά κρίσιμη συγκυρία για τη χώρα, η προσπάθεια της Κυβέρνησης δεν θα μπορούσε να είναι άλλη από την κατάληξη των συζητήσεων και των διαπραγματεύσεων σε μια συμφωνία εντός του κοινοτικού κεκτημένου και κυρίως σε μια συμφωνία η οποία θα επιτρέψει την οικονομική ανάπτυξη με την κοινωνία όρθια. Αυτή τη στιγμή, κυρίες και κύριοι συνάδελφοι, διεξάγεται μια εξαιρετικά κρίσιμη συζήτηση για το μέλλον της Ευρώπης. Στη συζήτηση αυτή η Ελλάδα επιδιώκει να εγγράψει ρητά στην κοινή διακήρυξη των ηγετών στη Ρώμη για τα εξήντα χρόνια της Ευρωπαϊκής Ένωσης το ζήτημα του σεβασμού του ευρωπαϊκού κοινωνικού κεκτημένου. Εσείς, λοιπόν, κυρίες και κύριοι συνάδελφοι της Αντιπολίτευσης, δυστυχώς φαίνεται να αντιμάχεστε το ευρωπαϊκό κοινωνικό κεκτημένο. Αντιμάχεστε τις συλλογικές διαπραγματεύσεις και στηρίζετε το εκτός ευρωπαϊκού πλαισίου αίτημα του Διεθνούς Νομισματικού Ταμείου για απελευθέρωση των ομαδικών απολύσεων. Άλλωστε, εσείς τα νομοθετήσατε όλα αυτά για πρώτη φορά και τώρα είστε οι θιασώτες αυτού του άγριου νεοφιλελεύθερου μοντέλου εντός της χώρας. Να απευθύνω, επομένως, ευθέως το ερώτημα και θα έχετε την ευκαιρία μετά να απαντήσετε: Στηρίζετε την προσπάθεια της Ελλάδας για ρητή αναφορά στο κείμενο των συμπερασμάτων της Συνόδου Κορυφής, της αρχής του σεβασμού της προστασίας του ευρωπαϊκού κοινωνικού κεκτημένου; Δεν σας άκουσα να απαντάτε σε αυτό το θέμα. Συμφωνείτε με το ευρωπαϊκό κοινωνικό κεκτημένο; Χρήσιμο θα ήταν να μας το πείτε, κυρίως να το ακούσει και ο ελληνικός λαός. Η δική μας η στάση στο ζήτημα της διαπραγμάτευσης είναι ξεκάθαρη. Τα όριά μας, τα όρια της διαπραγμάτευσης είναι τα όρια που θέτει το ευρωπαϊκό κεκτημένο. Και το ίδιο υποστηρίζουν και πολλοί συντελεστές των ευρωπαϊκών θεσμών. Και θα συνεχίσουμε να παλεύουμε για την αποκατάσταση του ευρωπαϊκού δικαίου και των βέλτιστων ευρωπαϊκών πρακτικών στο εργασιακό δίκαιο. Και θα συνεχίσουμε να μαχόμαστε για την κοινωνική προστασία των αδυνάτων. Θα συνεχίσουμε να πορευόμαστε με γνώμονα τη δίκαιη ανάπτυξη με κοινωνικό πρόσημο. Οι αρχές αυτές, ξέρετε, πολλές φορές δεν ακούγονται ιδιαίτερα ευχάριστα σε διάφορους νεοφιλελεύθερους κύκλους. Άρα, ας μην παριστάνουν και τους υπερ - επαναστάτες κάποιοι σε αυτήν την Αίθουσα, διότι ο κ. Σόιμπλε, ο κ. Βέμπερ, ο κ. Φιγιόν και όλοι οι υπόλοιποι πολιτικοί συγγενείς σας, ε δεν βρίσκονται στην ίδια μεριά του τραπεζιού με την Ελλάδα. Είναι παραδοσιακά απέναντι στα δικαιώματα του ελληνικού λαού. Εσείς, λοιπόν, κυρίες και κύριοι της Αξιωματικής Αντιπολίτευσης, θα πρέπει να διαλέξετε με ποιους είστε. Με τους συντηρητικούς πολιτικούς συντρόφους σας είστε ή με το ευρωπαϊκό κεκτημένο; Με το ΔΝΤ και τον Σόιμπλε ή με τα κοινωνικά δικαιώματα και την αξιοπρέπεια στην εργασία; Καλό θα ήταν τις απαντήσεις αυτές να τις δώσετε - και να τις δώσετε σύντομα - όχι γιατί τις ζητάμε εμείς, αλλά για να τις ακούσει ο ελληνικός λαός, ο οποίος έχει καταλάβει την αμηχανία σας και ξέρει ότι στο παρελθόν εσείς ήσασταν πάντα πρόθυμοι για όσα ζητούν οι δανειστές και για άλλα τόσα. Σας ευχαριστώ πολύ.
Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τζαβάρας, για δώδεκα λεπτά.
Ευχαριστώ πολύ, κύριε Πρόεδρε. Η μόλις κατελθούσα του Βήματος εκλεκτή συνάδελφος έχει αφήσει πολλά ανοικτά ζητήματα. Βέβαια, δεν έχω τη δύναμη να τα κλείσω όλα, αλλά τουλάχιστον στο μέτρο και στον βαθμό που απηύθυνε προς τη Νέα Δημοκρατία συγκεκριμένα ερωτήματα και κυρίως ποια είναι η θέση της Νέας Δημοκρατίας για τα θέματα τα ευρωπαϊκά που πλέον έχουν πάρει χαρακτήρα εθνικής διακινδύνευσης από τον τρόπο με τον οποίο διαπραγματεύεται η Κυβέρνηση τα ζητήματα αυτά, εγώ θα ήθελα απλώς να ρωτήσω και τον κύριο Υπουργό και την κ. Βάκη: Αυτά που λέτε εδώ στη Βουλή και αυτά που μας απευθύνετε, τα έχετε πει στους συνομιλητές σας στις διαπραγματεύσεις;
Εσείς τι λέτε;
Λέτε, δηλαδή, ότι τους θεωρείτε τιποτένιους; Λέτε ότι ο κ. Σόιμπλε είναι ο εχθρός της Ελλάδας; Του τα έχετε πει κατάμουτρα αυτά; Μα, επιτέλους, σταματήστε να διαπραγματεύεστε στο εσωτερικό με αυτόν τον υπερφίαλο και αλαζονικό τρόπο και ακολουθείστε μια σοβαρή και υπεύθυνη στάση για τα μεγάλα εθνικά θέματα. Θα σας πω κάτι ακριβώς όπως το λέει ο Θουκυδίδης σε εκείνην την πολύ όμορφη σκηνή που έχουν μαζευτεί στην Κόρινθο οι σύμμαχοι των Σπαρτιατών και μιλάνε για το τι πράγμα είναι οι Αθηναίοι. Εκεί, λοιπόν, υπάρχει μια πολύ όμορφη φράση: «Είστε πράγματι παρά γνώμην κινδυνευταί», αλλά δυστυχώς όχι για το καλό της Ελλάδας. Για το καλό του κόμματός σας, για το καλό της ταξικής πολιτικής που κάνετε, για το καλό μιας εξουσίας που την υπηρετείτε και τη βλέπετε σαν όνειρο και προσπαθείτε μέσα από αυτήν τη χρήση της εξουσίας να μας πείσετε ότι κυβερνάτε, δηλαδή ότι διευθύνετε και διοικείτε θεσμούς που έχουν φιλελεύθερο περιεχόμενο. Κυρία Βάκη, ξέρετε πολύ καλύτερα από εμένα, γιατί είστε καθηγήτρια της πολιτικής επιστήμης, ότι αυτό το Σύνταγμα που υπηρετούμε όλοι, έχει ιδεολογία και η ιδεολογία του είναι φιλελεύθερη. Το μεγάλο πρόβλημα για εσάς είναι η μεγάλη δυσκολία από την οποία πλέον υποφέρει όλο το κράτος. Όλη η κοινωνία, όλοι οι θεσμοί, υποφέρουν από τη δυσκολία που έχετε να προσαρμοστείτε στη λειτουργία των φιλελεύθερων θεσμών, να προσαρμοστείτε στη λογική της ελεύθερης αγοράς. Δεν μπορείτε να διαπραγματευτείτε, είστε εγγενώς ανίκανοι να το κάνετε και γι' αυτό επισωρεύετε συνεχώς δυσκολίες σε αυτήν τη χώρα. Η μεγαλύτερη ιδέα από όλες, θεωρώ, που ταυτόχρονα είναι και απρέπεια, είναι να προσπαθήσετε να πείσετε στην επετειακή εκδήλωση τους εταίρους μας ότι θα ασκήσετε βέτο στην ανακοίνωση του ανακοινωθέντος για τα εξήντα χρόνια από την ίδρυση της Ευρωπαϊκής Οικονομικής Κοινότητας που έγινε στις 25 Μαρτίου του 1957, γιατί δήθεν η Ευρώπη δεν σέβεται το κοινωνικό κεκτημένο. Αλήθεια, τι σημαίνει κοινωνικό κεκτημένο; Γιατί δεν έρχεστε να μας το πείτε; Κοινωνικό κεκτημένο σημαίνουν οι κρατικοδίαιτοι συνδικαλιστές που σας απαιτούν επιτέλους ότι πρέπει να εκσυγχρονίσετε επί το ευρωπαϊκότερον τον νόμο για το συνδικαλισμό στην Ελλάδα; Αυτό είναι κεκτημένο; Κεκτημένο είναι η προσφυγή στα διαιτητικά διοικητικά δικαστήρια για να τελειώνουν οι συλλογικές διαπραγματεύσεις με αυτό τον κρατικό τρόπο, που δεν έχει καμμία σχέση με το σεβασμό της συλλογικής αυτονομίας; Αυτό είναι το κοινωνικό κεκτημένο; Κοινωνικό κεκτημένο είναι, επιτέλους, το να διαχειρίζεστε εσείς κατά το δοκούν, εική και ως έτυχε, ζητήματα για τα οποία κανένας από εσάς δεν ενδιαφέρθηκε να δει πώς έχει διαμορφωθεί συγκεκριμένα το ευρωπαϊκό κεκτημένο στα ζητήματα που έχουν σχέση με την κοινωνική πολιτική; Επιτέλους, σταματήστε. Έλεος! Δεν αντέχουμε πια να ακούμε ασυναρτησίες, ανοησίες στερημένες νοήματος, γνώσεις τις οποίες τις παίρνετε, τις μηρυκάζετε, τις παπαγαλίζετε, χωρίς να έχουν κανένα αντίκρισμα στην πραγματικότητα. Επιτέλους, πρέπει όλοι να σοβαρευτούμε! Δυστυχώς, ενώ είχα σκοπό να απευθυνθώ στον κ. Παππά, καταφέρατε να αποσπάσετε την προσοχή μου. Αυτό, όμως, κύριε Παππά, που σας αξίζει είναι το ότι σήμερα εδώ ήλθατε να πανηγυρίσετε μια δημοκρατική κοινοβουλευτική νίκη γιατί φέρατε μετά από πολύ μεγάλη καθυστέρηση και ενσωματώνετε μια οδηγία, κάτι το οποίο έπρεπε να το έχετε κάνει προ ενός χρόνου και πλέον. Συγχαρητήρια! Αυτό όμως, από το οποίο δεν μπορείτε να κρυφτείτε είναι το άρθρο 13. Είναι αυτό που λέει «θέλει κάποιος να κρυφτεί, αλλά η χαρά δεν τον αφήνει». Εσείς, λοιπόν, θέλετε να κρύψετε τις πραγματικές διαθέσεις που έχετε για τους θεσμούς, για τη λειτουργία του κράτους όπως ακριβώς την ανέφερα, αλλά είναι αυτό το κάτι που κάνει την Αριστερά να πάλλεται και να δονείται απέναντι στη μηχανοποίηση των μερικών ατομικών αιτημάτων. Μα, κύριε Υπουργέ, δεν έχετε αντιληφθεί ή τουλάχιστον δεν έχετε ακούσει από σοφούς να λένε ότι αν φθάσαμε σε αυτήν τη δεινή κρίση, που είναι κρίση συστημική, ένας από τους λόγους ήταν γιατί το κράτος στη Μεταπολίτευση δεν ικανοποιούσε το γενικό συμφέρον, το καθ' όλου συμφέρον, αλλά ικανοποιούσε μερικά αιτήματα, αιτήματα ατομικά, αιτήματα μερικοτήτων κοινωνικών που είχαν μια έκφραση συνδικαλιστική στις ΔΕΚΟ και τις κρατικοδίαιτες εκείνες περιπτώσεις, όπου πίσω τους έχουν αφήσει ερείπια στο ασφαλιστικό σύστημα; Αυτά δεν έτυχε ποτέ να τα ακούσετε; Και μας φέρνετε, λοιπόν, σήμερα μια σειρά ρυθμίσεις οι οποίες δεν κάνουν τίποτα άλλο από το να συνδέουν τη σημερινή μεγάλη αριστερή Κυβέρνηση με την πιο σκληρή παράδοση ενός αναχρονισμού ο οποίος έχει προκαλέσει την κρίση. Τι έχετε να πείτε γι' αυτό; Mου προκαλεί εντύπωση που έρχεστε εδώ και επαναλαμβάνετε τα λόγια με τα οποία ο λαός σας εμπιστεύτηκε. Κοιτάξτε να δείτε: Tότε που λέγατε αυτά τα πράγματα, τότε που βρίζατε τη Νέα Δημοκρατία, τότε που λέγατε ότι εσείς είστε το καινούργιο και εμείς είμαστε το παλιό, ο λαός πράγματι βρισκόταν σε μια σύγχυση. Aυτή τη σύγχυση την εκμεταλλευτήκατε και πήρατε πράγματι την εξουσία. Εσείς, όμως, θέλατε να πάρετε την εξουσία. Tο έχετε πει επανειλημμένως.
Εννοείται.
Και γι' αυτό ακριβώς, σε αυτό το παιχνίδι που κάνετε για την πλήρη κάρπωση, με ταξικούς όρους, της εξουσίας, θα βρείτε απέναντί σας όλους της δημοκράτες αυτής της χώρας. Σιγά - σιγά ένα αντιστασιακό μέτωπο μιας φιλελεύθερης δημοκρατίας ογκώνεται καθημερινά και βλέπει ακριβώς ότι τα λόγια που μονίμως επαναλαμβάνετε, αυτά δηλαδή που είναι ένα αφήγημα πληρότητας, αυτάρκειας, αλαζονείας, πλέον δεν έχουν καμμία αξία, καμμία σημασία, κανένα αντίκρισμα στην πραγματικότητα.Το μόνο που κάνουν είναι να γινόσαστε κακόφωνοι επαναληπτές ενός μοτίβου πολιτικού λόγου που πλέον έχει οδηγηθεί στον σκουπιδοτενεκέ της ιστορίας, μαζί με όλα τα άλλα λαϊκίστικα στερεότυπα από τα οποία υποφέρουμε. Γι' αυτό, όμως, θα περίμενα από την Κυβέρνηση σήμερα, επειδή πράγματι από όλα όσα έχετε φέρει και σήμερα ψηφίζουμε, η πιο σπουδαία είναι η τροπολογία για την ΑΕΠΙ και λυπάμαι γιατί ενώ ο ίδιος ο Πρωθυπουργός έχει κάνει δήλωση πριν από μερικές ημέρες ότι θα λυθεί αυτό το ζήτημα που έχει κάνει όλους τους δημιουργούς της χώρας να αισθάνονται ανασφαλείς, ακόμα και τους χρήστες τους έχει κάνει να έχουν αβεβαιότητα και να μην έχουν την εντύπωση ότι κυβερνώνται από μία σοβαρή Κυβέρνηση, παρ' όλα αυτά, παρά τη δήλωσή του, σήμερα ούτε η αρμόδια Υπουργός δεν ήρθε εδώ να υποστηρίξει αυτή τη συγκεκριμένη τροπολογία.
Εδώ είμαι, κύριε Τζαβάρα.
Το ξέρω, αλλά όταν διανεμήθηκε δεν ήταν εδώ η Υπουργός και μας στερεί και το δικαίωμα να την αντικρούσουμε. Θα μου επιτρέψει, όμως, η Υπουργός να της πω: Να την αποσύρετε, κυρία Υπουργέ. Αυτή είναι ένα γονατογράφημα, το έχετε γράψει πρόχειρα οι εκλεκτοί Βουλευτές, ο κ. Ξυδάκης που τον σέβομαι και τον υπολήπτομαι, θεωρώ όμως ότι αυτή τη συγκεκριμένη διάταξη δεν μπορεί να την ψηφίσει η Βουλή για τους εξής λόγους: Πρώτον, γιατί δεν προβλέπεται από καμμία διάταξη της νομοθεσίας η χρήση του προληπτικού ή κατασταλτικού μέτρου του ορισμού επιτρόπου σε ανώνυμη εταιρεία. Να σκεφτείτε ότι μέχρι το 2007 ίσχυαν διατάξεις του ν.2190, του νόμου δηλαδή περί ανωνύμων εταιρειών, οι οποίες προέβλεπαν ότι σε περίπτωση που το παθητικό γίνει διπλάσιο από το ενεργητικό μιας ανώνυμης εταιρείας, δηλαδή η καθαρή θέση δώσει διπλάσιο παθητικό από το ενεργητικό, τότε με απόφαση του Υπουργού Εμπορίου ανακαλείται η άδεια λειτουργίας. Αυτό έχει τελειώσει. Δεν υπάρχει πλέον. Έχει καταργηθεί. Επίσης, σε καμμία περίπτωση το κράτος δεν μπορεί να επέμβει στη ζωή των ανωνύμων εταιρειών, γιατί οι ανώνυμες εταιρείες είναι νομικά πρόσωπα και όπως τα φυσικά πρόσωπα, έχει και αυτό το νομικό πρόσωπο της ανώνυμης εταιρείας δικαίωμα στη ζωή, δικαίωμα στον σεβασμό των ατομικών ελευθεριών και των ατομικών δικαιωμάτων που καθορίζει στο άρθρο 5 το Σύνταγμα των Ελλήνων, αυτό το Σύνταγμα που εσείς προφανώς και δεν ενδιαφέρεστε να το κάνετε ρυθμό δημοκρατικής και πολιτικής ζωής. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, αν μου επιτρέπετε, θα σας παρακαλέσω...
Συνεχίστε, κύριε συνάδελφε.
Το δεύτερο και σοβαρότερο είναι ότι αυτή τη διάταξη ακριβώς την έχετε ουσιαστικά αντιγράψει από τη μοναδική διάταξη που υπάρχει στην ελληνική νομοθεσία και είναι η διάταξη του άρθρου 137 του ν.42/1961 περί εποπτείας του πιστωτικού συστήματος. Εκεί πράγματι η Τράπεζα της Ελλάδας, εάν υπάρξει μείωση ιδίων κεφαλαίων που φτάνει στο μισό του μετοχικού κεφαλαίου σε οποιοδήποτε πιστωτικό ίδρυμα, παίρνει απόφαση και ορίζει επίτροπο. Αλλά ο επίτροπος θα πρέπει να διακρίνεται εάν είναι επίτροπος που θα συμπράξει με τη διοίκηση ή είναι επίτροπος που θα αντικαταστήσει τη διοίκηση, εάν είναι δηλαδή επίτροπος από τις ημέρες του οποίου εξαρτάται η λειτουργία και το ενεργό των αποφάσεων της διοίκησης που παραμένει παραλλήλως λειτουργούσα ή θα αντικαταστήσει τα όργανα της διοίκησης. Εσείς, λοιπόν, με αυτήν την τροπολογία που κατατέθηκε κάνετε και τα δύο. Έχετε και τον επίτροπο ο οποίος παίρνει μέτρα παράλληλα με τη διοίκηση και ταυτόχρονα ακυρώνει κατά το δοκούν τις αποφάσεις της διοικήσεως. Αυτά, κυρία Υπουργέ, όποιος προσφύγει στα δικαστήρια πράγματι θα τα κατεδαφίσει δικαστικά και τότε θα έχετε κάνει ακόμα μεγαλύτερη ζημιά στην ΑΕΠΙ, γιατί ακριβώς δεν φέρατε μέχρι στιγμής τον νόμο για την προστασία των πνευματικών δικαιωμάτων, τον νόμο που ξέρω ότι ήταν έτοιμος. Τον είχε νομίζω ο κ. Ξυδάκης.
Ο κ. Μαντάς.
Είναι νόμος που πραγματικά σε ένα πολύ μεγάλο μέρος του απηχεί τις βουλήσεις, τις προθέσεις, τα αιτήματα των δημιουργών και ανταποκρίνεται βεβαίως και στα δικαιολογημένα συμφέροντα των χρηστών. Μέχρι σήμερα, λοιπόν, το πάτε και το φέρνετε και η Βουλή δεν το έχει δει. Όσο καθυστερείτε να ρυθμίσετε αυτό το τοπίο, αυτό το φαινόμενο της ΑΕΠΙ μπορεί να δημιουργήσει παρενέργειες. Και μία από τις παρενέργειες που θα δημιουργήσει είναι ότι εάν τελικά με αυτόν τον τρόπο που προτείνουν σήμερα οι συνάδελφοι - και εσείς ενδεχομένως θα τον αποδεχτείτε, γιατί δεν ξέρω εάν έχετε πλήρως αντιληφθεί τι πάτε να κάνετε - θα δημιουργήσετε αυτό που είναι προσφιλές στην Κυβέρνηση της Αριστεράς του ΣΥΡΙΖΑ. Θα δημιουργήσετε έναν θύλακα μέσα σε ένα ιδιωτικό πεδίο, έναν υπηρεσιακό θύλακα που θα προσλαμβάνονται στελέχη με απόφασή σας που θα πηγαίνουν δικηγόροι να αμείβονται εις βάρος των εσόδων της ΑΕΠΙ και εκεί θα είστε ευχαριστημένοι, γιατί ακόμα μια φορά επιβεβαιώσατε την ιδεολογική σας φυσιογνωμία, δηλαδή δημιουργήσατε εις βάρος του ελληνικού λαού θέματα που έχουν σχέση με προσλήψεις ημετέρων. Όμως, θεωρώ - και τελειώνω, κύριε Πρόεδρε, και ευχαριστώ για την ανοχή σας - ότι αυτή τη συγκεκριμένη διάταξη πράγματι θα πρέπει να την αποσύρετε. Όλοι μαζί είμαστε πρόθυμοι να σας βοηθήσουμε να κάνετε μια ρύθμιση, αλλά στο πλαίσιο μιας συστηματικής νομοθετικής προσέγγισης όπου εκεί θα υπάρξει σεβασμός στα δικαιώματα των δημιουργών και βεβαίως σεβασμός και στα συμφέροντα των χρηστών. Για αυτό πιστεύω ότι και το άρθρο 45 σας έχει δημιουργήσει πολλά προβλήματα στο νομοσχέδιο. Δεν είναι τυχαίο ότι εκεί δεν μπορείτε να ισορροπήσετε τις αντίπαλες γνώμες που έχουν εκδηλωθεί στο εσωτερικό του κόμματός σας. Όμως, επιμένω ότι εάν συνεχίσετε θα δημιουργήσετε πολύ μεγαλύτερο πρόβλημα από αυτά τα προβλήματα που πάτε να λύσετε, γιατί δεν μπορείτε με αυτόν τον τρόπο να προκαλέσετε οποιαδήποτε μεταβολή.
Κύριε Τζαβάρα, πρέπει να ολοκληρώσετε.
Τελειώνω. Υπάρχει το άρθρο 69, όμως, του Αστικού Κώδικα - εγώ σας δίνω μια ιδέα - όπου εκεί μπορείτε να ορίσετε προσωρινή διοίκηση της ΑΕΠΙ, γιατί είναι ανώνυμη εταιρεία, για τον λόγο ότι είναι αποδεδειγμένο από την έκθεση της Ernst & Young ότι τα συμφέροντα των διοικούντων αυτό το νομικό πρόσωπο συγκρούονται με τα συμφέροντα του νομικού προσώπου. Μπορείτε, λοιπόν, στο Ειρηνοδικείο αύριο να πετύχετε τον διορισμό της προσωρινής διοίκησης. Βάλτε όποιους θέλετε, αρκεί να είναι άνθρωποι εγνωσμένου κύρους και δώστε τους ακριβώς τη δυνατότητα είτε να οδηγήσουν το νομικό πρόσωπο στην ανάκαμψη είτε εάν αυτό δεν γίνει, να το οδηγήσουν στην εκκαθάριση. Διαφορετικοί τρόποι δεν υπάρχουν, γιατί εάν επιμείνετε, θεωρώ ότι οι συνέπειες θα αφορούν αποκλειστικά και μόνο τη δικιά σας υπαιτιότητα. Ευχαριστώ πολύ, κύριε Πρόεδρε.
Πριν παραδώσω στον συνάδελφό μου τον κ. Βαρεμένο, θα ήθελα κάποια κυρία από τα Πρακτικά να έρθει να πάρει κάτι. Επειδή άκουσα πολλές κουβέντες για την Ευρώπη, θα ήθελα να καταθέσω στα Πρακτικά ένα άρθρο που είχε γραφτεί στις 2 Μαΐου του 1998- και μόνο ο Μάκης Κουρής δέχθηκε να το φιλοξενήσει - με τίτλο: «Η κοινωνική Ευρώπη πέθανε...ζήτω η Ευρώπη των τραπεζιτών!» και έφερε την υπογραφή ενός Ευρωβουλευτή, που αν και κεντροδεξιός δεν ψήφισε το ευρώ στις 2 Μαΐου του 1998 στο Ευρωκοινοβούλιο και την επομένη μέρα εδώ το τι άκουσε δεν λέγεται, Λεπέν της Ελλάδος, ακροδεξιός, αντιευρωπαϊστής. Το όνομά του: Νικήτας Κακλαμάνης. Έτσι για να μην μονοπωλούμε την ιστορία με το ποιος είναι κεντροαριστερός ή κεντροδεξιός.
Τον λόγο έχει η κ. Χριστοφιλοπούλου.
Κυρίες και κύριοι συνάδελφοι, θα μου επιτρέψετε να ξεκινήσω την ομιλία μου κάνοντας μια αναφορά στο τραγικό τρομοκρατικό χτύπημα που έγινε χθες στην πόλη του Λονδίνου, ένα τρομοκρατικό χτύπημα που ακόμα διερευνώνται οι συνθήκες, τα αίτια από την Scotland Yard. Είναι ώρα, όμως, να πούμε όχι μόνο ότι καταδικάζουμε και αυτό, όπως κάναμε και για τα τρομοκρατικά χτυπήματα στη Γαλλία και στις Βρυξέλλες, αλλά ότι καταδικάζουμε αυτή την απειλή στις αξίες του ανοικτού κόσμου, γιατί εμείς ανήκουμε στη μεγάλη οικογένεια που θέλει ανοικτές κοινωνίες, δημοκρατικές διαδικασίες, ελευθερίες του λόγου, των απόψεων, της διακίνησης ιδεών, ανθρώπων, αγαθών και αυτές απειλούνται από την τρομοκρατία. Περνώντας τώρα στα πολιτικά ζητήματα που έχουν εγερθεί κατά τη συζήτηση αυτού του νομοσχεδίου, θα επιθυμούσα να απαντήσω στον Υπουργό τον κ. Παππά, ο οποίος φάνηκε να ενοχλείτε από την επισήμανση του κ. Μανιάτη περί καθυστέρησης της διαπραγμάτευσης. Κυρίες και κύριοι συνάδελφοι, το έργο αυτό που ζούμε είναι ακριβώς η καθυστέρηση και το σούρσιμο. Κυριολεκτικά σέρνεται η χώρα, σέρνεται η αξιολόγηση μήνες επί μηνών. Αποτέλεσμα; Νέα μέτρα, περισσότερες επιβαρύνσεις και δέσμευση της χώρας για πολλά χρόνια. Κατ' ουσίαν, κύριε Παππά, ένα τέταρτο μνημόνιο χωρίς χρηματοδότηση. Μας κουνάτε και το δάχτυλο στην Αντιπολίτευση και τουλάχιστον σε εμάς στη Δημοκρατική Συμπαράταξη γιατί, λέει, δεν ψηφίζουμε. Και προσέξτε. Δεν ψηφίζουμε τα αντίμετρα, τα οποία είναι θετικά και μέτρα και αντίμετρα θα έχουν μηδενικό δημοσιονομικό αποτέλεσμα. Δεν μου λέτε, κύριε Υπουργέ, το είπατε αυτό στον κ. Τσακαλώτο; Για βρείτε τα μεταξύ σας στον ΣΥΡΙΖΑ πρώτα, γιατί ο κ. Τσακαλώτος είπε - και πολύ σωστά - ότι κάποιοι θα χάσουν και κάποιοι θα κερδίσουν. Και ο κ. Χουλιαράκης, αν θυμάμαι καλά, είπε - και πολύ σωστά - ότι όσο καθυστερεί η διαπραγμάτευση τόσο χειροτερεύουν τα πράγματα. Δεν τα είπαμε εμείς, οι συνάδελφοί σας τα λένε στο Υπουργείο Οικονομικών. Δεν ξέρω ακριβώς τι εννοούν, φαντάζομαι όμως. Σήμερα είδαν το φως της δημοσιότητας νέα στοιχεία για το βάθεμα της ύφεσης που αφορούν έρευνα για την πτώση του τζίρου στα σούπερ μάρκετ έναντι του προηγουμένου έτους. ΣΥΡΙΖΑ φέτος, ΣΥΡΙΖΑ πέρσι, μείον 15% η πτώση του τζίρου από τον περσινό Μάρτη, μείον 10% από τον περσινό Ιανουάριο. Υπάρχει το σχετικό δημοσίευμα στην εφημερίδα «ΚΑΘΗΜΕΡΙΝΗ». Υπάρχουν και νέα στοιχεία για την ακριβή δανειοδότηση των τραπεζών μέσω του ELA. Συνεχίζουν, επιπλέον, 400 εκατομμύρια μέσω του ELA για να έχουν ρευστότητα οι ελληνικές τράπεζες. Και, βέβαια, όχι μόνο πληρώνουμε το πανάκριβο ELA αντί να πάμε στο QE, για να το πάω στους όρους, αντί να πάμε μέσω του κλεισίματος της αξιολόγησης να επωφεληθούμε εγκαίρως από την ποσοτική χαλάρωση, τα συνολικά δεδομένα της οικονομίας που προοιωνίζουν, δυστυχώς, μια υφεσιακή κατάσταση και για το πρώτο τρίμηνο δεν διευκολύνουν κανέναν και πρώτα από όλα δεν διευκολύνουν την Κυβέρνηση, η οποία υποτίθεται ότι διαπραγματεύεται. Μην μας κουνάτε το δάχτυλο, λοιπόν, διότι τόσο η διαπραγματευτική σας αβελτηρία όσο και η εχθρότητα προς οτιδήποτε έχει να κάνει με ανάπτυξη, επενδύσεις, επιχειρηματικότητα, μας οδηγούν στον κατήφορο. Η φτωχοποίηση συνεχίζεται, η κοινωνική ισοπέδωση συνεχίζεται. Δεν ξέρω αν σας βολεύει, κύριε Παππά. Δείτε το! Και όσον αφορά το Ευρωπαϊκό Σοσιαλιστικό Κόμμα, για το οποίο επαίρεστε, έχω να σας πληροφορήσω ότι δεν είναι ο κ. Τσίπρας ο μόνος Πρωθυπουργός ως παρατηρητής από άλλες κυβερνήσεις που έχει μετάσχει σε προσυνόδους των σοσιαλιστών, συμμετείχε και ο κ. Χριστόφιας, ο Πρόεδρος της Κύπρου, και ότι εμείς ως πλήρη μέλη συμμετέχουμε σε όλες αυτές τις προσυνόδους των ηγετών διά της κ. Γεννηματά και προσωπικά και εγώ και ο κ. Μανιάτης και άλλοι συνάδελφοι Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ μετέχουμε και στα υπουργικά. Ίσως έχουμε συναντηθεί, όχι μαζί, αλλά με άλλους Υπουργούς διότι εμείς ως πλήρη μέλη των σοσιαλιστών ξέρουμε να χτυπάμε. Και νομίζω ότι αυτή τη στιγμή έχει καταλάβει η μεγάλη σοσιαλδημοκρατική και σοσιαλιστική οικογένεια στην Ευρωπαϊκή Ένωση ότι πρέπει επιτέλους να τελειώνουμε με τις πολιτικές λιτότητας, γιατί αλλιώς, αν δεν αλλάξει αυτό το μείγμα, δεν θα μπορέσει να αλλάξει ο συσχετισμός των δυνάμεων στην Ευρώπη και θα απειλούμεθα συνεχώς από τον ευρωσκεπτικισμό, τον λαϊκισμό, δεξιό και αριστερό, αλλά και την ακροδεξιά, τον ρατσισμό και την ξενοφοβία. Άρα, λοιπόν, είναι άσφαιρα αυτά που λέτε. Κι επειδή το νομοσχέδιο που καταθέσατε και που ψηφίζουμε και εμείς, όπως ακούσατε από τον εισηγητή μας κ. Μανιάτη, είναι ένα νομοσχέδιο που υπό άλλες συνθήκες θα μπορούσε κι αυτό να συμβάλει στην ευρύτερη επένδυση των ψηφιακών τεχνολογιών, στη διευκόλυνση της διασύνδεσης μεταξύ πόλεων, ανθρώπων, κοινωνιών εντός και εκτός Ελλάδος. Αυτό το νομοσχέδιο θα μπορούσε να είναι πράγματι ένα έναυσμα και η συναίνεσή μας πάνω σε αυτό για να συζητήσουμε πάνω στα αναπτυξιακά. Και θα μπορούσαμε και να συμφωνήσουμε προς περίεργες και εχθρικές φωνές στην Ευρώπη που προέρχονται από το κόμμα, στο οποίο ανήκω εγώ, το Ευρωπαϊκό Σοσιαλιστικό Κόμμα. Ο κ. Ντάισελμπλουμ λοιπόν, φαίνεται στενοχωρήθηκε πάρα πολύ επειδή το κόμμα του δεν πήγε καλά στις ολλανδικές εκλογές και από την πολύ του στενοχώρια έκανε αυτήν την απαράδεκτη δήλωση για τις χώρες του Νότου. Δεν σεβάστηκε ο κ. Ντάισελμπλουμ ούτε τις θυσίες των χωρών του Νότου ούτε ιδιαίτερα τις θυσίες που έκαναν οι Έλληνες πολίτες χρόνια τώρα και με πολύ σκληρή λιτότητα και τεράστια δημοσιονομική προσαρμογή, την οποία συνεχίζετε, επαυξάνετε και όπως σας είπα φέρατε και το τέταρτο μνημόνιο. Αν δεν καταλάβει, λοιπόν, ο κ. Ντάισελμπλουμ, που κακώς δεν καταλαβαίνει αυτά που του λέμε, στο Ευρωπαϊκό Σοσιαλιστικό Κόμμα ότι πρέπει να τελειώσει η λιτότητα κι αν δεν καταλάβει ότι δεν μπορεί να ηθικολογεί και να κουνά το δάχτυλο στις χώρες του Νότου, τότε δεν μπορεί να αλλάξει το μείγμα πολιτικής και η Ευρώπη δεν μπορεί να προχωρήσει. Εξηγούμαι: Οι χώρες του Νότου μπορεί όλες τους να έχουν και σπαταλήσει αλλά έχουν και επενδύσει. Οι χώρες του Βορρά, όμως, οι οποίες εμφανίζονται δήθεν αλληλέγγυες - όντως δανείζουν και όντως δάνεισαν με χαμηλά επιτόκια και έγινε αυτό και το 2012 και το ξέρετε πάρα πολύ καλά - ο τρόπος με τον οποίο πολιτεύονταν δεν ήταν μόνο μόνο διά της λιτότητας, αλλά ήταν συνεπακόλουθα και διά της σώρευσης τρομερών πλεονασμάτων - και ιδιαίτερα η Γερμανία - δεκάδων δισεκατομμυρίων πλεονασμάτων. Αυτά τα πλεονάσματα έπρεπε να διοχετευθούν στις χώρες του Νότου και να τονώσουν τη ζήτηση και τα προϊόντα των χωρών του Νότου. Αν δεν μπούμε σε αυτήν τη συζήτηση και διακομματικά στην Ευρωπαϊκή Ένωση, κυρίες και κύριοι συνάδελφοι, τότε δεν μπορούμε να βρούμε καμμιά διέξοδο. Διότι όταν κουνάει ο ένας το δάχτυλο στον άλλον και πετάει ο ένας την μπάλα των ευθυνών στον άλλον, δεν μπορεί να βρεθεί λύση. Και η Ευρώπη θα κινδυνεύσει να παραδοθεί σε δυνάμεις ακραίες, δυνάμεις λαϊκισμού, δυνάμεις εθνικισμού, δυνάμεις που, αντίθετα από εμάς, πιστεύουν στις κλειστές κοινωνίες και είναι δυνάμεις που επενδύουν στον φόβο. Αυτά για τα γενικότερα ζητήματα που τέθηκαν κατά τη συζήτηση του νομοσχεδίου. Έρχομαι λίγο στα κοινοβουλευτικά. Κύριε Υπουργέ, μας ψέξατε ότι δεν τηρούμε την κοινοβουλευτική τάξη και σας ασκούμε αντιπολίτευση, ενώ ψηφίζουμε το νομοσχέδιο σε παρεμφερή ζητήματα. Θέλω να σας πω ότι είναι πια κατακτημένη κοινοβουλευτική πρακτική όταν έρχεται ένα νομοσχέδιο να μην κάνουμε άσφαιρη τοποθέτηση. Εγώ δεν σας λέω να λέμε γενικολογίες, αλλά επί των συγκεκριμένων συναφών του χαρτοφυλακίου σας ζητημάτων δεν είναι η πρώτη φορά. Διαχρονικά γίνεται αυτό. Το κάνατε κι εσείς ως Αντιπολίτευση στον ΣΥΡΙΖΑ και πολύ καλά κάνατε. Μάλιστα, εσείς κάνατε και το άλλο. Καταψηφίζατε σχεδόν τα πάντα. Τη «ΔΙΑΥΓΕΙΑ», ας πούμε, την έχετε καταψηφίσει. Ευτυχώς, ψηφίσατε το 2014 μια διάταξη δική μας που διεύρυνε τη «ΔΙΑΥΓΕΙΑ» και υπάρχει αυτή τη στιγμή. Άρα, εμείς δεν θεωρούμε κακή κοινοβουλευτική πρακτική να τίθενται συναφή ζητήματα με το χαρτοφυλάκιο του Υπουργού και τα οποία δεν είναι τελείως ασύνδετα με το νομοσχέδιο. Το αντίθετο. Επειδή η Υπουργός η κ. Κονιόρδου, είναι εδώ, πραγματικά διερωτώμαι. Αν επείγεστε και έπρεπε να φέρετε, κυρία Υπουργέ, τροπολογία για την ΑΕΠΙ και να μην περιμένετε το νομοσχέδιο, που φαίνεται ότι το καθυστερείτε, δεν θα έπρεπε αυτή η τροπολογία να είναι υπουργική. Θα έπρεπε, αφού είδατε ότι υπάρχει διάθεση να λυθεί το πρόβλημα από πολλές πτέρυγες της Βουλής, να έχετε πει στα κόμματα ότι «αυτή είναι η πρόθεσή μου». Άκουσα τον κ. Τζαβάρα. Διαφωνώ σε πάρα πολλά πράγματα με τη Νέα Δημοκρατία. Η κ. Κεφαλίδου θα τοποθετηθεί επί της ουσίας για τις δικές μας θέσεις. Μπορούμε, όμως, να συμβάλουμε στην επίλυση ενός διαχρονικού προβλήματος. Έτσι πρέπει να γίνεται. Αυτό δεν είναι πρώτη φορά που συμβαίνει και δεν συμβαίνει μόνο με την κ. Κονιόρδου. Συμβαίνει κατά κόρον να έρχονται τροπολογίες από Βουλευτές και να γίνονται δεκτές από Υπουργούς. Είναι άλλο πράγμα να πει ο Υπουργός ότι «τη δέχομαι, αλλά θα φέρω τη γενική», αν κάτι είναι επιμέρους ζήτημα, αλλά για ένα τόσο σημαντικό ζήτημα μια τροπολογία να δέχεται κατά την ώρα κατάθεσής της σειρά νομοτεχνικών διορθώσεων αυτό δεν έχει ξαναγίνει. Τέλος, έχω να πω ότι και εσείς, κύριε Υπουργέ, κύριε Παππά, σε ενσωμάτωση οδηγίας έχετε καταθέσει τρεις, τέσσερις σελίδες νομοτεχνικών βελτιώσεων. Ιδού τα κοινοβουλευτικά σας επιτεύγματα! Έρχεστε στη Βουλή και καταθέτετε ακόμα και σε νομοσχέδιο που έχει ενσωμάτωση οδηγίας τελευταία στιγμή σειρά νομοτεχνικών βελτιώσεων. Ατέλειωτη σειρά! Δεν έχει νόημα να το καταθέσω. Το έχουν πάρει όλοι οι συνάδελφοι. Τελειώνω με μια ερώτηση στον κ. Παππά για τα Ελληνικά Ταχυδρομεία. Προφανώς, πάτε με την τροπολογία να λύσετε ένα ζήτημα των καθολικών υπηρεσιών. Όμως, όπως σας είπε ο κ. Μανιάτης ο εισηγητής μας, στον ισολογισμό των ΕΛΤΑ έχουν εγγραφεί 50 εκατομμύρια. Κατανοώ ότι πρέπει να προχωρήσετε γρήγορα και το κατανοούμε αυτό, όπως ακούσατε, και στην Δημοκρατική Συμπαράταξη. Πρέπει να προχωρήσετε γρήγορα, αλλιώς θα έχουμε πρόβλημα κρατικών ενισχύσεων. Θα πάτε ως τα 15 εκατομμύρια ευρώ. Σας ρωτάμε, όμως, κύριε Υπουργέ, τι θα γίνει με τα 50 εκατομμύρια ευρώ που έχουν εγγραφεί στον ισολογισμό των ΕΛΤΑ; Επειδή οι καιροί ου μενετοί και δεν θέλουμε τα ΕΛΤΑ να καταντήσουν και να πάρουν τον δρόμο που ήδη πήρε η ΔΕΗ, με τεράστιες ευθύνες της Κυβέρνησής σας, σας ερωτώ: Έχετε πρόθεση να μην χρεοκοπήσουν τα ΕΛΤΑ και τι θα κάνετε γι' αυτό; Κατά τα άλλα, υπερψηφίζουμε το νομοσχέδιο και, βεβαίως, διατηρούμε όλο το δικαίωμα να καταγγέλλουμε όλα τα άλλα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τέσσερις εκπαιδευτικοί συνοδοί τους από το 27ο Δημοτικό Σχολείο Βόλου. Η Βουλή τούς καλωσορίζει.
Κύριε Πρόεδρε, θα ήθελα να κάνω μια διευκρίνιση.
Ορίστε, κύριε Παππά.
Σας ευχαριστώ, κύριε Πρόεδρε, καθώς και το Σώμα για την κατανόηση. Μια διευκρίνιση θέλω να κάνω σχετικά με τα ΕΛΤΑ. Κυρία Χριστοφιλοπούλου, καλώ και εσάς να δείτε την παρούσα τροπολογία ως ένα πρώτο βήμα αναγνώρισης των υποχρεώσεων του κράτους προς τον Φορέα Παροχής Καθολικών Υπηρεσιών Ταχυδρομείων. Προφανέστατα, η κατάθεση της τροπολογίας - και θέλω αυτό να το υπογραμμίσω με την τοποθέτησή μου - είναι μια κίνηση η οποία υπογραμμίζει την αποφασιστικότητά μας για να αποτρέψουμε οποιοδήποτε ενδεχόμενο χρεοκοπίας ή άλλες κακοτοπιές που σχετίζονται με τα ΕΛΤΑ.
Τον λόγο έχει η κ. Αννέτα Καββαδία.
Κύριε Πρόεδρε, μισό λεπτό.
Για ποιο πράγμα; Ελάτε, κύριε Μανιάτη, σας παρακαλώ.
Κύριε Πρόεδρε, για μισό λεπτό να πω κάτι ως εισηγητής.
Με ποια διαδικασία; Δεν υπάρχει τέτοια διαδικασία. Σας παρακαλώ, κύριε Μανιάτη.
Τι είναι αυτά που κάνετε;
Δεν υπάρχει τέτοια διαδικασία. Τον λόγο έχει η κ. Καββαδία.
Συγχαρητήρια!
Θέλετε τώρα να ανταλλάξουμε συγχαρητήρια; Υποθέτω, για την εφαρμογή του Κανονισμού! Ορίστε, κυρία Καββαδία έχετε τον λόγο.
Κυρίες και κύριοι συνάδελφοι, δεν θα μπω στον πειρασμό να σχολιάσω τα όσα ακούστηκαν διά στόματος της εκπροσώπου της Νέας Δημοκρατίας περί απόπειρας χειραγώγησης των μέσων μαζικής ενημέρωσης από την Κυβέρνηση του ΣΥΡΙΖΑ, όταν είναι το δικό της κόμμα που έχει γράψει λαμπρές σελίδες με το κλείσιμο της ΕΡΤ, με το μαύρο της ΕΡΤ, όταν είναι το κόμμα της αυτό που σε αγαστή συνεργασία και σε στενό σφιχταγκάλιασμα με γνωστούς και μη εξαιρετέους επαγγελματίες καναλάρχες έχουν δώσει απτά δείγματα γραφής για το πώς αντιλαμβάνονται την έννοια της δημοσιογραφίας. Θα μπω, όμως, στον πειρασμό και θα βγω για πολύ λίγο εκτός θέματος για να εκφράσω την έκπληξη αλλά και την αγανάκτησή μου για το γεγονός ότι η Νέα Δημοκρατία σφυρίζει ακόμα αδιάφορα, δεν έχει ψελλίσει ούτε μία λέξη καταδίκης για τη χυδαία, εξωφρενική, σεξιστική επίθεση του διευθυντή της ΟΝΝΕΔ Θεσσαλονίκης εναντίον της συναδέλφου κ. Σίας Αναγνωστοπούλου.
Διεγράφη, κυρία Καββαδία. Δεν ψελλίσαμε.
Διεγράφη; Εάν διεγράφη, με καθυστέρηση βέβαια, συγχαρητήρια. Χαίρομαι πάρα πολύ. Ήμουν στην Αίθουσα και δεν το αντιλήφθηκα. Έστω και αργά, τα ανακλαστικά σας…
Τι αργά; Πέντε λεπτά αργότερα έγινε.
Όχι, χθες το απόγευμα γράφτηκε.
Εγκαίρως.
Πώς το λέτε αυτό δημόσια;
Σας είπα, συγχαρητήρια εάν το κάνατε, έστω και με καθυστέρηση.
Το κάναμε.
Τι έγινε τώρα; Εγώ λέω ότι εμείς τα φάγαμε στα ποτά και ο κ. Ντάισελμπλουμ έχασε τη νηφαλιότητά του. Τώρα βλέπω και άλλες παρενέργειες. Συνεχίστε, κυρία Καββαδία.
Θέλω επίσης να εκφράσω την έκπληξή μου για το γεγονός ότι κανείς και καμμιά από τα κόμματα της Αντιπολίτευσης δεν συνυπέγραψαν τη δήλωση διαμαρτυρίας και καταδίκης των δηλώσεων Ντάισελμπλουμ που διακίνησε η Κοινοβουλευτική Ομάδα του ΣΥΡΙΖΑ. Και μάλιστα μου έκανε εντύπωση ότι η εκπρόσωπος του ΠΑΣΟΚ από αυτό εδώ το Βήμα στηλίτευσε τις δηλώσεις αυτές, αλλά δεν βλέπουμε καμμία υπογραφή από το κόμμα της. Θα μπορούσε κάποιος να μιλήσει για διγλωσσία αλλά και για υποκρισία. Σε ό,τι αφορά τώρα το νομοσχέδιο το οποίο συζητάμε, η Κυβέρνηση του ΣΥΡΙΖΑ προχωρά σε γενναίες και σημαντικές ρυθμίσεις στα υψίρρυθμα δίκτυα ηλεκτρονικών επικοινωνιών, προκειμένου να προσφερθούν επιτέλους ποιοτικές υπηρεσίες τηλεπικοινωνιών σε καταναλωτές, κράτος και επιχειρήσεις σε προσιτές τιμές. Με το νομοσχέδιο αυτό κάνουμε ένα μεγάλο βήμα, μια απαραίτητη τομή που έπρεπε να είχε γίνει εδώ και χρόνια προκειμένου να εξαλείψουμε τη ψηφιακή υστέρηση της χώρας μας, το χάσμα που έχουμε συγκρινόμενοι με τις άλλες ευρωπαϊκές χώρες στα δίκτυα των ηλεκτρονικών επικοινωνιών, προκειμένου να εναρμονιστούμε με τον στόχο της Ευρωπαϊκής Ένωσης για πρόσβαση όλων των πολιτών σε υψηλές ταχύτητες. Με το παρόν νομοσχέδιο δημιουργείται επιτέλους - και τη λέξη «επιτέλους» θα την επαναλάβω πολλές φορές στην ομιλία μου - το Μητρώο Δικτύων σε όλη την επικράτεια. Ένα μητρώο πολλαπλά χρήσιμο στο διαδίκτυο για οποιονδήποτε ενδιαφερόμενο, πρωτίστως για το δημόσιο. Έτσι η υλική υποδομή θα καταγραφεί επιτέλους πλήρως, θα υπάρξει διαφάνεια και θα δρομολογηθεί με αυτόν τον τρόπο η διαδικασία χορήγησης δικαιωμάτων διέλευσης. Με το παρόν νομοσχέδιο σταματάμε επιτέλους τη συνεχή όχληση, τη συνεχή ταλαιπωρία των κατοίκων των μεγάλων αστικών κέντρων, αλλά και των επιβατών των μέσων μαζικής μεταφοράς από τα αλλεπάλληλα έργα. Το φαινόμενο - για να το πούμε απλά - να σκάβεται ο ίδιος δρόμος ξανά και ξανά κάθε φορά από μία άλλη εταιρεία, θα πάρει πλέον τέλος. Αναγκαστικά θα υπάρξει ο επιθυμητός συντονισμός, αφού νομοθετείται η υποχρέωση της ανάρτησης έξι μήνες πριν του υπό κατασκευή τεχνικού έργου, ώστε να ενημερώνονται εγκαίρως όλοι οι ενδιαφερόμενοι, να καταθέτουν αίτηση και να έχουμε πολλά δίκτυα σε ένα μόνο έργο. Με άλλα λόγια θα μπορούν να περνάνε όλοι οι πάροχοι από ένα σημείο τα δίκτυά τους με μόνο μία πράξη. Με τον τρόπο αυτό δεν μειώνεται μόνο η όχληση. Το σημαντικότερο είναι ότι μειώνεται επί της ουσίας το κόστος εγκατάστασης και διέλευσης και δίνουμε έτσι τη δυνατότητα της αύξησης του δικτύου οπτικών ινών, ώστε αυτό να φτάσει σύντομα σε όλη την επικράτεια της χώρας. Πρόκειται για ένα μεγάλο βήμα περιορισμού του κινδύνου δημιουργίας μονοπωλίων στον τομέα των τεχνολογιών, της Πληροφορικής και της επικοινωνίας, ένα βήμα συνεπές με την αριστερή αντίληψη αυτής της Κυβέρνησης, ένα βήμα κρατικού ελέγχου και εποπτείας στον τομέα των τηλεπικοινωνιών, ένα βήμα το οποίο, βεβαίως, αναμένουμε να συμπληρωθεί και από άλλα μέτρα σε επόμενα νομοσχέδια. Πρόκειται ταυτοχρόνως, όμως, και για ένα μεγάλο βήμα άρσης του αποκλεισμού πολλών παραμεθόριων περιοχών με σοβαρά παράπλευρα οφέλη. Οι κάτοικοι σε πολλές απομακρυσμένες περιοχές της χώρας θα πάψουν να είναι πολίτες δεύτερης κατηγορίας. Σχολεία και κέντρα υγείας θα γίνει εφικτό να διασυνδεθούν με ταχύτητες που να επιτρέπουν από τηλεκπαίδευση μέχρι πρόληψη νοσηλείας. Υπηρεσίες ηλεκτρονικής διακυβέρνησης, αλλά και πολλών ειδών υπηρεσίες γίνονται σε όλους προσβάσιμες. Η κοινωνία της γνώσης μπορεί να φτάσει σε κάθε σπίτι. Οι δυνατότητες ενημέρωσης και ψυχαγωγίας πολλαπλασιάζονται. Η ανάπτυξη νέων και καινοτόμων επιχειρήσεων και η τηλεργασία προωθείται χωρίς γεωγραφικό περιορισμό. Η τοπική κλιματική πρόβλεψη, που έχει μεγάλη σημασία βεβαίως για την αγροτική παραγωγή, γίνεται πιο εφικτή, όπως επίσης και οι περιβαλλοντικές μετρήσεις. Όλα τα παραπάνω δεν θα επιδράσουν θετικά μόνο στην ποιότητα της καθημερινότητας των πολιτών, πράγμα που βεβαίως είναι πολύ σημαντικό, αλλά θα έχουν ως αποτέλεσμα πολλαπλασιαστικές θετικές συνέπειες στην ανταγωνιστικότητα της ελληνικής οικονομίας και στην ανάπτυξη της χώρας. Κυρίες και κύριοι συνάδελφοι, οι περισσότεροι και οι περισσότερες σε αυτήν την Αίθουσα δεν αμφισβήτησαν την ανάγκη της νομοθέτησης του παρόντος νομοσχεδίου. Στη διαβούλευση και στις συνεδριάσεις της επιτροπής φάνηκε μια γενική θετική υποδοχή του, παρά τις επιμέρους αντιρρήσεις, τις οποίες βεβαίως δεν παραγνωρίζω. Αντιλαμβανόμαστε όλοι και όλες τη σημασία της ψηφιακής επανάστασης και την ανάγκη η χώρα μας να είναι στην πρώτη γραμμή των σχετικών εξελίξεων. Οι οθόνες και τα δίκτυα εξαπλώνονται σε όλα τα επίπεδα της ζωής μας πολλές φορές δυστυχώς, ιδιαιτέρως στις νέες γενιές, καταπίνοντας ουσιαστικά κομμάτια της πραγματικής ζωής και αυτό είναι κάτι που πρέπει να δούμε ως Κυβέρνηση και ως Βουλή. Ας θεωρήσουμε λοιπόν τα άρθρα του παρόντος νομοσχεδίου ως μέρος μιας συνολικότερης δέσμης μέτρων και ενεργειών, που πρέπει να συζητήσουμε και να αναλάβουμε όχι μόνο ως Κυβέρνηση αλλά ευρύτερα ως πολιτικές δυνάμεις, προκειμένου οι τεχνολογίες να υπηρετήσουν τις κοινωνικές ανάγκες και όχι την ανθρώπινη απομόνωση, προκειμένου οι νέες μορφές κοινωνικής δικτύωσης να εμβαθύνουν τη δημοκρατία και τη συμμετοχή του πολίτη στα κοινά, προκειμένου οι τεχνολογίες τηλεπικοινωνιών και πληροφορικής να συμβάλουν στη δικαιότερη κατανομή πλούτου και όχι στην αύξηση της φτώχειας.
Ευχαριστούμε και για τη διαχείριση του χρόνου. Τον λόγο έχει ο κ. Δήμας.
Ευχαριστώ, κύριε Πρόεδρε. Κύριε Υπουργέ, συζητάμε σήμερα την ενσωμάτωση μιας κοινοτικής οδηγίας του 2014 με τη διαδικασία του επείγοντος. Το ξέρετε και εσείς, το ξέρω και εγώ, το ξέρουμε και όλοι μας ότι είναι κοινοτική οδηγία του 2014. Είχατε τρία χρόνια μπροστά σας για να την ενσωματώσουμε. Το ότι τη συζητάμε με την διαδικασία του επείγοντος είναι ένα ζήτημα. Δυστυχώς η Κυβέρνησή σας έχει φέρει περισσότερες νομοθετικές πρωτοβουλίες με ειδικές διαδικασίες παρά με την τακτική διαδικασία. Αυτό είναι ένα δείγμα γραφής το οποίο ακολουθεί την Κυβέρνηση ΣΥΡΙΖΑ - ΑΝΕΛ. Δεύτερον, αναφερθήκατε στους αυτοκινητοδρόμους. Πράγματι η δική σας κυβέρνηση είναι αυτή που κόβει τις κορδέλες και στον Κορίνθου - Πατρών. Ξέρετε, όμως, είναι αρετή ενός μεγάλου άνδρα και μιας γυναίκας η ειλικρίνεια και η γενναιοδωρία. Εγώ δέχομαι, λοιπόν, ότι έχει συμβάλει και η δική σας Κυβέρνηση στην ολοκλήρωση των αυτοκινητοδρόμων. Να υπενθυμίσω, όμως, κύριε Υπουργέ, ότι ο ΣΥΡΙΖΑ όταν ήταν στην αντιπολίτευση, είχε καταψηφίσει τα νομοσχέδια για τους αυτοκινητοδρόμους και φυσικά κανένας δεν πιστεύει ότι σχεδιάστηκαν και ολοκληρώθηκαν οι αυτοκινητόδρομοι σε δυόμισι χρόνια. Το ξέρετε και εσείς, το ξέρω και εγώ, το ξέρουμε όλοι μας. Πάμε τώρα όμως στο αντικείμενο της συζήτησης σήμερα. Με την οδηγία 2014/61ΕΕ θεσμοθετείται ηλεκτρονικό πληροφοριακό σύστημα μέσω του οποίου δημιουργείται ένα νέο πλαίσιο προσαρμογής στην ψηφιακή εποχή. Στόχος είναι η λήψη μέτρων μείωσης του κόστους εγκατάστασης υψίρρυθμων δικτύων, με αποτέλεσμα να υπάρχουν πολλαπλά οφέλη για πολίτες και επιχειρήσεις. Ως Νέα Δημοκρατία συμφωνούμε με την οδηγία, διότι το μέλλον της οικονομίας αλλά και γενικότερα της ζωής μας είναι ψηφιακό. Γι' αυτό οφείλει το ελληνικό κράτος να προσαρμοστεί το συντομότερο στη νέα εποχή. Αυτό σημαίνει σύγχρονες υποδομές, χαμηλά κόστη για τους καταναλωτές και ψηφιακό αλφαβητισμό, δηλαδή καλύτερη εκπαίδευση. Σε ό,τι αφορά το νομοσχέδιο, αναγνωρίζω σε αυτό δύο βασικά χαρακτηριστικά του DNA της Κυβέρνησης ΣΥΡΙΖΑ - ΑΝΕΛ: πρώτον, την καθυστέρηση. Όπως είπα και πιο πριν, η οδηγία ψηφίστηκε το 2014 και έπρεπε ως 1-1-2016 να έχει ενταχθεί στο Εθνικό Δίκαιο, πράγμα που δεν κάνατε, με αποτέλεσμα για μία ακόμη φορά να εκτεθούμε στην Ευρωπαϊκή Επιτροπή. Δεύτερον, την παντελή έλλειψη μιας ολοκληρωμένης στρατηγικής για την ψηφιακή οικονομία. Θα γίνω πιο συγκεκριμένος: Σύμφωνα με τους στόχους της Ευρωπαϊκής Επιτροπής, που ενσωματώθηκαν στο εθνικό σχέδιο ευρυζωνικής πρόσβασης επόμενης γενιάς 2014-2020, όλοι οι Έλληνες μέχρι το 2020 θα πρέπει να έχουν τη δυνατότητα πρόσβασης στο διαδίκτυο με ταχύτητες άνω των 30 Mbps και τουλάχιστον το 50% των νοικοκυριών να διαθέτει σύνδεση στο διαδίκτυο με ταχύτητα άνω των 100 Mbps. Αντιλαμβάνομαι ότι η τεχνική ορολογία μπορεί να μην είναι κατανοητή στο σύνολο της κοινωνίας. Η ουσία είναι όμως ότι για την ανάπτυξη των ηλεκτρονικών συναλλαγών, την εξωστρέφεια χιλιάδων ελληνικών επιχειρήσεων, η πρόσβαση σε ένα γρήγορο, ασφαλές και αξιόπιστο δίκτυο ίντερνετ, με χαμηλό κόστος, είναι κάτι παραπάνω από ζωτική. Για μία ακόμα χρονιά όμως οι επιδόσεις της χώρας είναι κάτι παραπάνω από απογοητευτικές και η ευθύνη πλέον βαραίνει εσάς. Είστε δυόμισι χρόνια στη διακυβέρνηση του τόπου και δεν έχετε κάνει το παραμικρό βήμα προς τα εμπρός. Παραλάβατε έναν σχεδιασμό έτοιμο, τον οποίον αγνοήσατε εντελώς. Σύμφωνα με τον δείκτη ψηφιακής οικονομίας - έχετε αναφερθεί αρκετές φορές στον δείκτη και χαίρομαι που τους παρακολουθείτε, εσείς είπατε ότι είμαστε πλέον, με τα νεότερα στοιχεία, στην τελευταία θέση μεταξύ είκοσι οκτώ χωρών - μελών της Ευρωπαϊκής Ένωσης - έχουμε ιδιαίτερα χαμηλό επίπεδο ψηφιακών δεξιοτήτων, το οποίο λειτουργεί ως τροχοπέδη για την περαιτέρω ανάπτυξη της ψηφιακής οικονομίας και κοινωνίας, όπως χαρακτηριστικά αναφέρει η έκθεση. Σύμφωνα με την έκθεση, η Ελλάδα παρουσιάζει μεν ευρεία διαθεσιμότητα σταθερών ευρυζωνικών συνδέσεων, αλλά η διείσδυσή τους προχωρά με αργούς ρυθμούς, η τιμή είναι σχετικά υψηλή, η μετάβαση σε γρήγορες ευρυζωνικές συνδέσεις είναι πιο αργή από τις άλλες χώρες της Ευρωπαϊκής Ένωσης και η Ελλάδα παραμένει τελευταία στην κάλυψη δικτύων NGA ανά νοικοκυριό. Επιπλέον, σύμφωνα με τα στοιχεία, σε ό,τι αφορά το ανθρώπινο κεφάλαιο, περισσότεροι άνθρωποι συνδέονται στο διαδίκτυο, αλλά το επίπεδο δεξιοτήτων παραμένει χαμηλό. Η ενσωμάτωση της ψηφιακής τεχνολογίας στην Ελλάδα προχωράει με πολύ αργούς ρυθμούς. Όπως χαρακτηριστικά αναφέρεται στην έκθεση, «Στην Ελλάδα οι εταιρείες χρησιμοποιούν τα μέσα κοινωνικής δικτύωσης, αλλά είναι λιγότερο πρόθυμες να υιοθετήσουν νέες τεχνολογίες, όπως το υπολογιστικό νέφος και το RFID. Παρατηρείται αφ' ενός αύξηση των μικρών και μεσαίων επιχειρήσεων που χρησιμοποιούν ηλεκτρονικούς διαύλους για πωλήσεις, αλλά όχι για διασυνοριακές πωλήσεις και κατ' επέκταση άνοιγμα σε νέες αγορές». Σε ό,τι αφορά την ηλεκτρονική διακυβέρνηση, η προσφορά ηλεκτρονικών δημόσιων υπηρεσιών στη χώρα μας είναι πολύ κάτω από τον μέσο όρο στην Ευρωπαϊκή Ένωση. Είναι προφανές, από όσα βλέπουμε, πως δεν διαθέτετε κανέναν σχεδιασμό για το πώς η χώρα μπορεί να προχωρήσει στην ψηφιακή εποχή και αυτό αποτυπώνεται και στα στοιχεία για την αξιοποίηση των αντίστοιχων ευρωπαϊκών πόρων που είχε εξασφαλίσει η προηγούμενη κυβέρνηση. Θέλω να υπογραμμίσω ενδεικτικά δύο έργα τα οποία έχουν ενταχθεί στο ΕΣΠΑ, στο πρόγραμμα ΕΠΑνΕΚ. Πρώτον, είναι η υλοποίηση του super fast broadband, ένα έργο προϋπολογισμού 200 εκατομμυρίων ευρώ, το οποίο αποσκοπεί στην προσπάθεια σύνδεσης των μισών τουλάχιστον νοικοκυριών της χώρας με ταχύτητες τουλάχιστον 100 Mbps και συμβάλλει στην ανάπτυξη ευρυζωνικών υποδομών νέας γενιάς. Η ύπαρξη τέτοιων υποδομών, πέρα από τις δυνατότητες που προσφέρει στους οικιακούς καταναλωτές, δημιουργεί ευνοϊκό περιβάλλον και για τις επιχειρήσεις. Σύμφωνα με πληροφορίες, το έργο αυτό, κύριε Υπουργέ, ανασχεδιάζεται, με απλά λόγια δηλαδή έχει κολλήσει. Δεύτερον, σε αντίστοιχη φάση είναι και το έργο Regional Broadband Extension, το οποίο - πάλι έπειτα από πρόσφατη ενημέρωση - και αυτό επανασχεδιάζεται. Έχει κολλήσει, συνεπώς. Θεωρητικά, εάν αυτά τα δυο έργα ανασχεδιάζονταν για να αποτελέσουν μέρος μιας ευρείας καινοτόμου στρατηγικής της Κυβέρνησης, την οποία θα μας παρουσιάζατε σύντομα, θα μπορούσα να το δεχθώ. Φοβάμαι, όμως, πως ούτε νέα στρατηγική υπάρχει, αλλά ούτε και αυτά τα έργα πραγματικά ανασχεδιάζονται. Αυτό που περιμένουμε από την Κυβέρνηση και από το Υπουργείο σας είναι να αντιστρέψετε το κλίμα στην ψηφιακή οικονομία. Το είπατε και εσείς, κύριε Υπουργέ. Δυστυχώς, όμως, φοβάμαι ότι δεν έχετε κανέναν σχεδιασμό για να το καταφέρετε. Ευχαριστώ πολύ.
Ευχαριστούμε. Η κ. Χαρά Κεφαλίδου από τη Δημοκρατική Συμπαράταξη έχει τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα αναφερθώ μόνο στην τροπολογία, η οποία έχει κατατεθεί με τίτλο: «Επιβολή διοικητικού μέτρου σε Οργανισμούς Συλλογικής Διαχείρισης». Είμαστε οι πρώτοι και ως πρόσφατα ήμασταν οι μόνοι που εξαρχής, από την ημέρα δημοσίευσης του πορίσματος της ελεγκτικής εταιρείας που αποκάλυψε το σκάνδαλο διαχείρισης από το Διοικητικό Συμβούλιο της ΑΕΠΙ - θυμάστε, με μισθούς δυσθεώρητους, με αδιανέμητα κέρδη στους δημιουργούς, με παράνομα δάνεια στα μέλη του Διοικητικού Συμβουλίου - επιμείναμε για την ανάγκη να υπάρξει άμεσα διορισμός κρατικού επιτρόπου, με ουσιαστικές όμως αρμοδιότητες, προκειμένου για την εξυγίανσή της, ώστε να μην καταρρεύσει και να μη συμπαρασύρει το σύνολο των δημιουργών. Θυμίζω ότι εγώ η ίδια σ' αυτήν εδώ την Αίθουσα αρχές Φλεβάρη κατέθεσα επίκαιρη ερώτηση, στην οποία απάντησε η κυρία Υπουργός, η οποία δυστυχώς όμως έδειχνε να μην κατανοεί την αναγκαιότητα διορισμού κρατικού επιτρόπου. Η γλώσσα μας, είναι αλήθεια ότι μάλλιασε μέχρι να καταλάβει η πολιτεία το μέγεθος του προβλήματος και την ανάγκη για την άμεση αντιμετώπισή του. Κύριοι Υπουργοί, όταν τα λέγαμε αυτά, είχαμε μάλλον προβλέψει την τακτική του ΣΥΡΙΖΑ να βολεύει στις πιο καίριες θέσεις τα «δικά του παιδιά». Άλλωστε, μας έχετε συνηθίσει σ' αυτό, είναι αλήθεια. Γι' αυτό και σε πρόσφατο άρθρο μου για τα πνευματικά δικαιώματα πριν από λίγες ημέρες αλλά και σήμερα τόνισα και εξακολουθώ να τονίζω την ανάγκη συναίνεσης των κομμάτων, ώστε να υπάρξει επιλογή ενός υπερκομματικού κρατικού επιτρόπου, που δεν θα κάνει κάτι άλλο πέρα από τη δουλειά τού να εξυγιάνει την ΑΕΠΙ. Το είχαμε προαίσθημα; Σας ξέρουμε πια πάρα πολύ καλά; Μετά απ' όλα αυτά, λοιπόν, εσείς τι μας φέρνετε σήμερα; Μας φέρνετε μια τροπολογία στο ποδάρι, εκπρόθεσμη, διότι κατατέθηκε σήμερα στις 11 το πρωί, που σας εξυπηρετεί μεν από όλες τις απόψεις, αλλά εξυπηρετεί μόνον εσάς. Ούτε τους δημιουργούς ούτε τους χρήστες. Φέρνετε μια τροπολογία που δεν πρόλαβε, προφανώς, να περάσει ούτε από το Γενικό Λογιστήριο του Κράτους και ας μιλάτε για αμοιβές επιτρόπου και προσλήψεις συμβούλων. Για την τροπολογία, που έφεραν οι Βουλευτές σας η πρώτη ερώτηση που έχω να κάνω είναι εάν γίνεται αποδεκτή από την αρμόδια Υπουργό, από την Υπουργό Πολιτισμού. Και αν ναι, πού είναι ο Υπουργός Οικονομικών; Γιατί εδώ δημιουργείται ένα κονδύλι που θα προέρχεται από την αμοιβή τους. Συμφωνεί ο κ. Τσακαλώτος;
Κάνετε λάθος, κυρία συνάδελφε. Δεν υπάρχει θέμα.
Περιμένω να ακουστούν όλα αυτά. Όλα αυτά, λοιπόν, πότε σκέφτεστε να μας τα απαντήσετε; Ή δεν θα μπείτε καν στον κόπο;
Θα μπούμε.
Και για να σοβαρευτούμε λίγο, κύριοι Υπουργοί, κυρίες και κύριοι συνάδελφοι, πρόκειται για μια πάρα πολύ πρόχειρη και θα έλεγα και ασυνάρτητη τροπολογία, που δεν πρόκειται να λειτουργήσει. Διαβάζω χαρακτηριστικά: «Ο Υπουργός Πολιτισμού και Αθλητισμού δύναται, μετά από τη γνώμη του Οργανισμού Πνευματικής Ιδιοκτησίας και εφόσον συντρέχει σοβαρή πιθανολόγηση…». Τι θέλει να πει ο ποιητής εδώ;
Σφοδρή θέλει να πει. Πιθανολογείται σφόδρα.
Και λέτε: «…λόγω ενδεικτικά αρνητικών ιδίων κεφαλαίων». Δηλαδή, συνδέετε τον διορισμό του επιτρόπου με την αδυναμία είσπραξης και διανομής. Προσθέσατε ενδεικτικά τα αρνητικά κεφάλαια. Όμως, τα αρνητικά κεφάλαια δεν έχουν σχέση με την αδυναμία είσπραξης και διανομής. Θέλουμε πιο ξεκάθαρα να πείτε αυτό που έχετε στο μυαλό σας. Εμείς, λοιπόν, για να σας διευκολύνουμε, λέμε ότι θα έπρεπε να το πείτε τόσο απλά: «Ο Υπουργός Πολιτισμού δύναται, όταν το σύνολο των ιδίων κεφαλαίων οργανισμού συλλογικής διαχείρισης που λειτουργεί με τη μορφή ανώνυμης εταιρείας γίνει κατώτερο από το μισό του μετοχικού κεφαλαίου». Είναι κρίσιμο να είναι ξεκάθαρες οι προϋποθέσεις διορισμού επιτρόπου, αν θέλουμε να γίνει η δουλειά και για να μην κουκουλώσουμε για άλλη μια φορά τα πράγματα, εξυπηρετώντας μόνο τη διαφθορά. Δεύτερον, ο επίτροπος διορίζεται χωρίς να καταργείται το διοικητικό συμβούλιο, με αρμοδιότητα την είσπραξη και τη διανομή. Όλες οι υπόλοιπες αρμοδιότητες παραμένουν στην υφιστάμενη διοίκηση. Θεσπίζεται, δηλαδή, μια μορφή συνδιοίκησης, χωρίς να ξεκαθαρίζεται απολύτως κανένα θέμα. Ποιος παίρνει τις αποφάσεις και σε ποια θέματα; Ποιος προΐσταται του προσωπικού; Ποιος λαμβάνει αποφάσεις στα οικονομικά ζητήματα; Ποιος αποφασίζει για τις δαπάνες; Ποιος διαπραγματεύεται; Ποιος συνάπτει συμβάσεις; Ποιος υπογράφει τις συμβάσεις; Ποιος προσλαμβάνει ή απολύει προσωπικό; Η προτεινόμενη διάταξη φοβούμαι ότι θα φέρει μόνο χάος και δεν θα μπορέσει να λειτουργήσει η ΑΕΠΙ. Επίσης, η διάταξη που ορίζει ότι ο επίτροπος μπορεί να επεμβαίνει και να ακυρώνει πράξη της διοίκησης θεωρούμε ότι είναι εντελώς έωλη. Ξανασκεφθείτε το. Τρίτο σημείο. Δεν προκύπτει από την τροπολογία από πότε και μετά αναλαμβάνει αυτός ο επίτροπος. Θεωρούμε ότι η θητεία του πρέπει να είναι μάξιμουμ δώδεκα μήνες. Και τέλος, το τελευταίο που είναι και το κερασάκι στην τούρτα, ο διορισμός επιτρόπου - λέτε - γίνεται με απόφαση Υπουργού. Εδώ δεν συζητάμε για επίτροπο, κυρίες και κύριοι συνάδελφοι. Εδώ συζητάμε για κομισάριο. Απαιτούμε η διαδικασία ορισμού επιτρόπου να έχει διακομματικό χαρακτήρα, όπως πρέπει φυσικά να έχει παντού σ' αυτές τις θέσεις. Τι το φοβάστε, κυρία Υπουργέ; Τι έχετε να συγκαλύψετε; Ποιους έχετε να βολέψετε, ποιους να εξυπηρετήσετε; Γιατί από την κατατεθείσα τροπολογία μόνο αυτή η βούληση προκύπτει. Το σίγουρο είναι πως άλλη μια φορά με τον μανδύα της ανταπόκρισης της Κυβέρνησης σε ένα μείζον ζήτημα, εσείς κοιτάτε να βολέψετε καταστάσεις και τους κομματικούς σας φίλους. Ε, ντροπή επιτέλους, φτάνει αυτή η αισχρή τακτική σας! Τη μάθαμε, την ξέρουμε και τη βαρεθήκαμε. Αν θέλετε πράγματι να λύσετε το ζήτημα, φέρτε μια σοβαρή πρόταση, μια πρόταση της προκοπής. Αυτήν δεν την ψηφίζουμε και παρακαλούμε πολύ να την αποσύρετε. Ευχαριστώ πολύ.
Κι εμείς. Ο κ. Σαχινίδης έχει τον λόγο.
Ευχαριστώ, κύριε Πρόεδρε. Κρίνω σκόπιμο να ξεκινήσω με δυο - τρία θεματάκια της επικαιρότητας. Το ένα έχει να κάνει με τις δηλώσεις του κ. Ντάισελμπλουμ. Εις ό,τι αφορά τις δηλώσεις του κ. Ντάισελμπλουμ, να χαίρεστε τους φίλους σας, εταίρος σας είναι, ένας εξ αυτών που υποτίθεται ότι εργάζονταν για να διασωθεί η ελληνική οικονομία. Για μας ήταν απλά μια επιβεβαίωση του πώς ακριβώς βλέπουν οι εταίροι σας τον ελληνικό λαό και βεβαίως των επιδιώξεών τους από τα εθνοκτόνα μνημόνια, επιδιώξεις, που δεν έχουν σε τίποτα να κάνουν με την ανάπτυξη της ελληνικής οικονομίας, αλλά έχουν να κάνουν με ξεκάθαρη προσπάθεια οριστικής καταστροφής της και εξαθλίωσης του ελληνικού λαού. Και το χειρότερο απ' όλα είναι ότι δεν είδαμε κάποια απάντηση από κάποιον κυβερνητικό εκπρόσωπο απέναντι στη δήλωση αυτή. Επίσης, εντύπωση μου έκανε χθες το βράδυ σε κάποιο περιφερειακό κανάλι που άκουσα εμβρόντητος, θα έλεγα, τον Υφυπουργό Οικονομικών κ. Μάρδα να υποστηρίζει ότι οι Σύριοι μετανάστες οι οποίοι πήγαν στη Γερμανία μετέφεραν 80 δισεκατομμύρια ευρώ. Αλήθεια, ξέρετε εσείς κάποιον ο οποίος προέρχεται από μια χώρα σε εμπόλεμη κατάσταση να μπορεί να βγάλει εκτός της χώρας του τόσα χρήματα; Κι αν είναι πράγματι αυτό αληθινό, για ποιον λόγο η ελληνική Κυβέρνηση τους έδωσε χρήματα και συνεχίζει να τους βοηθάει εφόσον αυτοί οι πρόσφυγες είχαν αυτά τα κεφάλαια που υποστηρίζει ο Υπουργός; Πράγματι είναι παράξενο και παράλογο. Να περάσουμε στο σχέδιο νόμου. Ακούσαμε κατά τη δεύτερη συνεδρίαση - και πράγματι αυτό μας έκανε εντύπωση - έναν εκ των φορέων του ΕΕΤΤ, ο οποίος υποστήριξε ότι θα πρέπει να δοθεί αύξηση στους μισθούς τους για την αποφυγή τού να φεύγουν στο εξωτερικό νέοι άνθρωποι, όπως επίσης και να γίνουν προσλήψεις. Αυτό δικαιολογεί το πόσο ένθερμα στήριξαν το σημερινό σχέδιο νόμου. Χθες μάλιστα, στην τρίτη συνεδρίαση ο κύριος Υπουργός, ο οποίος απουσιάζει κιόλας - θα έπρεπε να είναι εδώ - , ανέφερε ότι η πατρίδα μας βρίσκεται σε γεωστρατηγικό κόμβο εις ό,τι αφορά τις τηλεπικοινωνίες. Εδώ έχω να του κάνω ένα ερώτημα του κυρίου Υπουργού: Η Ελλάδα βρίσκεται σε γεωστρατηγικό κόμβο μόνο για τις τηλεπικοινωνίες; Γιατί δεν το εκμεταλλεύεστε αυτό στο σύνολο της εξωτερικής σας πολιτικής, ούτως ώστε να διεκδικήσετε αυτά που πράγματι αξίζουν στην Ελλάδα; Επίσης, χθες ανέφερε ο κύριος Υπουργός ότι όλες οι τεχνικές υποδομές έχουν αναπτυχθεί με δημόσια στήριξη, παρέμβαση και επίβλεψη, γιατί δεν μπορούσαν οι ιδιώτες. Για αυτό τις ξεπουλάει; Να περάσουμε στις τροπολογίες. Έρχομαι στην τροπολογία με γενικό αριθμό 985 και ειδικό 1. Με την παρούσα τροπολογία η συγκυβέρνηση προσπαθεί με προχειρότητα να κερδίσει χρόνο και συγκεκριμένα μέχρι τις 30 Ιουνίου του 2017, ώστε να καλυφθούν οι οικονομικές υποχρεώσεις των ΕΛΤΑ. Είναι γνωστό ότι τα Ελληνικά Ταχυδρομεία πρόκειται να ενταχθούν στο ΕΔΗΣ, στην Εταιρεία Δημοσίων Συμμετοχών, ένα από τα υπερταμεία ξεπουλήματος της εθνικής περιουσίας. Με την παρούσα τροπολογία η Κυβέρνηση αποπειράται με προχειρότητα να επιλύσει τα οικονομικά προβλήματα των Ελληνικών Ταχυδρομείων που «τρέχουν» με έλλειμμα 4,5 εκατομμύρια ευρώ τον μήνα. Η Χρυσή Αυγή δεν πρόκειται να ψηφίσει τροπολογίες οι οποίες άλλο σκοπό δεν έχουν παρά την πρόχειρη επίλυση χρόνιων προβλημάτων στους οργανισμούς κοινής ωφέλειας, όπως στην προκειμένη περίπτωση αυτήν που αφορά τα Ελληνικά Ταχυδρομεία. Την επόμενη βουλευτική τροπολογία, τη με γενικό αριθμό 986 και ειδικό 2 καλό θα ήταν, κυρία Υπουργέ, να μην την υποστηρίξετε εσείς, αλλά να ήταν ο ίδιος ο Πρωθυπουργός για να την υποστηρίξει, γιατί αυτός ήταν που την περασμένη εβδομάδα είχε ανακοινώσει ότι η Κυβέρνηση θα διορίσει έναν ειδικό κρατικό επίτροπο για να επιβλέψει τις λειτουργίες της εταιρείας και να αντιμετωπίσει τις τωρινές της ελλείψεις. Ο παγκόσμιος οργανισμός που εκπροσωπεί τους οργανισμούς συλλογικής διαχείρισης δημιουργών, η «CISAC» και ο οργανισμός που εκπροσωπεί τους ευρωπαϊκούς οργανισμούς συλλογικής διαχείρισης δημιουργών, η «GESAC», εντείνουν τις προσπάθειές τους για να βοηθήσουν την αποκατάσταση του προβληματικού καθεστώτος είσπραξης δικαιωμάτων στην Ελλάδα. Η «CISAC» και η «GESAC» ζητούν από τον εθνικό οργανισμό συλλογικής διαχείρισης, την ΑΕΠΙ, να εισάγει επείγουσες μεταρρυθμίσεις προς συμμόρφωση με τις παγκόσμιες βέλτιστες πρακτικές της «CISAC» και των επαγγελματικών της κανόνων. Το διοικητικό συμβούλιο της «CISAC» αξιολογεί, επίσης, νέα μέτρα για να αντιμετωπίσει τα ευρήματα του πρόσφατου κρατικού οικονομικού ελέγχου του πορίσματος για την ΑΕΠΙ. Αυτά θα μπορούσαν να περιλαμβάνουν, μάλιστα, κυρώσεις όπως η αποβολή της ΑΕΠΙ από μέλος της «CISAC» και της «GESAC». Οι απόψεις, λοιπόν, των διοικητικών συμβουλίων των δύο αυτών φορέων αναπτύχθηκαν σε μια επιστολή η οποία εστάλη στη διοίκηση της ΑΕΠΙ, εκφράζοντας σοβαρές ανησυχίες για αυτήν την κατάσταση μεταξύ της κοινότητας των οργανισμών συλλογικής διαχείρισης δημιουργών σε όλον τον κόσμο. Οι φορείς αυτοί διερευνούν διάφορους τρόπους, προκειμένου να εξασφαλίσουν ότι οι δημιουργοί στην Ελλάδα θα καταλήξουν με έναν διαφανή οργανισμό συλλογικής διαχείρισης, τον οποίο θα ελέγχουν με κατάλληλη εποπτεία και στον οποίο τα δικαιώματα που εισπράττονται θα καταλήγουν στους δημιουργούς, οι οποίοι και τα δικαιούνται. Εδώ, όμως, έχουμε αρκετές αντιρρήσεις σε σχέση με την τροπολογία που κατατέθηκε. Αναφέρεται στην αιτιολογική έκθεση ότι ο προσωρινός επίτροπος αναλαμβάνει την ομαλή είσπραξη από τους χρήστες και την απόδοση προς τους δικαιούχους των ποσών που οι τελευταίοι εισπράττουν. Πώς διασφαλίζεται αυτό, κυρία Υπουργέ; Επίσης, αναφέρει στη σελίδα 3 ότι ο προσωρινός επίτροπος επεμβαίνει αποφασιστικώς ακυρώνοντας κάθε πράξη ή απόφαση της διοίκησης, κάτι το οποίο είναι απαραίτητο προκειμένου να μη χειροτερεύσει η οικονομική θέση του οργανισμού ή διακοπεί η λειτουργία του. Δηλαδή θα «κόβει» και θα «ράβει» όπως θέλει. Έχει όλες τις αρμοδιότητες. Θα είναι ένας υπουργός, κατ' ουσίαν. Ο προσωρινός επίτροπος, επίσης, θα επιλέγεται από τον Υπουργό Πολιτισμού. Γράφει από κάτω ποια θα έπρεπε να είναι τα κριτήρια για να γίνει η πρόσληψή του. Εδώ, όμως, πιστεύουμε ότι θα μας προκύψει ένας ακόμα Καρανίκας, ο οποίος θα έχει μάλιστα την ευχέρεια να προσλαμβάνει όχι μόνο βοηθητικό προσωπικό για την υποβοήθηση του έργου του, αλλά και εξωτερικούς νομικούς ή οικονομικούς συμβούλους. Με την παρούσα, λοιπόν, τροπολογία το αρμόδιο Υπουργείο επιχειρεί να επιλύσει τα προβλήματα, όπως ανέφερα και πριν, που έχουν δημιουργηθεί αναφορικά με το προβληματικό καθεστώς είσπραξης δικαιωμάτων των δημιουργών. Ο νομοθετικός τραγέλαφος που έχει δημιουργηθεί με τη διαχρονική συνεργασία των εκάστοτε Υπουργών Πολιτισμού και μερικών φερόμενων ως δημιουργών και δισκογραφικών εταιρειών, ώστε να καταληστεύονται από ανύπαρκτους ελεγκτές του ΑΕΠΙ τα χρήματα κάθε λογής επιχειρήσεων, από αναψυκτήρια μέχρι και περίπτερα, και να καταλήγουν σε υπαρκτές τσέπες, πρέπει τέλος πάντων να λάβει τέλος. Ο εθνικός, λοιπόν, οργανισμός συλλογικής διαχείρισης, η ΑΕΠΙ, έχει καταστεί ιδιαιτέρως προβληματικός και είναι γεγονός ότι πρέπει να επανεξεταστεί το νομοθετικό πλαίσιο, που ρυθμίζει τη λειτουργία του. Είναι σαφές, όμως, ότι με τέτοιου είδους τροπολογίες που προτάσσουν ως λύσεις των σχετικών προβλημάτων τους διορισμούς - όπως ανέφερα και πριν - προσωρινών επιτρόπων και λοιπού βοηθητικού προσωπικού με απροσδιόριστο το ύψος των αμοιβών τους, δεν θα επιλυθούν τα προβλήματα. Ήδη, όπως ανέφερα πριν η «CISAC», ο παγκόσμιος οργανισμός, και η «GESAC», ο ευρωπαϊκός οργανισμός, έχουν εντείνει τις προσπάθειές τους, αλλά δεν υπάρχει φως στο τούνελ. Η θέση της Χρυσής Αυγής σε ό,τι έχει να κάνει με την ΑΕΠΙ είναι πάγια. Δεν θα πρέπει οι κάτοικοι των χωριών κάτω των τριών χιλιάδων κατοίκων να πληρώνουν και να επιβαρύνονται με επιπλέον εισφορές. Συν το ότι πρόσφατα πέρασε νομοσχέδιο και ίσχυσε από την πρώτη του μηνός, σύμφωνα με το οποίο αυτά τα χωριά έχουν επιβαρυνθεί και με επιπλέον ασφαλιστικές εισφορές, έχουν επιβαρυνθεί με επιπλέον φόρους. Κοιτάξτε να νομοθετείτε όπως πρέπει για τον ελληνικό λαό. Ευχαριστώ.
Κι εμείς για τη διαχείριση του χρόνου εκ μέρους σας. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μέλη από το Σώμα Ελλήνων Οδηγών Δράμας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Σαρακιώτης από τον ΣΥΡΙΖΑ.
Κύριε Πρόεδρε, κυρία Υπουργέ, κυρίες και κύριοι συνάδελφοι, καλούμαστε σήμερα να συζητήσουμε επί του πρώτου σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης. Αρχικά επιτρέψτε μου να υπογραμμίσω τη σημασία της ύπαρξης του εν λόγω Υπουργείου, η ίδρυση του οποίου ήλθε να καλύψει ένα κενό δεκαετιών. Οι κυβερνήσεις της Μεταπολίτευσης συνήθιζαν να δίνουν «δωράκια», τα οποία πληρώνει σήμερα ο ελληνικός λαός, φροντίζοντας πάντοτε για τη προχειρότητα και την απουσία θεσμικού πλαισίου, ώστε η ευθύνη να περιστρέφεται σε χαμηλόβαθμα στελέχη οργανισμών και να μη φθάνει ποτέ σε πολιτικά πρόσωπα. Χαρακτηριστικό παράδειγμα αποτέλεσε η ψηφιοποίηση των τηλεφωνικών κέντρων του ΟΤΕ από τη «SIEMENS» και την «INTRACOM», μεταξύ του 1990 και του 1997. Η σύσταση του Υπουργείου, λοιπόν, ήλθε να διασφαλίσει ότι πλέον οι αρμοδιότητες για την κατανομή της κατά γενική ομολογία ακριβής ψηφιακής «πίτας» είναι συγκεκριμένες, ενώ και οι πρωτοβουλίες λαμβάνουν χώρα με μεθοδολογία συγκροτημένη και σύγχρονη. Το παρόν σχέδιο νόμου βάζει δυναμικά την Ελλάδα στον ευρωπαϊκό ψηφιακό χάρτη με την ενσωμάτωση της ευρωπαϊκής οδηγίας στο ελληνικό δίκαιο, ενώ δεν στέκεται μόνο εκεί. Εισάγει όλες τις αναγκαίες κανονιστικές πράξεις, προκειμένου όσα προβλέπονται στην οδηγία ως γενικές κατευθύνσεις να καταστούν αμέσως και πλήρως υλοποιήσιμα και λειτουργικά. Το διακύβευμα είναι η παροχή καλύτερης ευρυζωνικής κάλυψης, καθώς και η μείωση του κόστους των επενδύσεων στον τομέα της εγκατάστασης υψίρρυθμων δικτύων, ηλεκτρονικών επικοινωνιών, των γνωστών σε όλους οπτικών ινών. Ο εν λόγω στόχος επιτυγχάνεται μέσω του συντονισμού των έργων του πολιτικού μηχανικού, όπως εκσκαφές, αδειοδοτήσεις, το κόστος των οποίων είναι και το σημαντικότερο. Όπως ανέφερα και στην αρχή, αυτό που έλειπε επί σειρά ετών ήταν η επιτελική διαχείριση της ψηφιακής πολιτικής της χώρας. Ο συντονισμός των φορέων, λοιπόν, αποτελεί το κλειδί και αυτό ακριβώς προτάσσεται από το παρόν σχέδιο νόμου. Παράπλευρα οφέλη του εν λόγω συντονισμού θα αφορούν το οικονομικό και περιβαλλοντικό επίπεδο, καθώς και εκείνο της διατήρησης της κοινωνικής γαλήνης. Είναι εύλογη η αναστάτωση η οποία δημιουργείται στις τοπικές κοινωνίες με επαναλαμβανόμενα κατά περιόδους και μεγάλης διάρκειας έργα στις γειτονιές των πόλεων, ζήτημα το οποίο σήμερα αντιμετωπίζεται. Πλέον, ελαχιστοποιούνται τέτοιου είδους εργασίες, ενώ υπάρχει υποχρέωση για τα νέα κτήρια να είναι εξαρχής εξοπλισμένα με την αναγκαία υλικοτεχνική υποδομή. Το παρόν σχέδιο νόμου συνεπώς έχει πολυδιάστατη σημασία και αξία. Είναι βέβαιο ότι οι επενδύσεις στο ψηφιακό χώρο είναι ασύμφορες, ιδιαιτέρως για τον προϋπολογισμό μιας χώρας σε διαδικασία πολυετούς δημοσιονομικής προσαρμογής. Γι' αυτόν τον λόγο καθίσταται σαφές ότι τα υψίρρυθμα δίκτυα κατασκευάζονται από τους παρόχους με βάση δικά τους επενδυτικά σχέδια και δεν επιβαρύνουν τον κρατικό προϋπολογισμό. Αν και δεν θεωρούμε ότι αποτελεί είδος πολυτελείας, εντούτοις αναγνωρίζουμε την αδυναμία κρατικής χρηματοδότησης. Η Κυβέρνηση, ως όφειλε, υποβοηθά τη δημιουργία ευνοϊκών συνθηκών μειωμένου κόστους, προκειμένου να καταστούν ελκυστικότερες οι επενδύσεις από πλευράς των παρόχων υπηρεσιών τηλεπικοινωνιών. Σε μια εποχή που η Ελλάδα βρίσκεται σε αναζήτηση επενδύσεων για τη χρηματοδότηση της οικονομίας της, η καλλιέργεια ευνοϊκών συνθηκών συνιστά όχι απλά άμεση κανάγκη αλλά αδιαπραγμάτευτη προϋπόθεση. Η ανάπτυξη της οικονομίας δεν μπορεί να έρθει μέσα από ευχολόγια ή ευφυολογήματα. Θα έρθει μέσα από την αναζήτηση της καινοτομίας, την είσοδο στον ευρωπαϊκό ψηφιακό χάρτη και την εύρεση των επιλογών του μέλλοντος. Περαιτέρω, θα ήθελα να προσθέσω ότι ο συντονισμός των δράσεων απαιτεί καλή θεσμοποιημένη γνώση της πραγματικότητας. Σε αυτό, λοιπόν, συμβάλλει το Μητρώο Υποδομών στο οποίο θα συμπεριληφθεί το σύνολο των εγκαταστάσεων δικτύων της ΔΕΗ, της ΕΥΠΑΔ και των τηλεπικοινωνιακών δικτύων. Παύει πλέον η ανεξέλεγκτη διέλευση πάσης φύσεως υποδομών δίχως στόχευση, δίχως έλεγχο, δίχως λογοδοσία και συχνά με επιβάρυνση των οικείων Οργανισμών Τοπικής Αυτοδιοίκησης. Ο καθένας προκαλούσε ζημιές στα πεζοδρόμια και στα οδοστρώματα και η Κυβέρνηση, οι περιφέρειες και οι δήμοι δεν γνώριζαν τίποτα. Κυρίες και κύριοι συνάδελφοι, σήμερα η Ελλάδα είναι ουραγός όσον αφορά τις υποδομές υψίρρυθμων δικτύων ηλεκτρονικών επικοινωνιών. Τολμώ να πω ότι είναι αυτοκαταστροφική πρακτική για μια χώρα η οποία βρίσκεται σε παρατεταμένη ύφεση το να μην επενδύει στις τεχνολογίες αιχμής, ιδιαίτερα αν αναλογιστεί κανείς το σπουδαίο ανθρώπινο κεφάλαιο το οποίο διαθέτουμε και μέρος του οποίου συχνά δυστυχώς αναζητά την τύχη του στο εξωτερικό. Η λειτουργία προηγμένων τηλεπικοινωνιακών δικτύων αποτελεί σήμερα ένα στοίχημα ίσως μεγαλύτερο και από εκείνο της κατασκευής αυτοκινητοδρόμων. Ζούμε στην εποχή της κοινωνίας της πληροφορίας, των μεγάλων ταχυτήτων, των εξ αποστάσεως σημαντικότατων εφαρμογών όπως η τηλεϊατρική. Δεν δικαιούμαστε να κλείνουμε τα μάτια μας ενώπιον των καταιγιστικών εξελίξεων. Για τους παραπάνω λόγους, θεωρώ αυτονόητη και χαιρετίζω τη συμπόρευση του συνόλου σχεδόν των πολιτικών κομμάτων και πολιτικών φορέων στο ζήτημα της ουσιαστικής απόκτησης εθνικής ψηφιακής πολιτικής εναρμονισμένης με το ευρωπαϊκό κεκτημένο. Αδυνατώ να αντιληφθώ πώς θα βγούμε από την κρίση όταν δεν μπορούμε να συμφωνήσουμε στα αυτονόητα. Ψηφίζω, λοιπόν, το παρόν νομοσχέδιο, προτρέποντας όλα τα κόμματα και τους φορείς του δημοκρατικού τόξου να παραμερίσουν τις μικροπολιτικές σκοπιμότητες και να βρούμε πλέον ένα κοινό πεδίο συνεννόησης για τα προφανή και αδιαπραγμάτευτα ζητήματα όπως το σημερινό. Σας ευχαριστώ.
Κι εμείς ευχαριστούμε. Τον λόγο έχει ο κ. Κυριαζίδης από τη Νέα Δημοκρατία. Οι ομιλητές δείχνουν τον δρόμο και στους Κοινοβουλευτικούς Εκπροσώπους για την τήρηση του χρόνου.
Ευχαριστώ, κύριε Πρόεδρε. Δυστυχώς, για ακόμη μια φορά ενώ ο κατελθών του Βήματος συνάδελφος με έναν τρόπο, θα έλεγα, σύννους αναφέρθηκε και έκλεισε την τοποθέτησή του με την ανάγκη της συνεννόησης, όπως και ο Υπουργός αρχικά, κατά τη δική του τοποθέτηση στην επιτροπή ανέφερε ότι επιτέλους υπάρχει μια εκκίνηση συνεννόησης, όμως στη συνέχεια και κατά τη διάρκεια της συζήτησης στις επιτροπές αλλά και σήμερα εδώ κάθε άλλο παρά σε κάτι τέτοιο κανείς μπορεί να καταλήξει. Και φαίνεται και από τον Κοινοβουλευτικό Εκπρόσωπο του ΣΥΡΙΖΑ που θυμήθηκε, κύριε Ξυδάκη, τα κοινωνικά φρονήματα. Νομίζω ότι είμαστε σε μια άλλη εποχή. Είμαστε, όπως τονίζεται εδώ, σε μια ψηφιακή εποχή, αλλά δυστυχώς συνεχίζουμε και λειτουργούμε με έναν παλαιοκομματικό τρόπο σε κάθε επίπεδο και δεν δίνετε τη δυνατότητα παρά...
Παλαιοκομματικός εγώ;
Δεν είπα εσάς. Δεν αναφέρομαι σε εσάς. Είπα λειτουργείτε - δεν αναφέρομαι σε εσάς, αλλά η αναφορά στα κοινωνικά φρονήματα νομίζω ότι...
Πότε ειπώθηκε αυτό;
Λείπατε.
Εγώ έλειπα; Για κοινωνικά φρονήματα δεν ακούστηκε ποτέ.
Πείτε το στον κ. Ξυδάκη, δίπλα σας είναι. Ρωτήστε τον κύριο Ξυδάκη, συνάδελφε. Για να συννενοούμαστε.
Είπα ότι η Αριστερά ήταν πρωτοπόρα στην επιχειρηματικότητα σε όλη τη μεταπολιτευτική Ελλάδα.
Εμείς δεν τα θυμόμαστε αυτά. Εν πάση περιπτώσει, μας τα ανακαλεί στη μνήμη. Όμως θα τα πω και στη συνέχεια, για να δούμε και όλο αυτό. Βλέπετε ότι συνεχίζετε να κάνετε μια προσπάθεια εγκαθίδρυσης ενός κρατικίστικου τρόπου λειτουργίας σε κάθε επίπεδο. Και σε αυτό το νομοσχέδιο, αγαπητέ συνάδελφε, ξαναβλέπουμε αυτόν τον παλαιοκομματικό τρόπο, της παρέμβασης, σε πολιτικό επίπεδο εννοώ, με τις αναθέσεις. Και στο δεύτερο μέρος, στο άρθρο 13 τα ίδια γίνονται. Δεν υπάρχει νομοσχέδιο που να μην έρχεται διάταξη με τον τρόπο των αναθέσεων, που είναι κατά παρέκκλιση της όποιας νομοθεσίας, ελληνικής ή ευρωπαϊκής, προκειμένου να τοποθετήσετε τους δικούς σας ανθρώπους. Άλλωστε, το ίδιο γίνεται και με τον διορισμό του κομματικού επιτρόπου σε ό,τι αφορά την τροπολογία που φέρατε το πρωί αναφορικά με την ΑΕΠΙ. Αυτό ακριβώς δεν κάνατε; Διορίζετε ξανά. Με αυτόν τον τρόπο το επιχειρείτε και θα έλεγα με αντισυνταγματικό τρόπο, κύριε κοινοβουλευτικέ εκπρόσωπε και δίνετε έτσι πάλι το δικαίωμα των προσφυγών - είναι επόμενο - αφού θα κηρυχθεί η συγκεκριμένη διάταξη αντισυνταγματική και θα υπάρχουν προσφυγές. Θα δώσετε χρόνο σε αυτούς που ενδεχομένως δεν θέλετε - σε εισαγωγικά - προκειμένου να συνεχίσουν να παράγουν αυτό που παράγουν μέχρι σήμερα, δηλαδή, καμμιά διασφάλιση των πνευματικών δικαιωμάτων των δημιουργών αλλά και των δικαιωμάτων των χρηστών. Είναι μεγάλο ζήτημα. Θα το δούμε στη συνέχεια και θα το βρούμε μπροστά μας. Από τη δική μας πλευρά υποδείχθηκε ένας τρόπος. Υπάρχει ο Αστικός Κώδικας, υπάρχει η δυνατότητα αυτή σε ένα νομικό πρόσωπο να διοριστεί με τον τρόπο που πρέπει να διοριστεί με απόφαση του δικαστηρίου, έτσι ώστε να μην έχουμε άλλου είδους ζητήματα. Άλλωστε, έχετε δεσμευτεί σε ένα νομοσχέδιο. Είμαστε συνακόλουθοι σε αυτό. Γιατί δεν το φέρνετε αυτό και δίνετε χρόνο - αυτό θα συμβεί, θα δώσετε χρόνο - στους «αντίδικούς» σας με αυτήν την τροπολογία να προσφύγουν; Θα έχουμε χάσιμο χρόνου σε βάρος όλης αυτής της υπόθεσης. Βεβαίως, έρχομαι στο ζήτημα αναφορικά με μια άλλη τροπολογία με τα Ελληνικά Ταχυδρομεία. Δυστυχώς, αργήσατε και στο σημείο αυτό με την έννοια της αναγνώρισης των υποχρεώσεών σας ως πολιτεία αλλά ως Κυβέρνηση σήμερα, της αναγκαιότητας της εύρυθμης λειτουργίας των Ελληνικών Ταχυδρομείων. Έχω μια απόφαση - που θα την καταθέσω - σχετικά με ένα ταχυδρομείο σε μια δύσβατη περιοχή του Νομού μας, της Δράμας, με τρεις χιλιάδες κατοίκους. Από 15-2-2017 υπάρχει αναστολή λειτουργίας του ταχυδρομικού καταστήματος. Λείπει ο Υπουργός ενώ έχει δεσμευτεί. Πιστεύω ότι ύστερα από τη σημερινή τροπολογία και την ανάληψη των οικονομικών σας υποχρεώσεων έναντι των Ελληνικών Ταχυδρομείων όπου συνεργάζονται και με την συγκεκριμένη τράπεζα και διευκολύνονται έτσι παραμεθόριες απομακρυσμένες περιοχές να δώσετε τη δυνατότητα παραμονής σε αυτές τις περιοχές αυτών των ανθρώπων έτσι ώστε μέσω του συγκεκριμένου συστήματος - μιας και μιλάμε για τη ψηφιακή εποχή - να μπορούν να εξυπηρετούν τις υποχρεώσεις τους σε κάθε επίπεδο, ακόμη και στα φορολογικά και άλλα ζητήματα που έχουν οι κάτοικοι αυτών των περιοχών. Θέλω να πιστεύω ότι θα υπάρξει παρέμβασή σας. Καταθέτω και τη σχετική ερώτησή μου για το ζήτημα αυτό. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο κύριος Υπουργός λείπει, βεβαίως, αλλά είπε ότι θα υπάρξει παρέμβασή του προκειμένου να παραμείνει σε ένα δύσβατο, παραμεθόριο δήμο της χώρας ακριβώς αυτή η αναγκαιότητα λειτουργίας του συγκεκριμένου ταχυδρομείου. Ευχαριστώ, κύριε Πρόεδρε.
Και εμείς ευχαριστούμε. Ο κ. Απόστολος Καραναστάσης από τον ΣΥΡΙΖΑ έχει τον λόγο.
Κύριε Πρόεδρε, κυρίες και κύριοι συνάδελφοι, το υπό συζήτηση σχέδιο νόμου έχει σκοπό την ενσωμάτωση στο εθνικό δίκαιο των προβλέψεων της οδηγίας 61 του 2014 του Ευρωπαϊκού Κοινοβουλίου για τα μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών. Το νομοσχέδιο φυσικά αυτό είναι θέμα ουσίας και όχι τυπικό. Σύμφωνα με στοιχεία της Ελληνικής Στατιστικής Υπηρεσίας η χώρα μας παρουσιάζει υστέρηση σε πολλούς δείκτες του ψηφιακού θεματολογίου για την Ευρώπη του 2020, που αφορούν στη χρήση νέων τεχνολογιών και ηλεκτρονικών υπηρεσιών. Ένας από τους σημαντικότερους λόγους στους οποίους οφείλεται η στέρηση είναι η έλλειψη διαθεσιμότητας ευρυζωνικών υποδομών, ενώ ο παράγοντας αυτός επηρεάζει επίσης την ανάπτυξη ευρυζωνικών υπηρεσιών από το δημόσιο αλλά και από τις επιχειρήσεις. Η εν λόγω οδηγία συμβάλει στην επίτευξη των στόχων του ψηφιακού θεματολογίου, αλλά και του σχεδίου Εθνικής Ψηφιακής Στρατηγικής 2016-2020. Συγκεκριμένα, δύο από τις απαιτούμενες δράσεις για την υλοποίηση των προτεραιοτήτων του σχεδίου εστιάζονται στους τομείς της μείωσης του κόστους επένδυσης για τις ευρυζωνικές εγκαταστάσεις και της απλοποίησης των διοικητικών διαδικασιών. Επίσης, στην ανακοίνωση της Ευρωπαϊκής Επιτροπής με τίτλο «το Ψηφιακό Θεματολόγιο για την Ευρώπη», η οποία έχει εγκριθεί από τα κράτη - μέλη, περιλαμβάνονται δύο στόχοι, που αφορούν την ευρυζωνικότητα και συγκεκριμένα αναφέρεται μέχρι το 2020 θα πρέπει το σύνολο των πολιτών να έχουν δυνατότητα πρόσβασης σε ευρυζωνικές υπηρεσίες με ταχύτητες τουλάχιστον 30 Mbps, ενώ το 50% του πληθυσμού κάθε χώρας θα πρέπει να έχει σύνδεση σε υπηρεσίες υπερ υψηλής ταχύτητας τουλάχιστον 100 Mbps. Η χώρα μας παρουσιάζει υστέρηση όλα αυτά τα χρόνια σε σχέση με το ευρωπαϊκό μέσο όρο και κάθε προσπάθεια μείωσης του κόστους ανάπτυξης των υποδομών, αλλά και απλοποίησης των σχετικών διαδικασιών αδειοδότησης και από κοινού χρήσης υποδομών αναμένεται να ωφελήσει σημαντικά στην ανάπτυξη ευρυζωνικών υποδομών και να προσεγγίσει τους φιλόδοξους στόχους της Ευρωπαϊκής Ένωσης. Εδώ, κύριε Πρόεδρε, ανοίγω μια παρένθεση για να θυμίσω στους παριστάμενους συναδέλφους της Αξιωματικής Αντιπολίτευσης τη δέσμευση του πρωθυπουργού τότε, κ. Σαμαρά, για την παροχή ελεύθερης πρόσβασης στο διαδίκτυο σε όλους τους πολίτες μέχρι το 2014, δέσμευση που εξακολουθεί να διασκεδάζει τους Έλληνες τρία χρόνια μετά. Και για να μην μείνουν αναπάντητες οι κορώνες που εκτοξεύτηκαν στην συνεδρίαση της αρμόδιας επιτροπής, αλλά και στη σημερινή Ολομέλεια από συναδέλφους της Αντιπολίτευσης ότι δήθεν η σημερινή Κυβέρνηση είναι κατά της τεχνολογικής εξέλιξης και δεν στηρίζει την έρευνα ως Πρόεδρος της Επιτροπής Έρευνας και Τεχνολογίας της Βουλής θα πρέπει να σημειώσω ότι όσον αφορά στις πηγές χρηματοδότησης για την έρευνα είναι, κατ' αρχάς, οι δημόσιες δαπάνες, ο προϋπολογισμός των οποίων παρά την κρίση αυξήθηκε το 2016 κατά 30% και είναι ένα ποσό πολύ σημαντικό. Το Πρόγραμμα Δημοσίων Επενδύσεων αυξήθηκε από 97 εκατομμύρια ευρώ το 2014 σε 148 εκατομμύρια ευρώ το 2016. Μια δεύτερη πηγή χρηματοδότησης είναι ο «Ορίζοντας 2020», το Κοινοτικό Πρόγραμμα για την έρευνα, το «Horizon 2020». Εκεί η Ελλάδα - και παρακαλώ για αυτό, γιατί έγινε πάρα πολύ μεγάλη κριτική για το Horizon - σήμερα βρίσκεται στη δέκατη θέση και όσον αφορά στην προσέλκυση πόρων και όσον αφορά στην προσέλκυση αριθμού προγραμμάτων. Βρισκόμαστε μεταξύ Αυστρίας και Ολλανδίας, πράγμα πάρα πολύ σημαντικό. Από την άλλη πλευρά η χρηματοδότηση για έρευνα και καινοτομία με βάση τη στρατηγική της έξυπνης εξειδίκευσης είναι αρκετά υψηλή, 1,2 δισεκατομμύρια ευρώ για την επταετία του ΕΣΠΑ που κατεξοχήν στηρίζει αυτό που λέμε εφαρμοσμένη έρευνα. Πρόσφατα έγινε και η μεγάλη προκήρυξη, για να μην το ξεχνάμε, για 280 εκατομμύρια ευρώ το «Δημιουργώ - Ερευνώ - Καινοτομώ», ενώ τέλος ιδρύσαμε το Ελληνικό Ίδρυμα Έρευνας και Καινοτομίας, το ΕΛΙΔΕΚ, που θα στηρίζει το ερευνητικό δυναμικό της χώρας που θα χρηματοδοτείται με 240 εκατομμύρια από τα οποία τα 180 εκατομμύρια προέρχονται από μια σύμβαση με την Ευρωπαϊκή Τράπεζα Επενδύσεων και δεν είναι για δρόμους και για γέφυρες, αλλά για έρευνα και για καινοτομία και τα 60 εκατομμύρια προέρχονται από το Πρόγραμμα Δημοσίων Επενδύσεων της χώρας. Αυτό προς αποκατάσταση της αλήθειας και νομίζω ότι εδώ κλείνει η παρένθεση. Θα πω και κάτι άλλο. Αλήθεια, τι αποσκοπεί η κριτική της Αξιωματικής Αντιπολίτευσης για την παρουσία του Υπουργού σε συναντήσεις που στηρίζουν την ψηφιακή σύγκλιση της χώρας μας στο εξωτερικό που εκ του αποτελέσματος φαίνεται ότι πραγματικά όλα αυτά τα χρόνια ήταν φτωχή; Πρέπει να είμαστε απόντες από αυτές τις συναντήσεις; Νομίζω ότι οι φτηνές πολιτικές αναφορές για ταξίδια κάνουν κακό για τη χώρα μας. Συνεπώς, κυρίες και κύριοι συνάδελφοι, η εγκατάσταση υψίρρυθμων δικτύων ηλεκτρονικών επικοινωνιών στη χώρα μας - δηλαδή οπτικών ινών, οπτικές ίνες είναι - και κατ' επέκταση η θεσμοθέτηση των όρων που θα διευκολύνουν την εγκατάσταση αυτή αποτελεί επιτακτική ανάγκη ώστε να υλοποιηθεί η ψηφιακή στρατηγική της χώρας. Για την επίτευξη εξάλλου των στόχων του ψηφιακού θεματολογίου επιβάλλεται η ύπαρξη υψίρρυθμων δικτύων ως τον τελικό χρήστη, εξασφαλίζοντας ταυτόχρονα τεχνολογική ουδετερότητα, ιδίως με υλική υποδομή εντός του κτηρίου που θα είναι προσαρμοσμένη σε υψηλές ταχύτητες. Άρα, λοιπόν, βλέπουμε ότι είναι ανάγκη να μπορέσουν οι οπτικές ίνες να φτάσουν το δυνατόν συντομότερα στην κατοικία και ιδιαίτερα στις επιχειρήσεις. Δηλαδή το «Fiber for the Business» νομίζω ότι είναι ένα σημαντικό παράδειγμα για το πώς πρέπει να λειτουργήσει αυτή η διαδικασία. Η σπουδαιότητα της ανάπτυξης ευρυζωνικών υποδομών έχει αναγνωριστεί σε πανευρωπαϊκό επίπεδο, καθώς σύμφωνα με μελέτες ωφελεί σημαντικά την επιχειρηματικότητα και την οικονομική ανάπτυξη, αλλά και επιτρέπει στους πολίτες με τη μείωση του ψηφιακού χάσματος ανά την επικράτεια να συμμετέχουν ισότιμα στην ψηφιακή κοινωνία, απολαμβάνοντας τα οφέλη των νέων τεχνολογιών και των εξελιγμένων ηλεκτρονικών υπηρεσιών που προσφέρονται στον τομέα της υγείας, της παιδείας και άλλους. Μέσω των ευρυζωνικών υποδομών οι πολίτες όλης της χώρας θα έχουν πρόσβαση σε αξιόπιστες υπηρεσίες τηλεκπαίδευσης, τηλεϊατρικής, τηλεργασίας, ενώ επιχειρήσεις θα μπορούν να συμμετέχουν ενεργά στην ενιαία ψηφιακή αγορά και να επαναχρησιμοποιήσουν την υπάρχουσα υλική υποδομή. Στόχος, μας, κυρίες και κύριοι συνάδελφοι, είναι να υπάρξει περιορισμός ή εξάλειψη του ψηφιακού αναλφαβητισμού. Κύριε Πρόεδρε, κυρίες και κύριοι συνάδελφοι, όλοι οι νόμοι ψηφίζονται με καλή πρόθεση για να καλύψουν υπαρκτές ανάγκες της κοινωνίας και του κράτους. Το πόσο γρήγορα, πιστά και αποτελεσματικά εφαρμόζονται είναι αυτό που τους δικαιώνει ή τους αχρηστεύει. Άρα, ψήφιση άμεση του παρόντος νόμου και άμεση εφαρμογή. Σας ευχαριστώ πολύ.
Ο Κοινοβουλευτικός Εκπρόσωπος του Ποταμιού κ. Γεώργιος Αμυράς έχει τον λόγο.
Ευχαριστώ, κύριε Πρόεδρε και ευχαριστώ, βεβαίως, και τον συνάδελφο, Κοινοβουλευτικό Εκπρόσωπο του Κομμουνιστικού Κόμματος που μου παραχώρησε τη σειρά του. Κυρίες και κύριοι συνάδελφοι, μάλλον δεν θα το ξέρετε, αλλά σήμερα για πέμπτη φορά κατέπεσε ο διαγωνισμός που η ΕΡΤ προκήρυξε για την προμήθεια τριακοσίων είκοσι ψηφιακών πομπών, προκειμένου να στήσει το δικό της ψηφιακό δίκτυο. Ως γνωστόν - και αυτό είναι κάτι που η δική σας Κυβέρνηση είχε κάνει σημαία, κύριε Υπουργέ, κατά τα λεγόμενα της προεκλογικής περισσότερο ρητορείας και μετεκλογικής για κανένα εξάμηνο - η ΕΡΤ «πλήρωνε» - λόγια πολιτικών της δικής σας παράταξης - νταβατζιλίκι στη «DIGEA» και εξακολουθεί να πληρώνει, θα έλεγα εγώ, ύψους σχεδόν 2 εκατομμυρίων ευρώ τον χρόνο, για να φιλοξενείται στην ψηφιακή πλατφόρμα της «DIGEA». Μάλιστα! Πριν ανέλθετε εσείς στην εξουσία, λέγατε ότι οι προηγούμενοι επίτηδες δεν άφηναν την ΕΡΤ να προχωρήσει στην προμήθεια ψηφιακών πομπών για να απεξαρτηθεί από τη «DIGEA» και να αναπτύξει το δικό της μπουκέτο προγράμματος. Παρά το γεγονός ότι δεν είστε εσείς η υπεύθυνη Υπουργός, αλλά φαντάζομαι θα το μεταφέρετε στον κ. Παππά, σας ερωτώ κυρία Κονιόρδου τα εξής: Για ποιόν λόγο σήμερα, για πέμπτη φορά, δύο φορές επί της δικής σας θητείας καταπίπτει ο διαγωνισμός; Θα σας δώσω εγώ τα στοιχεία, την αντικειμενική πληροφόρηση και αναζητήστε τα καλοί συνάδελφοι. Το Ελεγκτικό Συνέδριο λοιπόν διαπίστωσε για συνεχόμενη φορά ότι υπήρχαν σφάλματα στη σύνταξη της προκήρυξης κι έτσι για άλλη μια φορά η ΕΡΤ μένει χωρίς την προίκα των ψηφιακών πομπών της. Τον δε Απρίλιο, τώρα δηλαδή, λήγει η σύμβαση της ΕΡΤ με τη «DIGEA» και σας ερωτώ το εξής: Θα την ανανεώσετε ή όχι; Ναι ή όχι; Και θέλω να ρωτήσω εγώ, ο υπάλληλος που συντάσσει τις προκηρύξεις στην ΕΡΤ - οι οποίες είναι εσφαλμένες τελικά, όπως το Ελεγκτικό Συνέδριο μας αποδεικνύει - έχει ευθύνες; Και ποιος είναι; Έχει ονοματεπώνυμο; Περιμένω απαντήσεις. Σας θυμίζω επίσης, ότι ο κ. Μιχαλίτσης, Γενικός Διευθυντής Τεχνολογίας της ΕΡΤ, τον Απρίλιο του 2016 σε επιτροπή που είχε έρθει, όταν τον ρώτησα επίμονα για το θέμα της ψηφιακής πλατφόρμας της ΕΡΤ, μου είχε πει τότε ότι «ναι δεσμευόμαστε ότι εντός του 2016 η ΕΡΤ θα απεξαρτηθεί από τη «DIGEA» και θα πάψει να δίνει αυτά τα 2 εκατομμύρια ευρώ περίπου τον χρόνο». Τι κάνετε εσείς λοιπόν; Σας ερωτώ. Εγώ - εννοείται, κυρία Υπουργέ - θα το παρακολουθώ το θέμα της ΕΡΤ, όπως κάνω, και θα περιμένω απαντήσεις. Εάν ο αρμόδιος Υπουργός, κ. Παππάς, δεν βρει χρόνο ή δεν του μεταφερθούν αυτά που σας λέω ώστε να δώσει μια απάντηση, θα επανέλθω με επίκαιρη ερώτηση μέχρι τη δευτέρα παρουσία, μέχρι να πάρω απαντήσεις. Ποιος είναι ο υπάλληλος, ποιος είναι εκείνος που θα πρέπει να ελέγχει τον υπάλληλο που συντάσσει προκηρύξεις οι οποίες είναι γραμμένες με τέτοιο τρόπο ώστε εκεί που πάει η ΕΡΤ να προχωρήσει την προμήθεια των ψηφιακών πομπών, κάτι γίνεται και - ω του θαύματος - φτου και από την αρχή, και άλλο ένα ενοίκιο 2 εκατομμυρίων ευρώ περίπου από την ΕΡΤ στη «DIGEA». Πάμε παρακάτω τώρα. Έρχομαι τώρα στη γενικότερη πολιτική επικαιρότητα. Εδώ και πολλούς μήνες κάθε φορά που συζητάμε ένα σχέδιο νόμου ή πάμε να κυρώσουμε και καμιά διεθνή σύμβαση, ο Υπουργός Οικονομικών βρίσκεται κάπου να διαπραγματεύεται, ο κυβερνητικός εκπρόσωπος ανακοινώνει ημερομηνίες για την επίτευξη της συμφωνίας, για το κλείσιμο της αξιολόγησης. Όλα, όμως, χωρίς αποτέλεσμα. Η Ελλάδα μοιάζει να είναι εγκλωβισμένη μεταξύ Χίλτον και Βρυξελλών. Η Κυβέρνησή σας βυθίζεται στην απραγία και παγιδεύεται στην αναποτελεσματικότητα κάποιων - για να μην πω αρκετών - Υπουργών της. Η οικονομία, όμως, δεν είναι παιχνίδι. Η οικονομία έχει τους δικούς της ρυθμούς και χρόνους. Σας ενημερώνω, λοιπόν, ότι σήμερα ο αμερικανικός, επενδυτικός τραπεζικός οίκος της Citigroup ανακοίνωσε επί τα χείρω αναθεώρηση των προβλέψεών της για τα οικονομικά στοιχεία της χώρας. Για το 2017 ο αμερικανικός επενδυτικός οίκος πλέον προβλέπει ότι η ανάπτυξη του ΑΕΠ θα είναι το πολύ μισή μονάδα. Σας θυμίζω ότι ο προϋπολογισμός της χώρας συντεταγμένος από το Υπουργείο Οικονομικών, μιλάει για 2,7% ανάπτυξη. Το χειρότερο, όμως, δεν είναι αυτό. Το χειρότερο είναι ότι οι αγορές σύμφωνα με τη μελέτη αυτού του μεγάλου επενδυτικού οίκου - και φοβάμαι στην ίδια οπτική και πολλούς άλλους, γιατί βασίζεται σε οικονομικά στοιχεία - λέει ότι ξεχάστε Έλληνες τις αγορές έως το 2021. Αυτή είναι, λοιπόν, μία ζοφερή οικονομική πραγματικότητα, ένα μέλλον διόλου ευχάριστο. Το Ποτάμι σας είχε προειδοποιήσει εγκαίρως ότι η τακτική των καθυστερήσεων μόνο και μόνο για να λέτε ότι ασκείτε υπερήφανη και σκληρή διαπραγμάτευση, μόνο ζημιά μπορεί να προκαλέσει. Εδώ έπρεπε γρήγορα με σωστό τρόπο προς όφελος της ελληνικής οικονομίας και της ανοιχτής ελληνικής κοινωνίας να γίνει το κλείσιμο της αξιολόγησης. Το Νοέμβριο του 2016- σας θυμίζω - ο Πρωθυπουργός καλούσε τους Υπουργούς να έχουν κλείσει όλα τα μέτωπα της αξιολόγησης έως τις 6 Δεκεμβρίου και μάλιστα έλεγε τότε ότι εν ανάγκη ας ξενυχτήσουν. Τέσσερις μήνες μετά, δηλαδή, στο σήμερα, η αξιολόγηση είναι ανοιχτή, οι απαιτήσεις των δανειστών έχουν φουσκώσει γιατί τα οικονομικά μεγέθη πέφτουν, αποδυναμώνονται - και τόσα περισσότερα ζητάνε οι δανειστές για να καλυφθούν τα οικονομικά ανοίγματα - και η πραγματική οικονομία, δυστυχώς, επέστρεψε στην ύφεση. Η πραγματική οικονομία, λοιπόν, χτυπάει συναγερμό. Εσείς, όμως, φοβάμαι ότι κωφεύετε. Οι καμπάνες που ακούτε, δεν είναι οι καμπάνες της κατά φαντασίαν ανάπτυξης, που υποτίθεται θα ερχόταν από πέρυσι το Πάσχα. Θυμόσαστε την πρωθυπουργική ρήση; Το Πάσχα του 2016- μας έλεγε - θα έχουμε ανάσταση της οικονομίας. Και εδώ είμαστε σε μια παρατεταμένη Μεγάλη Εβδομάδα. Είμαστε σε έναν Επιτάφιο που κρατάει πια δεκατέσσερις μήνες. Μόλις σήμερα, επίσης, η Τράπεζα της Ελλάδος ανακοίνωσε ότι το ανώτατο όριο που μπορούν και ζήτησαν οι ελληνικές συστημικές τράπεζες από τον έκτακτο μηχανισμό, ELA, για να αντλήσουν πρόσθετα κεφάλαια, αυξήθηκε κατά 400 εκατομμύρια ευρώ. Πριν δέκα μέρες οι τράπεζες είχαν ζητήσει άλλα 300 εκατομμύρια ευρώ. Αυτά είναι σημάδια, είναι δείκτες, είναι κόκκινα φανάρια στο δρόμο που σου δείχνουν ότι κάτι δεν πάει καλά. Και δυστυχώς, πολλά δεν πάνε καλά. Γιατί η επιδείνωση στην αγορά είναι ορατή και ανά εβδομάδα το βλέπουμε αυτό. Η κατανάλωση βασικών ειδών - θα διαβάσατε τα στατιστικά δελτία - έχει πέσει. Μέχρι και το γάλα έχει πέσει. Πίνουν ξαφνικά, δηλαδή, οι Έλληνες λιγότερο γάλα; Γιατί, τι έπαθαν; Έπαθαν δυσανεξία; Όχι κόβουν από παντού, κόβουν ακόμη και από το γάλα. Ο Πρωθυπουργός, λοιπόν, οφείλει επιτέλους να λάβει αποφάσεις. Το 2015 είχαμε το φαινόμενο - να μην το χαρακτηρίσω - Βαρουφακιάδα, που μας οδήγησε εκεί που μας οδήγησε. Σήμερα πολύ φοβάμαι ότι πάμε για υποτροπιασμό. Θα αναπολούμε τη Βαρουφακιάδα και θα λέμε «Εντάξει, ήταν μια ανέμελη εποχή και όχι τόσο ζημιογόνα» όσο αυτό που έρχεται, αν επιτέλους δεν κινηθείτε γρήγορα και σωστά έστω και εκ των υστέρων και έστω και μετά από τόσο μεγάλη χρονοκαθυστέρηση γιατί το ύψος των μέτρων ανεβαίνει και θα τα πληρώσει ο κόσμος. Οι διεθνείς ισορροπίες δυστυχώς αλλάζουν σε βάρος της χώρας μας και βλέπουμε ότι η χώρα αρχίζει και απομονώνεται από τους παραδοσιακούς της εταίρους. Την ίδια ώρα, όμως, σε κάποια άλλα πράγματα είστε σταθεροί και δεν σηκώνετε μύγα στο σπαθί σας, όπως για παράδειγμα τα χρυσά εφάπαξ, ο Γιάννης κερνάει - Γιάννης πίνει, οι αυξήσεις που δίνουν τα ανώτερα στελέχη του δημοσίου - διορισμένα από εσάς - στον ίδιο τους τον εαυτό και, βεβαίως, αβέρτα κομματικές θέσεις και διορισμοί μετακλητών. Η χώρα είναι εξαντλημένη, η Ελλάδα είναι εξαντλημένη, οι Έλληνες έχουν μπουχτίσει από τα ψέματα και θέλουν επιτέλους αλήθειες, αλλά και δράση, για να προχωρήσουν προς τα μπροστά. Όμως, κανείς δεν ξέρει τι τελικά διαπραγματεύεστε και τι τελικά θα συμφωνήσετε και θα υπογράψετε. Το μόνο σίγουρο είναι ότι αντί να σκίσετε τα μνημόνια, όπως μας λέγατε, έχετε καταδικάσει τη χώρα σε έναν πρόσθετο και φοβάμαι αέναο κύκλο λιτότητας από το 2018 και μετά και αυτό είναι δική σας υπογραφή, Τσίπρας - Καμμένος. Γι' αυτό, λοιπόν, θα έλεγα ότι ήρθε η ώρα να αποφασίσετε εσείς ιδιαίτερα οι κυβερνητικοί Βουλευτές, που κατ' ιδίαν και κατά μόνας εκφράζετε και σε εμένα και σε άλλους συναδέλφους τους προβληματισμούς σας, την πίεσή σας, το άγχος σας για την κατάληξη της διαπραγμάτευσης, να κινηθείτε, να πιέσετε. Έχετε και εσείς ευθύνες. Οι Υπουργοί μπορεί να το πηγαίνουν «αγάλι, αγάλι γίνεται η αγουρίδα μέλι», αλλά η ελληνική κοινωνία δεν περιμένει, κοντεύει να σαπίσει από τη δική σας απραξία. Ευχαριστώ πολύ.
Και εμείς ευχαριστούμε. Τον λόγο έχει ο κ. Γεώργιος Παπαηλιού από τον ΣΥΡΙΖΑ.
Κύριε Πρόεδρε, κυρίες και κύριοι συνάδελφοι, αυτό το εκ πρώτης όψεως τεχνικό νομοσχέδιο ανοίγει τον δρόμο για την είσοδο της χώρας στο πεδίο των ευρυζωνικών δικτύων και της ψηφιακής τεχνολογίας, δηλαδή, στο πεδίο των οπτικών ινών, στο πεδίο των δικτύων νέας γενιάς, που διαθέτουν πολύ υψηλές ταχύτητες και περιέχουν έναν τεράστιο όγκο δεδομένων και πληροφοριών. Το συγκεκριμένο πεδίο έχει εφαρμογή σε όλο το φάσμα των οικονομικών και κοινωνικών δραστηριοτήτων, όπως στις υποδομές, στη γεωργία, στην ιατρική, στη μεταποίηση, στην εκπαίδευση, στην κυκλοφορία, στη μετεωρολογία, στην εργασία, σε καινοτόμες υπηρεσίες και στην καθημερινότητα του πολίτη εν γένει. Το γεγονός ότι, σύμφωνα με τους σχετικούς δείκτες, η χώρα μας παρουσιάζει τεράστια υστέρηση σε σχέση με τον ευρωπαϊκό μέσο όρο σημαίνει ότι η Ελλάδα πρέπει να προβεί άμεσα στην υλοποίηση δράσεων που θα ανταποκρίνονται όχι μόνο στους αναβαθμισμένους στρατηγικούς στόχους της Ευρωπαϊκής Ένωσης, αλλά και στην ανάγκη η χώρα να περάσει στη νέα εποχή της ευρυζωνικότητας και ψηφιακής τεχνολογίας. Κάθε προσπάθεια μείωσης του κόστους ανάπτυξης των υποδομών, αλλά και της απλοποίησης των σχετικών διαδικασιών αδειοδότησης και της από κοινού χρήσης υποδομών αναμένεται να ωφελήσει σημαντικά την ανάπτυξη ευρυζωνικών υποδομών και να προσεγγίσει τους φιλόδοξους στόχους ανάπτυξης της χώρας. Σε αυτό το πλαίσιο η αναγκαιότητα για την προώθηση και ψήφιση της υπό κρίση νομοθετικής πρωτοβουλίας προκύπτει και από την υποχρέωση της χώρας να ενσωματώσει τις προβλέψεις της σχετικής κοινοτικής οδηγίας στο εθνικό δίκτυο συμβάλλοντας ταυτόχρονα στην επίτευξη των στόχων της πρόσφατης Εθνικής Ψηφιακής Στρατηγικής 2016-2020. Έτσι επιτυγχάνεται η εθνική δέσμευση και ο στόχος της χώρας για μείωση των διοικητικών βαρών, κάνοντας χρήση των τεχνολογιών πληροφορικής και επικοινωνιών στη διαδικασία χορήγησης δικαιωμάτων, διέλευσης μέσω του πληροφοριακού συστήματος, η λειτουργία του οποίου αποτελεί βασική συνιστώσα στην προσπάθεια επίτευξης αυτού του στόχου. Το νομοσχέδιο δεν ενσωματώνει απλώς την οδηγία, αλλά συνοδεύεται και από όλες τις αναγκαίες κανονιστικές πράξεις, προκειμένου οι προβλέψεις της οδηγίας να είναι αμέσως και πλήρως λειτουργικές και εφαρμόσιμες. Με τις ρυθμίσεις του υπό κρίση νομοσχεδίου η συνεργασία μεταξύ φορέων για την εγκατάσταση και χρήση υλικών υποδομών για υψίρρυθμα δίκτυα ηλεκτρονικών επικοινωνιών σε υπάρχουσες υποδομές διευκολύνεται, όπως επίσης διευκολύνεται και η πρόβλεψη εγκατάστασής τους σε νέες υποδομές θεσπίζοντας ορισμένα ελάχιστα δικαιώματα και υποχρεώσεις. Επομένως, πρόκειται για ένα ορθολογικό σχέδιο νόμου με συγκεκριμένο κοινωνικό αποτέλεσμα, τη μείωση του κόστους και τη διάχυση των νέων τεχνολογιών σε ολόκληρη την κοινωνία. Με το νομοσχέδιο θεσμοθετείται μία σειρά από μέτρα και ρυθμίσεις που αποβλέπουν στην αποτελεσματικότερη χρήση των υπαρχουσών υποδομών και στον περιορισμό των εμποδίων κατά την εκτέλεση νέων έργων πολιτικού μηχανικού από τους παρόχους. Σε αυτό το πλαίσιο, για την εγκατάσταση υψίρρυθμων δικτύων προβλέπεται η δυνατότητα στους παρόχους ηλεκτρονικών επικοινωνιών - δίκτυα τηλεπικοινωνιών - να μπορούν να ζητήσουν πρόσβαση σε υφιστάμενες υποδομές φυσικού αερίου, ηλεκτρικής ενέργειας, θέρμανσης, ύδρευσης - με εξαίρεση το πόσιμο νερό - σιδηροδρόμων, οδών, λιμένων και αερολιμένων. Ειδικότερα, ορίζονται όλες οι σχετικές διαδικασίες που πρέπει να ακολουθεί ένας πάροχος ηλεκτρονικών επικοινωνιών για να ζητήσει πρόσβαση στις υποδομές και τα κριτήρια που πρέπει να εξετάζονται για την αποδοχή ή απόρριψή τους από τους φορείς των υφιστάμενων υποδομών. Για τη διευκόλυνση του συντονισμού των τεχνικών έργων δημιουργείται η υποχρέωση στους φορείς, που εκτελούν ή προγραμματίζουν να εκτελέσουν νέα έργα εγκατάστασης υποδομών, να διαθέτουν πληροφορίες για τα έργα αυτά μέσω ενός ενιαίου σημείου πληροφόρησης δικτυακής πύλης. Οι πληροφορίες αυτές αφορούν τα συγκεκριμένα στοιχεία των έργων. Παράλληλα με τις ανωτέρω διατάξεις, ρυθμίζεται πλήρως η διαδικασία για τη χορήγηση δικαιωμάτων διέλευσης, χωρίς να υπάρχει η ανάγκη έκδοσης κοινών υπουργικών αποφάσεων ή άλλης δευτερογενούς νομοθεσίας. Και σε περίπτωση μη επίτευξης συμφωνίας μεταξύ των παρόχων ηλεκτρονικών επικοινωνιών και των φορέων των υφιστάμενων υποδομών το θέμα οδηγείται στο εθνικό όργανο επίλυσης διαφορών, που βάσει του νομοσχεδίου ορίζεται η Εθνική Επιτροπή Τηλεπικοινωνιών και Ταχυδρομείων. Επιπλέον, για τη διασύνδεση των τελικών χρηστών με τα δίκτυα πολύ υψηλών ταχυτήτων υπάρχει μία σειρά προβλέψεων, έτσι ώστε τα νέα κτήρια να μπορούν εύκολα να διασυνδεθούν με αυτά - τα δίκτυα τηλεπικοινωνιών πολύ υψηλών ταχυτήτων. Στα παλαιά κτήρια που δεν υπάρχουν οι αναγκαίες ευκολίες οι πάροχοι να έχουν τη δυνατότητα να εγκαταστήσουν τον απαραίτητο εξοπλισμό σε κοινόκτητους ή κοινόχρηστους χώρους. Τέλος, σύμφωνα με τις διατάξεις του νομοσχεδίου, ορίζεται ότι προκειμένου να διευκολυνθεί η σύνδεση των τελικών χρηστών με τα δίκτυα πολύ υψηλών ταχυτήτων, όλα τα κτήρια των οποίων η αίτηση άδειας δόμησης υποβλήθηκε μετά τις 31-12-2016 πρέπει να διαθέτουν συγκεκριμένες προδιαγραφές, συγκεκριμένα υλική υποδομή εντός του κτηρίου, προσαρμοσμένη σε υψηλές ταχύτητες και σημείο πρόσβασης εντός του κτηρίου προσιτό στους παρόχους, μέσω του οποίου εξασφαλίζεται η σύνδεση με την προσαρμοσμένη σε υψηλές ταχύτητες υλική υποδομή του κτηρίου. Συμπερασματικά, πρόκειται για ένα νομοσχέδιο που μέσω των ρυθμίσεών του συνιστά ομπρέλα για αυτό που εμείς ως Κυβέρνηση ΣΥΡΙΖΑ επιδιώκουμε, την κοινωνικά δίκαιη παραγωγική ανασυγκρότηση της χώρας. Τελειώνοντας, θα κάνω μία παρατήρηση για όσα είπαν η εισηγήτρια κυρίως της Νέας Δημοκρατίας αλλά και Βουλευτές της Νέας Δημοκρατίας και του ΠΑΣΟΚ. Με όσα είπαν επιβεβαιώνεται ότι ασκούν αντιπολίτευση για την αντιπολίτευση. Ενώ συμφωνούν με νομοσχέδια - και με το συγκεκριμένο - εκκινώντας από θεμιτές αντιρρήσεις - ενστάσεις, απευθύνουν ερωτήματα και διατυπώνουν θέσεις επί παντός επιστητού και μάλιστα με αναληθείς και άσχετες επικρίσεις και ανοίκειες εκφράσεις και ειρωνείες. Και επιπλέον, θα έλεγα ότι επιβεβαιώνεται και το στερητικό σύνδρομο για τη διακυβέρνηση που διακατέχει τόσο τη Νέα Δημοκρατία όσο και το ΠΑΣΟΚ. Όμως, νομίζω ότι θα περιμένετε πολύ, κύριοι συνάδελφοι της Αντιπολίτευσης. Σας ευχαριστώ.
Τον λόγο έχει ο κ. Αλέξανδρος Μεϊκόπουλος.
Ευχαριστώ πολύ, κύριε Πρόεδρε. Θα ήθελα να κάνω ένα γενικό σχόλιο το οποίο, κατά τη γνώμη μου, φωτογραφίζει και την ουσία του εν λόγω νομοσχεδίου, ότι δηλαδή παρά το στενό δημοσιονομικό περιβάλλον, παρά τους στενούς οικονομικούς περιορισμούς που υπάρχουν από την επιτροπεία, υπάρχουν πεδία παρέμβασης με μηδαμινό ή ελάχιστο δημοσιονομικό κόστος, η παρέμβαση στα οποία μπορεί να δημιουργήσει θετικούς όρους για την καθημερινότητα των πολιτών. Εάν μπορούμε να βγάλουμε το κύριο και το πιο σημαντικό χαρακτηριστικό του νομοσχεδίου αυτού είναι ότι προωθεί μια «φθηνή» - σε εισαγωγικά η λέξη - , γρήγορη και με ελάχιστη κοινωνική όχληση ανάπτυξη φέρνοντας τη χώρα πιο κοντά στην κοινωνία της πληροφορίας και της γνώσης. Στην ουσία εξοικονομείται χρόνος και χρήμα, στοιχεία πολύτιμα αυτήν τη στιγμή για την οικονομία της χώρας, ενώ το πιο σημαντικό είναι ότι η ανάπτυξη που φέρνει το νομοσχέδιο θα έχει άμεσο και θετικό κοινωνικό πρόσημο, αφού παρέχεται η δυνατότητα πρόσβασης σε υψηλές ταχύτητες σε όλη την επικράτεια της χώρας περιλαμβάνοντας ακόμα και απομακρυσμένες και ορεινές περιοχές οι οποίες βρίσκονται μέχρι σήμερα σε αυτό που θα λέγαμε «μια ιδιότυπη ψηφιακή φτώχεια». Γνωρίζουμε όλοι, λοιπόν, ότι το υπάρχον δίκτυο της χώρας αποτελείται από δίκτυο χαλκού, ο οποίος σε αντίθεση με την οπτική ίνα, που είναι ένα δίκτυο νέας γενιάς, δεν μπορεί να σηκώσει τις πολύ υψηλές ταχύτητες που απαιτεί η οδηγία της Ευρωπαϊκής Ένωσης. Για τη μείωση λοιπόν του κόστους στην εγκατάσταση των δικτύων αυτών των οπτικών ινών, παρέχεται η δυνατότητα στους παρόχους ηλεκτρονικών επικοινωνιών να ζητήσουν πρόσβαση σε υφιστάμενες υποδομές. Αυτές είναι οι υποδομές φυσικού αερίου, ηλεκτρικής ενέργειας, θέρμανσης, ύδρευσης - αλλά μόνο στα συστήματα αποχέτευσης και όχι του πόσιμου νερού - , αλλά και των σιδηρόδρομων, των οδών, των λιμένων και των αερολιμένων. Με αυτόν, λοιπόν, τον τρόπο βοηθάμε στην δημιουργία οικονομιών κλίμακας και δίνουμε την ευκαιρία τα κεφάλαια εγκατάστασης να επενδυθούν ως προς την ανάπτυξή τους. Ένα άλλο επίσης σημαντικό σημείο είναι ότι επιτυγχάνεται ταχύτητα στη διεκπεραίωση των υποθέσεων, αφού πλέον ο χρόνος εξέτασης των αιτήσεων των παρόχων, για να ζητήσουν φυσικά πρόσβαση στις προαναφερθείσες υποδομές, δεν μπορεί να ξεπερνά τους δύο μήνες. Όταν λοιπόν, για να δώσουμε ένα παράδειγμα, το 75% -80% του κόστους για την κατασκευή δικτύων τηλεπικοινωνίας αφορά το κόστος των έργων εκσκαφής και το κόστος των μηχανικών κατασκευών, γίνεται πάρα πολύ εύκολα αντιληπτό ότι χρησιμοποιώντας τις ήδη υπάρχουσες υποδομές, αυτό το κόστος πλέον ελαχιστοποιείται. Συμπυκνώνοντας επιπλέον χρονικά και τη διαδικασία των αιτήσεων των παρόχων, κερδίζεται αυτόματα σημαντικός χρόνος στην υλοποίηση των έργων. Με αυτόν τον τρόπο επιτυγχάνουμε κοινωνικό, οικονομικό και περιβαλλοντικό όφελος. Στο σημείο αυτό, θα ήθελα να σταθώ ιδιαίτερα στη θέσπιση του Ηλεκτρονικού Μητρώου Δικτύων το οποίο θα τηρείται στο Υπουργείο Ψηφιακής Πολιτικής, Τηλεπικοινωνιών και Ενημέρωσης. Στο νομοσχέδιο λοιπόν ορίζεται ρητά ότι όλοι οι φορείς υφιστάμενων υποδομών έχουν υποχρέωση να υποβάλλουν στο Υπουργείο Ψηφιακής Πολιτικής, Τηλεπικοινωνιών και Ενημέρωσης σε ηλεκτρονική μορφή στοιχεία των υποδομών τους, με στόχο την αποτύπωση όλων των δικτυακών υποδομών της χώρας. Τα στοιχεία αυτά τηρούνται στο Μητρώο Δικτύων και με τον τρόπο αυτό γίνεται εύκολη και αξιόπιστη καταγραφή των υπαρχουσών υποδομών, που θα μπορούσαν να στηρίξουν την ανάπτυξη των ευρυζωνικών δικτύων. Η δημιουργία του Ηλεκτρονικού Μητρώου Δικτύων συνδυάζεται και με τη θέσπιση του Ενιαίου Σημείου Πληροφόρησης. Το Ενιαίο Σημείο Πληροφόρησης είναι μια διαδικτυακή πύλη που θα τηρείται από το Υπουργείο Ψηφιακής Πολιτικής, Τηλεπικοινωνιών και Ενημέρωσης. Με αυτόν τον τρόπο, το δημόσιο πλέον αναλαμβάνει θεματοφύλακας της ανάπτυξης της ψηφιακής οικονομίας τόσο ως προς την ίση πρόσβαση σε αυτήν όλης της επικράτειας όσο και για το βέλτιστο οικονομικό και κοινωνικό αποτέλεσμα. Πιο συγκεκριμένα, η εγκατάσταση ταχύρρυθμων δικτύων ηλεκτρονικής επικοινωνίας δίνει τη δυνατότητα σημαντικών αλλαγών τόσο στον δημόσιο όσο και στον ιδιωτικό τομέα. Ως προς τον δημόσιο τομέα παρέχεται η δυνατότητα αποδοτικότερης αλληλεπίδρασης μεταξύ δημόσιων υπηρεσιών μέσω αυτοματοποιημένων διαδικασιών που επιτυγχάνουν τη βελτίωση και απλοποίηση των υπηρεσιών του κράτους για τους πολίτες, αλλά και τις επιχειρήσεις και βοηθούν έτσι στην αύξηση της παραγωγικότητας, της αποτελεσματικότητας, αλλά και σε ταυτόχρονη μείωση του κόστους υποστήριξης του δημόσιου τομέα. Άρα έχουμε και δημοσιονομικό όφελος από αυτό. Παράλληλα, δίνεται η δυνατότητα αξιοποίησης νέων εφαρμογών και υπηρεσιών, γεγονός που θα έχει πολύ σημαντικές θετικές επιπτώσεις στην προσπάθεια παροχής εκπαιδευτικών και ερευνητικών δραστηριοτήτων υψηλού επιπέδου. Σημαντικά φυσικά είναι και τα οφέλη στο χώρο της υγείας. Η μείωση λοιπόν, του κόστους εγκατάστασης υψίρρυθμων δικτύων ηλεκτρονικής επικοινωνίας δίνει, όπως είπα πριν, και τη δυνατότητα ανάπτυξης των ιδιωτικών επιχειρήσεων μέσω της απλοποίησης της διαδικασίας, εισαγωγής σε αυτόν στο νέο ψηφιακό περιβάλλον, στην υλοποίηση νέων εξελιγμένων και αποδοτικών μηχανισμών διαφήμισης και προώθησης των προϊόντων και των υπηρεσιών τους, χωρίς να αποτελεί φυσικά τροχοπέδη η γεωγραφική θέση που δρουν και λειτουργούν. Είναι διεθνώς αναγνωρισμένο ότι η ανάπτυξη των δραστηριοτήτων μέσω ηλεκτρονικού εμπορίου μπορεί να ανατρέψει τα δεδομένα ως προς την ανταγωνιστικότητα των επιχειρήσεων. Στην διαδικτυακή πύλη οι φορείς που εκτελούν ή προγραμματίζουν να εκτελέσουν νέα έργα εγκατάστασης υποδομών, έχουν την υποχρέωση να διαθέτουν για τα έργα αυτά πληροφορίες. Έτσι διευκολύνεται άμεσα και αποτελεσματικά και ο συντονισμός των έργων. Πέρα τώρα από τη χρονική σύμπτυξη της διαδικασίας εξέτασης των αιτήσεων των παρόχων και την ηλεκτρονική καταγραφή των ήδη υπαρχουσών διαθέσιμων υποδομών, μια άλλη πολύ σημαντική πτυχή του νομοσχεδίου, στην οποία θα ήθελα να σταθώ, είναι η θέσπιση της υποχρέωσης των φορέων που εκτελούν έργα εγκατάστασης υποδομών πλήρως ή εν μέρει χρηματοδοτούμενα από το δημόσιο να ικανοποιούν αιτήματα που υποβάλλουν οι πάροχοι ηλεκτρονικών επικοινωνιών για συντονισμό των τεχνικών τους έργων. Ουσιαστικά, με την εισαγωγή της υποχρεωτικότητας δίνεται η δυνατότητα στους παρόχους δικτύων ηλεκτρονικών επικοινωνιών να εγκαταστήσουν τις υποδομές τους κατά την φάση κατασκευής μεγάλων έργων, όπως για παράδειγμα οδικών έργων και με αυτόν ακριβώς τον τρόπο μειώνεται σημαντικά το κόστος της εγκατάστασης των δικτύων. Η δημιουργία λοιπόν, υψίρρυθμων ευρυζωνικών δικτύων στη χώρα και μάλιστα με τη χρησιμοποίηση των ήδη υπαρχουσών υποδομών, συζητείται τα τελευταία τουλάχιστον δέκα χρόνια, χωρίς φυσικά να έχει γίνει καμία ουσιαστική κίνηση προς την κατεύθυνση αυτή. Έτσι, λοιπόν, το ρεζουμέ ποιο είναι; Ότι προβλέπεται και οργανώνεται διεξοδικά η ανάπτυξη και η δημιουργία δικτύων οπτικών ινών που να μπορούν να μεταφέρουν υψηλές ταχύτητες μέχρι τον τελικό χρήστη. Και μάλιστα, η δημιουργία των δικτύων αυτών διαμορφώνεται με έναν μοναδικό γνώμονα, την εξοικονόμηση πόρων αλλά και χρόνου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ανέφερα από την αρχή ότι σε αυτό το νομοσχέδιο υπάρχει και συγκεκριμένο κοινωνικό αποτύπωμα και πολύ σαφές, ότι επιτέλους δημιουργούνται οι κατάλληλες προϋποθέσεις ώστε όλοι οι πολίτες να έχουν δυνατότητα πρόσβασης σε δίκτυα τηλεπικοινωνιών με πολύ υψηλές ταχύτητες, κάτι το οποίο οι υπόλοιποι ευρωπαίοι πολίτες απολαμβάνουν εδώ και πάρα πολλά χρόνια. Σας ευχαριστώ πολύ.
Τον λόγο έχει ο κ. Νικόλαος Καραθανασόπουλος, Κοινοβουλευτικός Εκπρόσωπος του ΚΚΕ.
Ευχαριστώ, κύριε Πρόεδρε. Παρ' ότι είναι ένα νομοσχέδιο που επί της αρχής ψηφίζεται από όλα τα κόμματα του ευρωμονόδρομου, παρακολουθήσαμε και σήμερα αυτό το θέατρο του παραλόγου, την Κυβέρνηση και την Αξιωματική Αντιπολίτευση, αλλά και τα άλλα κόμματα, να διαφωνούν και να τσακώνονται, όχι επί της ουσίας του νομοσχεδίου, άλλωστε συμφωνούν σε αυτό, αλλά για τα ζητήματα τα οποία αφορούν το πώς θα ξεγελάσουν και θα εξαπατήσουν, στο πώς θα εγκλωβίσουν τα λαϊκά στρώματα και την λαϊκή δυσαρέσκεια ανάμεσα στην Σκύλα και στη Χάρυβδη. Η Κυβέρνηση ισχυρίζεται ότι διαπραγματεύεται και διαπραγματεύεται σκληρά. Εμείς δεν αμφιβάλλουμε ότι κάνει διαπραγμάτευση και μάλιστα πάρα πολύ σκληρή διαπραγμάτευση, αλλά η διαπραγμάτευση η οποία κάνει είναι για το πώς θα μπορέσει, με τις λιγότερο δυνατόν αντιστάσεις και αντιδράσεις, να υλοποιήσει τη νέα κλιμάκωση της αντιλαϊκής επίθεσης, τα νέα βάρβαρα αντιλαϊκά μέτρα, τα οποία σχεδιάζονται στην κατεύθυνση αφ' ενός μεν να υπάρξει δημοσιονομική εξυγίανση, αλλά και αφ' ετέρου να προστατευτούν και να θωρακιστούν τα συμφέροντα των επιχειρηματικών ομίλων, σε μια περίοδο αβέβαιης καπιταλιστικής ανάκαμψης. Και από την άλλη μεριά, τα υπόλοιπα κόμματα της Αντιπολίτευσης πιέζουν την Κυβέρνηση να κλείσει γρήγορα τη διαπραγμάτευση, δηλαδή να προχωρήσει γρήγορα στη δεύτερη αξιολόγηση και στην κλιμάκωση της αντιλαϊκής επίθεσης. Άλλωστε, Κυβέρνηση και Αντιπολίτευση έχουν συμφωνήσει στο πλαίσιο και στη στρατηγική της πολιτικής και αυτό φάνηκε από τη στάση των κομμάτων αυτών τον Αύγουστο του 2015 με την ψήφιση του τρίτου μνημονίου, μια διαπραγμάτευση, η οποία, βεβαίως, αντανακλά την όξυνση των επιμέρους αντιθέσεων ανάμεσα στα διάφορα ιμπεριαλιστικά κέντρα, ιδιαίτερα στις Ηνωμένες Πολιτείες, από τη μια μεριά, και στη Γερμανία, αντιθέσεις οι οποίες είναι επιμέρους και αφορούν ακριβώς τον επιμερισμό των κερδών από την αβέβαιη αυτή ανάκαμψη αλλά και των ζημιών από τη διαχείριση των τεράστιων κρατικών χρεών αλλά και των τεράστιων τραπεζικών ιδιωτικών χρεών. Αντανακλά το γεγονός της αβέβαιης καπιταλιστικής ανάκαμψης και των ανισόμετρων αποτελεσμάτων. Όμως, παρά τις επιμέρους αντιθέσεις που μπορεί να έχουν οι Ηνωμένες Πολιτείες με τη Γερμανία για παράδειγμα, από κοινού Διεθνές Νομισματικό Ταμείο, Ευρωπαϊκή Ένωση, Ευρωπαϊκή Κεντρική Τράπεζα σχεδιάζουν συνολικά τα μέτρα, τα οποία τσακίζουν τα εναπομείναντα εργασιακά δικαιώματα, τσακίζουν την ικανοποίηση των λαϊκών αναγκών στο βωμό της κερδοφορίας του κεφαλαίου και της καπιταλιστικής ανάπτυξης. Άλλωστε, αυτές τις αντιθέσεις αντανακλά και η συζήτηση για το μέλλον της Ευρωπαϊκή Ένωσης, όπου σε συνθήκες κρίσης αυξάνονται οι φυγόκεντρες τάσεις ως αποτέλεσμα της όξυνσης των ανισομετριών σε επίπεδο της ίδιας της Ευρωπαϊκής Ένωσης. Για αυτόν ακριβώς τον λόγο και υπάρχουν τα διάφορα μοντέλα για τα βήματα τα οποία θα κάνει το επόμενο διάστημα η Ευρωπαϊκή Ένωση. Όμως, όλα αυτά δεν μπορούν να συσκοτίσουν το ότι οι συζητήσεις αυτές και τα διάφορα μοντέλα, οι διάφοροι σχεδιασμοί δεν μπορούν να αναιρέσουν και να ακυρώσουν τον χαρακτήρα της Ευρωπαϊκής Ένωσης, μια Ευρωπαϊκή Ένωση, που αποτελεί μια διακρατική ένωση καπιταλιστικών κρατών σε περιφερειακό επίπεδο και η οποία διαμορφώθηκε και δημιουργήθηκε ιστορικά για να διασφαλίσει τα συμφέροντα του κεφαλαίου. Δηλαδή, αποτελεί τη λυκοσυμμαχία του κεφαλαίου και αυτός ο χαρακτήρας δεν άλλαξε και ούτε πρόκειται να αλλάξει. Αυτό το οποίο γίνεται και γίνεται σταδιακά και αντανακλά και τον συσχετισμό δυνάμεων σε πολιτικό επίπεδο είναι ότι γίνεται ακόμη πιο αντιδραστική, ακόμη πιο επικίνδυνη, γιατί ακριβώς αντανακλά το σάπισμα και την αντιδραστικοποίηση του ίδιου του καπιταλιστικού συστήματος. Έτσι, λοιπόν, οι ισχυρισμοί, οι οποίοι ακούγονται και τώρα αλλά είχαν ακουστεί πολύ πιο έντονα στο παρελθόν, ότι μπορεί να υπάρξουν προοδευτικές μεταρρυθμίσεις του καπιταλιστικού συστήματος, πρόκειται για αυταπάτες, για ουτοπίες, για πολιτικές απάτες, γιατί ακριβώς ο καπιταλισμός δεν εξανθρωπίζεται και ο ίδιος ο χαρακτήρας της Ευρωπαϊκής Ένωσης ως λυκοσυμμαχίας δεν πρόκειται να αλλάξει και δεν πρόκειται ποτέ να γίνει η Ευρώπη κοινό σπίτι των λαών όσο κυριαρχούν τα μονοπώλια και ο καπιταλισμός. Αυτές του είδους οι αντιλήψεις οδηγούν στον αφοπλισμό και στη χειραγώγηση του εργατικού κινήματος. Έτσι, λοιπόν, κατά τη γνώμη του ΚΚΕ, η ικανοποίηση των λαϊκών αναγκών, η προστασία και η βελτίωση της θέσης, αλλά και των δικαιωμάτων της εργατικής τάξης έρχονται σε σύγκρουση με το ευρωενωσιακό δίκαιο, έρχονται σε σύγκρουση με το λεγόμενο «ευρωενωσιακό κοινωνικό κεκτημένο». Μόνο έτσι μπορεί να πραγματοποιηθεί ο ιστορικός ρόλος της εργατικής τάξης για την ανατροπή του καπιταλιστικού συστήματος και την οικοδόμηση του σοσιαλισμού - κομμουνισμού. Κύριε Υπουργέ, κάνατε μια κριτική απέναντι στο ΚΚΕ σε σχέση με το ποιος είναι ο διαχειριστής μιας πολιτικής και ότι δεν βλέπουμε διαφορές. Εμείς πιστεύουμε ότι υπάρχουν διαφορές. Και οι διαφορές έχουν να κάνουν στο ποιος είναι ο πιο ικανός στο να υλοποιεί τα αντιλαϊκά μέτρα, στο να ικανοποιεί τις ανάγκες και τις στρατηγικές του κεφαλαίου και ταυτόχρονα να χειραγωγεί το κίνημα. Θα περιμέναμε να είστε λίγο πιο ευρηματικός στο επιχείρημα που φέρατε, με τη σύγκριση ανάμεσα στη Σουηδία και στη Χιλή, να μας βάλετε πιο δύσκολα επιχειρήματα και να μην καταφεύγετε σε παλιά ιδεολογήματα, τη στιγμή, μάλιστα, που συζητάμε για την ψηφιακή καινοτομία. Δεν είστε και τόσο πολύ καινοτόμος από ό,τι φαίνεται. Για ποιον λόγο το λέμε αυτό; Γιατί, βεβαίως, είναι διαφορετικά επίπεδα ανάπτυξης του καπιταλισμού, διαφορετικά επίπεδα ανάπτυξης των παραγωγικών δυνάμεων, της παραγωγικότητας της εργασίας, που δεν μπορούν να συγκριθούν, αλλά αυτά δεν αναιρούν ότι και στα δυο υπάρχει καπιταλιστικό σύστημα. Η εκμετάλλευση είναι το δεύτερο χαρακτηριστικό γνώρισμα. Δεν μπορούμε να αναιρέσουμε ότι η ίδια η Σουηδία και το οικονομικό της θαύμα για παράδειγμα βασίστηκε στην εκμετάλλευση πλουτοπαραγωγικών πηγών άλλων λαών και κρατών. Στην Αργεντινή, στη Λατινική Αμερική, ξήλωσε όλα τα δάση, για να μπορέσει να αναπτύξει τη γνωστή της ξυλεία. Δεν μπορούμε να μην ανατρέξουμε στην ιστορία και να μην πούμε ότι η ίδια η σοσιαλδημοκρατική κυβέρνηση παρέδωσε αμαχητί στους Γερμανούς ναζί, για να υπάρξει αυτό το σουηδικό θαύμα. Και δεν μπορούμε να μην μπούμε στον πειρασμό να πούμε ότι όποια ζητήματα έχουν να κάνουν με κατακτήσεις των εργαζομένων στη Σουηδία ήταν αποτέλεσμα της ισχύος και του παραδείγματος της Σοβιετικής Ένωσης, του σοσιαλιστικού συστήματος και των κατακτήσεων του εργατικού κινήματος. Σήμερα αυτά δεν υπάρχουν. Σήμερα ανατρέπονται αυτές οι κατακτήσεις και στη Σουηδία και στη Γερμανία και οπουδήποτε αλλού, όπως και στην Ελλάδα, με τη βάρβαρη επέλαση των συμφερόντων των κεφαλαιοκρατών. Και λέμε ότι δεν είσαστε και τόσο πολύ καινοτόμος, γιατί και το ίδιο το νομοσχέδιο το οποίο μας φέρνετε εδώ πέρα για την ενσωμάτωση της ευρωπαϊκής οδηγίας βασίζεται ακριβώς και συμπληρώνει τον μνημονιακό νόμο του 2012. Επί της ουσίας τι υλοποιεί; Υλοποιεί τη στρατηγική της Ευρωπαϊκής Ένωσης στο ζήτημα της καινοτομίας, της ευρυζωνικότητας των δικτύων και των δικτύων υψηλής τεχνολογίας. Με ποιον σκοπό; Όχι ότι εμείς είμαστε ενάντια στη νέα τεχνολογία, απέναντι στην καινοτομία και στην ψηφιοποίηση. Κάθε άλλο. Αλλά ποιος τα αξιοποιεί και για ποιον σκοπό είναι το ζήτημα, κύριε Υπουργέ. Και εδώ πέρα είναι φανερό ότι αξιοποιούνται με στόχο να θωρακίσουν τις ανάγκες του κεφαλαίου και να ενισχύσουν την κερδοφορία του και ταυτόχρονα να εμπορευματοποιήσουν ακόμη περισσότερο τις ανάγκες της λαϊκής οικογένειας, διαμορφώνοντας ακόμα μεγαλύτερες αντιθέσεις στην ίδια την ελληνική κοινωνία, μεγαλώνοντας ακόμη περισσότερο την απόσταση ανάμεσα στις δυνατότητες για ικανοποίηση των λαϊκών αναγκών και σε τι πραγματικά μπορεί να ικανοποιήσει μια λαϊκή οικογένεια. Και το λέμε αυτό, γιατί μέσα από αυτή τη διαδικασία, μέσα από το νομοσχέδιο θέλετε να προωθήσετε δυο αλληλοσυμπλεκόμενους άξονες: Πρώτον, θέλετε να ρυθμίσετε τον ανταγωνισμό μεταξύ των ομίλων που δραστηριοποιούνται στις τηλεπικοινωνίες. Μια σειρά από διατάξεις προωθούν αυτή την κοινή χρήση των υποδομών. Μια νομοθετική ρύθμιση, η οποία έρχεται μετά, επισφραγίζει επί της ουσίας την επίτευξη της συμφωνίας που έκαναν οι μονοπωλιακοί όμιλοι, τα μονοπώλια του κλάδου που δραστηριοποιούνται στις τηλεπικοινωνίες. Αυτή η συμφωνία υπάρχει καταγεγραμμένη σε κείμενο της ΕΕΤ από την αρχή του χρόνου. Είναι μια συμφωνία, η οποία ήρθε μετά την κεντρική συμφωνία που έκανε η «VODAFONE» με το γερμανικό δημόσιο το φθινόπωρο του 2016 για το πώς θα κατανεμηθούν οι ευρυζωνικότητες και τα δίκτυα. Αυτήν ακριβώς τη συμφωνία ανάμεσα στους μονοπωλιακούς ομίλους, που έγινε για την εσωτερική αγορά, έρχεστε σήμερα να επικυρώσετε με νόμο και να βάλετε και τη βούλα. Δεύτερον, θέλετε να επιταχύνετε την προώθηση των νέων επενδύσεων στον τομέα των τηλεπικοινωνιών, ειδικότερα μέσω της διευκόλυνσης της αξιοποίησης αυτών των υποδομών, των κοινόχρηστων χώρων των κατοικιών και των συγκροτημάτων για την εγκατάσταση του τηλεπικοινωνιακού εξοπλισμού, ασύρματου και ενσύρματου, τόσο όσον αφορά τα νέα ευρυζωνικά δίκτυα όσο και τις νέες ασύρματες τεχνολογίες. Από αυτή την άποψη, λοιπόν, είναι φανερό τι θέλετε να διευκολύνετε. Θέλετε να διευκολύνετε ακριβώς τα επενδυτικά σχέδια των μονοπωλιακών ομίλων που δραστηριοποιούνται εκεί και όχι να τα δυσκολέψετε. Από αυτή την άποψη, δεν αμφισβητείτε τη γενική τάση, τη γενική θέση, τη στρατηγική της Ευρωπαϊκής Ένωσης για την απελευθέρωση των τηλεπικοινωνιών. Άλλωστε, για τη στρατηγική επιλογή της απελευθέρωσης υπάρχει μια συσσωρευμένη εμπειρία, για να δούμε τα αποτελέσματά της. Πρώτον, επί της ουσίας, διευκόλυνε τη δράση υπέρ του συσσωρευμένου κεφαλαίου. Δεύτερον, διαμόρφωσε επώδυνες συνθήκες για τους ίδιους τους εργαζόμενους στον κλάδο μέσα από την εντατικοποίηση και τις ανατροπές των εργασιακών σχέσεων. Και τρίτον, παρέχει ένα πολύ πιο ακριβό αποτέλεσμα στους χρήστες αυτών των υπηρεσιών ή των προϊόντων ή των εμπορευμάτων. Παράδειγμα, η ηλεκτρική ενέργεια και η απελευθέρωσή της. Παράδειγμα, οι μεταφορές και η απελευθέρωσή τους. Πολύ δε περισσότερο, που η ανάπτυξη της παραγωγικότητας και των νέων τεχνολογιών διευκολύνει την πολύ πιο φθηνή πρόσβαση σε τέτοιου είδους υπηρεσίες. Άρα, η μεγαλύτερη εμπορευματοποίηση των λαϊκών αναγκών - και η επικοινωνία είναι μια λαϊκή ανάγκη - δεν μπορεί να ικανοποιήσει συνδυασμένα τις ανάγκες της λαϊκής οικογένειας για επικοινωνία. Δεύτερον, το γεγονός ότι οι ίδιοι οι όμιλοι έχουν καταλήξει σε συμφωνία γεωγραφικής κατανομής των υποδομών υψηλών ταχυτήτων μεταξύ τους, αλλά και σε συμφωνίες κοινής χρήσης υποδομών οδηγεί σε ακόμη μεγαλύτερη μονοπώληση του κλάδου των τηλεπικοινωνιών με αρνητικά αποτελέσματα και για τους εργαζόμενους στον κλάδο, αλλά και συνολικά για τη λαϊκή οικογένεια. Τρίτο στοιχείο είναι ότι τα έργα που προωθείτε τα προωθείτε με γνώμονα την κερδοφορία των επιχειρηματικών ομίλων, μια κερδοφορία που βεβαίως αντιστρατεύεται την ικανοποίηση των λαϊκών αναγκών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Από αυτήν την άποψη, λοιπόν, οι εργαζόμενοι και τα λαϊκά στρώματα και νοικοκυριά θα επιβαρύνονται ακόμη περισσότερο με επιπλέον δαπάνες για την υποχρεωτική ενσωμάτωση μέσα στις υποδομές και τις κατασκευές των στοιχείων συνδεσιμότητας των υψηλών ταχυτήτων, πολύ δε περισσότερο που αξιοποιείτε και τα δημόσια έργα για να προωθηθούν και τέτοιου είδους λύσεις, υποτάσσοντας και τα δημόσια έργα μέσα στην υποδομή για τα δίκτυα υψηλής ταχύτητας. Από αυτήν την άποψη, εμείς λέμε ότι η λύση υπέρ του λαού και στην επικοινωνία, σε μια επικοινωνία δικαίωμά του απαιτεί έναν διαφορετικό τρόπο ανάπτυξης με κοινωνική ιδιοκτησία. Αυτά τα ζητήματα της απελευθέρωσης και της ανταγωνιστικότητας τα βλέπουμε και στη λογική της τροπολογίας την οποία φέρατε για τα ταχυδρομεία ως καθολική υπηρεσία. Σε μια εποχή στην οποία προωθείται η απελευθέρωση των ταχυδρομικών υπηρεσιών, σε μια εποχή όπου ουσιαστικά καταργείται ο δημόσιος χαρακτήρας αυτής της υπηρεσίας και μετατρέπεται σε ανώνυμες εταιρείες με σκοπό την ιδιωτικοποίησή της ή την εισαγωγή της στο Χρηματιστήριο, εσείς έρχεστε τώρα να στηρίξετε χρηματοοικονομικά τα ΕΛΤΑ για να μπορέσουν να έχουν καλύτερη οικονομική κατάσταση. Βεβαίως, εμείς θα ψηφίσουμε την τροπολογία. Λέμε όμως ότι το κάνετε σε μια περίοδο που όχι μόνο δεν διασφαλίζονται οι ταχυδρομικές υπηρεσίες ως κοινωνική υπηρεσία γενικής παροχής, αλλά αντίθετα μπορεί να διευκολύνει αυτή η τροπολογία, αυτή η χρηματοδότηση το να έχουν καλύτερα οικονομικά στοιχεία τα ΕΛΤΑ για να γίνουν πιο ελκυστικό «φιλέτο» για την ιδιωτικοποίηση τους. Τέλος - και κλείνω με αυτό, κύριε Πρόεδρε - θέλουμε να θέσουμε δύο ερωτήματα στην παριστάμενη κυρία Υπουργό Πολιτισμού. Κατ' αρχάς, είστε τόση ώρα εδώ και δεν μας έχετε πει αν θα την κάνετε δεκτή αυτήν την τροπολογία. Δεν έχετε τοποθετηθεί ακόμη για να τοποθετηθούμε κι εμείς. Θα θέσω ένα ερώτημα, κυρία Υπουργέ, και λάβετέ το σοβαρά υπ' όψιν, για να ξέρουμε κι εμείς τι στάση θα κρατήσουμε. Εδώ, δεν μιλάτε μόνο για την ΑΕΠΙ στην τροπολογία αυτή. Βεβαίως, να υπάρξει έλεγχος στην ΑΕΠΙ. Εδώ μιλάτε γενικά για οργανισμούς συλλογικής διαχείρισης. Τέτοιοι οργανισμοί συλλογικής διαχείρισης δεν είναι μόνο η ΑΕΠΙ. Υπάρχουν και οργανισμοί συλλογικής διαχείρισης σωματειακής μορφής. Αφήνετε την πόρτα ανοιχτή και γι' αυτούς για να κάνουν τέτοιου είδους πράγματα; Θέλω να μας το ξεκαθαρίσετε. Διότι αυτό, έτσι όπως είναι διατυπωμένο, δημιουργεί πάρα πολλά ερωτήματα.
Ωραία, θα κάνει διευκρίνιση η κυρία Υπουργός.
Ευχαριστώ, κύριε Πρόεδρε, και για την ανοχή του χρόνου.
Τον λόγο έχει ο κ. Νικόλαος Ξυδάκης.
Ευχαριστώ, κύριε Πρόεδρε. Επί της ουσίας του νομοσχεδίου που εισήγαγε ο Υπουργός Ψηφιακής Πολιτικής κ. Νίκος Παππάς έχουν ειπωθεί πάρα πολλά. Έγινε μια ενδελεχής δουλειά νομίζω και στην επιτροπή και λίγο πολύ όλοι συμφώνησαν. Σήμερα, διατυπώθηκαν κάποιες διαφοροποιήσεις. Δεν τις έχω καταλάβει όλες κατά το βάθος των επιχειρημάτων. Δεν είναι όμως εμένα η δουλειά μου στο Βήμα αυτή τη στιγμή να τοποθετηθώ πάνω στο νομοσχέδιο, αλλά σε μια τροπολογία η οποία προσπαθεί να κάνει μια πρώτη παρέμβαση στο διαταραγμένο και κλονισμένο τοπίο του δικαιώματος της πνευματικής ιδιοκτησίας, για το οποίο θα ήθελα, αφού δώσω την ουσία και το πνεύμα αυτής της πρώτης νομοθετικής πρωτοβουλίας που αναλαμβάνει η Κυβέρνηση και η κοινοβουλευτική ομάδα, να δώσω και μερικές απαντήσεις σε κάποιες ανησυχίες συναδέλφων της Αντιπολίτευσης. Ασφαλώς, γνωρίζουμε όλοι σε ποια κατάσταση βρίσκεται σήμερα η μουσική, το πνευματικό δικαίωμα και πόσο ανησυχεί όλος ο κόσμος των συνθετών και στιχουργών, όλων των δημιουργών. Έχουμε μία μεγάλη ανώνυμη εταιρεία, η οποία με βάσει τον νόμο του 1993 εισπράττει το πνευματικό δικαίωμα και το διανέμει στους δικαιούχους, η οποία σε αυτή τη διαδρομή από το 1993 που παγιώνεται το θεσμικό πλαίσιο, το 2015 υπέστη για πρώτη φορά έλεγχο, όπως ο νόμος όριζε. Τον Φεβρουάριο του 2017 εδόθη το πόρισμα του ελέγχου το οποίο προκάλεσε την παρέμβαση του εισαγγελέα, την εισαγγελική έρευνα, ο οποίος αυτή τη στιγμή ερευνά έξι κακουργήματα, ένα πλημμέλημα, έχει παγώσει τους λογαριασμούς των ιδιοκτητών της εταιρείας, των μετόχων. Μια βδομάδα αργότερα τελεσιδίκησε και μάθαμε την απόφαση του εφετείου για μια προσφυγή προς την Αρχή Ανταγωνισμού από το 1997. Έκανε είκοσι χρόνια να τελεσιδικήσει μια απόφαση που αφορούσε τα δικαιώματα της μηχανικής αναπαραγωγής, σχετικά με τα premiums και τα cds που έμπαιναν παλιά στις εφημερίδες. Από τους δημιουργούς που προσέφυγαν τότε, ένας μας έχει αποχαιρετίσει, ο σπουδαίος συνθέτης Νίκος Μαμαγκάκης, αλλά οι άλλοι είναι παρόντες, ενεργοί και ζητούν από την πολιτεία να δώσει ένα τέλος σε αυτή την ομηρία των καλλιτεχνών και να βάλει μια τάξη και στην αγορά και στο θεσμικό πλαίσιο και να αποκαταστήσει ειρηνική, ομαλή και με αμοιβαία εμπιστοσύνη τη σχέση μεταξύ χρηστών και δημιουργών. Αυτό είναι το πολιτικό πλαίσιο, αγαπητοί συνάδελφοι. Αυτό διαταράχθηκε τα περασμένα έτη με τη μόνιμη δυσπιστία και καχυποψία για κακή διαχείριση. Και αυτό φαίνεται ότι αποκάλυψε ο έλεγχος που έγινε από το 2015 ως το 2017, επί των ημερών την δικής μας Κυβερνήσεως, και αυτό ερευνά ο εισαγγελέας. Αυτή τη στιγμή έχουμε έναν εισπρακτικό μηχανισμό, τον μηχανισμό όλου του πνευματικού δικαιώματος, ο οποίος απειλείται με κατάρρευση. Οι χρήστες δικαίως απειλούν με στάση πληρωμών, που δεν μπορούν να το κάνουν, γιατί δεν θα μπορούν νομίμως να χρησιμοποιήσουν μουσική. Οι δημιουργοί και οι δικαιούχοι ανησυχούν, γιατί χάνουν τη μοναδική πηγή εσόδων, γιατί ούτε δισκογραφία υπάρχει πια. Υπάρχει μόνο το πνευματικό δικαίωμα. Και σε αυτή την ταλαίπωρη διαδικασία και αυτή την αταξία που υπάρχει, ερχόμαστε εκ των πραγμάτων και εκ των εξελίξεων με την πολιτική βούληση και το χρέος που έχουμε απέναντι και στους χρήστες και στους δημιουργούς και στους δικαιούχους και σε όλη την ελληνική κοινωνία, να βάλουμε μια τάξη. Άκουσα με προσοχή και τον Κοινοβουλευτικό Εκπρόσωπο της Νέας Δημοκρατίας που είναι πολύ έμπειρος νομικός και είχε κάποιες ενστάσεις ή κάποιους συλλογισμούς. Νομίζω ότι αυτή τη στιγμή το χρέος του Κοινοβουλίου είναι να δημιουργήσει νόμο, να βάλει τάξη και να βοηθήσει τους ανθρώπους να προχωρήσουν την εργασία τους, είτε έχουν μπαρ είτε έχουν ραδιοφωνικό σταθμό, ή οπουδήποτε κάνουν χρήση μουσικής. Η λύση αυτή που δίδει αυτή η τροπολογία είναι προσωρινή για να διασωθεί ο μηχανισμός και η πίστη στην αγορά. Ο νόμος είναι σχεδόν έτοιμος. Έχει δεσμευτεί η Υπουργός ότι θα τον φέρει στη Βουλή, θα τον συζητήσουμε, θα συνδιαμορφώσουμε, εφόσον θέλετε να παρέμβετε, αλλά η κατάσταση την οποία έχει διαμορφώσει ο κλονισμός και επαπειλούμενη κατάρρευση πρέπει να μας οδηγήσει να δράσουμε άμεσα, όπως έχουμε ευθύνη. Είναι χρέος μας απέναντι στους εκατοντάδες δημιουργούς που ανησυχούν και αγωνιούν. Είναι χρέος μας απέναντι στη μεγάλη, την υπέροχη βιοτεχνία του ελληνικού τραγουδιού που συντηρεί την ελληνική καθημερινότητα ακόμα και στα χρόνια της κρίσης. Είναι χρέος μας απέναντι στον ελληνικό λαό που είναι ο κατ' εξοχήν χρήστης και πλάστης του ελληνικού τραγουδιού. Στα μέσα του 19ου αιώνα ένας μεγάλος ρομαντικός, ο Σπυρίδων Ζαμπέλιος, έβγαλε το περίφημο δοκίμιό του: «Πόθεν η κοινή λέξις: τραγουδώ», για να διαπιστώσει ότι και το δημοτικό τραγούδι προέρχεται - να ερμηνεύσει ο ίδιος - από την αρχαία παράδοση, από την τραγωδία. Τραγούδι - τραγωδία. Αυτή η υπέροχη ερμηνευτική ακροβασία είναι που συγκροτεί το σώμα του νεότερου ελληνισμού και το τραγούδι είναι από τα στοιχεία που κρατάνε τον ελληνισμό όρθιο, δημιουργικό και τον σπρώχνουν προς το μέλλον. Και σε αυτές τις κρίσιμες στιγμές είμαστε μαζί με τους καλλιτέχνες, ακούμε τους καλλιτέχνες, ακούμε τους συνθέτες, ακούμε τους στιχουργούς, ακούμε τους Έλληνες να τραγουδούν. Ζητώ από τους συναδέλφους να αντιληφθούν και το συμβολικό και το ουσιαστικό βάρος αυτής της αποστολής, αυτού του κλήρου που μας έλαχε και να υποστηρίξουν και την προσωρινή τροπολογία για την προσωρινή λύση και τον νόμο που θα έρθει. Σας ευχαριστώ πολύ.
Εμείς ευχαριστούμε. Για όσους, βέβαια, έχουν μπαρ, μπορεί να υπεισέλθει ο κ. Ντάισελμπλουμ! Κύριε Μανιάτη, έχετε τον λόγο.
Θα μιλήσω για ένα λεπτό, κύριε Πρόεδρε. Κατ' αρχάς, συνεχίζω να μην αντιλαμβάνομαι για την τροπολογία που αφορά το Υπουργείο Πολιτισμού για ποιον λόγο αυτή δεν είναι τροπολογία κατατεθειμένη από το Υπουργείο, την Υπουργό. Εάν συμβαίνει αυτό που πιθανολογώ, ότι θέλουμε να γλιτώσουμε την έκθεση του Γενικού Λογιστηρίου του Κράτους, να το καταλάβω. Εάν συμβαίνει κάτι άλλο, επίσης παρακαλώ να μας το πείτε, γιατί ο αρμόδιος τομεάρχης μας επί του Πολιτισμού τοποθετήθηκε απολύτως αρνητικά για ένα θέμα που θα μπορούσε να λυθεί διαφορετικά. Το δεύτερο, κύριε Πρόεδρε, είναι το θέμα των ΕΛΤΑ και απευθύνομαι στον κύριο Υπουργό. Ξέρετε πολύ καλά, κύριε Υπουργέ, ότι όταν τα ίδια κεφάλαια μιας ανώνυμης εταιρείας λογιστικά υπολείπονται του 1/3 του μετοχικού κεφαλαίου, τότε τεκμηριώνεται λόγος ανάκλησης της άδειας της ανώνυμης εταιρείας. Αναφέρομαι, λοιπόν, στα ΕΛΤΑ, τα λογιστικά τους στοιχεία και την απευκταία πιθανότητα η αρμόδια υπηρεσία της Περιφέρειας Αττικής να υποχρεωθεί να ανακαλέσει την άδεια λόγω υπολειπομένου στοιχείου. Θα ήθελα, λοιπόν, να σας ρωτήσω το εξής, σε συνέχεια της τροπολογίας την οποία καταθέσατε, η οποία είναι μισό βήμα και νομίζω ότι μπορείτε να κάνετε ένα ακόμη βήμα σε μια σωστότερη κατεύθυνση. Μπορούμε εμείς ως Σώμα να αντιμετωπίσουμε τη συγκεκριμένη τροπολογία ως μια πρώτη προσέγγιση της Κυβέρνησης, η οποία θα καταβάλλει κάθε προσπάθεια, ώστε να ακολουθήσει και δεύτερη προκειμένου το μέγιστο ποσό, το οποίο η διοίκηση των ΕΛΤΑ ζητά ως ανταμοιβή για τις υπηρεσίες κοινής ωφέλειας, να το αντιμετωπίσουμε ως τέτοιο, ναι ή όχι; Το ρωτώ έτσι ώστε η ερώτησή μου να καταγραφεί στα Πρακτικά και η δική σας απάντηση επίσης να καταγραφεί στα Πρακτικά. Ευχαριστώ πολύ, κύριε Πρόεδρε.
Κύριε Ξυδάκη, έχετε τον λόγο.
Θα ήθελα να λύσω την εύλογη απορία του συναδέλφου κ. Μανιάτη, αλλά και μια λανθασμένη εντύπωση που είχε η συνάδελφος κ. Χαρά Κεφαλίδου προηγουμένως. Η βουλευτική τροπολογία προφανώς δεν περνάει από το Γενικό Λογιστήριο του Κράτους. Είναι γραμμένο μέσα στην τροπολογία ότι όχι μόνο δεν προκύπτει καμμία δαπάνη εις βάρος του δημοσίου, αλλά τα έξοδα του επιτρόπου βαρύνουν τον οργανισμό τον οποίο διοικεί.
Δεν συζητείται εάν δεν περάσει…
Παρακαλώ, κύριε Τζαβάρα. Η κυρία Υπουργός έχει τον λόγο.
Θα ήθελα να τονίσω ότι μετά από μια σειρά παρεμβάσεων της Κυβέρνησης, για να ανοίξει επιτέλους το θέμα αυτό που ταλανίζει επί δεκαετίες το ελληνικό τραγούδι και που όλοι το ξέρουν, αλλά κανείς δεν τολμούσε να το αντιμετωπίσει, με μια σειρά παρεμβάσεων έχουμε φθάσει αυτή τη στιγμή να έχει ήδη κατατεθεί το σχέδιο νόμου στο Γενικό Λογιστήριο του Κράτους, έχει έρθει στο Υπουργείο Πολιτισμού και έχει δοθεί στις οικονομικές υπηρεσίες και με την έγκρισή του παίρνει τον δρόμο του προς τη Βουλή. Αυτή είναι η κύρια και η πιο σημαντική δουλειά, την οποία έχουμε επεξεργαστεί με πολύ μεγάλη προσοχή και υπευθυνότητα. Η προσωρινή τροπολογία ήρθε για να καλύψει την εναγώνια φωνή των δημιουργών, οι οποίοι είδαν να χάνονται τα έσοδά τους μέσα από την πλήρη απορρύθμιση της αγοράς, την άρνηση των χρηστών να καταβάλουν τα δικαιώματά τους και την πλήρη κατάρρευση της εμπιστοσύνης στην ανώνυμη εταιρεία μετά από το πόρισμα που όλοι γνωρίζουμε. Είναι μια προσωρινή διάταξη και δεν υποκαθιστά τον κύριο νόμο, στον οποίον η επιλογή του επιτρόπου θα γίνεται από το δικαστήριο βάσει μιας λίστας ανθρώπων εγνωσμένου κύρους, που καλύπτουν τα προσόντα που πρέπει να έχει ο επίτροπος. Επομένως, η διάρκεια αυτής της προσωρινής διάταξης γίνεται μέχρις ότου περάσει ο νόμος, ενισχυθεί το σώμα των δημιουργών, το εποπτικό συμβούλιο, το οποίο θα έχει αποφασιστικές αρμοδιότητες και έτσι θα καθορίσει πλέον αυτό την πορεία της ανώνυμης εταιρείας και των δικών τους δικαιωμάτων. Θα ήθελα να πω ότι συμφωνώ με την τροπολογία αυτή έτσι όπως έχει κατατεθεί και την εγκρίνω.
Ευχαριστούμε την κυρία Υπουργό. Ο κ. Νικόλαος Παππάς έχει τον λόγο.
Περιττό να πω ότι η τροπολογία γίνεται αποδεκτή για να ενσωματωθεί στο προς ψήφιση νομοσχέδιο. Μια απάντηση στον κ. Μανιάτη θέλω να δώσω. Απαντώ απολύτως καταφατικά «ναι». Είναι το πρώτο βήμα της αναγνώρισης των υποχρεώσεων του κράτους απέναντι στον φορέα παροχής της καθολικής υπηρεσίας και θέλω, επίσης, να προσθέσω ότι οι υπηρεσίες μας έχουν δουλέψει ασταμάτητα για να μπορέσουμε τα χρέη προς τα ΕΛΤΑ, που υπάρχουν από άλλα Υπουργεία, να αρχίσουμε να τα εισπράττουμε. Σε πάρα πολύ λίγο χρονικό διάστημα 7 εκατομμύρια από τη Γενική Γραμματεία Ενημέρωσης, διότι, όπως γνωρίζετε, τα ΕΛΤΑ έχουν επιφορτιστεί με το έργο της διανομής του Τύπου στις υπηρεσίες της Κυβέρνησης, στα Υπουργεία κ.λπ.. Ήδη αυτό δρομολογείται και είμαστε σε επικοινωνία και με τα υπόλοιπα Υπουργεία ούτως ώστε αυτά τα χρέη να εξοφληθούν. Είναι προφανές. Και εδώ θα ήθελα να σας καλέσω και εσάς προσωπικά και το κόμμα σας να έχουμε και τις απαραίτητες επικοινωνίες, ούτως ώστε ο οργανισμός να προστατευθεί, διότι διαπιστώνω ότι αυτή είναι η κατεύθυνση από δυνάμεις πολύ ευρύτερες της κυβερνητικής πλειοψηφίας. Ευχαριστώ.
Τον λόγο έχει η κυρία Υπουργός, για να κάνει μια επιπλέον διευκρίνιση.
Μία διευκρίνιση θέλω να κάνω όσον αφορά στο ερώτημα του κ. Καραθανασόπουλου για το αν αυτή η προσωρινή τροπολογία αφορά άλλους οργανισμούς συλλογικής διαχείρισης. Δεν υπάρχει καμμία ένδειξη για σοβαρά διαχειριστικά προβλήματα σε άλλους οργανισμούς ούτε και κάποια καταγγελία από τον Οργανισμό Πνευματικής Ιδιοκτησίας. Επομένως, δεν αφορά άλλους οργανισμούς αυτή η τροπολογία.
Ο Κοινοβουλευτικός Εκπρόσωπος της Ένωσης Κεντρώων κ. Μάριος Γεωργιάδης έχει τον λόγο.
Ευχαριστώ πολύ, κύριε Πρόεδρε. Αγαπητοί συνάδελφοι Βουλευτές, για άλλη μια φορά θα διαμαρτυρηθούμε από την πλευρά μας ως Ένωση Κεντρώων για το ανεπίτρεπτο φαινόμενο των σχεδίων νόμων που έρχονται ως κατεπείγοντα ή επείγοντα και στην ουσία δεν είναι. Εδώ και μήνες θα έπρεπε να έχει λήξει αυτή η διαδικασία, παρ' όλο που μπορεί να στοίχιζε και την παραπομπή της χώρας μας και, όπως ανέφερε και ο Υπουργός, θα έπρεπε να έχει ψηφιστεί εχθές, 22 Μαρτίου δηλαδή. Μίλησε ο Υπουργός στην επιτροπή για πλούσιο υλικό στη διαβούλευση που πήρε χρόνο για την επεξεργασία του και την ενσωμάτωση στο σχέδιο νόμου. Θα σας πληροφορήσω, λοιπόν, ότι στο site του opengovernment, της Διαβούλευσης, υπάρχουν συνολικά μόνο έξι σχόλια και όχι εννέα, όπως αναφέρετε στο σχέδιο νόμου, από μόνο τέσσερις σχολιαστές εκ των οποίων οι τρεις είναι εταιρείες παρόχων. Καταθέτω σχετική σελίδα με τα links στα Πρακτικά. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εδώ να υπενθυμίσω ότι στο παρελθόν έχουν έλθει διάφορα σχέδια νόμου προς ψήφιση με εκατοντάδες σχόλια από δεκάδες σχολιαστές και όλα κύλησαν ομαλά, χωρίς να έχουμε επάρσεις και να τα μεγαλοποιούμε και έχει γίνει και πραγματικά σπουδαία δουλειά. Όπως, λοιπόν, παραδέχεται το Υπουργείο στο κείμενο του σχεδίου νόμου, για όλα αυτά τα έξι σχόλια από τους τέσσερις σχολιαστές τοποθετήθηκαν δύο συντονιστές διαβούλευσης, ένας υπεύθυνος επικοινωνίας, ένας υπεύθυνος έγκρισης σχολίων και μια ομάδα επεξεργασίας της έκθεσης, που για να είναι ομάδα απαρτίζεται τουλάχιστον από δύο άτομα. Άρα, μιλάμε για έξι άτομα μίνιμουμ. Δηλαδή, για να το καταλάβουμε καλύτερα, το Υπουργείο τοποθέτησε έξι άτομα για να σχολιάζουν μεταξύ τους προφανώς και να δουν τι γίνεται με τα σχόλια, επί έξι και βάλε μήνες για έξι σχόλια. Κύριε Υπουργέ, εδώ μέσα όλοι αντιλαμβανόμαστε ότι σίγουρα θα ήταν πιο παραγωγικό - χωρίς, βέβαια, όταν συστήσατε την εν λόγω επιτροπή και την εν λόγω ομάδα να γνωρίζατε ότι θα υπήρχαν μόνο έξι σχόλια, αλλά πιθανότατα βλέπατε στη διάρκεια τι γινόταν - και πιο εποικοδομητικό αν αυτά τα έξι άτομα πραγματικά εργάζονταν για να προλάβουμε τις προθεσμίες και να μη φθάσουμε τελευταία στιγμή, στο παρά ένα, να ψηφίζουμε άρον άρον το εν λόγω σχέδιο νόμου. Επίσης, ενημερωθήκαμε ότι συστάθηκε μια επιτροπή, μια σχετική ομάδα εργασίας από το 2015, που ολοκλήρωσε το έργο της τον Απρίλιο του 2016. Αφού επεξεργάστηκε και ενσωμάτωσε αυτά τα έξι σχόλια, τα παρέδωσε σε τελικό και βελτιωμένο κείμενο στη νομοπαρασκευαστική επιτροπή. Πραγματικά, αναρωτιόμαστε όλοι αυτοί οι άνθρωποι τι έκαναν αυτούς τους έξι μήνες και δεν πρόλαβαν να παραδώσουν το ολοκληρωμένο σχέδιο νόμου. Τι μπορεί να έκανε αυτή η νομοπαρασκευαστική επιτροπή, παίρνοντας μια οδηγία, που στην ουσία είναι ένας τυφλοσούρτης και θα έπρεπε απλά να μεταφραστεί και δεδομένου ότι οι καταργούμενες ή οι τροποποιούμενες διατάξεις είναι μόνο δεκατέσσερις; Για ποιον λόγο είχαμε όλη αυτή την κωλυσιεργία; Και σε τελευταία ανάλυση, έχω μια απορία: Πώς η Κύπρος κατάφερε να ενσωματώσει στο δίκαιό της τη συγκεκριμένη οδηγία ήδη από τις 14-10-2016 με τον ν.104, δηλαδή πέντε μήνες νωρίτερα; Καταθέτω σχετικό έγγραφο στα Πρακτικά. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι τώρα στο καθαυτό σχέδιο νόμου. Είναι γεγονός ότι η χώρα μας, δυστυχώς, έχει μείνει αρκετά πίσω στα δικτυακά και διαδικτυακά θέματα. Μέχρι πριν από λίγα χρόνια ο ΟΤΕ ήταν ένα κρατικό μονοπώλιο και αυτό συνέβαλε σε πολλαπλές ανωμαλίες στην εγκατάσταση δικτύων επικοινωνιών. Όταν αποφασίστηκε να απαλλαγούμε από το κρατικό μονοπώλιο στις επικοινωνίες, ο ΟΤΕ ήταν ήδη γίγαντας. Χρειάζονται τεράστια επενδυτικά ποσά από οποιονδήποτε και από οποιαδήποτε ιδιωτική εταιρεία, για να ανταγωνιστεί τον γίγαντα που λέγεται ΟΤΕ αυτή τη στιγμή και είναι λογικό. Ο ΟΤΕ έχει ήδη σκάψει όλη την Ελλάδα και έχει εγκαταστήσει το δίκτυό του. Η δε ιδιωτική πρωτοβουλία των παρόχων περιορίστηκε στο εξής: «Ανοίγουμε μια εταιρεία παροχής τηλεπικοινωνιακών υπηρεσιών και βασιζόμαστε στο δίκτυο του ΟΤΕ για την υπηρεσία αυτή. Και όχι μόνο αυτό, αλλά επειδή ο ΟΤΕ έχει πολυάριθμο έμψυχο δυναμικό και κατάλληλα κεφάλαια, αναλαμβάνει και τη συντήρηση και τις αλλαγές του δικτύου του, πάνω στο οποίο στηρίζονται οι ιδιώτες πάροχοι». Έτσι, η ελληνική αγορά στηρίχθηκε στον εξής αστείο τρόπο: Παίρνει ο πελάτης τηλέφωνο τον άλφα ή βήτα ιδιώτη πάροχο από τους δεκάδες που υπάρχουν διαθέσιμοι και τον επιλέγει για τον άλφα ή βήτα λόγο, οικονομικό λόγο, λόγω ταχυτήτων ευρυζωνικότητας και ούτω καθεξής. Ο πάροχος ενημερώνει τον πελάτη για τον χρόνο όπου θα γίνει η εγκατάσταση στον χώρο του. Και ο πελάτης βλέπει τον υπάλληλο του ΟΤΕ και το συνεργείο του να πηγαίνει να κάνει την εγκατάσταση της γραμμής και διερωτάται γιατί ήρθε ο ΟΤΕ, αφού ο ιδιώτης πληρώνει μια άλλη εταιρεία. Απλούστατα, διότι είναι μια στημένη - έτσι όπως είναι στημένη - κατάσταση, είναι πάρα πολύ δύσκολο να ασχοληθούν με τις γραμμές οι ιδιωτικές εταιρείες για τους λόγους που προανέφερα. Θα μπορούσαμε να συζητάμε για ποικίλα συνδικαλιστικά προνόμια, συνταξιοδοτήσεις και όλα αυτά που επιβαρύνουν το ασφαλιστικό μας σύστημα μέχρι σήμερα, αλλά δεν είναι του παρόντος αυτή τη στιγμή. Η Ελλάδα, λοιπόν, ως συνέπεια όλων των παραπάνω, είναι σταθερά πολύ κάτω από τον μέσο όρο της Ευρωζώνης στον ρυθμό διείσδυσης ευρυζωνικών συνδέσεων. Ακόμη και σήμερα η κατάσταση είναι απογοητευτική. Σύμφωνα με την EUROSTAT, η Ελλάδα βρίσκεται στο 68% διείσδυσης των ευρυζωνικών δικτυακών συνδέσεων, ξεπερνώντας μόνο το 63% της Βουλγαρίας. Όλες οι άλλες χώρες μάς ξεπερνούν, ακόμη και του πρώην ανατολικού μπλοκ, που ούτε τρεις δεκαετίες έχουν που βγήκαν από το προηγούμενο κομμουνιστικό καθεστώς. Καταθέτω σχετικό πίνακα στα Πρακτικά. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ακόμη και σήμερα που μιλάμε, σε περιοχές της Αθήνας και των δήμων που συνορεύουν με την πρωτεύουσα οι κάτοικοι έχουν προβληματικές συνδέσεις με πρωτόγονες διαδικτυακές ταχύτητες περασμένων δεκαετιών. Αυτή η τραγική κατάσταση είναι σαφές αντίκτυπο και στη διείσδυση του διαδικτύου στους πολίτες της χώρας. Και εκεί είμαστε κάτω από τον μέσο όρο της Ευρωπαϊκής Ένωσης, όταν στη Βόρεια Ευρώπη τα ποσοστά τείνουν προς το 100%. Καταθέτω σχετικό άρθρο για το παραπάνω. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα δίκτυα για την παροχή ηλεκτρονικών υπηρεσιών δεν είναι κάτι προαιρετικό ούτε αφορά διασκέδαση ή κάποιο χόμπι. Μιλάμε για εργασία, μιλάμε για παραγωγή, μιλάμε για επενδύσεις. Η έλλειψη τεχνολογικών υποδομών είναι κάτι που εμποδίζει μια ξένη παραγωγική μονάδα να έρθει και να εγκατασταθεί εδώ. Το δε σχέδιο νόμου που συζητάμε σήμερα λύνει αρκετά προβλήματα που αφορούν κυρίως τις αρμοδιότητες των υπηρεσιών στη διαδικασία εγκατάστασης των δικτυακών γραμμών. Πρόκειται για κοινοτική οδηγία με την οποία φυσικά και πρέπει να εναρμονιστούμε. Ωστόσο, επειδή έχουμε εμπειρία από το ελληνικό κράτος και τον ελληνικό δημόσιο τομέα, παρατηρούμε κάποια σημεία κατά την εφαρμογή των οποίων πιθανότατα να προκύψουν πολλαπλά προβλήματα στη δραστηριότητα των ιδιωτών παρόχων. Για παράδειγμα, στο άρθρο 28- στην παράγραφο 4- του ν.4070/2012 αναφέρεται ότι η Εθνική Επιτροπή Τηλεπικοινωνιών και Ταχυδρομείων εισηγείται προς τον Υπουργό Υποδομών, Μεταφορών και Δικτύων και τους συναρμόδιους Υπουργούς την παραχώρηση δικαιωμάτων διέλευσης γραμμών σε κάποιον πάροχο. Οι Υπουργοί με τη σειρά τους θα καθορίσουν τον τρόπο είσπραξης τελών, τον δικαιούχο είσπραξης και «κάθε δυνατή λεπτομέρεια». Πρώτα απ' όλα, εάν είναι να διεκπεραιώνουν τέτοιες εργασίες πολιτικά πρόσωπα, τι χρειάζεται η Εθνική Επιτροπή Τηλεπικοινωνιών και Ταχυδρομείων; Η ε'πιτροπή είναι μία ανεξάρτητη διοικητική αρχή και αποτελεί τον εθνικό ρυθμιστή. Απαρτίζεται από αξιόλογα και έμπειρα άτομα και ειδικούς επιστήμονες στα θέματα των δικτύων και των τηλεπικοινωνιών. Κατά γράμμα η καταστατική της αρχή περιλαμβάνει: πρώτον, την αγορά ηλεκτρονικών επικοινωνιών, στην οποία δραστηριοποιούνται οι εταιρείες σταθερής και κινητής τηλεφωνίας, ασυρμάτων επικοινωνιών και διαδικτύου και, δεύτερον, την ταχυδρομική αγορά στην οποία δραστηριοποιούνται οι εταιρείες παροχής ταχυδρομικών υπηρεσιών και υπηρεσιών ταχυμεταφοράς. Επιπροσθέτως, η ΕΕΤΤ ασκεί αρμοδιότητες Επιτροπής Ανταγωνισμού και στις εν λόγω αγορές. Επομένως, είναι απορίας άξιον γιατί ορίζονται με το σχέδιο νόμου ως αρμόδιοι πολιτικοί παράγοντες, ενώ πρόκειται για τόσο τεχνοκρατικές διαδικασίες. Γιατί πρέπει να βάλει την υπογραφή του όλο το Υπουργικό Συμβούλιο αν θέλει να περάσει γραμμές ένας ιδιώτης πάροχος; Είναι ερωτήσεις που δεν μπορούμε να κατανοήσουμε εμείς, ως Ένωση Κεντρώων. Το κράτος το πολύ πολύ θα μπορούσε να αποφασίσει τη μεθοδολογία υπολογισμού του κόστους, εφόσον πρόκειται για τις γραμμές να χρησιμοποιηθούν δημόσιοι χώροι. Αυτή η μεθοδολογία θα πρέπει να κατατεθεί στην ανεξάρτητη αρχή της επιτροπής, η οποία θα έχει ως αρμοδιότητα να την εφαρμόσει κατά γράμμα. Γιατί, δηλαδή, κάθε φορά για κάθε τηλεπικοινωνιακή επένδυση πρέπει να περιμένουμε την υπογραφή του κάθε Υπουργού από το εκάστοτε Υπουργείο; Δεν θέλω να πιστέψω σε καμμία περίπτωση - και κακώς το αναφέρω βέβαια - ότι αυτό είναι η αφορμή για κάποιες κακές γλώσσες, που λένε για μίζες, διαφθορά, ρουσφέτια και ούτως καθεξής. Σε καμμία των περιπτώσεων δεν πιστεύω ότι υπάρχει κάτι τέτοιο. Παράλληλα, γίνεται λόγος και για αρχαιολογικούς χώρους. Συμφωνούμε βεβαίως ότι είναι αυτονόητο ότι δεν μπορεί ένας πάροχος να σκάψει απερίσκεπτα σε έναν αρχαιολογικό χώρο. Τι θα κάνουμε, όμως, εάν μία κρατική υπηρεσία για λόγους ιδεοληψίας, για παράδειγμα, ανακαλύπτει αρχαιολογικούς χώρους εκεί που δεν υπάρχουν; Θυμόμαστε και την περίπτωση του Ελληνικού που χαρακτηρίστηκε αρχαιολογικός χώρος ακόμη και ο διάδρομος προσγείωσης και απογείωσης αεροσκαφών, προκειμένου να μην προχωρήσει η επένδυση. Καταθέτω σχετικό άρθρο στα Πρακτικά. Και δεν είναι μόνον αυτή η περίπτωση. Υπάρχει και το θέμα της Αφάντου της Ρόδου. Καταθέτω άλλο ένα σχετικό άρθρο. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μιλάμε για περιοχές που μέχρι πρότινος χρησιμοποιούνταν κανονικά και τώρα ξαφνικά προέκυψαν αρχαιολογικοί χώροι. Αυτές είναι δυστυχώς οι ιδεοληπτικές αγκυλώσεις, που σε πολλά νομοσχέδια έχει περάσει η Κυβέρνηση ΣΥΡΙΖΑ - μεταφέρονται σε κάθε νομοσχέδιο - και πρέπει να είμαστε ιδιαίτερα προσεκτικοί όταν χρησιμοποιούνται τέτοιοι όροι. Αγαπητοί συνάδελφοι, οφείλουμε φυσικά - και κλείνω με αυτό - να ακολουθούμε την ευρωπαϊκή νομοθεσία και να εναρμονιζόμαστε με αυτήν. Απλώς πρέπει να βελτιώσουμε λίγο τα αντανακλαστικά μας και να μην καταλήγουμε τελευταία στιγμή να ψηφίζουμε στο «παρά πέντε». Η Ένωση Κεντρώων είναι σύμμαχος και θα είναι σύμμαχος στην υιοθέτηση των ευρωπαϊκών κεκτημένων, αλλά θα βρίσκεται απέναντι στην Κυβέρνηση όταν έχουμε να κάνουμε με πελατειακό κράτος και διαφθορά. Έχοντας αυτά υπ' όψιν υπερψηφίζουμε το παρόν σχέδιο νόμου και τις τροπολογίες που καταθέσατε τόσο εσείς, κύριε Υπουργέ, όσο και η κ. Κονιόρδου, αναφορικά με την ΑΕΠΙ και τα ΕΛΤΑ. Θεωρούμε ότι έχουν θετικό πρόσημο και είναι η αρχή, όπως αναφέρατε και εσείς. Η μόνη μας εξαίρεση είναι το άρθρο 13, το οποίο καταψηφίζουμε, γιατί θεωρούμε ότι υπάρχουν ασάφειες στον τρόπο υπολογισμού του κόστους και στο κατά πόσον επιβαρύνουμε τον κρατικό προϋπολογισμό. Σας ευχαριστώ πάρα πολύ.
Και εμείς ευχαριστούμε. Τον λόγο έχει η κ. Θεοδώρα Τζάκρη από τον ΣΥΡΙΖΑ.
Κυρίες και κύριοι Βουλευτές, το παρόν σχέδιο νόμου ενσωματώνει στο εγχώριο δίκαιο, στο δίκαιο μιας χώρας του «διεφθαρμένου» Νότου, πάντα σύμφωνα με τα λεγόμενα του κ. Ντάισελμπλουμ, την οδηγία του Ευρωπαϊκού Κοινοβουλίου και του Συμβουλίου για τα μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών. Να τονίσω, βέβαια, με αυτή την ευκαιρία, ότι η διαφθορά και η κατασπατάληση του δημοσίου χρήματος δεν είναι θέμα Βορρά και Νότου, δεν είναι θέμα, δηλαδή, γεωγραφικών προσδιορισμών. Και να υπενθυμίσω στον κ. Ντάισελμπλουμ ότι μια επιχείρηση του «αδιάφθορου» Βορρά, η γερμανική «Siemens», η οποία πωλεί σε ολόκληρο τον κόσμο τηλεπικοινωνιακό υλικό, χρησιμοποίησε αθέμιτα μέσα για να τραβήξει κρατικό χρήμα, όχι μόνο στη χώρα μας που είναι μια χώρου του Νότου, αλλά και σε άλλες χώρες της Ευρώπης και στην Αμερική και σε ολόκληρο τον κόσμο. Και υπάρχουν μάλιστα γι' αυτό καταδικαστικές αποφάσεις. Και να υπενθυμίσω, επίσης, ότι η χώρα μας, η Κυβέρνησή μας, ζήτησε από την γερμανική Κυβέρνηση να εκδώσει τον κ. Χριστοφοράκο για να απολογηθεί και να λογοδοτήσει ενώπιον της ελληνικής δικαιοσύνης για τα έργα και τις πράξεις του. Η «αδιάφθορη», όμως, γερμανική δικαιοσύνη αρνήθηκε μέχρι σήμερα κατηγορηματικά να το πράξει. Αυτό, για να μην ξεχνιόμαστε. Κυρίες και κύριοι Βουλευτές, πρόκειται σήμερα, λοιπόν, για μια οδηγία η οποία έχει τεχνικό περιεχόμενο. Και να πω στον μόλις κατελθόντα του Βήματος κ. Γεωργιάδη ότι κατά τη διάρκεια της διαβούλευσης, κύριε Γεωργιάδη, δεν έγιναν έξι, αλλά εξήντα έξι σχόλια από διάφορους φορείς και πολίτες - καταθέτω, μάλιστα, στα Πρακτικά την Έκθεση Διαβούλευσης από το OpenGov - τα οποία λήφθηκαν όλα υπ' όψιν για τη σύνταξη του παρόντος νομοσχεδίου. [[Στο σημείο αυτό η Βουλευτής κ. Θεοδώρα Τζάκρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το νομοσχέδιο αυτό, παρά το τεχνικό του περιεχόμενο, έχει τεράστιο αντίκτυπο για την ανάπτυξη της ευρυζωνικότητας στη χώρα μας και βεβαίως για την ανάπτυξη της οικονομίας μας. Είναι γνωστό ότι η χώρα μας - και λέχθηκε, βέβαια, απ' όλες τις πτέρυγες - είναι ουραγός της Ευρώπης, σε ό,τι αφορά την ανάπτυξη των ευρυζωνικών δικτύων. Και οι σημαντικότεροι λόγοι για αυτό είναι και το υψηλό κόστος, αλλά και το μη λειτουργικό πλαίσιο για την αδειοδότηση, το οποίο δημιουργούσε μέχρι σήμερα και μεγάλες καθυστερήσεις αλλά και υψηλά διοικητικά βάρη για το δημόσιο. Το παρόν νομοσχέδιο στοχεύει ακριβώς στη μείωση του οικονομικού κόστους, διευκολύνοντας τις διατομεακές συνεργασίες που αποτελούν παράγοντα - κλειδί για την επίτευξη οικονομίας κλίμακας και τη μείωση τόσο του χρόνου όσο και του κόστους ανάπτυξης αυτών των υποδομών. Επιπλέον, αποσκοπεί στην περαιτέρω απλοποίηση του πλαισίου αδειοδότησης, ώστε να επιταχυνθεί, με αυτόν τον τρόπο, η ανάπτυξη των δικτύων νέας γενιάς. Να σημειωθεί, επίσης, ότι με το παρόν σχέδιο νόμου δεν ενσωματώνεται μόνο - και μάλιστα με διεξοδικό τρόπο - η κοινοτική οδηγία, αλλά ενσωματώνονται και κάποιες περαιτέρω προαιρετικές προβλέψεις αυτής, για την ανάπτυξη των ευρυζωνικών δικτύων. Κομβικής σημασίας είναι η υπηρεσία μιας στάσης για τη χορήγηση δικαιωμάτων διέλευσης. Αυτή είναι μια πολύ σημαντική παρέμβαση που αποτελεί πάγιο αίτημα τόσο των φορέων της αγοράς όσο και των δημοσίων υπηρεσιών, αφού απλοποιεί τις διαδικασίες και μειώνει το διοικητικό κόστος διασφαλίζοντας κατ' αυτόν τον τρόπο τη διαφάνεια. Αναλυτικότερα, το παρόν νομοσχέδιο αποβλέπει, όπως ήδη είπα, στη μείωση κάθε κόστους για την ανάπτυξη ευρυζωνικών υποδομών. Είναι κοινά αποδεκτό ότι το μεγαλύτερο κόστος, σε ποσοστό 75%, αφορά τις εργασίες πολιτικού μηχανικού. Η παρούσα οδηγία θεσπίζει ορισμένα ελάχιστα δικαιώματα και υποχρεώσεις, με στόχο την απλοποίηση και τη διευκόλυνση των έργων αυτών. Η οδηγία αποβλέπει σε τέσσερις κατηγορίες δράσεων, οι οποίες και ενσωματώνονται με το παρόν νομοσχέδιο. Η πρώτη κατηγορία δράσεων αφορά στη διαφάνεια και στο δικαίωμα πρόσβασης σε υφιστάμενες διαδικτυακές υποδομές. Προβλέπεται ότι κάθε φορέας δικτύου υποχρεούται να ικανοποιεί, με ορισμένες προϋποθέσεις, κάθε αίτηση πρόσβασης στην υλική του υποδομή, δηλαδή για την ανάπτυξη νέων ευρυζωνικών δικτύων και υποδομών δεν είναι απαραίτητες οι νέες εκσκαφές, αφού μπορούν να αξιοποιηθούν για τον σκοπό αυτό οι υφιστάμενες. Προβλέπεται η λειτουργία του ενιαίου σημείου πληροφόρησης, μέσω του οποίου θα είναι δυνατόν κάθε επιχείρηση που ενδιαφέρεται να αναπτύξει νέες, σύγχρονες τηλεπικοινωνιακές υποδομές να έχει μια πλήρη εικόνα για τις υφιστάμενες υποδομές που μπορεί να αξιοποιήσει και να το κάνει. Κι έτσι, με αυτό τον τρόπο, όπως αντιλαμβανόμαστε όλοι, μειώνεται και η περιβαλλοντική όχληση με την ανάπτυξη των νέων δικτύων. Η δεύτερη κατηγορία δράσεων αφορά στον συνορισμό της εκτέλεσης τεχνικών εργασιών και καθορίζεται ένα σαφές πλαίσιο, ώστε σε μια συγκεκριμένη περιοχή το κόστος εκτέλεσης να επιμερίζεται μεταξύ περισσοτέρων ενδιαφερομένων. Σήμερα βλέπουμε το λυπηρό φαινόμενο διαδοχικών έργων που γίνονται από διαφορετικούς φορείς στον ίδιο χώρο, με αποτέλεσμα πολλοί δρόμοι εντός των δήμων να μετατρέπονται σε ατέλειωτα εργοτάξια. Με το νέο πλαίσιο κάθε φορέας θα πρέπει να ενημερώνει όλους τους δυνητικά ενδιαφερόμενους για τον προγραμματισμό της εκτέλεσης των εργασιών τους, ώστε να επιτυγχάνεται ο καλύτερος συντονισμός. Σχετικά με τη διαδικασία της αδειοδότησης, το παρόν σχέδιο νόμου τροποποιεί συνολικά το σχετικό υφιστάμενο πλαίσιο, στο οποίο έχουν εντοπιστεί αδυναμίες και ήταν πάγιο αίτημα τόσο των φορέων της αγοράς όσο και των υπολοίπων φορέων, των εμπλεκομένων εδώ, να απλοποιηθεί και να εκσυγχρονιστεί όλη η διαδικασία. Εισάγεται έτσι, επομένως, η χρήση του ηλεκτρονικού συστήματος αδειοδότησης και μπορεί, μάλιστα, ο ενδιαφερόμενος να παρακολουθεί ηλεκτρονικά την αίτησή του καθ' όλη τη διάρκεια της διαδικασίας. Θεσπίζονται, μάλιστα και προθεσμίες, με την παρέλευση των οποίων θα θεωρείται ότι έγινε αυτοδίκαιη έγκριση του αιτήματος. Όπως αντιλαμβανόμαστε, ρυθμίζεται και ένα πάγιο αίτημα των ΟΤΑ για τη διασφάλιση της αποκατάστασης στις περιπτώσεις των έργων, γιατί σε πολλές περιπτώσεις δεν διασφαλίζεται η αποκατάσταση των βλαβών που δημιουργούνται στο δίκτυο, όταν διενεργούνται τεχνικά έργα. Τέλος σχετικά με τις εγκαταστάσεις υποδομών εντός υφισταμένων κτηρίων τροποποιείται και εδώ το υφιστάμενο πλαίσιο και διευκολύνεται η εγκατάσταση σύγχρονων τηλεπικοινωνιακών υποδομών σε ιδιόκτητα κτήρια, αλλά υπάρχει και μια πρόβλεψη για την ανάπτυξη συνεγκατάστασης σε κοινόκτητους και κοινόχρηστους χώρους. Είναι, επίσης, σημαντικό ότι για την επίλυση των διαφορών που ανακύπτουν κατά την εφαρμογή των διατάξεων αυτών προβλέπεται η δυνατότητα προσφυγής των ενδιαφερομένων στην ΕΕΤΤ, με ό,τι αυτό σημαίνει, την αποφυγή δηλαδή της δικαστικής διαδικασίας και της εμπλοκής των δικαστηρίων. Να πω ότι εδώ θα υπάρξουν σταδιακά διαδικασίες για τη δικαστική διαμεσολάβηση και σε αυτή την κατηγορία των διαφορών, ώστε αυτό το σύγχρονο εργαλείο εξωδικαστικής επίλυσης των διαφορών να υιοθετηθεί και σε αυτό το πλαίσιο των σχέσεων του δημοσίου με τους ιδιώτες. Κυρίες και κύριοι συνάδελφοι, το παρόν νομοσχέδιο είναι σημαντικό, γιατί ωφελεί και τους πολίτες και τις επιχειρήσεις, μειώνει τη γραφειοκρατία, περιορίζει τις περιβαλλοντολογικές επιπτώσεις και θεραπεύει αδυναμίες που είχαν εντοπιστεί στην κείμενη νομοθεσία. Οι σύγχρονες, μάλιστα, τηλεπικοινωνιακές υποδομές αποτελούν από τις κρισιμότητες υποδομές για την ίδια τη χώρα και μάλιστα, η οικονομική ανάπτυξη της χώρας μας στο εγγύς μέλλον θα εξαρτηθεί σε πολύ μεγάλο βαθμό από την ύπαρξη ή όχι αυτών των υποδομών. Για την Ελλάδα, μάλιστα, αυτές οι υποδομές καθίστανται ακόμα κρισιμότερες, καθώς επιδιώκεται να διαδραματίσει τον σημαίνοντα ρόλο του κόμβου στη Νοτιοανατολική Μεσόγειο τόσο της διακίνησης κρίσιμων πληροφοριών όσο και της διακίνησης εμπορευμάτων. Θεωρώ, λοιπόν, ότι είναι επιτακτική η ανάγκη της ανάπτυξης σύγχρονων τηλεπικοινωνιακών υποδομών στη χώρα μας, ώστε να ξεκολλήσει επιτέλους αυτή από τις τελευταίες χώρες μεταξύ των χωρών της Ευρωπαϊκής Ένωσης, όπου βρίσκεται καθηλωμένη εδώ και πολλά χρόνια. Είμαι βέβαιη ότι και με τις αναγκαίες κινήσεις, κύριε Υπουργέ, που θα γίνουν μετά την ψήφιση του νομοσχεδίου αυτού, αυτός ο στόχος κατά το μάλλον ή ήττον θα επιτευχθεί. Ευχαριστώ, κύριε Πρόεδρε.
Και εμείς ευχαριστούμε. Η κ. Όλγα Κεφαλογιάννη από τη Νέα Δημοκρατία έχει τον λόγο, τελευταία αλλά όχι έσχατη ομιλήτρια.
Κυρίες και κύριοι συνάδελφοι, θα τοποθετηθώ επί της βουλευτικής τροπολογίας που κατετέθη σήμερα το πρωί και η οποία μόλις πριν από λίγο τροποποιήθηκε. Έχετε τη δυνατότητα και την ικανότητα να κάνετε τα εύκολα δύσκολα. Έχετε τη δυνατότητα να τινάζετε τα πράγματα στον αέρα. Και εξηγούμαι. Είχαμε εξαρχής στηρίξει την πρωτοβουλία του κ. Ξυδάκη την εποχή που ήταν Υπουργός, για έλεγχο και εξυγίανση της ΑΕΠΙ. Ο κ. Ξυδάκης είχε προκαλέσει διαχειριστικό έλεγχο στην ΑΕΠΙ μετά από επίσημες και επώνυμες καταγγελίες των δημιουργών. Πιέζαμε και εμείς με όλες μας τις δυνάμεις προς την κατεύθυνση αυτή, δηλαδή της εξυγίανσης της ΑΕΠΙ. Μετά την Παρασκευή και μετά τη συζήτηση της επίκαιρης ερώτησης που κατέθεσα στην Υπουργό Πολιτισμού και Αθλητισμού, είχε προκύψει ένα κλίμα συναίνεσης - το είδατε και στις δηλώσεις μας - για την πρωτοβουλία του Πρωθυπουργού. Αναφέρω τι δήλωσε ο Πρωθυπουργός, ότι το Υπουργείο Πολιτισμού ορίζει άμεσα προσωρινό εκπρόσωπο για να ασκήσει τον δέοντα έλεγχο επί της ΑΕΠΙ. Επίσης, καταθέτει άμεσα στη Βουλή τον νόμο για τα πνευματικά δικαιώματα, όπου θα ρυθμίζονται όλα τα σχετικά ζητήματα κατά τρόπο που να μην αφήνει περιθώρια για νέες αυθαιρεσίες και αθέμιτες επιλογές. Αυτό είπε ο κύριος Πρωθυπουργός. Εμείς απαντήσαμε, μετά τις καθυστερήσεις, αφού ο κύριος Πρωθυπουργός ανακοίνωσε ότι ορίζεται προσωρινός επίτροπος για τον έλεγχο της ΑΕΠΙ και ότι πρόκειται να κατατεθεί στη Βουλή ο νόμος για τα πνευματικά δικαιώματα, «κάλλιο αργά παρά ποτέ». Δυστυχώς, κύριοι συνάδελφοι της Συμπολίτευσης, επιλέξατε το «ποτέ». Φέρατε μία τροπολογία κακογραμμένη, πρόχειρη και αποσπασματική. Γιατί; Ποιος ο λόγος αυτής της βιασύνης; Τι εξυπηρετείτε μ' αυτήν την κίνηση; Γιατί θέσατε πρώτα επίτροπο στην Υπουργό και όχι στην ΑΕΠΙ; Γιατί κρύβεται και πάλι Υπουργός πίσω από βουλευτική τροπολογία, τη στιγμή που την προηγούμενη εβδομάδα στη Βουλή είχε δηλώσει ότι την τροπολογία θα τη φέρει η ίδια ως Υπουργός, αναλαμβάνοντας και τις ευθύνες της; Ειδικότερα, δεν μπορούμε να ψηφίσουμε μία τροπολογία που κατατίθεται μ' αυτόν τον τρόπο, αγνοώντας την Υπουργό και θέτοντάς την ουσιαστικά υπό κομματική επιτροπεία. Δεν μπορούμε να ψηφίσουμε μία τροπολογία που δεν έχει καμμία σχέση με όσα συζητούσαμε το προηγούμενο διάστημα. Δεν μπορούμε να ψηφίσουμε μία τροπολογία που αποσυνδέεται από το μείζον που είναι το περίφημο νομοσχέδιο για τα πνευματικά δικαιώματα. Αλήθεια, κυρία Υπουργέ, πού είναι το νομοσχέδιο; Βέβαια, πώς να ρωτήσω την κυρία Υπουργό η οποία μπήκε στην Αίθουσα μόνο και μόνο για να πει μία κουβέντα, θεώρησε διεκπεραιωτικό τον ρόλο της και σηκώθηκε και έφυγε από την Αίθουσα; Δεν είναι εδώ για να μας απαντήσει το μείζον, δηλαδή γιατί καθυστερεί το νομοσχέδιο για τα πνευματικά δικαιώματα; Υπενθυμίζω ότι τον Ιούλιο του 2016 είχε κατατεθεί στη Βουλή από τον προηγούμενο Υπουργό κ. Μπαλτά. Αυτό το νομοσχέδιο είχε ενσωματώσει τις παρατηρήσεις που είχαν καταγραφεί στη δημόσια διαβούλευση. Είχε ενσωματώσει τις παρατηρήσεις της ΚΕΝΕ. Το ίδιο το νομοσχέδιο αυτό από τον Υπουργό κ. Μπαλτά αποσύρθηκε εν μία νυκτί. Αντικαταστάθηκε από ένα άλλο, το οποίο παρουσίασε ο κ. Μπαλτάς σε συνέντευξη Τύπου και έγιναν αλλαγές και επ' αυτού του σχεδίου νόμου. Μετά έγινε αλλαγή της πολιτικής ηγεσίας και εδώ και πέντε μήνες που η κ. Κονιόρδου βρίσκεται σ' αυτή τη θέση, βρισκόμαστε σε μία κατάσταση αδιευκρίνιστης καθυστέρησης και αδράνειας από πλευράς της Κυβέρνησης. Η κ. Κονιόρδου είπε ότι έρχεται άμεσα στη Βουλή. Ποιο είναι το «άμεσο» για εσάς; Δεσμευτείτε τώρα! Θέλω να πω ότι κάποιες από τις τελευταίες αλλαγές που ζήτησε ο κ. Ξυδάκης είναι στη σωστή κατεύθυνση. Βελτιώνουν τον πρόχειρο, ένοχο και πονηρό χαρακτήρα της αρχικής τροπολογίας. Όμως, εμείς δεν μπορούμε να συναινέσουμε σ' αυτή τη μεθόδευση, διότι ο τρόπος που επιλέξατε να φέρετε την τροπολογία, το περιεχόμενό της και η τσαπατσουλιά σας υποκρύπτουν και σκοπιμότητες. Εξηγούμαι: Υπάρχουν πολλά ζητήματα που παραμένουν ακόμα ανοιχτά ακόμα και μ' αυτήν την τροπολογία και την τροποποίηση της τροπολογίας, διότι λέτε ότι ο επίτροπος διορίζεται χωρίς να καταργείται το ΔΣ με αρμοδιότητα από την είσπραξη και τη διανομή, ενώ όλες οι υπόλοιπες αρμοδιότητες παραμένουν στην υφιστάμενη διοίκηση. Στην ουσία, λοιπόν, μιλάμε για επίτροπο συνδιοίκησης, ενώ θα έπρεπε να είναι για τη διοίκηση. Δεν ξεκαθαρίζεται κανένα θέμα, όπως το ποιος θα παίρνει αποφάσεις και για ποια θέματα. Ποιος θα λαμβάνει αποφάσεις στα οικονομικά ζητήματα; Ποιος καθορίζει τις δαπάνες; Τι ισχύει για το προσωπικό; Προβλέπεται εξαιρετικά σύντομη διάρκεια. Ενώ θα χρειάζονταν τουλάχιστον δώδεκα μήνες, εσείς προβλέπετε έξι συν τρεις μήνες. Η διάταξη σύμφωνα με την οποία ο επίτροπος μπορεί να επεμβαίνει και να ακυρώνει πράξεις της διοίκησης είναι έωλη. Τι ακριβώς εννοείτε λέγοντας «ακυρώσεις πράξεων»; Επίσης, στο σημείο που γίνεται λόγος για πρόσληψη συνεργατών, λέτε «και αμοιβή προσωρινού επιτρόπου», χωρίς να ξεκαθαρίζετε και από ποιους θα καθορίζεται η αμοιβή. Χωρίς την έκθεση των οικονομικών επιπτώσεων από το Γενικό Λογιστήριο του Κράτους, κρύβεται Υπουργός πίσω πάλι από μια βουλευτική τροπολογία; Τέλος, πότε αναλαμβάνει ο επίτροπος; Ούτε καν αυτό έχετε προβλέψει μέσα. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Εμείς αυτό που ζητάμε και προτείνουμε είναι να αποσύρετε την τροπολογία. Ενσωματώστε τις αλλαγές, αλλαγές που ακούστηκαν και από την πλευρά της Συμπολίτευσης, αλλά κυρίως από την πλευρά της Αντιπολίτευσης. Ακούστε, λοιπόν, τις λογικές παρατηρήσεις που έχουν κατατεθεί εδώ. Ακούστε τους δημιουργούς. Δώστε στην Υπουργό κ. Κονιόρδου τον ρόλο που της αναλογεί και απελευθερώστε την και από την επιτροπεία. Κυρίως, φέρτε άμεσα το νομοσχέδιο για τα πνευματικά δικαιώματα. Έστω και τώρα, δείξτε σοβαρή θεσμική και άμεση αντιμετώπιση. Απαιτείται δικαιοσύνη, διαφάνεια και λογοδοσία, με στόχο τον εξορθολογισμό της διαχείρισης των πνευματικών και συγγενικών δικαιωμάτων. Εάν ακολουθήσετε αυτήν την οδό της λογικής, εμείς θα σας υποστηρίξουμε και, φυσικά, μαζί μας ολόκληρος ο κόσμος των δημιουργών που έχει μείνει άναυδος από τις μεθοδεύσεις σας. Κύριοι συνάδελφοι, τολμήστε να ξεπεράσετε τους εαυτούς σας. Το ζητούμενο είναι η άμεση κατάθεση του νομοσχεδίου, για να αντιμετωπιστούν συνολικά τα προβλήματα στον χώρο της συλλογικής διαχείρισης, γιατί τελικά με προχειρότητες όχι απλώς δεν λύνονται, αλλά προστίθενται νέα προβλήματα. Ευχαριστώ πολύ.
Ευχαριστούμε την κ. Κεφαλογιάννη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πέντε σπουδαστές και ένας συνοδός από τα ΙΕΚ Σιβιτανιδείου, Τμήμα Αθλητικής Δημοσιογραφίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Με την κ. Κεφαλογιάννη ολοκληρώθηκε ο κατάλογος των ομιλητών. Οπότε, τώρα μπορούμε να περάσουμε, ενδεχομένως, στις δευτερολογίες. Μέχρι τώρα έχει δηλώσει ότι θέλει να αξιοποιήσει τη δευτερολογία του ο κ. Δελής και ο κ. Κάτσης.
Και εγώ θέλω να δευτερολογήσω, κύριε Πρόεδρε.
Και εγώ θέλω, κύριε Πρόεδρε.
Θέλετε να ακολουθήσουμε την κοινοβουλευτική σειρά; Να δώσω τον λόγο στον κ. Τζαβάρα ώστε να το σκεφτείτε;
Έχω μιλήσει και με τις υπηρεσίες. Θα πάρω τον λόγο. Ωστόσο, ενδεχομένως, αν δεν προλάβω να μιλήσω, επειδή έχω πτήση, θα αντικατασταθώ.
Καλώς. Τον λόγο έχει ο κ. Τζαβάρας.
Ευχαριστώ, κύριε Πρόεδρε. Εγώ θα ήθελα και αυτή την ύστατη στιγμή να επισημάνω ότι όλοι είμαστε υπέρ της διασφάλισης των συμφερόντων των στιχουργών και των δημιουργών της μουσικής. Επίσης, όλοι θέλουμε να δώσουμε μια διέξοδο σε αυτό το πολύ σοβαρό πρόβλημα που έχει συμβεί με την ΑΕΠΙ. Όμως, φοβούμαι - και το λέω και το υπογραμμίζω - ότι με αυτή τη συγκεκριμένη ρύθμιση οδηγούμε τα πράγματα σε μια τέτοια εξέλιξη ώστε οι δημιουργοί να γίνουν όμηροι αυτής της ακυβερνησίας που υπάρχει στα θέματα τα διοικητικά της ΑΕΠΙ. Το λέω αυτό γιατί με αυτό τον τρόπο - σας το λέω και επιμένω - χρησιμοποιούμε μια μεθοδολογία η οποία πλέον δεν ισχύει στη νομοθεσία. Αυτός είναι ο κρατικός παρεμβατισμός στη λειτουργία των νομικών προσώπων. Η ΑΕΠΙ είναι ανώνυμη εταιρεία. Δεν μπορεί καμμία κρατική εξουσία, ούτε η νομοθετική, με βάση το Σύνταγμα και τους νόμους, να βάλει επίτροπο. Επίτροποι υπήρχαν παλιά στις εποχές τις έκτακτες και τις εύρυθμες. Μιλάμε σε ένα καθεστώς δημοκρατίας. Ο νόμος που προέβλεπε στον ν.2190 αυτές τις αλλαγές σε περίπτωση μείωσης του μετοχικού κεφαλαίου έχει αλλάξει. Έχουν τροποποιηθεί τα άρθρα 48 και 48Α του ν.2190 από το 2007 με τον ν.1604, αν δεν απατώμαι. Θεωρώ ότι πρέπει να βρούμε μια άλλη ρύθμιση. Το περιεχόμενο αυτής της ρύθμισης θα οδηγήσει σε ομηρία τους πάντες.
Ευχαριστούμε τον κ. Τζαβάρα. Να δώσουμε τον λόγο στον κ. Δελή; Από τη Δημοκρατική Συμπαράταξη, κύριε Μανιάτη, θέλετε τον λόγο;
Όχι, κύριε Πρόεδρε.
Τον λόγο έχει ο ειδικός αγορητής από το Κομμουνιστικό Κόμμα κ. Δελής.
Ευχαριστώ, κύριε Πρόεδρε. Σε σχέση με την περιβόητη τροπολογία, η οποία από ό,τι ακούγεται εδώ αφορά την ΑΕΠΙ - βεβαίως, η διατύπωση της τροπολογίας δεν αναφέρεται στην ΑΕΠΙ, δεν αναφέρεται καν στις ανώνυμες εταιρείες έστω, αναφέρεται σε όλους τους οργανισμούς συλλογικής διαχείρισης - , ρωτήσαμε την κυρία Υπουργό, την κ. Κονιόρδου, αλλά η απάντησή της, όχι μόνο δεν μας έπεισε, μα, μας δημιούργησε και μεγαλύτερη ερωτηματικά ακόμα. Κοιτάξτε, είπα και στην αρχή σε σχέση με την ΑΕΠΙ, η οποία είναι μια ανώνυμη εταιρεία με τα γνωστά ζητήματα και κυρίως με τα γνωστά ζητήματα και με όλα όσα τραβάνε οι δημιουργοί. Μονάχα που η ΑΕΠΙ είναι μια ανώνυμη εταιρεία, όπως είπα. Η τροπολογία με τον τρόπο που είναι διατυπωμένη - και στην οποία διατύπωση επέμεινε η κυρία Υπουργός - αφορά όχι μόνο τις ανώνυμες εταιρείες, όπως είναι η ΑΕΠΙ, αλλά και όλους τους οργανισμούς συλλογικής διαχείρισης. Αρκετοί από αυτούς είναι συνεταιριστικής μορφής, μη κερδοσκοπικοί, ανήκουν στα μέλη τους και ελέγχονται από τα μέλη τους μέσα από τις γενικές τους συνελεύσεις. Και βεβαίως, μέσα από τις γενικές τους συνελεύσεις ασκούν τον έλεγχο και όλων των οργάνων διοίκησης. Με την τροπολογία αυτή και με τη διατύπωση, η οποία απ' ό,τι φαίνεται παραμένει, δίνεται το δικαίωμα όχι μονάχα να παρεμβαίνουν στις ανώνυμες εταιρείες, αλλά και σε αυτούς τους συνεταιριστικής μορφής οργανισμούς, συλλογικής διαχείρισης και σε αυτές τις συνεταιριστικές διαδικασίες να ορίζεται ένας επίτροπος ο οποίος στην ουσία θα καταργεί τη γενική συνέλευση των μελών του συγκεκριμένου συνεταιρισμού. Αυτός ο επίτροπος θα αμείβεται βεβαίως από αυτόν τον οργανισμό, ο οποίος κατά τα άλλα θα είναι καταχρεωμένος και δεν θα μπορεί να εκπληρώσει τις οικονομικές του υποχρεώσεις. Και όχι μόνο αυτός, αλλά και οι διάφοροι άλλοι σύμβουλοι τους οποίους θα έχει δικαίωμα να προσλαμβάνει. Δεν νομίζουμε ότι είναι τόσο αθώα αυτή η τροπολογία, έτσι όπως είναι διατυπωμένη. Και γι' αυτό καλέσαμε την κυρία Υπουργό να αλλάξει τη διατύπωση. Εκείνη, όμως, επέμεινε και μίλησε για την προσωρινότητα τάχα της τροπολογίας. Κοιτάξτε, ουδέν μονιμότερο του προσωρινού. Από τη στιγμή που θα ψηφιστεί και θα γίνει νόμος, κανένας δεν μπορεί να πει ότι αυτό θα είναι προσωρινό και μέχρι πότε. Σε κάθε περίπτωση, εμείς δεν διαφωνούμε με τον εξονυχιστικό έλεγχο, ακόμα και με τον ορισμό επιτρόπου για ανώνυμες εταιρείες που έχουν τέτοια ζητήματα, όπως είναι η ΑΕΠΙ. Όμως, εδώ πρέπει να πούμε σ' αυτήν την Αίθουσα ότι στην πιάτσα γενικώς, στους παροικούντες στην Ιερουσαλήμ, γνωρίζουμε ότι μεγάλοι επιχειρηματικοί όμιλοι, αρκετοί από αυτούς ή ορισμένοι από αυτούς, ορέγονται να πάρουν αυτήν την πίτα των πνευματικών δικαιωμάτων από τους οργανισμούς συλλογικής διαχείρισης, όχι μόνο από την ΑΕΠΙ, αλλά και από τους υπόλοιπους. Επαναλαμβάνω ότι δεν είμαστε αντίθετοι στον έλεγχο. Δεν είμαστε αντίθετοι ακόμα και στον ορισμό επιτρόπου στην ΑΕΠΙ. Όμως, από τη στιγμή που δεν διαχωρίζεται η ΑΕΠΙ ή έστω οι ανώνυμες εταιρείες από τους υπόλοιπους φορείς συλλογικής διαχείρισης, δεν μπορούμε να την ψηφίσουμε. Σας ευχαριστώ.
Ευχαριστούμε τον κ. Δελή. Απ' ό,τι φαίνεται, λοιπόν, από τον ΣΥΡΙΖΑ έχει απομείνει μόνο ο κ. Ξυδάκης για να δευτερολογήσει. Μετά θα δώσουμε τον λόγο στον κύριο Υπουργό για να κλείσει. Ορίστε, κύριε Ξυδάκη, έχετε τον λόγο.
Ευχαριστώ, κύριε Πρόεδρε. Η κ. Κεφαλογιάννη - η οποία δυστυχώς απήλθε - μας απηύθυνε κάποιες αιτιάσεις. Κατά τη γνώμη μου, δεν υπάρχει καμμία αντίφαση μεταξύ αυτών των οποίων υποστήριξε την περασμένη Παρασκευή η κυρία Υπουργός και μεταξύ των πράξεων που κάνουμε σήμερα, της τροπολογία δηλαδή που εισάγουμε. Είναι ακριβώς στην κατεύθυνση η οποία συζητήθηκε και στην οποία είχε συμφωνήσει η κ. Κεφαλογιάννη. Είναι στη κατεύθυνση, επίσης, στην οποία όλοι οι δημιουργοί έχουν ζητήσει με επιστολές τους και από τον Υπουργό Πολιτισμού και από τον Πρωθυπουργό. Είναι επίσης στη κατεύθυνση την οποία ζητούν και η Ευρωπαϊκή Ένωση Δημιουργών με επιστολή της προς τον Πρωθυπουργό και η Ευρωπαϊκή Ένωση Οργανισμών Συλλογικής Διοίκησης με επιστολή της προς τον Πρωθυπουργό και η παγκόσμια Ένωση Οργανισμών Συλλογικής Διαχείρισης. Και είναι προς μια κατεύθυνση η οποία αρμόζει με μια από τις βέλτιστες πρακτικές μέσα στην Ευρώπη. Δύο φορές έχει μπει επίτροπος σε οργανισμούς συλλογικής διαχείρισης στο Βέλγιο για να διασώσει και να εξυγιάνει. Τέλος, είναι μια πρακτική την οποία ευλόγως αναμένουμε να υπάρχει, όταν ένας οργανισμός, ακόμα και αν είναι ανώνυμος εταιρεία με ιδιωτικά κεφάλαια, έχει δεσπόζουσα θέση και μονοπώλιο σε μια αγορά μεταξύ του χρήστη και του δημιουργού και εισπράττει ένα τέλος, ένα είδος κοινωνικού πόρου, για τη νόμιμη αναμετάδοση μουσικής για παράδειγμα και την αποδίδει στον δικαιούχο. Όταν, λοιπόν, στον ενδιάμεσο κρίκο, στην ενδιάμεση αλυσίδα διαπιστωθεί μια ρήξη, μια αταξία, μια αρρυθμία, μια κακή διαχείριση που απειλεί τα συμφέροντα των δικαιούχων, όπως επίσης και των χρηστών, τότε θα πρέπει να μπει η πολιτεία ρυθμιστικά και να επαναφέρει μια ορθή λειτουργία. Ο θεσμός του προσωρινού επιτρόπου έχει ως ρόλο ακριβώς αυτήν τη διάσωση μιας σχέσης εμπιστοσύνης μέσα στην αγορά, μιας σχέσης εμπιστοσύνης μεταξύ των χρηστών και των δικαιούχων, των δημιουργών. Τα πράγματα είναι τόσο απλά και προς αυτήν την κατεύθυνση πηγαίνουμε με μεγάλη διαφάνεια και με διάθεση διαλόγου και συνδιαμόρφωσης ενός πλαισίου που θα είναι το καλύτερο δυνατό για όλη την ελληνική κοινωνία. Τώρα εάν υπάρχουν κάποιες μικροαντιρρήσεις για τα πράγματα, τα οποία είναι κανονιστικά ή στη μεθόδευση ή μία διατύπωση μία λέξη είναι διαφορετική, ένα έχω να πω, ότι η ΑΕΠΙ λειτουργούσε περίπου με τέτοιους όρους τουλάχιστον από το 1993, που τη διέπει ο ν.2121. Ο ν.2121 έδινε πάντα το δικαίωμα στον Υπουργό Πολιτισμού, που είναι ο επόπτης μέσω του Οργανισμού Πνευματικής Ιδιοκτησίας, να διατάξει διαχειριστικό έλεγχο. Τι έγινε επί είκοσι δύο χρόνια; Αυτό το όψιμο ενδιαφέρον πώς εκδηλώθηκε τότε, γιατί δεν διετάχθη μία φορά διαχειριστικός έλεγχος; Δεν είναι κύρωση, δεν είναι τιμωρία, δεν είναι απειλή, είναι διαχειριστικός έλεγχος που έχει υποχρέωση η πολιτεία να διεξάγει βάσει των νόμων που έχει ψηφίσει. Δεν έγινε ποτέ αυτό. Θα περίμενα μεγαλύτερη ευαισθησία στην κοινή γνώμη και στους καλλιτέχνες και στους δημιουργούς και στους δικαιούχους, περισσότερη ευαισθησία στην έκκληση του Σταύρου Ξαρχάκου, περισσότερη ευαισθησία στην έκκληση των δημιουργών που απευθύνονται σε όλες τις πολιτικές δυνάμεις και στον ίδιο τον Πρωθυπουργό, μεγαλύτερη ευαισθησία στο τι συμβαίνει ακριβώς στην ελληνική κοινωνία, ποιος απειλεί το ψωμί των δημιουργών και ποιος απειλεί να διαρρήξει τη σχέση χρηστών και δημιουργών. Αυτό είναι. Όλα τα υπόλοιπα είναι δεκτά να τα ακούσουμε, αλλά είναι διαδικαστικά. Να μιλήσουμε, λοιπόν, για την πολιτική ουσία. Και η πολιτική ουσία είναι μόνο αυτή. Σας ευχαριστώ.
Ευχαριστούμε τον κ. Ξυδάκη. Συγγνώμη, κύριε Υπουργέ, τον λόγο έχει ζητήσει η κ. Ασημακοπούλου, ειδική αγορήτρια από τη Νέα Δημοκρατία. Ορίστε, κυρία Ασημακοπούλου, έχετε τον λόγο για τη δευτερολογία σας.
Θα είμαι πολύ σύντομη, κύριε Πρόεδρε. Σας ευχαριστώ. Εντάξει, δεν μας εκπλήσσει που δεν πήραμε πολύ συγκεκριμένες απαντήσεις από τον Υπουργό ούτε σήμερα, όπως και στην επιτροπή, τίποτα που να δικαιολογεί ουσιαστικά αυτή τη μεγάλη καθυστέρηση στην ενσωμάτωση της οδηγίας, τίποτα για τις φωτογραφικές διατάξεις που έχουν σχέση με το προσωπικό της Γενικής Γραμματείας Ενημέρωσης. Εμείς προφανώς, δεν είπαμε να μην διαπραγματεύεστε για τον «HELLAS SAT», κύριε Υπουργέ. Δεν μας είπατε επί της ουσίας γιατί είναι απαραίτητη η εκτροπή από το θεσμικό πλαίσιο με τις απευθείας αναθέσεις, τίποτα συγκεκριμένα για τα έργα. Αναμένουμε τις απαντήσεις σας. Υπήρξαν γενικόλογες και ατεκμηρίωτες τοποθετήσεις για τα οφέλη των τεχνολογιών πληροφορικής τα οποία είναι πλέον, λόγος παρωχημένος. Σε κάθε περίπτωση δεν μας είπατε και τίποτα για τη διαπραγμάτευση. Φαίνεται αυτή είναι η γραμμή ή μήπως δεν ξέρετε ή μήπως δεν θέλετε να μας πείτε; Πάντως, αυτό το αφήγημα, ότι δεν φταίτε εσείς για τίποτα, φταίνε οι δανειστές, φταίμε εμείς που τους στηρίζουμε, αυτό το αφήγημα έχει κουράσει. Αυτό έχω να σας πω. Φταίνε όλοι εκτός από εσάς. Όμως η πραγματικότητα είναι ότι θα μείνετε μόνοι σας όταν θα έρθει η ώρα να ψηφίσετε, αυτά που θα φέρετε. Σας ευχαριστώ πολύ.
Ευχαριστούμε την κ. Ασημακοπούλου. Να δώσουμε τον λόγο στον κύριο Υπουργό.
Ευχαριστώ πάρα πολύ, κύριε Πρόεδρε. Νομίζω ότι ολοκληρώσαμε έναν κύκλο δημιουργικού διαλόγου, με θεμιτές αντιπαραθέσεις και διασταύρωση απόψεων, αλλά θα ήθελα για λόγους αυτονόητους να επαναλάβω τι ακριβώς κάνει το νομοσχέδιο. Είναι ένα νομοσχέδιο, το οποίο αποκαθιστά το νομικό κενό που δημιούργησε η εξαίρεση από το πεδίο εφαρμογής των διατάξεων για τη χορήγηση δικαιωμάτων διέλευσης στα κρατικά δίκτυα και αποκαθιστά το νομικό κενό που υπήρχε σχετικά με τη χορήγηση δικαιωμάτων διέλευσης στα έργα παραχώρησης, απλοποιεί το πλαίσιο της εκτέλεσης εργασιών συντήρησης και αποκατάστασης βλαβών και θέτει βεβαίως σαφείς προθεσμίες για την αδειοδότηση, καθώς προβλέπει αυτοδίκαια τη χορήγηση τυποποιημένης άδειας σε περίπτωση άπρακτου και παρέλευσης των προθεσμιών. Και βεβαίως, υποχρεωτικά συντονίζει τα έργα για να μην έχουμε το δυσμενές απολύτως φαινόμενο του να σκάβεται και να ξανασκάβεται ένας δρόμος μέσα σε πάρα πολύ μικρό χρονικό διάστημα από διαφορετικούς φορείς και έτσι να πολλαπλασιάζεται και η όχληση. Είναι νομίζω ένα πολύ ισχυρό σήμα προς τη διεθνή επενδυτική κοινότητα για επενδύσεις στη χώρα, στον χώρο της ανάπτυξης των δικτύων νέας γενιάς. Είναι ένα πρώτο βήμα για τη βελτιστοποίηση της αξιοποίησης των κοινοτικών κονδυλίων, διότι θυμίζουμε ότι ο τίτλος αφορά και τη μείωση του κόστους για την ανάπτυξη αυτών των δικτύων, δηλαδή διασφαλίζουμε ότι οι πόροι δεν θα διοχετευθούν σε εργασίες άλλες, δεν θα δαπανηθούν δηλαδή σε εργασίες, οι οποίες δεν είναι αυτές καθαυτές η ανάπτυξη των δικτύων, αλλά είναι εργασίες οι οποίες είναι πολύ κοστοβόρες και θα μπορούσαν πραγματικά να αποτελέσουν ένα μαύρο πηγάδι, το οποίο θα έτρωγε όλα τα λεφτά, τα οποία θα μπορούσαμε εκεί να επενδύσουμε. Είναι τέλος, κατά τη γνώμη μου, ο τρόπος εξόδου από την κρίση αυτή η στρατηγική, διότι μιλάμε ξανά και ξανά όλες οι πολιτικές δυνάμεις για ανάπτυξη, αλλά έχει έρθει η ώρα τώρα που κλείνει και η αξιολόγηση, κ. Ασημακοπούλου, και σας καλώ να μην πολυανησυχείτε, να στοχαστούμε όλοι μαζί ποιος θα είναι ο ρόλος της χώρας για τα χρόνια που έρχονται, τι θέλουμε να κάνουμε. Και επειδή η χώρα βρίσκεται σε ένα πάρα πολύ κρίσιμο σημείο στο χάρτη, μπορεί να γίνει ένας κόμβος μεταφορών, επικοινωνιών, ένας κόμβος εμπορίου. Όμως, για να το κάνει αυτό χρειάζεται αναπτυγμένα, σύγχρονα, γρήγορα και αξιόπιστα δίκτυα και αυτό τον δρόμο ανοίγουμε. Είναι ένας δρόμος, ο οποίος εάν η πολιτική παρέμβαση είναι έγκαιρη και καίρια ως προς τον σχεδιασμό, μπορεί να διασφαλίσει και στον Έλληνα πολίτη τις υπηρεσίες πρόσβασης στις δυνατότητες που δίνουν οι νέες τεχνολογίες. Ευχαριστώ πάρα πολύ.
Ευχαριστούμε τον κ. Υπουργό. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών - Εναρμόνιση της νομοθεσίας στην Οδηγία 2014/61/ΕΕ και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών - Εναρμόνιση της νομοθεσίας στην Οδηγία 2014/61/ΕΕ και άλλες διατάξεις», έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και η ψήφισή τους θα γίνει χωριστά. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Παρών.
Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 985 και ειδικό 1 ως έχει;
Ναι.
Παρών.
Ναι.
Όχι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 985 και ειδικό 1 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Κυρίες και κύριοι συνάδελφοι, πριν περάσουμε στην ψήφιση της επόμενης τροπολογίας, ας μου επιτρέψει το Σώμα μια σύντομη διακοπή, γιατί ζήτησε τον λόγο για λίγα δευτερόλεπτα ο κ. Καραθανασόπουλος, που είναι ο Κοινοβουλευτικός Εκπρόσωπος του Κομμουνιστικού Κόμματος, για να κάνει μια δήλωση. Παρακαλώ, κύριε Καραθανασόπουλε, έχετε τον λόγο.
Δηλώσαμε σε όλους τους τόνους και καλέσαμε και την Κυβέρνηση να λάβει υπ' όψιν τους ενδοιασμούς τους οποίους έχουμε. Πρόκειται για μια τροπολογία, η οποία δεν αφορά απλά και μόνο τον διορισμό επιτρόπου στην ΑΕΠΙ, αλλά το γενικεύει για όλους τους φορείς συλλογικής διαχείρισης δικαιωμάτων. Από αυτή την άποψη, η τοποθέτηση της κυρίας Υπουργού όχι μόνο δεν ήρε αυτές τις αντιρρήσεις και τους ενδοιασμούς που είχαμε, αλλά δημιούργησε ακόμη μεγαλύτερα ερωτηματικά για τον σκοπό που έχει η Κυβέρνηση, πολύ δε περισσότερο που δεν είναι θέμα προσωρινότητας, γιατί μπορεί μετά να ισχυριστεί ότι η διάταξη αυτή ψηφίστηκε από ευρύτατη πλειοψηφικά, άρα ισχύει και γενικότερα. Το λέμε αυτό, γιατί έτσι ανοίγει η κερκόπορτα να μπουν επίτροποι και σε άλλους φορείς συλλογικής διαχείρισης, που έχουν συνεταιριστική ή σωματειακή βάση. Γι' αυτόν ακριβώς τον λόγο εμείς, ως ΚΚΕ, θα καταψηφίσουμε την συγκεκριμένη τροπολογία, τονίζοντας και πάλι ότι λέμε «ναι» στον έλεγχο και στην επιτροπεία της ΑΕΠΙ.
Καλώς, κύριε Καραθανασόπουλε. Καταγράφηκε η θέση του Κομμουνιστικού Κόμματος, σε ό,τι αφορά την τροπολογία, την οποία θα ψηφίσουμε τώρα. Συνεχίζουμε, λοιπόν, την ψηφοφορία. Ερωτάται το Σώμα: Γίνεται δεκτή η τροπολογία με γενικό αριθμό 987 και ειδικό 3 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Παρών.
Συνεπώς η τροπολογία με γενικό αριθμό 987 και ειδικό 3 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών - Εναρμόνιση της νομοθεσίας στην Οδηγία 2014/61/ΕΕ και άλλες διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών - Εναρμόνιση της νομοθεσίας στην Οδηγία 2014/61/ΕΕ και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Έχουν διανεμηθεί τα Πρακτικά της Δευτέρας 6 Φεβρουαρίου 2017 και ερωτάται το Σώμα αν τα επικυρώνει.
Συνεπώς τα Πρακτικά της Δευτέρας 6 Φεβρουαρίου 2017 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.32΄ λύεται η συνεδρίαση για αύριο, ημέρα Παρασκευή 24 Μαρτίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.